
NOTĂ ASUPRA EDIŢIEI 


Studiul Ştiinţă şi creaţie, publicat iniţial la 
Sibiu în 1942, a fost revăzut de autor şi tipărit în 
partea I a volumului TRILOGIA VALORILOR, 
editat la Bucureşti în 1946 de Fundaţia Regală 
pentru Literatură şi Artă în colecţia „Biblioteca 
de Filosofie românească". 

In 1987, Editura Minerva îl republică în volu¬ 
mul 10 al seriei de Opere, îngrijit de Dorii Blaga. 

Volumul de faţă urmează textul apărut în 
1946. Pentru uşurarea receptării conţinutului filo¬ 
zofic al lucrării, am respectat în linii mari normele 
ortografice recomandate de Dicţionarul ortografic, 
ortoepic şi morfologic al limbii române (Editura 
Academiei, Bucureşti, 1982), păstrînd unele for¬ 
me lexicale şi morfologice specifice autorului. 

Au fost înlocuite substantivele afirmaţiune, 
diformaţiune, sublimaţiune etc. cu afirmaţie, defor- 
maţie, sublimare', genitivele feminine ideei, exis¬ 
tenţii au devenit ideii, existenţei', formele verbale 
sprijineşte, transcendează, raportă s-au cules spri¬ 
jină, transcende, raportează', hipertrofie, hibrid 
au luat locul cuvintelor ipertrofie, ibrid\ distilare 
a corectat destilare, iar pluralul dependenţe pe de¬ 
pendinţe. Branchial, phloem au fost transcrise prin 

branhial, floerrr, au fost unificate în favoarea vari¬ 
antelor actuale lexemele omogenitate, preponde¬ 
rent, perseverenţă, corupere, cuantă, excludere, 
nimeni / nimenea ş.a.m.d. Cuvintele care, oare¬ 
care, atare nu au schimbat desinenţa la plural. 
S-au păstrat, printre altele, substantivul chimi- 
cian, adjectivul elenic, pluralul între guri cărora le 
corespund astăzi variantele chimist, elen, întregi. 

Inadvertenţele de redactare şi de punctuaţie cît 
şi erorile tipografice au fost îndreptate tacit. 

Volumul de faţă include şi pasajele omise în 
ediţia publicată de Editura Minerva în 1987. 

Studiile Gîndire magică şi religie şi Artă şi va¬ 
loare, deşi scrise anterior, au fost aşezate de autor 
în părţile II şi III ale TRILOGIEl’ VALORILOR, 
constituind obiectul unor volume separate. 

EDITURA 



PRECIZĂRI 


întreprindem o cercetare prin care încercăm să 
anexăm filozofiei noastre un ţinut pe care, în- 
trucîtva, l-am ocolit pînă acum. Cercetarea va 
însemna în primul rînd o verificare. în adevăr, pre¬ 
ocupările noastre în legătură cu factorii de natură 
stilistică, ce modelează în aşa de mare măsură plăs¬ 
muirile prin care se legitimează spiritul omenesc, 
nu sînt de ieri, de alaltăieri. Dimpotrivă, în timpul 
din urmă ne-am robit acestor preocupări cu totală 
pasiune. Eficienţa reală a factorilor de natură sti¬ 
listică ne-a sugerat 6 seamă de consideraţii în 
atîtea domenii. Deoarece această activitate a fost 
învinuită uneori de prezumţii, nu ne dăm înapoi 
de la explicaţii. N-am pretins niciodată că am fi 
iniţiat examenul stilistic în tărîmul artei, al mitu¬ 
lui, al creaţiilor de cultură în general. O asemenea 
pretenţie ar fi f6st cu totul deplasată. N-am dat 
niciodată dovezi că am simţi vreo deosebită plă¬ 
cere de a ne împodobi cu penele altora. Cu o 
conştiinciozitate pe care o urăm şi altora, ne-am 
referit, de cîte ori chiar şi numai o elementară 
onestitate cerea aceasta, la predecesorii care au 
luat în cercetare fenomenul. Ceea ce pretindem 
este însă altceva. Nu ştim ca fenomenul stilistic 

să fi constituit vreodată un prilej de mai amplă 
„teoretizare". Fenomenul în chestiune n-ar fi 
putut însă să ia pentru noi o asemenea amploare 
teoretică, dacă nu i-am atribui o importanţă şi 
semnificaţii total ignorate pînă acum. Poziţia gravă, 
de cheie, poziţia plină de excepţionale consecinţe 
a fenomenului stilistic în cadrul existenţei umane 
şi chiar în „cosmos" n-a fost bănuită ca atare de 
nici un alt gînditor. 

Exploatînd elemente atît de expansive, teoria 
„stilului" a luat în filozofia noastră un loc din ce 
în ce mai larg, vădind un sens din cele mai rele¬ 
vante. Teoria stilului am dezvoltat-o sistematic, 
permiţîndu-i ramificări nevisate pînă aici, şi asi- 
milînd teritorii ce nu aparţin numai psihologiei 
sau esteticii, sau unei anume filozofii descriptive 
a culturii, ci antropologiei, ontologiei şi meta¬ 
fizicii. Ca să se vadă proporţiile, adîncimea, spa¬ 
ţiile, de care teoria stilului s-a umplut în viziunea 
noastră, e suficient să amintim că am fost cei dintîi 
care ne-am căznit să acordăm factorilor stilistici 
şi o puternică semnificaţie într-un ultim angrenaj 
de natură metafizică , adică în extreme rînduieli 
în care omul pare fără ieşire captat şi cu supremă 
nobleţe cuprins — omul cu toate elanurile sale. 

In lucrarea de faţă atragem în sfera examenului 
influenţa pe care factorii stilistici o exercită asu¬ 
pra plăsmuirilor „teoretice" ale ştiinţei , dar şi asu¬ 
pra altor momente şi structuri intime ale acesteia. 
Gîndirea ştiinţifică, în iniţiativele, în pendulări¬ 
le, în ezitările, în revenirile şi în avansările la care 
a fost obligată în cursul timpurilor, şi-a construit 
desigur şi ea „valorile" ei. Aceste valori se de¬ 
clară, dacă nu totdeauna, cel puţin cel mai adesea, 
numai în anume coordonate stilistice, în coordo- 

nate regional şi istoric condiţionate. Cum a fost 
văzută „lumea naturală", cu faptele şi apariţiile 
ei crono-spaţiale ? Ce „icoane", ce „scheme", ce 
„teorii" şi-au făurit oamenii în cursul timpurilor 
despre lumea naturală ? Iată unele întrebări cu 
care vom porni la drum şi cărora vom căuta să le 
dăm un răspuns. Mai apăsat apoi ne va reţine 
întrebarea: In ce măsură înrîurirea „factorilor sti¬ 
listici" asupra teoriilor, icoanelor, schemelor şi 
asupra orientării spiritului „observator", poate fi 
motiv de meditaţie pentru o filozofie a ştiinţei ? 
Vom încerca să ne familiarizăm cu aceste chesti¬ 
uni, depăşindu-le fireşte prin concluzii de interes 
mai abstract şi strict filozofic. Materialul în preaj¬ 
ma căruia vom desfăşura consideraţiile impuse de 
situaţie şi de problematica atacată, îl scoatem 
aşadar din istoria ştiinţelor, ceea ce nu înseamnă 
că avem de gînd să ne revărsăm interesul în apele 
fără margini ale „istoriei" ştiinţelor. Istoria şti¬ 
inţelor o constrîngem la rolul de izvor; ea ne 
furnizează numai materialul care poate fi ilustra¬ 
tiv în măsura concludenţei sale. Prin frecventarea 
unor cămări de multe ori ignorate ale istoriei, ne 
promitem şansele de a spori într-un sens inedit 
înţelegerea faptului „ştiinţă" şi a avatarelor sale. 
Punctul de vedere din care privim lucrurile va 
deschide noi posibilităţi de a aprofunda structura 
de totdeauna a ştiinţei. 

Ştiinţa, cu plăsmuirile ei, cu teoriile, cu icoanele, 
schemele, construcţiile ei, nu este un corp consti¬ 
tuit, care ar îngădui o creştere inevitabilă şi de la 
sine înţeleasă, prin cumul lăsat exclusiv în grija 
zeilor tutelari ai timpului. Gîndirea ştiinţifică este 
eminamente „proces" cu frecvente iniţiative, care 
adesea sînt reluate de la capăt. Se constată în is- 



10 


Ştiinţă şi creaţie 


torie fără îndoială şi o acumulare de observaţii 
strict empirice, permanent valabile pe acest plan 
de cunoaştere, şi menite să devină un patrimoniu 
inalterabil al spiritului uman. Dar va fi lesne de 
relevat că multe dintre aceste simple pretinse obser¬ 
vaţii nu se păstrează ca atare, ci numai într-o for¬ 
mă mai complexă care le solidarizează cu anume 
„interpretări". E însă lucru ştiut că interpretări¬ 
le se fac în chip fatal în perspective „teoretice". 
Dacă însă nenumăratele observaţii care se acumu¬ 
lează în corpul ştiinţei, ca un pretins material pur 
şi disponibil, sînt aşa de des îmbibate în fapt de 
„teorie", se va vedea că acelaşi simplu material de 
observaţie este în realitate adesea contaminat şi 
de unele orientări „stilistice" mai mult sau mai 
puţin vremelnice de-ale spiritului omenesc. Noi 
europenii, de cînd un Leonardo de Vinci, un 
Galilei şi Newton au pus temeiurile ştiinţelor, de 
cînd filozofi ca Descartes, Leibniz, Locke sau 
Immanuel Kant s-au străduit în fel şi chip să 
legitimeze posibilitatea ştiinţei, am trăit mult 
timp în credinţa că ştiinţele europene ar fi un for 
perenic, pus la adăpost de vicisitudini, un pol in¬ 
tangibil şi supraistoric. Au trebuit să vină zgudu¬ 
iri profunde, cum sînt cele produse de unele teorii, 
precum a relativităţii, a cuantelor sau a mecanicii 
ondulatorii, ca să ni se comunice luciditatea ne¬ 
cesară cu privire la instabilitatea ştiinţei. 

Pe de altă parte, filozofia culturii ne-a făcut să 
înţelegem relativitatea ca un mediu care viciază 
statornicia ştiinţei, tocmai în laturile cele mai mă¬ 
reţe ale acesteia. Operînd delimitări necesare în 
corpul ştiinţei şi aducînd precizări de ordin episte¬ 
mologic, încă prea puţin luate în seamă, ne luăm 
sarcina să relevăm şi mai mult decît s-a făcut, că 

ştiinţa europeană este condiţionată, ca şi gîndirea 
ştiinţifică la alte popoare, de coordonate stilistice , 
de coordonate susceptibile de o formulare mai 
mult sau mai puţin conceptuală. Ni se pare în 
orice caz o eroare să se creadă că, dacă spiritul 
grec, de pildă, a ajuns la alte concepţii despre lumea 
naturală cu fenomenele ei, acestea s-ar datora 
exclusiv numai unei mai nedesăvîrşite tehnici de 
cercetare, unei experienţe mai limitate, unor obser¬ 
vaţii mai reduse. Nu, împrejurarea la care ne re¬ 
ferim se explică neapărat şi prin atare condiţii care 
îi pun pe greci în inferioritate, dar aspectele de 
ansamblu ale gîndirii ştiinţifice la greci se dato¬ 
rează în primul rînd faptului că spiritul grec crea 
în alte coordonate stilistice decît cel european. 

Am dori să prevenim o răstălmăcire a celor 
urmărite din partea noastră. Coordonatele stilis¬ 
tice pe care le vom pune în lumină la diverse 
popoare, din arhaic pînă astăzi, n-am vrea să fie 
înţelese ca expresii sumare ale unor nebuloase 
înclinări psihologice, ci ca nişte adevărate funcţii 
modelatoare şi de putere „categorială", aparţi- 
nînd spiritului inconştient. Preocupările noastre 
nu se leagă de problematica psihologiei popoare¬ 
lor, ci se îndreaptă spre o doctrină posibilă a „spi¬ 
ritului", pe care-1 înzestrăm cu garnituri eterogene 
de funcţii categoriale. O asemenea doctrină, o 
dată deplin lămurită în intenţiile ei, ar permite poate 
să fie numită „noologie abisală" ( noos = spirit, 
abisal = inconştient). 




CICLUL SAROS ŞI SPIRITUL BABILONIAN 


Aproape orice istorie a, ştiinţelor ţine să amin¬ 
tească, cel puţin în partea introductivă, de unele 
cuceriri ştiinţifice ce se datorează străvechilor 
babilonieni. Informaţiile ce ni se dau despre 
ştiinţa babiloniană sîntînsă de obicei cam sumar 
prezentate, parcă mai mult spre a satisface curiozi¬ 
tatea de un moment a cititorilor, decît pentru a 
le reţine sau a le aprinde în adevăr atenţia. Ni se 
dă astfel prilejul să aflăm de pildă că în veacul 
al VUI-lea a.Chr., caldeenii din Babilon au desco¬ 
perit aşa-numitul „ciclu Saros", o cheie pentru 
determinarea periodicităţii eclipselor solare şi 
lunare. Se ia act de această cucerire ca de o etapă 
istorică mai mult sau mai puţin importantă şi se 
trece mai departe. Sau ni se dă prilejul să admi¬ 
răm imaginea, ca de basm, ce şi-o făuriseră babilo¬ 
nienii despre alcătuirea lumii. Se ia act şi de această 
fază şi se întoarce foaia. Nu s-a încercat încă 
legarea puţinelor fragmente într-un tot, şi mai 
ales nimenea n-a avut ambiţia să caute o lămurire 
a cuceririlor ştiinţifice babiloniene în lumina 
unor structuri spirituale specifice, care, chiar pe 
temeiul notiţelor trunchiate ce ni s-au transmis, 
s-ar putea atribui babilonienilor. Ne luăm sarcina 




14 


Ştiinţă şi creaţie 


unui astfel de examen în capitolul de faţă al stu¬ 
diului ce-1 întreprindem. 

Cultura babiloniană se dezvoltă în mileniile 
IV, III şi II a. Chr., şi arată sub raport strict spi¬ 
ritual un profil de o impresionantă consecvenţă 
şi statornicie pînă în secolul al VH-lea a.Chr., 
cînd imperiul este ocupat de perşi. Din cultura 
babiloniană ni s-au transmis cîteva date despre 
felul cum era concepută lumea. Avem în orice 
caz, cu privire la concepţia babiloniană despre 
lume, cîteva esenţiale puncte de reper, mai precise 
decît cu privire la cosmologiile din celelalte cul¬ 
turi arhaice. Cultura egipteană, despre care de 
asemenea deţinem varii informaţii, îşi apără încă 
secretele cu îndîrjire, iar cultura chineză, care este 
şi ea arhaică, apare învăluită încă, tocmai în mile¬ 
niile III şi II, într-o prea ceţoasă atmosferă mito¬ 
logică. Cultura babiloniană s-a dezvoltat în văile 
fluviilor Eufrat şi Tigru. Ea este un „dar al apei" 
purtate de destinul geografic prin nisipuri, cum 
cultura egipteană se leagă de Nil, iar cea chineză 
de fluviile Hoanghe şi Yangtze. Prin sistematice, 
insistente canalizări, presupunînd o remarcabilă 
artă inginerească, o parte a deşertului sirian fusese 
făcut atît de fertil între Eufrat şi Tigru, încît memo¬ 
ria ancestrală leagă pînă astăzi de aceste ţinuturi 
amintirea unui rai pierdut. Fertilizarea a făcut cu 
putinţă o paralelă înflorire a unei mari culturi, care 
a influenţat enorm toate culturile din Asia anteri¬ 
oară şi direct sau indirect cultura greacă, care 
apare vreo două-trei mii de ani mai tîrziu. Atîtea 
gînduri şi bunuri spirituale babiloniene sînt de 
altfel asimilate şi de culturile europene ulterioare. 
Cel mai adesea, nu ne dăm seama în ce măsură 
educaţia copiilor noştri se face încă în atmosfera 

unor mituri de factură babiloniană. în adevăr, 
unul din meritele cele mai mari ale Vechiului 
Testament pentru istoria omenirii este de a fi sal¬ 
vat pentru timpurile de mai tîrziu o parte din 
patrimoniul spiritual al culturii arhaice babilo- 
niene. De altfel, faptul că popoarele europene 
socotesc astăzi cu 360° cînd e vorba de cerc, sau 
cu calendarul de douăsprezece luni, cu săptămîni 
de şapte zile, mai departe faptul că comerţul a 
luat forma mai evoluată a unui schimb între mar¬ 
fă şi ban metalic, şi multe altele, se datorează 
geniul babilonian. Istoria babiloniană, mai ales 
politică, pe urmă mitologia şi poezia ca şi artele 
plastice, ne sînt destul de bine cunoscute, mulţu¬ 
mită descoperirilor arheologice din ultimele de¬ 
cenii, şi mai ales de cînd întîmplarea norocoasă a 
îngăduit să se scoată la lumină marea bibliotecă 
din Ninive a lui Sardanapal. E necesară amintirea 
unor atare împrejurări, ca să nu se creadă cumva 
că, încercînd să facem o sinteză a spiritului babilo¬ 
nian, ne-am deda unui incontrolabil desfrîu al 
imaginaţiei, neavînd la îndemînă datele concrete 
pe care să ne întemeiem. Elementul etnic de bază 
al culturii babiloniene îl alcătuieşte un popor 
misterios, încă insuficient situat din punct de 
vedere antropologic: sumerienii. Atît doar se ştie 
cu toată certitudinea despre sumeri: că ei nu erau 
semiţi, dar se pare că nici arieni. Fizionomia lor 
ne este cunoscută graţie reliefurilor plastice 
scoase din cele mai vechi straturi arheologice ale 
ţinuturilor. Sumerii aveau o înfăţişare aşa de 
aparte, că lesne le deosebeai figura de a oricăror 
alte seminţii. Sumerii aveau un nas mare, drept, 
foarte lung, ascuţit, de o proeminenţă ca la nişte 
măşti. Nu-i cu totul exclus ca ei să fi fost repre- 

zentanţii de ultimă strălucire ai unui tip antropo¬ 
logic dispărut. Există o mare probabilitate că ge¬ 
niului acestui popor i se datorează temeiurile şi 
liniile de orientare ale culturii babiloniene în peri¬ 
oada ei decisivă de germinare, şi mai ales creaţiile 
mari şi foarte hotărîtoare de natură mitologică. 
Fireşte că la înjghebarea susţinută a culturii şi pe 
urmă a vieţii de stat babiloniană, au colaborat apoi 
şi o serie de popoare, mai ales semite: acazii, amo- 
riţii, babilonienii propriu-zişi, hitiţii (o populaţie 
iarăşi cam incertă din punct de vedere antropo¬ 
logic), asirienii, semiţi şi ei, şi caldeenii de mai 
tîrziu, care ar putea să fie rămăşiţe sumere. Toate 
aceste populaţii au înfrînt prin realismul şi acti- 
vismul lor pe sumerii mai visători, ceea ce n-a 
împiedicat ca popoarele care s-au aşezat în Meso- 
potamia să adopte degrabă cultura locală. De notat 
că limba sumeră s-a păstrat şi după ce populaţiile 
ce se amestecau între şi în preajma celor două 
fluvii, ca într-o căldare a vrăjilor, nu o mai vor¬ 
beau. Limba sumeră s-a păstrat ca limbă rituală, 
patrimoniu magic, intangibil, transmis fără de a 
fi înţeles prin mii de ani. Pentru a ilustra per¬ 
severenţa unor anume forme de cultură, e simpto¬ 
matic că aceleaşi imnuri religioase care se rosteau 
pe vremea sumerilor se găseau fidel repetate şi 
mii de ani mai tîrziu pe timpul seleucizilor, adică 
al regilor care au luat moştenirea lui Alexandru 
cel Mare (secolul al III-lea a. Chr.). Sub beneficiu 
informativ adăugăm că scrisul babilonian, adică 
sumer, a fost la început simbolic, obiectele fiind 
designate prin semne schematice. Aceiaşi sumeri 
au trecut însă şi la scrierea cuneiformă, la desig- 
narea grafică prin îmbinarea oarecum arhitec¬ 
tonică a unor semne în formă de cuie. 

Spre a ne pregăti însă intrarea în secretele 
culturii sumero-babiloniene, e neapărat indicat să 
ne ocupăm puţin de mitologie. Mitologia su- 
mero-babiloniană cunoaşte o mulţime de zei, cînd 
mai generali, cînd mai locali. Se cunosc pînă acum 
vreo trei mii de nume de zei. Panteonul era deci 
foarte populat. Mitologia sumero-babiloniană, 
care are de altfel un pronunţat caracter astral, 
angajează fiinţele despre care ne vorbeşte în fel 
şi fel de relaţii şi tensiuni, în mari prietenii şi 
grave adversităţi, şi mai ales în lupte pentru do¬ 
minaţie, pentru dominaţia cerului şi a pămîntului. 
Un zeu oarecare, favorizat de propria sa forţă ca 
şi de noroc, poate la un moment dat să-şi impună 
stăpînirea asupra celorlalţi. în panteonul cercetat 
de patimi şi tulburat de vrăjmăşii, se petrec aşa¬ 
dar, cîteodată, adevărate lovituri de stat. Zeul, 
care devine stăpîn dărîmător al unei lumi, e con¬ 
siderat şi ca salvator, căci el reclădeşte lumea de 
la început, ca să domine apoi timp de un „an cos- 
mic“, socotit egal cu multe, multe mii de ani 
pămînteşti. Una din sarcinile şi unul din drep¬ 
turile Domnului zeilor este de a stabili în fiecare 
an obişnuit soarta tuturor celorlalţi zei şi a tu¬ 
turor fiinţelor. El e Domnul tablelor sorţii. Mito¬ 
logia dobîndeşte cu aceasta un prea evident 
caracter ciclic-astral. Cel mai cunoscut exemplu 
de uzurpare şi apoi de dominaţie divină este acela 
al zeului Marduk, din cetatea Babilonului. Eveni¬ 
mentul s-ar fi petrecut pe la anul 2000 a.Chr. şi 
coincide cu isprăvile pămînteşti ale regelui şi 
marelui legiuitor Hammurapi, care a întemeiat o 
nouă dinastie regală impunînd între cele două 
fluvii primatul cetăţii Babilon. 

Sumero-babilonienii aveau un deosebit simţ 
pentru colosal, pentru formele şi dimensiunile 
gigantice. Desigur că lumea mitologică sume- 
ro-babiloniană nu este infinită, ea implică totuşi 
un spaţiu gigantic. Intre culturile arhaice, fără 
îndoială că această cultură sumero-babiloniană 
are perspectivele orizontice cele mai largi, nu 
numai în spaţiu ci şi în timp. Că dimensiunile 
„orizontice“ ale spiritului sumero-babilonian 
sînt excepţionale reiese dintr-o simplă comparaţie 
cu cultura greacă sau cu ceea ce ştim despre 
cultura israelită. Interesant pentru felul de a gîndi 
şi de a vedea în dimensiuni mari al sumero-babi- 
lonienilor este ceea ce ei cred despre istoria de 
dinainte de potop. Sumerii nu îşi încep istoria ca 
grecii, cu cîteva sute de ani în urmă, sau ca evreii, 
cu facerea lumii, care ar fi avut loc cu cîteva mii 
de ani în urmă. Ei îşi încep istoria, nici mai mult 
nici mai puţin, decît cu 450 000 de ani în urmă. 
Atît ar fi durat istoria sumeră înainte de potop, 
iar după potop ar mai fi dominat încă treisprezece 
dinastii vreo 32 000 de ani. E cel puţin ciudată o 
asemenea hipertrofie a perspectivelor în trecut la 
un popor, care, printre cele dintîi, face pasul din 
preistorie în istorie. Foarte curioasă mentalitate 
trebuie să fi avut aceşti oameni de forţă primară, 
care simţeau în urma lor un trecut de sute de mii 
de ani de pretinsă istorie. 

Gigantomania este o trăsătură proprie mitolo¬ 
giei sumero-babiloniene. Numai la inzi mai întîl- 
nim ceva analog, dar abia două-trei mii de ani 
mai tîrziu, căci cele mai vechi informaţii ce le 
deţinem cu privire la viaţa indică sînt de pe la 
anul 1000 a.Chr. (Rig Veda). (O remarcă în pa¬ 
ranteză. Mult timp s-a crezut că inzii, venind din 

nord-vest în valea Indului şi în ţinuturile pe care 
le ocupă pînă astăzi, n-ar fi găsit acolo decît o 
populaţie de culoare întunecată, într-o stare de 
cultură primară, pe dravizi. De cîtva timp se ştie 
însă că pe Ind se afla şi o cultură monumentală 
a unei populaţii necunoscute, încă din mileniul 
al III-lea a.Cbr. Cultura „Indus", cu oraşe de mari 
dimensiuni, posedă o seamă de particularităţi care 
amintesc cultura sumero-babiloniană. Deocam¬ 
dată e greu de arătat în ce măsură inzii au asimilat 
motive de cultură sumero-babiloniană prin in¬ 
termediul „culturii Indus".) 

Spre a ilustra modul de a gîndi şi de a vedea 
în dimensiuni gigantice propriu spiritului sume- 
ro-babilonian, mai aducem şi alte exemple eloc¬ 
vente. Arhitectura oferă, cu resturile ei din care 
se pot reconstrui aspectele totale, un domeniu în 
care acest fel de a vedea şi-a găsit o puternică 
expresie. Faimosul turn babilonic a fost o reali¬ 
tate. Turnul semăna cu un bloc-cub avînd 90 m 
înălţime şi o latură a bazei la fel. Turnul, căruia 
între altele îi revenea desigur şi un rost ritual, 
avea mai multe etaje, treptat mai reduse, şi sim¬ 
boliza, după cum se credea, muntele pămîntului. 
Pămîntul era anume imaginat ca un munte ce 
ieşea în terase din ocean. Turnul era destinat să 
îngîne pămîntul şi forma acestuia, şi i se atribuia 
fără îndoială şi o potenţă magică. Turnul babilo¬ 
nic nu era de altfel unicul în acest gen. Astfel de 
turnuri se găseau în mai multe din aşezările oră¬ 
şeneşti ale babilonienilor. Se presupunea că acolo 
unde se înalţă un asemenea turn ar fi centrul 
lumii. Probabil că astfel de turnuri s-au clădit în 
diferite cetăţi, fiindcă şi capitalele diverselor state 
sau ale statului unitar babilonian au variat în 



20 


Ştiinţă 51 creaţie 


cursul timpurilor. O seamă de trăsături şi de 
particulare atitudini spirituale sau de comporta¬ 
ment istoric, care singularizează populaţiile 
mesopotamiene, devin mai de înţeles în contextul 
gigantomaniei despre care vorbim. Astfel bună¬ 
oară ni se pare aproape firesc lucru ca ideea de 
„mare imperiu" şi aspiraţia de dominaţie a lumii 
să apară întîia oară în istorie la un popor care 
gîndeşte în dimensiuni gigantice. Cel dintîi dom¬ 
nitor care întemeiază un asemenea imperiu, de la 
Marea de Jos pînă la Marea de Sus, adică de la 
Golful Persic pînă la Mediterană, este Lugalzag- 
gis, un sumer. La fel Sargon, urmaşul său akkadi- 
an. Ei se numesc, fie „rege al tuturor ţărilor", fie 
„rege al celor patru părţi ale lumii". Sargon 
îndeosebi avea conştiinţa clară de a fi stăpînul 
lumii. Aceasta pe la 2500 a.Chr. Nu e deloc de 
mirare că aceşti regi se autodivinizau. Ei se cre¬ 
deau un fel de fiinţe „cosmice", ceea ce le dădea 
fireşte o încredere uriaşă în ei înşişi, încredere 
menită să pună în mişcare puteri spirituale crea¬ 
toare de istorie în stil mare. 

De conformaţia spirituală a sumero-babilo- 
nienilor ţine afirmarea vieţii. Moartea era pentru 
ei o problemă neliniştitoare, prilej de spaimă. Ei 
credeau fără îndoială în existenţa unui suflet, care 
după moartea omului se duce în împărăţia morţii. 
Dar viaţa post-mortem a sufletului nu era pentru 
ei un punct de atracţie. Ceea ce-i preocupa cu 
toată ardoarea era altceva. Ei afirmau aşa de mult 
viaţa pămînteană în mijlocul lumii, viaţa trupeas¬ 
că, încît ar fi dorit ca viaţa aceasta, pămînteană, 
să fie nemuritoare. Sumero-babilonienii erau aşa 
de însetaţi de nemurirea vieţii terestre, încît unul 
din cele mai rare şi mai înalte sentimente, sen¬ 
timentul „tragicului", apare poate la ei întîia oară 

în istorie, în legătură directă cu problema ne¬ 
muririi vieţii terestre ca atare. Produse dintre cele 
mai frumoase ale imaginaţiei mitice şi poetice ale 
sumero-babilonienilor dau expresie tocmai aces¬ 
tui sentiment tragic, şi arată cu ce intensitate ardea 
în inima lor problema nemuririi vieţii terestre. 
Un mit sumero-babilonian ne spune că Adapa, 
întîiul om, într-o împrejurare, rupe aripile vîn- 
tului de sud. Pentru această crimă Adapa e tras 
la răspundere de Domnul zeilor, intrigat şi înfuri¬ 
at. Cît pe-aci ca Adapa să fie ucis pentru fapta 
sa, dacă n-ar interveni alţi zei, care imploră pe 
Domnul suprem să ierte pe Adapa. Intervenţia 
celorlalţi zei are efect. Domnul zeilor anulează 
pedeapsa; mai mult, el oferă lui Adapa „pîine şi 
apă“. Dar rău sfătuit de un alt zeu, Adapa refuză 
pîinea şi apa. El nu va şti niciodată că a pierdut 
cu aceasta singurul prilej de a obţine nemurirea 
vieţii sale terestre, căci ceea ce într-o clipă de în¬ 
durare îl îmbia Domnul zeilor era chiar pîinea şi 
apa vieţii. Dăm şi un alt exemplu care ilustrează 
la fel de bine aceleaşi insistente preocupări de 
eternizare a vieţii. In marele epos al eroului Ghil- 
gameş, cel dintîi epos al omenirii cunoscut pînă 
astăzi, ni se vorbeşte printre altele şi despre colin- 
dările şi peripeţiile acestuia în căutarea nemuririi 
vieţii terestre. Ghilgameş izbuteşte să ajungă pînă 
în insula fericiţilor, unde trăieşte şi Utnapiştim, 
singurul om care a obţinut nemurirea vieţii. Utna¬ 
piştim nu este altul decît Noe al sumero-babi¬ 
lonienilor, adică omul care se salvează de catastrofa 
potopului într-o corabie. Utnapiştim se înduple¬ 
că să destăinuie lui Ghilgameş cum ir putea să 
ajungă la nemurirea vieţii. Şi Ghilgameş, eroul 
care are atîtea fapte în urma sa, porneşte întru 
împlinirea celei mai grele. Invingînd neînchipuite 

obstacole, el ajunge în sfîrşit pînă în împărăţia 
morţilor. De acolo el va mai trebui să coboare pînă 
în fundul oceanului, de unde va smulge „buruiana 
nemuririi". Cu această buruiană în mînă, el pur¬ 
cede din nou spre ţara sa. Se simte învingător şi 
purtător de nemurire. Apropiindu-se nostalgic de 
ţintă, Ghilgameş se opreşte lîngă o fîntînă să-şi 
domolească setea. Aplecîndu-se, îşi pune buru¬ 
iana miraculoasă pe marginea fîntînii; dar în timp 
ce bea apă, un şarpe se ridică din fîntînă, îi răpeşte 
buruiana şi dispare iarăşi în adînc. Este în aceste 
mituri, amplu dezvoltate, cu nenumărate peri¬ 
peţii şi cu desişuri de basm, ceva din sentimentul 
tragic ce s-a transmis şi în unele mituri păstrate 
în Vechiul Testament. Asemenea mituri s-au pu¬ 
tut naşte numai în spiritul unui popor care afirmă 
viaţa aşa de mult că o doreşte nemuritoare, şi care 
simte vremelnicia pămîntească a omului ca efect 
tragic al unei întîmplări care ar fi putut să nu fie. 
Viaţa noastră pămînteană ar fi, în lumina acestui 
sentiment, o nemurire pierdută, căci omului i s-a 
dat posibilitatea şi prilejul de a obţine nemurirea, 
şi numai o simplă întîmplare, o întrelăsare, o 
slăbiciune de o clipă, face ca suprema ocazie să 
fie ratată. 

Sumero-babilonienii înţeleg viaţa ca fiind pusă 
în slujba vieţii. De aici, în comparaţie cu alte 
culturi arhaice, un pronunţat realism şi înclinare 
de a vedea realitatea în toată viguroasa ei corpo¬ 
ralitate. Arta sumero-babiloniană este, asemuită 
cu cea egipteană, stilizată şi ea fără îndoială, dar 
într-un sens mai realist şi cu un accentuat simţ 
pentru somaticul palpabil. Arta egipteană e mai 
eterată, mai abstract-geometrică, mai puţin vie, 
mai anemică, mai ireală. Ceea ce nu e de mirare. 
Egiptenii nu înţelegeau viaţa ca fiind pusă în ser- 

viciul vieţii, ci mai curînd ca un prolog al morţii. 
Accentul zace la egipteni pe postexistenţă, ca dăi¬ 
nuire sufletească, oricît de materială ar fi imagi¬ 
nată încă această dăinuire. Clădirea mormintelor, 
pregătirea în vederea morţii erau probleme ce 
ocupau toată atenţia şi grija egiptenilor, declan- 
şînd o bună parte a aparaturii sociale şi de stat. 
Asigurarea tehnică a postexistenţei şi serviciile 
cultice aduse morţilor consumau timpul dispo¬ 
nibil al egiptenilor, mai mult decît viaţa de toate 
zilele cu rosturile ei. 

Cu un mic ocol, va trebui să străbatem acum 
pînă la structurile cele mai intime ale spiritului 
sumero-babilonian. Fragmentele şi aspectele par¬ 
ţiale ce ne-au rămas din cultura sumero-babi- 
loniană permit oarecare aproximaţii. Cititorii 
noştri cunosc fără îndoială psalmii Vechiului 
Testament, şi-şi amintesc că aceste cîntări de 
laudă, de cerere sau de jeluire, sînt scrise într.-un 
fel de versuri. Versurile, de-o înfăţişare cu totul 
aparte, sînt lipsite atît de metrul şi ritmul pe care 
le ştim din literatura antică, cît şi de rima pe care 
o cunoaştem din literaturile europene. Versurile 
psalmilor se caracterizează prin aşa-numitul „pa¬ 
ralelism" cu două sau mai multe membre. Un fel 
de corespondenţă de conţinut trece prin două 
versuri, sau prin cele două părţi ale unui singur 
vers. Cităm: 

Cînd Israel ieşi din Egipet 

Cînd casa lui Iacob părăsi poporul străin... 

Marea văzu aceasta şi se retrase, 

Iordanul se întoarse înapoi. 

Munţii au săltat ca mieii. 

Colinele — ca oile tinere. 



24 


Ştiinţă şi creaţie 


Un sens oarecare se rosteşte oarecum de două 
ori, prin expresii paralele. Această repetiţie, 
mascată şi incantatorie, are loc în două sau mai 
multe versuri, şi cîteodată în cadrul aceluiaşi vers. 
Se produce cu aceasta o variaţie în stăruinţa ace¬ 
luiaşi motiv, un ritm al ideii şi al expresiei de un 
deosebit farmec. De multe ori ne-am întrebat 
care poate fi substratul mai ascuns al acestui mod 
de a versifica. O încercare de lămurire n-am găsit 
nicăieri. Existenţa unui anumit mod de versi¬ 
ficaţie este un fapt care trebuie totuşi să aţîţe şi 
o curiozitate mai adîncă, un fapt care poate fi 
invocat ca mărturie într-o problematică mai gra¬ 
vă decît sînt cele ale poeticii tradiţionale. Cele 
dintîi modele ale versificaţiei în chestiune le gă¬ 
sim la sumeri, de la care ea a trecut în toată 
literatura imnică religioasă a babilonienilor. Iată 
un exemplu întîmplător din literatura babilo¬ 
niană. Zeul soarelui este astfel preamărit: 

Tu dai sprijin solului al cărui drum e anevoios, 
Călătorului pe mare care se teme de valuri, 

tu-i dai curaj. 

Cînd privim modurile diverse de versificaţie în 
legătură cu substraturile mai adînci ale spiritului 
din diferite regiuni sau epoci, observăm degrabă 
că ele apar cu un fel de solemnă necesitate, şi că 
ele nu pot fi privite numai ca simple mijloace de 
a obţine gratuite efecte estetice. Ni se pare astfel 
că modul de versificaţie despre care tocmai vor¬ 
bim stă de fapt în legătură cu structuri secrete 
ale spiritului sumero-babilonian. 1 ' Structurile la 


Întrucît modul există şi la egipteni, nu ne îndoim că are 
acelaşi substrat. 

care facem aluzie sînt exact aceleaşi pe care le 
surprindem şi cînd e vorba de substraturile 
secrete ale imaginii pe care sumero-babilonienii 
şi-au făcut-o despre lume. Imaginea despre lume 
a sumero-babilonienilor e întîia încercare măreaţă 
de a plăsmui în chip sistematic o cosmologie. O 
prezentăm în ilustraţia grafică: 



1, 2, 3 = ceruri 
I, II, III = trei pămînturi 

B = brîul cerului şi al oceanului terestru 
C = palatul morţilor . 

S = soare 


Mj = cei doi munţi de la soare-răsare 
M 2 = cei doi munţi de la soare-apune 

Ilustraţia grafică de mai sus reprezintă sche¬ 
matic imaginea despre lume a babilonienilor. In 
oceanul cosmic este clădită lumea, alcătuită din 
ceruri, pămînt, ocean şi o regiune subpămînteană. 
Pămîntul e ca un munte de terase, care iese din 
ocean. In mijlocul terasei de sus e situat Babi- 
lonul cu turnul său. Babilonului i-ar răspunde un 
Babilon în cer şi palatul morţilor în regiunea sub¬ 
pămînteană. Se presupune că ar exista o simetrie 
de sens între pămînt şi ceruri, o corespondenţă 
magică între evenimente cereşti şi cele pămîn- 
teşti.* Ce orizont spaţial, ce viziune spaţială im¬ 
plicată, avînd putere şi funcţie de categorie abisală , 
a stat la baza acestei imagini cosmice ? Tot mate¬ 
rialul informativ ce ni s-a transmis ne îndrituieşte 
să vorbim la babilonieni despre o viziune spaţială 
articulată în sensul unui „paralelism". Spaţiul se 
repetă oarecum pe mai multe planuri. Ar fi vorba 
aşadar despre spaţii gemene. Dacă am fi invitaţi 
să definim factorii spirituali inconştienţi care al¬ 
cătuiesc „matricea stilistică" sumero-babiloniană, 
am fi dispuşi să vorbim printre altele despre un 
orizont spaţial specific, despre spaţiul multiplu 
geminat, plin de paralelisme şi de corespondenţe. 
Un spirit dominat de un asemenea orizont va 
ajunge în cosmologie la imaginea ce am schiţat-o. 
Religiozitatea lirică a unui spirit astfel structurat 
va c’rea versificaţia caracterizată prin paralelismul 
membrelor, prin corespondenţa de conţinut în 
dosul unor expresii deosebite. Paralelismul acesta 
geminat îl regăsim la fiecare pas în cultura babi¬ 
loniană. Amintim închipuirea despre munţii trans¬ 
oceanici, despre cei doi munţi de la soare-răsare 


’ în publicistica noastră, singur Mircea Eliade s-a ocupat cu 
această cosmologie în Cosmologia şi alchimia babiloniană. 

şi cei doi munţi de la soare-apune. Templele au 
adesea cîte două turnuri în sensul aceluiaşi para¬ 
lelism. Eroii din eposul Ghilgameş sînt de fapt 
doi: Ghilgameş şi Enchidu. Şi aşa mai departe. 

O altă categorie stilistică de bază a spiritului 
babilonian determină un foarte specific orizont 
temporal. S-a văzut din cele ce spuneam despre 
mitologia sumero-babiloniană că orizontul tempo¬ 
ral al acestei culturi este acela al unei periodicităţi 
ridice. Mitologia sumero-babiloniană vorbeşte de¬ 
spre dominaţii divine de natură ciclică. Lumea se 
lace, creşte, înfloreşte, decade, piere; şi alta începe, 
trecînd prin aceleaşi faze. Fiecare lume durează un 
„an cosmicT Zeul dominant într-un asemenea an 
cosmic hotărăşte, la începutul fiecărui an obiş¬ 
nuit, sorţile tuturor zeilor şi ale tuturor fiinţelor. 
Mai presus de această putere a zeului dominant 
într-un singur an cosmic, de a hotărî sorţile, este 
evident însăşi periodicitatea ciclică, înţeleasă ca 
structură fundamentală a timpului. Toată cultura 
babiloniană se resimte de ecourile acestei viziuni 
temporale. Să amintim că sumero-babilonienii 
sînt cei dintîi care organizează imperiul fără 
limită al numerelor în sensul unei periodicităţi 
ciclice, aventurîndu-se în operaţii matematice cu 
numere foarte mari. Periodicitatea ciclică ce se 
pune la baza organizării numerelor este aceea a 
numărului şase şi doisprezece. De altfel, spiritul 
sumero-babilonian, puternic stăpînit de viziunea 
temporală ciclică, s-a dovedit meşter în obser¬ 
vaţia tuturor fenomenelor ciclice. Babilonienii 
ajung la uimitoare precizii calendaristice încă din 
cele mai vechi timpuri. Iar întîia cucerire în ade¬ 
văr ştiinţifică, în sensul mare al cuvîntului, posi¬ 
bilitatea de a prevedea eclipsele solare şi lunare 

pe care babilonienii, conduşi fiind de viziunea 
ciclică a timpului, le-au bănuit ca fenomen pe¬ 
riodic, se datorează caldeenilor din Babilon, care 
în veacul al VUI-lea a. Chr. au stabilit aşa-numitul 
„ciclu Saros“. Ciclul Saros determină periodicitatea 
eclipselor solare şi lunare. (Ciclul Saros este o pe¬ 
rioadă de 6585 şi 1/3 zile = 18 ani iuliani +11 zile 
= 223 de luni selenare sinodice.) 

Nu e o simplă întîmplare că babilonienii sînt 
cei dintîi care izbutesc să stabilească această perio¬ 
dicitate de largă respiraţie a unor fenomene ce¬ 
leste. Ei erau parcă predestinaţi pentru această 
epocală faptă ştiinţifică, datorită unor înclinări 
particulare de natură structurală ale spiritului. 
Spiritul lor era înzestrat cu o categorie care în¬ 
druma „observaţia empirică" tocmai spre repera¬ 
rea fenomenelor ciclice. Cît de tiranică a trebuit 
să fie această categorie temporală a periodicităţii 
ciclice se poate şi mai lesne înţelege de îndată ce 
mai invocăm şi un alt amănunt din istoria 
descoperirilor ştiinţifice. Unele preocupări de 
natură magică au condus pe preoţii babilonieni şi 
spre cunoaşterea unor fenomene anatomo-fizio- 
logice, care au fost just interpretate numai mult 
mai tîrziu de ştiinţa europeană. Ne referim la 
fenomenul circulaţiei sîngelui şi la distincţia ce se 
face în ştiinţa europeană actuală între sîngele ve- 
nos şi sîngele arterial. Antichitatea greacă habar 
nu avea de această distincţie. Istoricii ştiinţelor ne 
spun însă că preoţii babilonieni au observat în 
adevăr anume aspecte ale fenomenului în discuţie, 
căci ei vorbesc despre un „sînge de zi“ şi un „sîn- 
ge de noapte". Cu alte cuvinte, un fenomen ana- 
tomo-fiziologic permanent e interpretat de preoţii 
babilonieni întîia oară cînd se ia act de existenţa 

ia, în sensul unei periodicităţi calendaristice (zi 
şi noapte). E aici o dovadă mai mult, şi foarte 
elocventă, menită să întărească afirmaţia noastră 
eâ ideea de periodicitate ciclică avea în cadrele 
ipiritului babilonian o potentă „categorială". 



VARIATIUNI PE TEMA ATOMISTĂ 


Una din cele mai rodnice plăsmuiri din istoria 
ştiinţelor (ca şi a filozofiei de altfel) este ideea ato- 
mismului. Această idee despre existenţa ipotetică 
a unor corpuscule indivizibile din care s-ar com¬ 
pune toate corpurile materiale a apărut în mai 
multe culturi. Nouă ni s-a transmis din gîndirea 
greacă, dar ea este sigur atestată şi în cultura in¬ 
dică. Forma ce-o ia atomismul în gîndirea euro¬ 
peană diferă pe urmă enorm de variantele atomiste 
greceşti şi indice. 

Varianta atomismului indic fiind mai puţin 
cunoscută, sînt necesare cîteva informaţii. Găsim 
ideea atomismului dezvoltată mai ales în sistemul 
Vaişeşika (şi Nyaya, care se ocupă însă mai mult 
de problemele logicii), unul din cele şase mari sis¬ 
teme cosmologice dezvoltate în Upanişade. (Is¬ 
toriceşte, doctrina Vaişeşika este cert atestată pe 
la 100/7. Chr., dar există şi texte mult anterioare.) 
Sistemul Vaişeşika distinge o seamă de substanţe 
din care s-ar alcătui realitatea cosmică: pămîntul, 
apa, focul, aerul, eterul, timpul, spaţiul, sufletul 
şi organul gîndirii. Dintre acestea, pămîntul, apa, 
focul şi aerul ar fi compuse din „atomi“, corpus¬ 
cule indivizibile, veşnice, necreate şi fără extensie. 

Corpurile extensive şi vizibile se alcătuiesc din 
combinaţii de atomi invizibili şi inextensivi. 
întreaga cosmogonie a doctrinei Vaişeşika se în¬ 
temeiază, între altele, şi pe această idee atomistă. 
Ar exista o periodicitate cosmogonică, lumea se 
formează şi se distruge periodic. Doctrina Vaişe¬ 
şika nu este, după cum s-ar părea la întîia vedere, 
O concepţie materialistă. Căci ea admite, de exem¬ 
plu, şi existenţa separată, independentă de atomi, 
a „sufletelor". Ba sufletele, ca existenţe aparte, 
legate numai de legea reincarnărilor (Samsara), au 
un rol preponderent dinamic î n procesele de al¬ 
cătuire şi distrugere ale lumii. Nimicirea lumii 
constă în dispersarea atomilor ca atare, care rămîn 
izolaţi şi fără legătură unul cu celălalt. Alcătuirea 
lumii constă în combinarea atomilor, datorită 
unei acţiuni a „sufletelor" care vor să se incar¬ 
neze, silite de legea lor, care cere răsplătirea 
faptelor. Sufletele trec din incarnare în incarnare. 
La un moment dat, ele sînt însă prea obosite de 
seria incarnărilor; atunci, în setea lor de odihnă, 
ele se retrag, atomii se despart, şi lumea se di¬ 
zolvă. Pentru ca apoi, după o lungă odihnă, 
sufletele să fie iarăşi împinse spre tărîmul 
reincarnărilor; atunci lumea se clădeşte din nou. 
Periodicitatea ciclurilor cosmice, facerea şi des¬ 
facerea lumii, creaţia şi distrugerea universului se 
explică aşadar în sistemul Vaişeşika (şi Nyaya) ca 
un efect al legii reincarnării sufletelor. 

De fapt, substanţele din care se compune exis¬ 
tenţa cosmică sînt considerate ca fiind necreate, 
eterne: atomii, eterul, spaţiul, timpul, sufletele. 
Din acestea toate ia fiinţă lumea, datorită miş¬ 
cărilor produse printre atomi de setea de a se re¬ 
incarna a sufletelor care sînt dominate de legea 

răsplăţii. Lumea nu are deci un creator din nimic 
în dosul ei, şi nici un arhitect care ar clădi-o din 
micile cărămizi atomice. Lumea, ca ordine de 
corpuri complexe, ia fiinţă datorită influenţei ce-o 
exercită sufletele asupra atomilor, sufletele stăpî- 
nite de setea reincarnării. 

Să comparăm această concepţie atomistă cu 
concepţia atomistă aşa cum o găsim la vechii greci, 
la Anaxagora, şi mai ales la Leucip şi Democrit. 
După cei doi gînditori din urmă, care dezvoltă 
atomismul pînă la cele din urmă consecinţe, toată 
existenţa cosmică ar fi zidită din atomi, adică din 
particule indivizibile, dar nu lipsite de extensie. 
Atomii imaginaţi de greci sînt mici corpuri plas¬ 
tice, avînd forme diferite şi mărimi diferite, adică 
ultimele mici corpuri din care se presupune că ar 
fi alcătuite corpurile complexe. Toate corpurile se 
caracterizează prin mai mare sau mai mică poro- 
zitate; numai atomii sînt închipuiţi ca nişte cor¬ 
puri fără porozitate. Spaţiul este locul unde atomii 
se mişcă de sus în jos, datorită greutăţii lor. 
Atomii mai grei cad mai repede, atomii mai uşori 
— mai încet. în spaţiu se desenează deci fel şi fel 
de mişcări, şi au loc inevitabile ciocniri de atomi. 
Din aceste mişcări şi ciocniri întîmplătoare se 
produc, prin combinaţii atomice, prin afinitate pe 
temei de omogenitate, prin respingere din cauza 
eterogenităţii, toate corpurile, toate fiinţele şi 
toate evenimentele. Sufletele îşi au şi ele atomii 
lor, fiindcă sufletele sînt, după Democrit, egale, 
în substanţa lor intimă, cu focul. Eterni sînt nu¬ 
mai atomii, orice corp e o înmănunchere vremel¬ 
nică de atomi. Interesant de notat că Democrit nu 
nega existenţa zeilor sau a demonilor. Dar zeii şi 
demonii nu erau, după părerea sa, decît tot numai 

fiişle alcătuiri de „atomi", mai durabile poate decît 
Cele obişnuite, dar tot vremelnice. Aceste fiinţe 
superioare omului, care sînt zeii, nu devin în cos¬ 
mologia lui Democrit factori decisivi. Decisivi 
pentru cosmologia lui Democrit sînt mai întîi 
ipaţiul, apoi atomii (ca nişte corpuri indivizibile, 
lipsite de porozitate ) şi mişcarea care aparţine 
atomilor ca atare. Făpturile, de la viermi pînă la 
fcci, apar în concepţia democritiană ca nişte pro¬ 
duse întîmplătoare ale atomilor în mişcare. 

Să ne întrebăm acum: Ce este indic în concepţia 
Atomistâ a sistemului Vaişeşika, şi ce este grecesc 
în sistemul atomist al lui Democrit ? Indice sînt 
motivele cu care ideea atomistă se găseşte între¬ 
ţesută în sistemul Vaişeşika: legea Samsarei sau a 
reincarnării sufletelor. Ideea acestei legi este unul 
din motivele cele mai persistente ale gîndirii in¬ 
dice. S-ar putea spune că în India găsim sisteme 
metafizice-religioase lipsite de ideea de Dumnezeu, 
dar cele mai multe sisteme conţin motivul re¬ 
incarnării sufletelor. Pentru cosmologia Vaişeşika, 
elementul dinamic, creator şi distrugător de lume, 
este de fapt sufletul cu legea Samsarei; atomii au 
un rol constitutiv pentru lume, dar sînt factori 
oarecum pasivi. Ei sînt la dispoziţia su.fletelor, 
care-şi au finalitatea lor. Atomii sînt constitutivi 
pentru lume, dar numai în subordine faţă de su¬ 
flete. E aici, în această cosmologie atomistă indică, 
un accent care lipseşte sistemului atomist al lui 
Democrit. Se verifică astfel încă o dată că inzii 
văd totul în lumina salvării sufleteşti. Concepţiile 
lor, chiar cele de factură cvasiştiinţifică, sînt sote- 
riocentrice (nu teocentrice), îneît şi concepţia 
atomismului apare în aceeaşi perspectivă sote- 
rio-centrică. Cîtă vreme concepţia atomistă la 

Democrit e înfăţişată -ea însăşi ca o perspectivă 
suficientă sieşi, de bază, conducînd în cele din 
urmă la unele concluzii strict materialiste chiar 
cînd se admite existenţa unor fiinţe divine sau 
demonice. 

Să se observe şi alte deosebiri, nu atît cît pri¬ 
veşte motivele şi factura de ansamblu a concep¬ 
ţiilor, cît însăşi ideea atomilor ca atare. In sistemul 
Vaişeşika, atomii sînt inextensivi. Extensia corpo¬ 
rală are ca temei ceva inextensiv. La Democrit, 
atomii sînt indivizibili, dar extensivi, adică un fel 
de mici corpuri plastice, de dimensiuni care di¬ 
feră. Aceste diferenţe dintre atomismul Vaişeşika 
şi atomismul democritian nu sînt deloc întîmplă- 
toare. La inzi se remarcă adesea o înclinare parti¬ 
culară de a pune la baza existenţei ceva negativ. 
Astfel, indivizii, fiinţele, făpturile, persoanele au, 
pentru gîndirea indică, de multe ori ca substrat, 
ceva ce e impersonal (Brahman, Atman); sau 
chiar neantul, golul metafizic (în budism). Ştim 
îndeajuns că această orientare negativă ţine de 
felul gîndirii indice. Ea s-a manifestat în cele mai 
felurite chipuri. La inzi se constată aşa de frec¬ 
vent această înclinare, încît uneori ei operează cu 
negativul, ca'şi cum acesta ar avea ceva pozitiv, 
iar pozitivul ceva negativ. O asemenea inversare 
a semnelor se remarcă adesea chiar în limbajul şi 
în terminologia filozofică a inzilor. Simptomatic 
este în această privinţă şi un fapt asupra căruia 
istoricii matematicii ne atrag atenţia: cei dintîi 
matematicieni care calculează cu „zero“ ca un 
moment în seria mărimilor sînt inzii. Golul, ni¬ 
micul, negativul sînt pentru gîndirea indică un 
fel de supreme obiecte fascinante. In atare împreju¬ 
rări, şi dată fiind aplecarea aceasta de exaltare a 



Variaţiuni pe tema atomistă 


35 


negativului, ne apare aproape firesc ca inzii, 
atunci cînd ajung să formuleze o teorie atomistă 
despre constituţia materiei, să pună accentul pe 
o particularitate negativă a atomilor, pe neexten- 
sic. Dacă existenţa are ca bază nonexistenţa, dacă 
individualul are ca bază impersonalul, atunci e 
foarte natural ca extensia corporală să aibă ca bază 
nonextensia; atomii sînt inextensivi. Iată cum 
începem să înţelegem că această concepţie despre 
atomi nu e un simplu accident. Ea se integrează 
într-o gîndire determinată de coordonate stilis¬ 
tice cu totul particulare. întocmai cum în alte 
coordonate stilistice se integrează concepţia ato¬ 
mistă a lui Democrit. Modul de a gîndi grecesc 
este în general îndrumat spre plăsmuiri corpo- 
l ale-ideale: un mod plastic. Ideea despre nişte atomi 
inextensivi nici n-ar fi încăput într-o minte gre¬ 
cească. Grecii imaginează atomii ca nişte mici 
corpuri fără porozitate, adică perfect închegate 
în ele însele, indivizibile, indestructibile, dar cor¬ 
puri. Corpuri de mărimi şi forme diferite. Atomii 
cei mai nobili, ai sufletului, adică ai focului, ar fi 
globurele ideale, fără colţuri, absolut netede. De¬ 
mocrit gîndea material-plastic şi în forme ideale, 
ca toţi grecii. Că el gîndea aşa, avem o strălucită 
dovadă chiar în ceea ce el ne spune despre zei şi 
demoni. Pentru atomismul şi felul de a gîndi de- 
mocritian, existenţa zeilor şi a demonilor nu era 
o problemă care să fi întîmpinat dificultăţi de 
neînvins. Zeii erau socotiţi ca nişte corpuri ideale 
alcătuite din atomi, din atomi fără îndoială de 
aşijderea ideali, adică rotunzi. 

în istoria gîndirii europene ideea atomistă apare 
în diferite chipuri, şi a trecut printr-o seamă de 
prefaceri. Ne vom opri îndeosebi asupra modului 

cum concepţia atomistă a fost asimilată de ştiinţa 
europeană, dar cel puţin în treacăt şi asupra unei 
variante filozofice de un particular interes. 

După ce în secolul al XVIII-lea au fost puse 
bazele metodice, în spirit ştiinţific, ale chimiei, 
englezul Dalton introduce în noua ştiinţă ipoteza 
atomistă, constrîns fiind să explice anumite ra¬ 
porturi cantitative, ce fuseseră constatate într-o 
seamă de procese de natură chimică. Materia se 
descompune în cîteva zeci de elemente chimice, 
ireductibile pe cale chimică: oxigenul, hidroge¬ 
nul, fierul, plumbul, aurul şi aşa mai departe. 
Chimia va admite pentru fiecare din aceste ele¬ 
mente o structură atomară. Adică pentru fiecare 
element un anume fel de atomi. Atomii sînt con¬ 
cepuţi ca eterogeni, de la un element chimic la alt 
element; şi indivizibili prin procedee chimice. Cu 
aceasta, icoana despre atomi se individualizează 
enorm faţă de icoana ce şi-o făcuseră grecii şi inzii 
despre atomi. Uniformitatea atomilor (inextcnsia, 
aşa cum o înţelegeau inzii), era o particularitate 
imaginară atribuită -atomilor mai mult sub con- 
strîngerea unei înclinări stilistice a gîndirii indice, 
decît sub constrîngerea unor date empirice; şi, la 
fel, varietatea potrivit unui număr oarecare de 
tipuri a atomilor, cum o înţelegeau grecii, expri¬ 
ma desigur şi ea mai mult o aplecare categorială, 
inconştientă, decît o conjectură speculativă pe 
temeiuri strict empirice. Iată o împrejurare care 
ne face să credem că şi varietatea copleşitoare a 
atomilor eterogeni (prin atîtea însuşiri chimice şi 
de greutate), în funcţie de varietatea elementelor 
chimice, este o idee la care europeanul n-ar fi 
ajuns niciodată dacă spiritul său n-ar fi fost în 
general înclinat spre un anume fel de a indivi- 

finaliza fenomenele. Aceasta, oricît de mult noile 
ol>servaţii empirice, ca stare, ar fi îndrumat imagi¬ 
naţia teoretică în acest sens. Concedem fireşte că 
şi indiciile empirice sugerau o ipoteză de această 
factură, dar ele singure n-ar fi fost de-ajuns pentru 
Ca ipoteza în chestiune să se declare în forma în 
care s-a declarat. Mai există apoi în gîndirea 
teoretică europeană, să nu uităm, şi o altă variantă 
atomistă, în care găsim oarecum perfect ilustrată 
tocmai tendinţa spirituală de a „individualiza" 
fenomenele. Varianta aparţine mai mult istoriei 
filozofiei europene, din care pricină ea nu e mai 
puţin concludentă. Ne referim la concepţia mo- 
nadologică a lui Leibniz. După Leibniz, orice 
făptură e compusă din monade. 

Ce fizionomie au monadele în concepţia lui 
Leibniz ? Monadele sînt un fel de atomi, dar de 
natură psihică, nu materială; monadele sînt centre 
tic putere sufletească. Materia, ca şi indivizii vii, 
ar fi alcătuiţi din monade, adică din energii psihice. 
Monada izolată este închipuită ca un factor indivi¬ 
zibil, ca o energie a cărei funcţie constă în imagi¬ 
nea lumii. Fiecare monadă imaginează în felul ei 
unic lumea întreagă. De fapt, monadele sînt un 
fel de lumi comprimate, lumi introvertite. Se pre¬ 
supune că între ele n-ar exista nici o legătură direc¬ 
tă de cauzalitate, ci numai un raport de armonie 
prestabilită. In univers nu există, după concepţia 
lui Leibniz, două monade exact la fel. Fiecare 
monadă ar fi un individ incomparabil, unic. Să 
recunoaştem că niciodată în istoria gîndirii ome¬ 
neşti tendinţa spirituală de a individualiza feno¬ 
menele şi factorii presupuşi că ar lucra în dosul 
Icnomenelor nu şi-a găsit o mai extremă formu¬ 
lare decît în atomismul psihic, în monadologia lui 

Leibniz. Nu există două monade la fel în univers. 
Atomii sistemului indic Vaişeşika sînt uniformi 
prin inextensia lor; la Democrit avem diverse „ti¬ 
puri" de atomi. Cu totul alta e situaţia în ştiinţa 
europeană. Aici se manifestă o tendinţă teoretică 
de a individualiza atomii. Mai mult: acest proces 
teoretic se accentuează, de la Dalton începînd, 
încetul cu încetul pînă astăzi, cînd unii teoreti¬ 
cieni înclină spre o completă individualizare a 
atomilor. (A se vedea microfizica de astăzi, în¬ 
deosebi unele consecinţe ale principiului Pauli.) 
Fapt e pe de altă parte că acest proces teoretic de 
individualizare absolută s-a declarat în chip cate¬ 
goric în monadologia lui Leibniz. 

In sistemul Vaişeşika, atomii sînt factori atraşi 
în construirea lumii de factorul sufletelor. Atomii 
n-au mişcare prin ei înşişi. Sufletele mînate de legea 
reincarnărilor imprimă atomilor mişcarea de care 
e nevoie ca să se constituie o „lume". Mişcarea 
din univers e pentru sistemul Vaişeşika o conse¬ 
cinţă a factorilor spirituali angajaţi într-o univer¬ 
sală soteriologie. Atomii, pasivi în sine, dobîndesc 
pentru spiritualitatea indică un interes numai ca 
momente integrate într-o doctrină a salvării. Ato¬ 
mii nu interesează aici sub raport fizic. Cei ce 
cunosc structura intimă a spiritului indic îşi dau 
seama cît de specific „indică" este această concep¬ 
ţie atomistă. La Democrit, atomii posedă o miş¬ 
care, dar aceasta se datorează exclusiv „greutăţii" 
diverse a atomilor; iar „greutatea" este o însuşire 
statică. Mişcarea atomilor („cădere") e o urmare 
a greutăţii, adică ceva secundar. La Democrit, 
atomii dobîndesc, e cert, o semnificaţie fizică. 
Dar faptul că atomii sînt înzestraţi cu „greutate", 
ca o particularitate statică ce le revine în chip 

absolut — de unde mişcarea atomilor concepută 
drept ceva „secundar", ca o simplă „cădere" în 
spaţiu —, e susceptibil să fie interpretat ca expre¬ 
sie a unei înclinări teoretice specific greceşti. 
Ceea ce lesne se va înţelege din viitoarele capito¬ 
le, unde vom vorbi despre anumite modele de 
gîndire ştiinţifică grecească. Dimpotrivă, concep¬ 
ţiile europene înzestrează atomii cu o putere 
dinamică. Atomii sînt mai curînd energii, centre 
dinamice. La Leibniz monada este centru ener¬ 
getic pur. Aici aspectul inerţiei materiale e consi¬ 
derat ca un „ce" secu.ndar. Icoana la care s-a oprit 
pentru moment ştiinţa europeană cît priveşte 
atomul ni-1 înfăţişează ca un microcosm, ca un 
sistem amplu articulat de puncte energetice, sau 
ca un pachet de unde energetice. Atomul apare 
astfel ca un izvor de puteri. In orice caz, ştiinţa 
europeană, apuseană, modernă, înclină să vadă 
atomul, în primul rînd sub categoria dinamicului. 

E suficient să cîntărim si să examinăm aceste 

> 

varii concepţii atomiste, ca să ne convingem că ele 
se resimt în chip deosebit de diversitatea încli¬ 
nărilor categoriale ale spiritului uman care le-au 
imprimat de fiecare dată o altă pecete. 

Dacă în domeniul fizical a fost de interes să 
examinăm comparativ concepţia atomistă în cîte- 
va din variantele ei „stilistice" mai importante, 
aceeaşi operaţie se poate face şi cu privire la una 
din ideile cele mai rodnice apărute în domeniul 
biologiei. 

Un splendid prilej de analiză ne dă în această 
privinţă o foarte curioasă teorie a lui Empedocle 
(492—432), unul din cei mai însemnaţi filozofi ai 
„naturii", pe care i-a dat Antichitatea, în acelaşi 
timp mag şi legiuitor. Empedocle, printre altele şi 
autorul cunoscutei concepţii despre cele patru ele¬ 
mente ale naturii :_pămîntul, apa, aerul, focul. Cît 
priveşte originea fiinţelor vii, a organismelor, a 
animalelor şi a omului, Empedocle era de părere 
că pămîntul produce din sine, la întîmplare, tot 
felul de organe de diverse înfăţişări, printr-o pro¬ 
digioasă putere plăsmuitoare. Adică organe ca, de 
exemplu, picioare, păr, carapace, ochi, nasuri, inimi, 
stomacuri şi aşa mai departe. Aceste organe, pro¬ 
duse în chip izolat, ca nişte fiinţe neîmplinite, nu pot 
însă să dăinuiască, fiindcă ele nu rezistă împreju¬ 
rărilor, fiindcă ele nu sînt „finalist" întocmite în 
raport cu natura în care ar trebui să se conserve. 

Se face însă că aceste organe, întîlnindu-se, se 
combină apoi, alcătuind fiinţe mai complicate; 
organismele astfel obţinute rezistă sau nu rezistă 
împrejurărilor, aceasta în măsura „finalităţii" lor 
mai complexe. Intervine în acest presupus proces 
un fel de „selecţie naturală" care nimiceşte sau 
conservă organismele, în măsura în care ele sînt 
sau nu înzestrate cu însuşirile necesare spre a face 
faţă împrejurărilor. Ne găsim aici în faţa darwi- 
nismului de factură antică, pentru a spune astfel, 
în orice caz, teoria lui Empedocle e atît de îndrăz¬ 
neaţă, că merită să fie analizată în comparaţie 
tocmai cu teoria darwinistă. Se ştie îndeobşte că 
în timpurile moderne darwinismul reprezintă cea 
dintîi teorie care încearcă să explice „finalitatea" 
organismului viu ca produs al întîmplării şi al 
selecţiei naturale. Redusă la ultima expresie, teoria 
darwinistă afirmă următoarele: Orice modificare 
organică a vieţii, care din întîmplare s-ar nimeri 
să fie finalistă, are şansa de a fi păstrată prin 
selecţie naturală. De unde ar rezulta că orice „fi¬ 
nalitate" biologică ar fi o simplă modificare acciden¬ 
tală norocoasă printre nenumărate alte modificări 
nonfinaliste. Desigur că teoretic se poate concepe 
o întocmire finalistă ce se declară ca o simplă în¬ 
tîmplare, ca un simplu caz excepţional într-o ordine 
de nonfinalităţi. Teoria darwinistă, făcînd abstrac¬ 
ţie de toate criticile ce i se pot aduce şi făcînd 
abstracţie de valabilitatea sau nevalabilitatea ei, e 
o teorie splendid construită în sine însăşi. Nu ne 
vom înscrie printre detractorii geniului lui Darwin, 
chiar dacă nu admitem teoria sa. Să examinăm însă 
care sînt premisele tacite ale teoriei lui Darwin. 
( aticului probabilităţilor ne spune că, într-un 
număr imens de modificări nonfinaliste ale sub- 

stanţei şi normelor vitale, se poate ivi accidental 
şi un caz de finalitate. Teoria darwinistă, potrivit 
căreia fenomenele de „finalitate" biologică ar fi 
cazuri întîmplătoare în ordinea cazurilor nonfina- 
liste, se întemeiază pe supoziţia că viaţa se ma¬ 
nifestă într-o adevărată explozie de modificări 
nonfinaliste, într-o explozie infinită şi în toate 
direcţiile. In adevăr, numai aşa s-ar putea pro¬ 
duce „întîmplător" şi acea modificare „finalistă", 
pe care natura ar putea pe urmă s-o păstreze prin 
„selecţie". Care sînt punctele de coincidenţă între 
teoria lui Empedocle şi aceea a lui Darwin ? Atît 
Empedocle cît şi Darwin prives c finalitatea orga¬ 
nismului viu ca un fapt; ei nu neagă faptul, dar 
nici nu-1 ridică la valoare de principiu „creator". 
Adică, în dosul finalităţii, de fapt, ei nu văd un 
factor creator care ar lucra cu scopul precis de a 
produce organisme „finaliste". Finalitatea nu este 
produsul unui factor raţional, nici conştient, nici 
inconştient, cum ar fi sufletul sau entelehia aristo¬ 
telică. Empedocle şi Darwin înţeleg finalitatea 
organismului ca produs al întîmplării, ca un caz 
accidental între nenumărate cazuri nonfinaliste. 
în acestea constă asemănarea dintre teoria lui 
Empedocle şi teoria lui Darwin. Dincolo de ase¬ 
mănare încep însă^ diferenţele, iar pe noi tocmai 
diferenţele ne interesează. La Empedocle, cazu : 
rile nenumărate de nonfinalitaţe, din care se aleg 
prin selecţie cele „finaliste", sînt organele pro¬ 
duse întîmplător de natura prodigioasă, organele 
ca plăsmuiri izolate, care, dispersate, n-au nici un 
rost, nici o finalitate, şi care, din pricina nonfinali- 
tăţii lor, vor fi de fapt nimicite de condiţiile 
naturii. La Darwin, nenumăratele cazuri de non- 
finalitate, printre care ca un caz întîmplător apare 

şi cazul finalist, sînt nişte presupuse modificări 
imperceptibile, infinitezimale, ale substanţei şi 
bu rnelor vitale. Empedocle compune finalitatea 
organismului prin împreunarea întîmplătoare a 
orcanelor izolate, care, în starea de separaţie, sînt 
si lipide şi fără sens, dar împreună ar putea să dea 
ini întreg, care are posibilitatea de a rezista în 
cadrul naturii. La Empedocle, fiinţele vii sînt 
tipice, ele au o configuraţie statică; ele nu au o 
„evoluţie" propriu-zisă, ci numai o fază de com¬ 
punere din părţi existente şi o fază anterioară de 
creaţie a organelor la întîmplare. Empedocle imagi¬ 
nează părţi foarte compacte şi masive, din care 
s ar compune, prin combinaţii întîmplătoare, or¬ 
ganismul viu şi finalist. Empedocle, ca toţi grecii, 
are un fel de a gîndi în „volume" şi „static". La 
1 )arwin, principiul creator este viaţa însăşi care 
produce o întreagă explozie de modificări infinite¬ 
zimale, imperceptibil de mici. Printre aceste mo¬ 
dificări nonfinaliste pot să apară întîmplător şi 
linele modificări finaliste; acestea se conservă prin 
selecţie naturală. Darwin gîndeşte în perspectiva 
unui dinamism al vieţii, el gîndeşte evolutiv şi 
infinitezimal. Iată cum în problema ce s-a pus la 
un moment dat de a explica finalitatea ca un caz 
îîHÎmplător în ordinea unor fapte nonfinaliste, 
grecul Empedocle gîndeşte în „volume" şi „sta- 
lii “, şi concepe geneza unor tipuri biologice prin 
compunere de fragmente; iar englezul Darwin, ca 
orice autentic apusean, gîndeşte în perspectiva 
unui vast dinamism, evolutiv şi infinitezimal. ■ 




MODÎlLE de gîndire ştiinţifică greacă 
Ideea sferei 

Coordonatele spirituale de natură stilistică ale 
geniului grec se manifestă în chip evident înce- 
pînd chiar cu epopeile homerice, cu mitologia 
olimpică, dar la fel în metafizica Ideilor la Platon 
ca şi în alte multe produse caracteristice ale cul¬ 
turii greceşti. Spiritul grec trăia într-un orizont 
limitat, şi năzuia în toate spre forme ideale, tipice. 
în ideea de „sferă" coincideau aceste două cate¬ 
gorii greceşti. Această confluenţă de categorii spi¬ 
rituale greceşti în ideea de sferă lămureşte poate 
de ce ideea de sferă are aşa de mari repercusiuni 
în ştiinţa greacă. S-ar putea desigur încerca o com¬ 
batere a acestui mod de a înţelege ştiinţa greacă 
prin cîteva determinante stilistice, aducîndu-se 
pretinse probe contrarii. Bunăoară, s-ar putea ri¬ 
dica obiecţia că şi grecii erau în posesia ideii „in¬ 
finitului". Concedem că este aşa, căci nu mai 
departe decît bunăoară Democrit plasează atomii 
săi într-un spaţiu „infinit". Să ni se dea voie totuşi 
să răspundem obiecţiei care, referindu-se la faptul 
că grecii erau şi în posesia ideii infinitului, ar dori 
ca analizele stilistice să rămînă neconcludente. Plăs¬ 
muirile unei culturi nu trebuie privite în lumina 

faptelor care fac excepţie de la regulă, ci în lumina 
faptelor care sînt dominante într-o cultură. Recu¬ 
noaştem că ideea de infinit a fost exprimată şi ea 
de unii greci, dar această idee rămîne la ei fără 
consecinţe. Ideea de sferă în schimb devine domi¬ 
nantă şi declanşează grave consecinţe. In lumina 
ideii de „sferă“ se organizează la greci cele mai 
felurite experienţe şi se plăsmuiesc varii teorii în 
diverse domenii. Ideea de sferă devine un centru 
de îndrumare a puterilor plăsmuitoare şi a apti¬ 
tudinilor teoretice proprii grecilor. 

In secolul al VUI-lea a. Cbr., cea mai închegată 
cosmologie era cea babiloniană. Cosmologia 
babiloniană vorbeşte despre oceanul cosmic în 
care este clădită lumea, cu cerurile, cu pămîntul, 
i ti oceanul terestru şi cu celălalt tărîrr al morţilor. 
1.imita lumii este pretutindeni oceanul cosmic. E 
deosebit de caracteristic şi de simptomatic faţă de 
cosmologia babiloniană, cea mai avansată pentru 
acele vremuri, că grecul Tales enunţă ipoteza: 
l'ămîntul e un „glob“. Pentru cosmologia babilo¬ 
niană, pămîntul era ca un munte cu terase ce iese 
din oceanul terestru. De la această concepţie pînă 
la ideea lui Tales, potrivit căreia pămîntul e un 
corp sferic, este o distanţă enormă. Tales a putut 
să ajungă la o asemenea concepţie numai pe cale 
speculativă. In cadrul marii culturi arhaice babilo- 
niene, cosmosul e conceput mai mult în analogie 
cu pămîntul empiric: babilonului pămîntescîi co¬ 
respund babilonurile cereşti. Oceanul terestru 
îşi are analogia în oceanul cosmic. Soarele răsare 
şi apune după nişte munţi transoceanici. Din mo¬ 
mentul în care Tales, pe cale speculativă, inversează 
sensul analogiei dintre pămînt şi cosmos afirmînd 
că pămîntul e un glob, universul se va descom- 

pune tot mai mult în corpuri cereşti, în „sfere“. 
Intr-o asemenea perspectivă, Tales a înţeles de 
pildă că lumina lunii nu este decît,lumină solară 
reflectată, şi în aceeaşi perspectivă Tales explică 
just întunecimea lunară prin căderea umbrei pă- 
mîntului asupra lunii. Dacă o concepţie, cum este 
cea babiloniană, permitea surprinderea unor anu¬ 
me aspecte ciclice periodice ale fenomenelor cos¬ 
mice, ea n-ar fi îngăduit totuşi niciodată o explicaţie 
a întunecimii lunare. 

Să se observe cum ideea de sferă revine — în 
diverse chipuri — în gîndirea greacă. La filozofii 
naturalişti presocratici, nebuloasa originară ia for¬ 
mă de sferă în rotaţie. La ei şi la Pitagora, pămîn- 
tul e sferă, soarele, luna, stelele sînt sfere. Iar în 
concepţia metafizică raţionalistă a lui Parmenide, 
existenţa absolută, de dincolo de părerile cu care 
ne înşală simţurile, este sferică. 

Vom vedea în alt capitol că şi cosmologia lui 
Platon ca şi aceea a lui Aristotel pun accentul pe 
înfăţişarea sferică a lumii. Ideea de „sferă“ va sta 
în cele din urmă la baza unor ipoteze precise cu 
privire la forma pămîntului, şi va orienta pe unii 
astronomi greci, de splendidă putere inventivă, 
spre căutarea unor procedee matematice pentru 
calcularea circumferinţei globului terestru. Ca una 
din descoperirile cele mai strălucite ale geniului 
grec rămîne astfel isprava astronomului Eratostene 
(276 — 194), care calcula cu exactitate mărimea pă¬ 
mîntului. El a observat că în localitatea Syene din 
Egipt, soarele se oglindea într-o aumită zi a anului 
într-o adîncă fîntînă, ceea ce însemna că soarele 
se găsea la Syene tocmai în zenit. în aceeaşi zi 
însă, la Alexandria, soarele era situat la 7,2° depăr¬ 
tare de zenit. Dar distanţa de la Syene la Ale- 

xandria era de 5 000 de stadii spre nord. Din aceste 
date, Eratostene a calculat că circumferinţa pămîn- 
tului e de 250 000 de stadii, ceea ce este un fapt. 
Dacă în cultura babilonică, unde ideea de peri¬ 
odicitate a fost cultivată cu atîta ardoare, s-a făcut 
posibilă descoperirea periodicităţii eclipselor so¬ 
lare şi lunare, la fel în cultura greacă, unde s-a 
cultivat cu atîta ardoare ideea de „sferă", s-au 
lăcut posibile descoperiri ştiinţifice, cum este 
aceea a lui Eratostene. 

Modelul teoretic al „sferei" a avut pentru şti¬ 
inţa greacă o seamă de urmări. Dacă acest model 
a condus spiritul grec la o cosmologie, în pers¬ 
pectiva căreia se făceau cu putinţă calcule ca ale 
lui Eratostene, nu e mai puţin adevărat că acelaşi 
model teoretic al „sferei" a avut uneori şi darul 
ile a „corupe" ideile ce şi le făceau grecii cu pri¬ 
vire la alte realităţi fizice. 

Un asemenea efect corupător al modelului 
„sferă" observăm de exemplu în Fizica lui Aristo- 
tel, cît priveşte concepţia despre „mişcare". Aris- 
totel clasifica mişcările fizice în două grupe: în 
mişcări naturale şi mişcări silnice. Mişcarea natu¬ 
rală este aceea pe care un corp o face din propria 
natură în tendinţa de a ajunge la locul său natu¬ 
ral în lume. Orice corp îşi are un loc natural în 
cosmos. De pildă, locul natural al pietrei ar fi cen- 
u ul pămîntului, cum locul natural al păsării este 
cuibul ei. Piatra va tinde deci spre centrul pămîn- 
tnlui, cum pasărea tinde spre cuib. Aceasta nu e 
o simplă imagine, ci este, după Aristotel, realita¬ 
tea fizică însăşi. Corpurile cele mai perfecte, cele 
cereşti, îşi au locul natural pe circumferinţa unei 
sfere; ele sînt perfecte; ele nu tind decît spre ele 
însele. Expresia mobilă a acestei tendinţe ar fi 

mişcarea cercuală. Iată ideea de sferă, de cerc, într-o 
nouă formă, asimilată fizicii mişcărilor. Cînd e 
vorba să se pună în lumină trăsăturile specifice ale 
spiritului grec, trebuie să se ţină seama şi de „ero¬ 
rile" în care se complăcea acest spirit. Fizica miş¬ 
cărilor, aşa cum o vedea Aristotel, este o eroare, 
dar o eroare caracteristic grecească, şi prin ur¬ 
mare de un particular interes. 


Matematism calitativ 

Printre cele dintîi şi mai glorioase fapte din 
ştiinţa greacă trebuie să amintim şi pe cele ale lui 
Pitagora (582—507), care a fost un fel de om uni¬ 
versal al Antichităţii. El era matematician, natura¬ 
list, filozof, magician şi întemeietor de ordin 
religios. în personalitatea lui Pitagora se produce 
o întîie măreaţă sinteză între gîndirea greacă şi 
unele înclinări arhaice ale spiritului autohton pre- 
grecesc ce au înflorit mai ales în misterele orfice. 
Pitagora a rămas în istoria matematicii cu teore¬ 
ma ce-i poartă numele. Spirit matematic, Pitagora 
a bănuit existenţa unor raporturi matematice în 
structura fenomenelor naturii şi între diversele 
aspecte ale naturii. Printre altele, el a remarcat 
bunăoară că tonurile unor coarde, ale căror lun¬ 
gimi se raportează ca numerele întregi, fac împre¬ 
ună o armonie. La fel ar exista în univers o armonie 
a sferelor cosmice. Interesant e că pitagoreismul, 
care a presimţit cel dintîi existenţa unor raporturi 
matematice în natură, n-a aplicat totuşi matema¬ 
tica în sensul ştiinţific inaugurat de alţi gînditori 
greci, ca Arhimede. Pitagoreismul nu măsura 
aspectele cantitative de ale naturii, şi nu căuta să 

exprime matematic dimensiunile în adevăr măsu¬ 
rabile ale fenomenelor, cum a făcut mult mai 
tîrziu Arhimede, care a izbutit să formuleze o 
faimoasă lege în spirit pur matematic („un corp 
cufundat în apă pierde atîta din greutatea sa cît 
face greutatea volumului de apă înlăturat prin 
Volumul corpului"). Ceea ce ne oferă formula lui 
Arhimede este un raport între mărimi matemati¬ 
ce ; Greutatea corpului e matematic măsurabilă, 
greutatea apei de asemenea, volumul corpului 
ăşijderea. In cazul legii lui Arhimede, se face uz 
dc matematică, dar strict numai în legătură cu de¬ 
terminarea unor aspecte pur cantitative ale na¬ 
turii. Pitagora, care a fost fără îndoială un geniu 
matematic, era un spirit probabil prea complex şi 
prea grecesc, ca să rămînă numai la acest fel cam 
abstract de întrebuinţare a matematicii. El ini¬ 
ţiază de fapt aplicarea simbolică a matematicii 
asupra fenomenelor, pornind nu de la aspectele 
Cantitative, ci de la calităţile de „configuraţie" ale 
fenomenelor. Punctul era simbolizat prin numă¬ 
rul 1, linia prin numărul 2, suprafaţa plană prin 
3, un corp plastic prin numărul 4. Pitagora nu 
măsura aşadar dimensiuni şi raporturi cantitative, 
ci număra calităţile configurative ale lucrurilor 
sau ale fenomenelor. El nu se sfia să uzeze de 
acest procedeu nici chiar în domeniul moral: 
astfel „virtutea" era simbolizată în doctrina pita¬ 
goreică prin numărul 9. Acest mod pitagoreic 
este, ca şi fizica mişcărilor la Aristotel, ceva spe¬ 
cific grecesc. Spiritul grec a dovedit totdeauna 
Un sens foarte receptiv cît priveşte „configura¬ 
ţiile". Cert, configuraţia este un dat fundamental 
ăl existenţei, ceva ireductibil, şi ca atare ea nu 
admite o dizolvare în raporturi pur cantitative. 

De unde urmează că domeniul configuraţiilor se 
refuză matematicii măsurătoare; cum totuşi Pi- 
tagora ţinea neapărat să aplice matematica asupra 
configuraţiilor, el a găsit o ieşire echivocă din 
dilemă, propunînd un uz simbolic, prin numă¬ 
rare de calităţi. Pentru cuprinderea mai adecvată 
a configuraţiilor, Platon a recurs mai tîrziu la 
teoria Ideilor, iar Aristotel la teoria entelehiilor. 
Pitagora, spirit eminamente matematic, dar şi 
„grec", îndrăgind configuraţiile, ar fi dorit să le 
determine matematic; ceea ce în sensul strict al 
cuvîntului nu e cu putinţă, căci configuraţia de¬ 
păşeşte cantitativul. Şi atunci Pitagora, în gravă 
carenţă metodologică, s-a văzut nevoit să aplice 
matematica „simbolic", ceea ce, matematic vor¬ 
bind, va fi o încercare condamnată la eşec. Din 
această încercare neizbutită a rezultat toată caba¬ 
listica numerică, magismul pitagoreic de mai tîrziu, 
cărora li s-au dedicat diverse şcoli de orientări 
oculte. Interesant şi simptomatic e că eşecul lui 
Pitagora s-a produs în faţa unor realităţi pentru 
care spiritul grec avea o pătimaşă înclinare şi un 
sens foarte pronunţat: în faţa „configuraţiilor". 
Pentru Pitagora, configuraţiile existau ca fapte 
fundamentale, de aceea el s-a hotărît la aplicarea 
simbolică a matematicii. încercarea era a unui 
spirit cu adevărat grecesc. încercarea n-a izbutit, 
dar are „stil". 


Volume şi plinuri 

Naturaliştii din alte vremuri vorbeau despre o 
anumită sfială de vid a naturii, despre aşa-numi- 
tul horror vacui. Nu vom face o disertaţie asupra 
acestei teorii fizica!e desuete. Termenul de horror 

vacui ni se îmbie ca foarte potrivit cînd e vorba 
de caracterizarea unei anumite atitudini spiritua¬ 
le. Facem uz metaforic de această expresie, pentru 
a denumi mai pregnant o trăsătură spirituală foarte 
aparte de care urmează să ne ocupăm. Dacă spi¬ 
ritului indic îi atribuim o pronunţată înclinare, pe 
care o numim amor vacui 1 ’, dragoste de gol, spi¬ 
ritului grec îi atribuim, printre altele, însuşirea 
specifică a sfielii de vid, un fel de horror vacui. 
De fapt, spiritul grec gîndeşte în chip prepon¬ 
derent în „volume" şi în „plinuri", ocolind pe cît 
cu putinţă „dezmărginitul" şi „golurile". Nu e 
lipsit de interes să se arate ce au gîndit în această 
privinţă gînditorii cei mai reprezentativi ai Ela- 
dei. Foarte caracteristică pentru spiritul grec în 
general este atitudinea teoretică a lui Parmenide, 
care pune problema golului pe un plan raţionalist 
metafizic. „Golul" este la Parmenide egal cu non- 
existenţa. Despre „nonexistenţă" se afirmă cu em¬ 
fază şi în propoziţii care alcătuiesc o impresionantă 
suită dialectică, că „nu există". Ar fi, după pă¬ 
rerea lui Parmenide, o contradicţie in adiecto , să 
afirmi despre nonexistenţă că ar „exista". De ace¬ 
ea, Parmenide imaginează, în cele din urmă, exis¬ 
tenţa ca o sferă, omogenă în sine şi plină. Cu 
aceasta, Parmenide oferă un exemplu care ilus¬ 
trează la perfecţie înclinarea greacă de a gîndi în 
volume şi în plinuri. Plinul există, golul nu există. 
Nu ne găsim în adevăr aici tocmai pe o poziţie 
opusă felului de a gîndi indic ? In istoria gîndirii 
filozofice şi religioase indice, descoperim o vădită 
tendinţă de a „dezmărgini" şi de a „goli" existen¬ 
ţa. In budism şi în unele filozofii adiacente, găsim 


* V. Religie şi Spirit, cap. „De la Indra la Nirvana". 

ultimele consecinţe ale acestei înclinări ce-o atri- 
> 

buim spiritului indic. Ceea ce există în adevăr este 
aici numai nonexistenţa, nimicul, neantul, golul 
metafizic. Tot ce e „plin“, adică conţinut concret, 
este o simplă iluzie aşternută peste „gol“. Volu¬ 
mul plin e înzestrat deci la greci cu un accent 
pozitiv, cîtă vreme la inzi tocmai dimpotrivă, nu¬ 
mai dezmărginitul gol are acest accent pozitiv. 
Dar ca să nu ni se reproşeze că din ansamblul 
gîndirii greceşti am ales un exemplu care numai 
incidental ar confirma vederea noastră, vom do¬ 
vedi numaidecît că exemplul citat nu este izolat. 
Dar, mai înainte, cîteva alte observaţii în legătură 
cu Parmenide. Argumentul lui Parmenide că non¬ 
existenţa nu poate să existe, fiindcă aceasta ar fi 
o contradicţie in adiecto, nu este desigur un argu¬ 
ment prea tare sub raport logic. Parmenide era un 
logician excepţional, dar teza sa este de fapt toc¬ 
mai sub acest raport logic numai un simulacru de 
gîndire logică. Argumentul seamănă a argument, 
dar nu este. Că Parmenide şi eleaţii priveau exis¬ 
tenţa drept volum plin nu se sprijină în fond pe 
argumente logice, ci mai curînd pe însăşi înclina¬ 
rea spirituală specifică a grecului de a gîndi în 
volume şi în plinuri. Eleaţii au încercat să sub¬ 
stituie acestei înclinări o nălucă de argumentare. 
Eleaţii şi nu numai ei. Procesul acesta de sub¬ 
stituire e foarte frecvent. Ne găsim în faţa unei 
situaţii care se repetă la fiecare pas în istoria filo¬ 
zofiei şi a ştiinţelor, încît nu putem să nu ne 
oprim un moment pentru a aduce unele lămuriri. 
Filozofia şi ştiinţele fac desigur extraordinar caz 
de argumentarea logică. O apucătură de care vom 
ţine seama cu indulgenţă, ca de-o foarte firească 
deformaţie profesională. Mulţi gînditori îşi pre- 

zintă ideile ca şi cum ele ar fi rodul unui proces 
de elaborare absolut logică. Dar nu credem să 
existe în patrimoniul spiritual al omenirii nici o 
singură construcţie sau plăsmuire ideativă despre 
care să se poată afirma că este în mod neîndoios 
fructul unui proces de elaborare absolut logică. 
Cazul Parmenide. El se credea călăuzit spre ideea 
sa despre pretinsa existenţă ca volum plin exclu¬ 
siv de gîndirea raţională, lucidă, şi de resortul 
argumentării logice fără greş. In realitate însă, 
Parmenide era condus spre această idee mai cu- 
rînd de un îndemn inconştient, care este o tră¬ 
sătură de stil a spiritului grec. înclinările acestea 
profunde, tenebroase, de natură adeseori de-a 
dreptul categorială, înscrise în anatomia spiritului, 
călăuzesc, îndrumă, modelează plăsmuirile şi 
construcţiile teoretice ale omului şi le structurează 
într-un chip mult mai hotărîtor decât pretinsele 
argumentări şi elaborări logice. Gînditorul îşi în¬ 
soţeşte de fapt înclinările stilistice ale spiritului de 
serviciile pe care le poate face logica, şi se bucură 
de aceste eventuale servicii foarte binevenite. To¬ 
tuşi, cel mai adesea, argumentul rămîne din 
nenorocire un simulacru logic. Ca un model de si¬ 
mulacru logic foarte bine deghizat, apare în orice 
caz argumentul lui Parmenide în favoarea exis¬ 
tenţei concepute ca volum plin: Nonexistenţa nu 
există, fiindcă afirmaţia „nonexistenţa există" ar 
fi egală cu o contradicţie in adiecto. Am ales, 
pentru a ilustra puterea cu care înclinările sti¬ 
listice ale spiritului domină, impunînd anume 
construcţii teoretice şi plăsmuiri, anume opinii şi 
ipoteze, exemplul ilustru al lui Parmenide, fiind¬ 
că el reprezintă un raţionalism prin excelenţă care 
în principiu nu admite ca resort al gîndirii decît 

logica. Dar logica nu face decît să ţină isonul unor 
îndrumări care vin din alte adîncimi ale spiritului. 
Argumentul apare în istoria filozofiei şi chiar a 
gîndirii ştiinţifice, cînd aceasta este în adevăr con¬ 
structivă, de obicei numai ca un epifenomen al 
unui stil spiritual. De altfel, argumentarea, dacă 
ar ambiţiona să fie strict logică, ar rămîne tot¬ 
deauna tautologică. Argumentarea devine creatoa¬ 
re, constructivă, numai datorită unor salturi, care 
sînt tot atîtea hiaturi sub raport logic; iar peste 
aceste hiaturi se sare cu succes numai prin aceea 
că argumentarea e subteran condusă, printre altele, 
şi de anume înclinări stilistice ale gîndirii. 

Dar să trecem la alte exemple de gîndire grea¬ 
că, în care descoperim preferinţa arătată „volume¬ 
lor" şi „plinurilor". Invocăm de pildă mărturia 
unei concepţii, ce-o aveau grecii, despre număr. 
Numărul este pentru europenii moderni un ra¬ 
port abstract între unitate şi multiplicitate. Numă¬ 
rul este pentru europenii moderni o existenţă pe 
planul unor puneri abstracte de poziţii şi a unor 
raporturi sui-gencris în cadrul acestor puneri. 
Altfel e la greci. La greci, numărul e foarte strîns 
legat de ideea de spaţiu, de configuraţie; în orice 
caz mult mai legat de această idee de spaţiu, decît 
pentru noi cei de astăzi. Numărul „unu" poate fi 
pentru greci un punct, numărul doi poate fi o 
linie, numărul trei poate fi o suprafaţă. Să însem¬ 
năm aici şi un alt fapt simptomatic. Cînd mate¬ 
maticienii greci încep să se ocupe de numerele 
raţionale şi iraţionale, numerele raţionale sînt nu¬ 
mite ogkoi, ceea ce poate că mai corect s-ar putea 
traduce prin „volume". Dar nu numai numerele 
sînt înţelese ca volume pline, ci însuşi spaţiul in¬ 
terpretat în perspectiva volumelor şi plinurilor. 

Începînd cu pitagoreicii, spaţiul este închipuit ca 
şi cum ar fi compus din puncte, dar punctele nu 
sînt înţelese ca momente inextensive, ci ca mici 
„cîmpuri", ca nişte cîmpuri indivizibile. Fiecare 
punct e un minuscul cîmp delimitat, dar indivi¬ 
zibil. Ideea de inextensiv, de zero, de neant, de 
nimic, produce fără îndoială oarecare dificultăţi 
spiritului grec. Intr-un text al lui Posidonius, se 
găseşte această propoziţie: „Cînd împărţi un nu¬ 
măr nepereche în două părţi egale, rămîne o uni¬ 
tate la mijloc; cînd împărţi, dimpotrivă, un număr 
pereche în două părţi egale, rămîne numai un 
cîmp gol." E clar: „zero" este aici înţeles desigur 
ca un gol, dar, oricum, ca un ămp gol. 

Din domeniul filozofiei naturaliste ca şi din 
domenii speciale, precum al fizicii sau al psihofi- 
ziologiei, s-ar putea aduce o mulţime de mărturii 
cît priveşte felul grecesc de a gîndi în volume şi 
în plinuri. La Anaximandru (secolul al Vl-lea 
a.Chr.), găsim bunăoară o primă încercare de a 
explica unele fenomene astrale, rotaţia ca şi focul 
astrelor. Anaximandru îşi închipuia că în jurul 
pămîntului, imaginat de altfel ca un disc gros, 
rotesc nişte tuburi în formă de roţi, pline cu foc. 
Aceste tuburi ar fi prevăzute cu nişte găuri prin 
care ţîşneşte focul interior ca prin aperturile unor 
foi de faur. E aici rotaţia abstractă a punctelor 
astrale, închipuită masiv şi corporal, în volume şi 
în plinuri. Focul văzut al astrelor nu e decît o 
ţîşnire dintr-un foc mare care umple tuburile cos¬ 
mice. Iar rotaţia aparţine unor corpuri volumi¬ 
noase invizibile ca atare, adică unor tuburi cosmice. 
Ne găsim în prezenţa celei dintîi încercări de a 
„explica" atît focul cît şi rotaţia astrelor. Mai 
tîr/iu, se va ajunge la explicaţie nu prin tuburi 

cosmice, ci prin corpuri şi mai voluminoase şi 
pline, prin „sferele cosmice". Corpurile astrale ar 
face parte din alte corpuri, dar mult mai volumi¬ 
noase şi mai pline, din sferele cereşti. Remarcăm 
la greci adesea aplecarea de a pune la baza feno¬ 
menelor ceva mai mult, ceva mai voluminos, mai 
plin, decît par să fie fenomenele. Nu există deci 
numai puncte astrale, ci există sfere, sau cel puţin 
tuburi rotitoare, cosmice. Nu există numai focul 
astrelor, ci focul mai plenar din tuburi sau focul 
dincolo de limitele lumii, focul universal. După 
o altă teorie, una din cele mai impresionante, apă¬ 
rută în şcoala pitagoreică, ar exista un foc cosmic 
central, nevăzut de noi. Pămîntul ar fi o sferă ca 
şi soarele, ca şi luna şi ca toţi aştrii. Toate aceste 
sfere, inclusiv pămîntul, s-ar învîrti în jurul fo¬ 
cului cosmic central. Lumina tuturor aştrilor 
nu ar fi decît lumină reflectată de aceste cor- 
puri-oglinzi, izvorul luminii fiind unicul, uriaşul 
foc cosmic central. 

Să înşirăm şi alte exemple în legătură cu în¬ 
clinarea greacă de a gîndi în volume şi în plinuri. 
Cei mai mulţi gînditori greci au exprimat gîndul 
că în univers nu există „goluri". Universul e un 
volum plin de substanţă. Fenomenele sînt pro¬ 
duse prin combinări şi separări din substanţe exis¬ 
tente. Nicăieri şi niciodată nu apare la greci ideea 
unei creaţii din nimic; creaţia e numai prefacere 
a substanţei preexistente sau a elementelor pre¬ 
existente care umplu totul. Nimic nu se creează, 
nimic nu se pierde. Aceasta e la greci o idee pe 
care Anaxagora o formulează încă din secolul 
al V-lea a. Cbr. cu toată precizia. Ştiinţa euro¬ 
peană a formulat în secolele XVIII şi XIX p.Cbr. 
acelaşi gînd în formă de principiu. Europenilor 

moderni le-a fost mai greu decît grecilor să enun¬ 
ţe un asemenea gînd, fiindcă europenii au stat 
multe secole sub imperiul concepţiei biblice de¬ 
spre creaţia din nimic. Dar grecii antici fuseseră 
scutiţi de înrîurirea şi îndrumarea unei atare idei, 
a creaţiei din nimic. Dimpotrivă, grecii operează 
chiar de la început cu postulatul, ca să zicem aşa, 
al plinului. Cu haosul originar. Cu substanţele 
originare. Numai în chip excepţional îşi face loc 
uneori în mintea grecească ideea de gol, ideea de 
vid. La atomişti. Democrit susţinea că şi „non- 
existenţa" există. Atomii ar cădea într-un spaţiu 
„vid“. De relevat însă că ideea de vid a atomiş- 
tilor rămîne fără consecinţe. Ba ideea aceasta a 
fost eliminată de spiritul grec ca un corp străin, 
ha a fost pusă oarecum la index, cu mult dispreţ, 
din partea lui Platon, care-şi ia sarcina să restau¬ 
reze definitiv gîndirea în volume şi în plinuri. Pe 
de altă parte şi sub alt raport, chiar atomiştii s-au 
dovedit a fi spirite greceşti prin anumite aspecte 
.île teoriei lor despre atomi. Căci ei concep atomii 
ca nişte mici volume absolut pline, ca mici cor¬ 
puri fără porozitate, indivizibili. Atomii sînt deci 
extensibili şi plini (nu inextensivi ca atomii gîn- 
ditorilor indici). Apartenenţa spirituală a atomiş¬ 
ti lor greci se pune singură în particular relief 
tocmai într-un punct esenţial, în ciuda faptului că 
ci aderă şi la conceptele de infinit şi de gol , cele 
două idei faţă de care spiritul grec manifesta o 
evidentă fobie. 

Modul de a gîndi grec în volume şi în plinuri 
a condus la o înţelegere adeseori foarte substan¬ 
ţială a unora dintre fenomenele naturii, care prin 
înlăţişarea lor concretă invită imaginaţia teoretică 
mai curînd la o interpretare abstractă şi eterată. 

Amintim la întîmplare cîteva ipoteze ce se referă 
la unele fenomene precise. Empedocle cunoştea 
fenomenul magnetismului, magnetul care atrage 
bucata de fier. Empedocle, pentru a-şi explica 
acest fenomen, susţinea că diversele corpuri emană 
părticele de substanţă, un fel de plasme materiale. 
La fel, Empedocle susţinea că diversele corpuri 
au o porozitate, adică găuri invizibile. Cînd porii 
unui obiect, de exemplu ai fierului, coincid cu 
emanaţiile materiale ale altui obiect, de exemplu 
ale magnetului, atunci cele două obiecte se ţin unul 
de celălalt, fiindcă prelungirile materiale invizi¬ 
bile pătrund în găurile fierului. Iată fenomenul 
magnetismului lămurit prin „plinuri" care intră 
în „volume" într-un sens foarte corporal. Aici nu 
avem de-a face cu o explicaţie care ar recurge la 
nişte factori abstracţi, lipsiţi de corporalitate, cum 
sînt energiile dinamice, liniile de forţă, ale ştiinţei 
moderne. în general, ştiinţele moderne, fizica mai 
ales, a năzuit spre o progresivă volatilizare a cor¬ 
poralităţii, spre o înlocuire a „plinurilor substan¬ 
ţiale" prin „raporturi de energii" care se întretaie, 
care interferează şi care nu sînt delimitate ca nişte 
blocuri. 

Mai amintim şi un alt exemplu care se inse¬ 
rează cu putere ilustrativă pe aceeaşi linie. Acelaşi 
Empedocle îşi explica vederea unui obiect oare¬ 
care ca proces fizic-psihic într-un fel care e în¬ 
drăzneţ pe cît de naiv. Din ochi ar ieşi un fel de 
antene , făcute din apa şi din focul ochiului, adică 
nişte antene prin care pipăim obiectul. Cu totul 
altfel, dar nu mai puţin greceşte, îşi explica 
Democrit acelaşi fenomen al vederii. El susţinea 
că obiectul emite un fel de imagini corporale care 
intră în ochi; aceste imagini se desprind din obiect 

ca nişte coji, ca nişte Abziehbilder care străbat ca 
nişte corpuri aievea distanţa de la obiect la ochi. 

Ambele teorii, atît a lui Empedocle cît şi a lui 
Democrit, sînt mărturii preţioase ale unei gîndiri 
ştiinţifice în „volume“ şi în „plinuri". 


Rezistenţe faţă de ideea de infinit 

Am atins mai sus, în treacăt, o chestiune asu¬ 
pra căreia am vrea să ne extindem consideraţiile. 
Ne referim la afirmaţia ce o făceam că grecii 
antici au ajuns desigur la ideea de infinit, dar că 
această idee a rămas ceva periferial, şi că nu a jucat 
nn rol capital pentru problematica, nici ştiinţifică, 
nici filozofică, pe care ci au desfăşurat-o în cursul 
istoriei lor. In ştiinţa şi în filozofia europeană, 
precum se ştie, tocmai această idee a infinitului 
obţine un rol de prim ordin. De altfel, chiar şi 
atunci cînd spiritul grec izbuteşte să exprime 
ideea infinitului, se pare că infinitul acesta e mai 
mrînd indefinitul , iar nu infinitul cu care ope¬ 
rează gîndirea europeană modernă. 

Anaximandru, unul dintre cei dintîi filozofi ai 
naturii, este acela care abordează această idee atît 
tic problematică pentru mentalitatea greacă. Dar 
,,.ipeironul“ lui Anaximandru se găseşte încă în 
vecinătatea unui concept cum este acela al haosu¬ 
lui mitologic sau hesiodic. Apeironul e ceva indefi¬ 
nit , ceva anterior oricărei forme şi oricărei stări 
de agregare substanţială. Apeironul este amorful 
în sens absolut, pe care filozofii naturii din Asia 
Mică ce-şi aveau centrul spiritual în Millet îl pro¬ 
puneau în cosmogoniile lor, în filiaţie cu concep¬ 
tul mitic al haosului. Iar haosul a fost totdeauna 

pentru greci ceva ilegitim, ceva ce nu trebuie să 
fie. In sensul acesta urmează să adăugăm că la 
filozofii naturii substanţa originară reprezintă o 
fază care e înlocuită în cele din urmă cu natura, 
cu cosmosul. Şi tocmai cum cosmosul e ceea ce 
trebuie să fie, iar nu haosul, tot aşa atitudinea filo¬ 
zofică este una de optare pentru natura-cosmos, 
iar nu pentru substanţa originară. Infinitul pre¬ 
ocupărilor teoretice greceşti este aşadar mai curînd 
indefinitul, iar indefinitul însuşi nu are la greci un 
accent de valoare pozitivă, nu e apreciat ca atare 
şi nu reprezintă un obiect atractiv. Amorful are 
o prioritate în timp, dar natura cu formele ei are 
oarecum întîietate pe planul axiologic al va¬ 
lorilor. Sînt desigur unii interpreţi care vor cu 
orice preţ ca apeironul lui Anaximandru să în¬ 
semne şi ceva nelimitat în spaţiu, adică ceva 
„infinit". Noi ne îndoim de acest lucru'. Căci 
nelimitatul în spaţiu poate să aibă semnificaţia de 
„indefinit" ca extensiune, ceea ce nu trebuie nu- 
maidecît să fie ceva pozitiv infinit. De altfel, 
trebuie să notăm că, în general, părerile pe care 
Anaximandru le avea despre lume nu concordă 
cu o concepţie despre un infinit în sens pozitiv; 
Anaximandru vorbeşte textual despre „marginile 
lumii". Dar s-ar fi putut face din apeironul infinit 
un cosmos finit ? Apeironul putea deci să fie cel 
mult „indefinit" ca formă şi ca extensiune, nu 
însă infinit. Dar chiar dacă Anaximandru ar fi 
înţeles apeironul ca infinit în sens pozitiv, trebuie 
să presupunem că această idee a rămas totuşi fără 
consecinţe pentru cosmologia sa, de vreme ce el 
ne vorbeşte despre „marginile" lumii. 

Printre gînditorii de mare strălucire ai Greciei 
antice, se pare că singur Anaxagora s-a aventurat 

într-o filozofie a infinitului. Anaxagora presupu¬ 
ne la începutul lucrurilor o fază haotică, în care 
toate însuşirile, toate calităţile lucrurilor sînt ames¬ 
tecate. în acea fază primară s-ar putea vorbi despre 
un fel de haos alcătuit din părţi, din nenumărate 
părţi omogene; dar fiecare parte e înţeleasă ca un 
„mic haos" în care sînt amestecate toate calităţile 
lumii în cantităţi infinit de mici. Aceste mici hao¬ 
suri originare, sau echivalente haotice şi mărunte 
ale lumii, sînt aşa-numitele „homeomerii" anaxa- 
goreene. Să examinăm ce variante obţine în con¬ 
cepţia lui Anaxagora ideea de infinit. Mai întîi, 
Anaxagora descompune oarecum haosul omo¬ 
gen, dar tot aşa de complex prin „calităţile" sale 
ca şi lumea, în nenumărate homeomerii. Infinitul, 
în direcţia numărului mare, apare aici mai clar 
decît la predecesori. Pe urmă, Anaxagora vorbeşte 
despre divizibilitatea fără limită a fiecărei homeo¬ 
merii. Anaxagora pare a formula deci şi ideea de 
infinit pe linia „micului". Cert, Anaxagora, spre 
deosebire de imensa majoritate a gînditorilor 
greci, dibuieşte ideea infinitului, atît sub modul 
„marelui", cît şi sub modul „micului". Cînd să se 
declare însă şi consecinţele teoretice ale ideii de 
infinit sub cele două moduri, remarcăm un lucru 
curios. Ele nu se declară. Din contră, ideea bate 
în retragere. Şi asistăm astfel la spectacolul ciudat 
pe care ni-1 oferă sistemul cosmologic al lui De- 
mocrit. Democrit ne îmbie imaginea atomilor săi 
care se mişcă în spaţiul infinit. Democrit menţine 
deci într-un fel ideea infinitului mare. Dar acelaşi 
Democrit susţine, pe de altă parte, că particulele 
ultime ale corpurilor naturale, atomii, ar fi in¬ 
divizibili, deşi atomii sînt extensivi. Cu aceasta, 
ideea anaxagoreană a infinitului mic e din nou 

desfiinţată. La Parmenide, la Platon şi pe urmă la 
Aristotel, ideea de infinit în sensul anaxagorean 
este combătută atît sub modul mare cît şi sub 
modul mic. Existenţa reintră în limite, şi în mare 
şi în mic. Ştim însă ce copleşitoare dominanţă 
obţin pentru spiritul grec sistemele lui Platon şi 
Aristotel, în care de altfel se unesc într-o generală 
confluenţă toate curentele de gîndire greacă. 

Ideea de infinit, care în filozofia inzilor şi, la 
fel, în concepţiile lor de natură ştiinţifică sau 
mitologică joacă un rol foarte accentuat, ideea de 
infinit, care alcătuieşte unul din momentele de 
articulare şi de reper ale concepţiilor filozofice şi 
ştiinţifice ale Apusului european, începînd, să 
spunem, cu Nikolaus Cusanus, cu Copernic, cu 
Giordano Bruno, această idee are o carieră fără 
răsunet la greci. Noi nu afirmăm că spiritul grec 
n-a fost apt să conceapă ideea de infinit. N-am 
vrea să depreciem aptitudinile creatoare cu totul 
excepţionale ale geniului grec. Dar spiritul grec 
era, prin structuri oarecum categoriale, altfel o- 
rientat, încît chiar şi atunci cînd ideea de infinit 
se iveşte de fapt în mintea grecească, ea rămîne 
o idee firavă, fără vigoare; ea nu antrenează şi 
nu angajează problematica ca idee călăuzitoare. 
De-abia exprimată, această idee se ofileşte ca o 
plantă într-un sol sau climat nepotrivit. Cu alte 
cuvinte, faptul că un Anaxagora concepea, în mod 
uimitor, pe mai multe planuri ideea de infinit, nu 
poate fi invocat ca un argument împotriva con¬ 
statărilor stilistice în marginea culturii greceşti. 
Ideile anaxagoreene contrazic desigur prin conţi¬ 
nutul lor înclinarea spre limitat ce-Q atribuim în 
general grecilor. Dar nu acest lucru contează 
pentru determinarea stilistici a unei culturi. Con- 

tează aici altceva, şi anume dacă: 1. o idee e un 
episod , sau dacă ea e dominantă într-o cultură; 
2. dacă ea e firavă sau viguroasă ; 3. dacă ea apare 
consecventă cu sine însăşi sau adulterată. La Demo- 
crit, care admite infinitul mare dar refuză infini¬ 
tul mic, ideea în chestiune e adulterată, îndurînd 
o întorsătură în spirit specific grec. O cultură 
admite fără îndoială apariţia în cadrul ei şi a unor 
idei, a unor concepţii, care par a contrazice struc¬ 
turile şi orientările intime ale acestei culturi. Dar 
de cîte ori ne găsim în faţa unor atare idei sau 
concepţii, e bine să ne întrebăm dacă ele sînt epi¬ 
sodice sau dominante, firave sau viguroase, 
adulterate sau pure şi consecvente cu ele însele. 
Alternativele acestea, simple cum sînt, ca oul lui 
Columb, au darul de a ne pune la dispoziţie cri¬ 
teriile care înlesnesc situarea stilistică a unei idei 
sau concepţii. 


Rezistenţe faţă de ideea de devenire 

Apariţia lui Heraclit în cultura greacă este din 
multe puncte de vedere problematică şi para¬ 
doxală. Ea poate fi interpretată aproape ca o is¬ 
pită a spiritului grec de a ieşi din sine însuşi. 

Cum gîndea Heraclit în marginea existenţei? 
întrebarea e aproximativă, şi mai mult nepotrivită 
decît potrivită. Căci Heraclit nu se simţea în 
marginea „existenţei**, ci mai curînd în marginea 
unui fluviu care este şi nu este. Iar de gîndit, 
Heraclit, iarăşi, nu gîndea în sens obişnuit; el da 
grai doar unor paradoxe despre ceva ce nu se prea 
poate gîndi. După părerea lut Heraclit, totul 
curge, nimic nu are statornicie. Fiinţa naturii ia 

formele cele mai diverse, de preferinţă diametral 
opuse. „Dumnezeu (natura) este zi şi noapte, vară 
şi iarnă, război şi pace, saturaţie şi foame“ — iată 
una din faimoasele propoziţii ce ni s-au transmis 
de la Heraclit. Printre fenomenele naturii gîn- 
ditoare, Heraclit şi-a ales „focul" ca un fel de ele¬ 
ment în care el vedea însăşi esenţa naturii. Focul 
nu este însă la Heraclit numai focul, ci în general 
lumina, căldura şi desigur spiritul. De notat că 
atît lumina cît şi întunericul sînt pe urmă la 
Heraclit un fel de substanţe în ele însele; lumina 
e foc, căldură, ceva sec, în mişcare; întunericul e 
o substanţă opacă, rece, umedă. Dacă lumina e 
în primul rînd foc, întunericul e înrudit cu apa. 
De natură ţin amîndouă. De aceea zice Heraclit: 
„Dumnezeu e zi şi noapte." Foarte ciudate păreri 
profesează Heraclit în legătură cu această „substan- 
ţializare" a luminii şi a întunericului. Ziua e „sub¬ 
stanţa" luminii revărsată în natură, noaptea e 
„substanţa" întunericului revărsată în natură. în 
paranteză fie spus, Heraclit propune ipoteze din¬ 
tre cele mai curioase cu privire la fiinţa aştrilor şi 
a soarelui. Soarele ca şi aştrii nu sînt ceva sta¬ 
tornic, ci sînt produse zilnice din exhalaţiile natu¬ 
rii, din substanţele luminoase care ies din mare. 
Soarele e o închegare de lumină, a luminii uni¬ 
versale, care-şi împrăştie substanţa în natură. El 
piere, se descompune, consumat de întuneric în 
fiecare seară, şi se naşte din nou în fiecare dimi¬ 
neaţă. Nu există deci un soare, ci nenumăraţi sori 
de o zi, prin succesiune. 

E poate nimerit să facem o comparaţie între 
cosmologia aceasta mitică a lui Heraclit şi cosmo- 
logiile străine care operează cu aceleaşi elemente 

tle temelie, cu lumina şi cu întunericul, cu focul 
şi cu apa. La chinezi avem aceeaşi dualitate, la 
irani de asemenea. Dar de fiecare dată, atît la 
chinezi cît şi la irani, dualitatea are altă semni¬ 
ficaţie. Şi altă semnificaţie decît la grecul Heraclit. 
Ar fi riscant să se vorbească despre o influenţă 
între aceste două popoare. Să fixăm puţin parti¬ 
cularismul dualităţii în chestiune pentru fiecare 
din cazurile pomenite. La chinezi, lumina e un 
principiu ceresc, întunericul — un principiu te¬ 
restru; lumina are atribute masculine, întunericul 
atribute feminine. Lumina fecundează întune¬ 
ricul ca un mascul femela. Cele două principii se 
întregesc, sînt complementare, alcătuind perechea 
originară, din care, prin filiaţie, derivă toate fiin¬ 
ţele şi făpturile care alcătuiesc familia cosmică. 
La irani, lumina e Dumnezeu, întunericul e Dia¬ 
volul (Binele şi Răul). Cele două principii se 
găsesc în luptă, în război universal. La sfîrşitul 
(impurilor, totul se încheie prin triumful definitiv 
,il luminii. Fiinţele lumii sînt împărţite şi ele în 
două fronturi care participă la războiul mare, 
care se va termina o dată cu biruinţa Luminii 
(Dumnezeu) ce va rămîne singură stăpînitoare. 
La Heraclit avem aceeaşi dualitate, dar îmbrăcînd 
din nou o altă semnificaţie. Lumina (focul) 
consumă întunericul într-un fel de permanentă şi 
universală pendulare. Ceea ce se războieşte se 
uneşte; ceea ce s-a unit începe iar să se războ¬ 
iască. E aici un dinamism pendulator şi ciclic. Nu 
găsim la Heraclit nimic din triumful eshatologic 
definitiv al luminii, nimic din înfrîngerea totală a 
întunericului. E ca şi cum numai războirea e pro¬ 
ductivă. „Războiul e tatăl tuturor lucrurilor*', spu- 

ne Heraclit. Dar nu găsim la Heraclit vreo urmă 
nici din spiritul acela de întregire familiară, oare¬ 
cum patriarhală şi paşnică care ne surprinde aşa 
de plăcut la dualismul chinez. La Heraclit avem 
de-a face cu un dinamism războinic, pendulator 
şi circular, în care ajunge la dominanţă cînd un 
principiu, cînd contrarul său, fără de a se exter¬ 
mina însă unul pe celălalt. In fond, după părerea 
lui Heraclit, productivă e numai lupta şi tendinţa 
spre unitate, şi de asemenea unitatea care se 
dizolvă iarăşi în adversitate. De aceea, Heraclit 
spune: „Dumnezeu e zi şi noapte.” Dualismul 
heraclitic uzează de aceiaşi termeni, dar are altă 
semnificaţie decît dualismul chinez şi cel iran. 

Să examinăm acum sub un alt unghi concepţia 
lui Heraclit. Ţinîndu-se seama de gîndirea greacă, 
îndeobşte statică, s-ar spune că filozofia cosmo¬ 
logică a lui Heraclit nu e greacă. Astfel formulată, 
judecata nu e justă. Cînd cîntărim o idee în per¬ 
spectiva stilistică a unei culturi, a unui spirit, a 
unui popor, nu se pot emite opinii aşa de terre a 
terre. Trebuie să cumpănim situaţia cu toată grija 
necesară. Faptul că viziunea despre natură a lui 
Heraclit reprezintă o concepţie dinamică e desi¬ 
gur derutant pentru primul moment. Dar spu¬ 
neam în capitolul precedent că determinantele 
stilistice ale unei culturi nu împiedică ivirea în 
cadrul acesteia a unor idei sau concepţii care la 
întîia vedere par nişte corpuri străine. Cînd ne 
vedem puşi în faţa unor atare momente ce par 
străine de fiinţa şi de structurile ce ne preocupă, 
se impun însă totdeauna mai multe întrebări: 

1. Ce rol obţine această idee în cadrul culturii 
în chestiune ? 

2. Ce vigoare are ideea? 

3. E ideea consecvent desfăşurată în sine, sau 
poate a îndurat o deformare în sensul stilistic al 
culturii ? 

Să cercetăm în această lumină concepţia lui 
1 Ieraclit. E drept, concepţia lui Heraclit pare stră¬ 
ină de spiritul grec; dar ca origine cel puţin nu e, 
fiindcă, după cum am văzut, dualismul său, repre- 
y.cntînd o concepţie în sine şi pentru sine, n-are 
nimic comun nici cu cel chinez nici cu cel iran. 
Nici chiar ideea de repetiţie ciclică, de pendulare 
universală n-o găsim aidoma în altă parte, deşi ar 
aminti poate periodicitatea din concepţiile babilo- 
niene. Periodicitatea babiloniană e însă de natură 
nstral-zodiacală, temporală, ea nu este „pendu- 
lare“ şi „repetiţie", ci pur şi simpu „periodicitate" 
în ani cosmici, dominaţi tot de alţi şi de alţi zei. 

Să răspundem însă întrebărilor puse mai sus. 
Ce rol obţine concepţia „devenirii" a lui Heraclit 
în cultura greacă? Pentru Heraclit, ideea de „de¬ 
venire" este o ecuaţie a absolutului. In cultura 
greacă această idee nu va fi însă niciodată privită 
ca expresie adecvată a existenţei însăşi, a esenţei 
naturii. Ea va fi acceptată numai ca expresie a 
unui aspect lăturalnic sau chiar iluzoriu, sau ca 
expresie a „semiexistenţei umbratice", pe care o 
are lumea concretă-sensibilă. Toată gîndirea greacă- 
confirmă ceea ce spunem. In adevăr, Empedocle, 
de pildă, şi atomiştii admit „devenirea", dar nu 
ca principiu singular, absolut şi ireductibil, ci ca 
aspect derivat, în dosul căruia s-ar ascunde nişte 
factori sau elemente imuabile, statornice: fie 
elementele naturii (cele „patru elemente" la Em¬ 
pedocle), fie atomii (la Democrit), fie corpurile 
primare de diverse forme geometrice (la Platon). 
Cu excepţia heracliteană, niciodată devenirea nu 

a fost considerată în gîndirea greacă drept prin¬ 
cipiu ireductibil, expresie nealterată a absolu¬ 
tului. Nici la Aristotel, care de altfel deschidea 
aşa de larg porţile cunoaşterii prin simţiri. Şi la 
Aristotel, devenirea e un atribut al derivatelor, nu 
al existenţei absolute: formele sînt imuabile; ele 
au doar energia .de a se realiza în materie (entele- 
hiile), iar Dumnezeu, raţiunea divină, este după 
Aristotel eminamente imobilă. Raţiunea divină 
pune în mişcare existenţele vremelnice, rămînînd 
totuşi ea însăşi nemişcată (întocmai cum un ta¬ 
blou ne mişcă sufletul, fără a se mişca el însuşi). 
Nu vom nega, concepţia lui Heraclit a exercitat 
desigur o remarcabilă influenţă, dar ea n-a ţinut 
nici pe departe cumpănă influenţei pe care a exer¬ 
citat-o eleatismul lui Parmenide, care prin statica 
sa se găsea fără îndoială, mai mult decît Heraclit, 
într-o secretă congruenţă cu înclinările spiritului 
grec. Concepţia lui Heraclit stăruie aşadar mai 
mult în penumbra spiritualităţii greceşti. El e apre¬ 
ciat, dar concepţia sa irită, nu linişteşte pe anticii 
greci. Heraclit trece în istorie ca „ermetic", ca 
„întunecat". Ermetic e el şi pentru cititorii de 
astăzi, dar cît de ermetic trebuie să fi fost pentru 
greci! 

Se remarcă pe de altă parte că, pentru impor¬ 
tanţa la care aspiră de a fi o expresie ireductibilă 
a absolutului, concepţia lui Heraclit nu are vi¬ 
goarea necesară. Ea e mai curînd firavă. Parme¬ 
nide şi-a clădit sistemul prin articulare raţională, 
prin argumente, prin subtile desfăşurări dia¬ 
lectice; şi, mai ales, Parmenide nu s-a speriat de 
consecvenţe, care mergeau împotriva oricăror 
cunoştinţe empirice şi a oricărui bun-simţ, ca să 
zicem aşa. Să afirmi că mişcarea nu există, dove- 

deşte o vigoare a gîndului cu totul excepţională. 
1 leraclit avea de partea sa ca aliat tocmai cunoaş¬ 
terea prin simţuri, dar el n-a ştiut să-şi elucideze 
leza şi să şi-o comenteze ciclopic, el şi-a expri¬ 
mat-o doar prin propoziţii paradoxale. E ca şi cum 
ideea sa n-ar fi găsit climatul necesar ca să se 
dezvolte, să crească, să ia amploarea sistematică. 
Mai mult: concepţia lui Heraclit îndură în cele 
din urmă un fel de deformări, adaptîndu-se parcă 
la condiţii greceşti. Cu aceasta am ajuns la ultima 

din cele trei întrebări cărora ţineam să le răs- 

» 

pundem. Ideea de „devenire", ca pretinsă expre¬ 
sie a absolutului, o mai găsim şi în alte culturi. In 
cultura europeană, apuseană, modernă, ideea de 
devenire a luat o amploare crescîndă şi foarte con¬ 
secventă în sine însăşi. Ideea de „devenire", a di¬ 
namismului, a prefacerii, adoptă în cultura apuseană 
felurite variante. Pentru a începe cu un exemplu 
mare ne oprim la ideea de „devenire" din filo¬ 
zofia lui Hegel. Devenirea este şi aici expresia 
fundamentală a absolutului. Absolutul nu este, ci 
devine, devine ca şi Heraclit, prin faze contrarii 
şi prin faze de unitate. Cu toate acestea, devenirea 
are la Hegel, în ansamblul şi chiar în articulaţia 
ei fazică, altă înfăţişare decît la Heraclit. Deose¬ 
birile sînt multe; nu vom stărui decît asupra unora 
care sînt evidente. La Heraclit avem o unitate 
care se despică într-o contrarietate şi contrarie- 
tatea care se reabsoarbe, într-un fel, în aceeaşi 
Unitate (pendulare). 

La Hegel, devenirea începe cu teza, trece la 
antiteză şi-şi uneşte cele două momente contrare 
îli „sinteză". Sinteza ca atare ia rol de teză şi trece 
la antiteză, pentru ca apoi cele două momente să 
se unească într-o nouă sinteză şi aşa mai departe. 

fără capăt. Sinteza e de fiecare dată o unitate nouă, 
mai complexă, superioară. 

La Heraclit, devenirea, compusă din faze con¬ 
trare, pendulează circular; ea e o devenire care 
se întoarce în sine însăşi, ea pulsează într-o veş¬ 
nică repetiţie. Devenirea e la Heraclit un fel de 
sistem închis. Ideea de „devenire" s-a contaminat 
în concepţia lui Heraclit de perspectiva statică 
greacă. La Hegel, devenirea avansează în tact de 
trei spre sinteze tot mai complexe; devenirea e 
aici un sistem linear, ascendent, fără limite, un sis¬ 
tem deschis ! Nu există aici pendulare şi repetiţie 
circulară. Acelaşi e cazul cît priveşte evoluţio- 
nismul progresist, care domină filozofia scientistă 
europeană pe la sfîrşitul veacului trecut. Evoluţia 
e îndreptată ca un sistem deschis, spre viitor, fără 
limite. Acelaşi e cazul cît priveşte evoluţionismul 
creator al lui Bergson. Evoluţia e durată crea¬ 
toare, eterogenitate calitativă, o noutate ireduc¬ 
tibilă în fiecare moment, pe care inteligenţa 
noastră îl decupează din substanţa în curgere. 
Dinamismul şi-a ajuns în aceste concepţii for¬ 
mulări radicale , fără de concesii în avantajul per¬ 
spectivei statice. în aceste concepţii, ideea de 
devenire apare dezvoltată în chip viguros, pe linia 
propriilor sale consecvenţe, pînă la refuzarea to¬ 
tală a oricărui gînd ce ar putea să-i altereze liniile 
şi profilul. 

Nu e lipsit de interes să notăm că în cultura 
indică găsim ideea devenirii, de astă dată ca ex¬ 
presie radicală şi epurată a lumii concrete-sensi- 
bile. O găsim mai ales în concepţia budistă, care a 
făcut un mare efort teoretic de a elimina ideea de 
„substanţă", şi cu aceasta orice element „static", 
ce ar putea să dea consistenţă apariţiilor din lu- 

mea sensibilă. în spirit specific indic, devenirea, 
aşa cum o înţelege doctrina budistă, nu este în 
ansamblul ei nici pendulatoare-circulară ca la Hera- 
clit, nici ascendentă-infinită ca în filozofia apu¬ 
seană, ci linear orizontală, infinită; dar în acelaşi 
timp, şi pentru aceeaşi doctrină, devenirea rămîne 
expresia lumii iluzorii. Devenirea e pentru doc¬ 
trina budistă formula iluzoriului, căci în dosul 
devenirii se găseşte ca esenţă ultimă nimicul, golul 
metafizic. Devenirea este o dimensiune infinită a 
Mayei pe fundalul adînc al neantului. La Hera- 
clit, la Hegel, la Bergson, devenirea este atributul 
suprem şi fondul însuşi al existenţei. Iată cum 
variază aceeaşi idee în funcţie de felurite habi- 
tusuri spirituale. 



ŞTIINŢA LA PLATON 


Spre a ne face o imagine relativ clară despre 
gîndirea „ştiinţifică" la Platon, e desigur, mai mult 
decît în alte dazuri, necesar să o determinăm cel 
puţin în cîteva linii mari în raport cu metafizica 
sa. Metafizica lui Platon este în primul rînd doc¬ 
trina despre aşa-numitele Idei, care ne-a rămas ca 
un monument de neclintit, rezistînd oricărei 
comparaţii alături de alte cîteva rare produse ale 
geniului grec, alături de mitologia olimpică, de 
poemele homerice, de dramele lui Eschil şi ale lui 
Sofocle. Doctrina Ideilor, replica vizionară şi 
abstractă pe care Platon o da aspiraţiei greceşti 
spre formele tipic idealizate, se găseşte enumerată 
fără reticenţe printre produsele cele mai specifice 
ale spiritului elenic. Elogiind această proeminenţă 
pentru puterea ei ilustrativă, n-am vrea să se trea¬ 
că cu vederea că „ştiinţa" oferă la rîndul său, ca 
şi metafizica, unele construcţii ideative care sînt 
cel puţin tot atît de greceşti ca şi doctrina Ideilor. 
După pregătirile făcute în capitolele anterioare, 
ne este mult mai lesne să ne mişcăm prin „ştiinţa 
platonică" şi să arătăm trăsăturile care ar putea să 
intereseze. Cîteva cuvinte aşadar despre „ştiinţa" 
platonică în raport cu „metafizica" sa. Cel ce ajun- 

ge în contact cu scrierile lui Platon numai pe 
temeiul unei educaţii ştiinţifice şi filozofice mo¬ 
derne, este surprins de unele schimbări de per¬ 
spectivă ce i se impun. Vorbim bunăoară tot timpul 
despre produsele „ştiinţei" spre deosebire de pro¬ 
dusele „metafizicii", ca şi cum ştiinţa ar fi altceva 
decît metafizica. Această diferenţiere, căreia îi 
acordăm credit, nu-şi prea are rostul cînd e vorba 
de opiniile pe care Platon însuşi şi le făcea despre 
„ştiinţă" şi „metafizică" (cu rezerva că însuşi ter¬ 
menul de „metafizică" e fireşte mult mai nou decît 
scrierile lui Platon). în adevăr, ceea ce noi cei de 
astăzi numim „ştiinţă", se referă la o regiune de 
fapte, despre care, după credinţa lui Platon, nici 
nu poate să existe o „ştiinţă" cu adevărat , ci nu¬ 
mai opinii sau păreri incerte. Ştiinţa noastră, a 
celor moderni, se referă precum se ştie la feno¬ 
menele date în lumea sensibilă şi la o anume re¬ 
giune imediat transfenomenală. Dar Platon credea 
că tocmai despre atare fenomene şi mai ales des¬ 
pre lumea sensibilă n-am putea să avem o „ştiinţă" 
în sensul unui ansamblu sau corp de certitudini. 
Noi cei de astăzi mai înclinăm, pe de altă parte, să 
credem că despre existenţa profundă, despre lu¬ 
mea transcendentă, nu putem să avem o „ştiinţă", 
ci numai opinii sau presupuneri „metafizice"; ori 
Platon avea convingerea că tocmai în legătură cu 
aceste existenţe am putea avea o ştiinţă certă. 
Sentimentul de certitudine şi de incertitudine se 
lega la Platon de straturi existenţiale, dar într-un 
sens tocmai invers decît sentimentul nostru de 
certitudine şi de incertitudine. E aici vorba fără 
îndoială despre o profundă schimbare de perspec¬ 
tivă spirituală, care s-a declarat, cîndva, la o 
răscruce de vremi între lumea antică şi lumea 
europeană modernă. 

Platon avea convingerea că obiectul de cunoaş¬ 
tere certă nu poate fi decît un obiect care este, iar 
nu un obiect care devine. Obiectul care este nu 
aparţine însă regiunii simţurilor, ci unei vederi 
esenţiale de natură superioară. Numai Ideile sînt 
obiecte, care aparţin regiunii în care-şi are locul 
legitim cuvîntul „este". Ca şi eleaţii, Platon în¬ 
cearcă să găsească argumente şi motive raţionale 
care fac ca existenţa în sine să fie statică. Prefe¬ 
rinţa pe care Platon o manifestă faţă de static nu 
este însă rezultatul unui proces de argumentare 
logică. Căci argumentele sale tocmai sub raport 
logic nu rezistă unei critici. Preferinţa arătată de 
Platon staticului este de fapt o preferinţă perma¬ 
nentă a spiritului grec. Ea ţine de structura aces¬ 
tui spirit. Nu logica îndrumă pe eleaţi şi pe Platon 
spre concluzia că existenţa în sine ar fi statică, ci 
o categorie stilistică a spiritului grec, care îi că¬ 
lăuzeşte din inconştient. Argumentele filozofice 
în favoarea staticului sînt un adaos al acestei 
înclinări structurale a spiritului grec. Argumen¬ 
tul, atît cît poate, cu stîngăciile sau cu strălucirile 
sale, se pune în serviciul unei înclinări care a luat 
spiritul în posesia sa cu forţă de „categorie in¬ 
conştientă". Şi în imensa lor majoritate, argumen¬ 
tele nu fac decît să întovărăşească un anume 
apetit spiritual, să-i facă pîrtie printre dificultăţi. 
Cel mai adesea, direcţia argumentului nu este 
hotărîtă de necesităţi pur logice, ci e la dispoziţia 
marilor îndrumătoare, care sînt tocmai categoriile 
stilistice sau abisale ale spiritului. Neapărat că filo¬ 
zoful, constructorul de pretinse adevăruri, este de 
obicei foarte mîndru de calitatea argumentelor sale, 
şi noi înşine n-am vrea cîtuşi de puţin să aruncăm 
dispreţul asupra lor; dar ne convine să arătăm că 

argumentul, sau elaborarea logică, e de fapt ceva 
suplimentar, şi că în angrenajul argumentării in¬ 
tervin factori mai hotărîtori decît logica în sine. 

Adevăratele existenţe, neatinse de incertitudi¬ 
nea devenirii, sînt aşadar, după Platon, numai 
Ideile. Ideile sînt modelele desăvîrşite, statice, ale 
lucrurilor şi fiinţelor din lumea sensibilă. Există 
cîte o singură idee pentru fiecare clasă de lucruri 
sau specie de fiinţe. Din această pricină, Platon a 
numit adevăratele existenţe şi „monade". Numele 
acesta, care circulă mai puţin decît acela de „Idei", 
îl mai întîlnim şi în alte sisteme, dar mai ales în 
celebrul sistem metafizic al lui Leibniz. Şi Leibniz 
numeşte adevăratele existenţe „monade". Cele 
două concepţii despre adevăratele existenţe, despre 
monade, în afară de acest nume al lor, nu au însă 
nimic comun. E o dovadă de deosebită superfi¬ 
cialitate să vezi în Leibniz un platonician, numai 
fiindcă el ne vorbeşte despre „monade". Concep¬ 
ţiile celor doi foarte reprezentativi gînditori se 
deosebesc nici mai mult nici mai puţin decît se 
deosebeşte spiritul grec de spiritul german. 

Monadele din doctrina lui Leibniz sînt com¬ 
ponente ultime ale lucrurilor şi fiinţelor pe care 
le vedem în preajma noastră. Fiecare fiinţă con¬ 
cretă, văzută, e compusă dintr-un imens număi 
de monade. La Leibniz e vorba despre o con¬ 
cepţie oarecum atomistă; fiecare monadă e un 
atom , dar nu un atom de natură materială, ci un 
atom de natură psihică. Acest atom de natură 
psihică este în esenţă activitate psihică-, el îşi re¬ 
prezintă, îşi imaginează „lumea". Fiecare monadă 
e ca o oglindă psihică a lumii. Fiecare monadă e un 
echivalent psihic al lumii. Un microcosm psihic. Şi 
acum, să se urmărească cu toată atenţia ceea ct 

mai susţine Leibniz despre monade. Fiecare mo¬ 
nadă e un tot indivizibil, dar fiecare e unică în 
felul ei. Orice monadă e ca atare un perfect indi¬ 
vid. Toate lucrurile din univers sînt compuse din 
monade, din atomi psihici, dar nu există în uni¬ 
vers nici măcar două monade la fel. Ele se di¬ 
ferenţiază individual. Monadele sînt absolut 
individualizate. Orice individ, orice lucru, orice 
fiinţă e compusă dintr-un număr imens de „mo¬ 
nade". Să facem o comparaţie între monadele 
leibniziene şi monadele platonice. Dacă pornim 
de la un lucru concret, de la o fiinţă în carne şi 
oase, vom vedea cum procedează Platon şi cum 
procedează Leibniz spre a ajunge fiecare la mo¬ 
nadele sale. Platon pleacă de la un individ , să 
zicem un „cal", ca individ al unei specii de fiinţe. 
De aici, Platon trece la indivizii de aceeaşi specie. 
De la o pluralitate de indivizi de aceeaşi specie, 
Platon se ridică la ideea unică a calului, ca un mo¬ 
del desăvîrşit, tipic idealizat. Leibniz ia în consi¬ 
derare un individ, să zicem acelaşi „cal". Dar de 
aici, Leibniz procedează la descompunerea teore¬ 
tică a acestui individ în nenumăraţi atomi psihici, 
în monade (fiecare monadă e închipuită ca un in¬ 
divid ultraindividualizat, întrucît nu există niciodată 
două monade la fel). Dacă la baza procedeului 
platonic stă tendinţa spre idealizarea tipizantă a 
individului, procedeul leibnizian constă într-o 
descompunere ultraindividualizantă a individu¬ 
lui. Existenţele adevărate se numesc la Platon 
monade, fiindcă ele sînt „unice" pentru fiecare 
specie de fiinţe. La Leibniz, existenţele adevărate 
se numesc „monade", fiindcă sînt unice în lume 
şi indivizibile, fiecare un tot, un microcosm. La 
Platon, monadele sînt idei, modele desăvîrşite, 

statice şi tipice , iar individul concret este doar o 
copie nedesăvîrşită a ideii. La Leibniz, monadele 
sînt atomi psihici, dinamice şi ultraindividuali- 
zate\ individul concret este un derivat, un compus 
de monade. Monadele la Platon şi la Leibniz au 
comun numai numele şi funcţia metafizică, întru- 
cît, atît la unul cît şi la celălalt, ele formează exis¬ 
tenţele în sine. Cele două teorii despre „monade" 
s-au alcătuit, fiecare, sub presiunea altor îndru¬ 
mări spirituale de natură categorială. Astfel sta¬ 
ticul şi tipicul circumscriu nişte categorii stilistice 
ale spiritului grec, cîtă vreme dinamicul şi indi¬ 
vidualul circumscriu categorii stilistice ale spiri¬ 
tului german. Argumente de natură logică, pentru 
a-şi reprezenta teoretic „monadele" aşa cum şi 
le-au reprezentat, au găsit atît Platon şi cît şi 
Leibniz. Dar pretinsa argumentare logică am 
văzut că ajunge în cele din urmă în subordine faţa 
de categoriile stilistice ale spiritului. De altfel, ni 
se pare vădit lucru că trebuie să fie aşa, căci altfel 
cum s-ar ajunge la concepţii atît de diferite despre 
„existenţele adevărate", la concepţii care sînt to¬ 
tuşi conforme fie cu stilul spiritului grec, fie cu 
stilul spiritului german ? 

Platon şi-a expus cosmologia îndeosebi în 77- 
maios, într-o formă cel mai adesea „mitică". Nu 
sînt de prisos cîteva cuvinte despre gîndirea mi¬ 
tică la Platon. Se ştie că marele gînditor a recurs 
adesea la o expunere mitică a concepţiilor sale. 
Ce anume a înţeles Platon în sens mitic şi ce nu 
— din multele gînduri ce ni s-au transmis — a 
rămas pînă astăzi un mare subiect de ceartă între 
interpreţi. Sînt desigur o seamă de gînduri, în 
privinţa cărora nu mai încape nici o discuţie, că 
Platon le-a înţeles el însuşi ca nişte „mituri". 

Pentru a-şi face mai accesibilă teoria Ideilor, 
Platon aseamănă pe oameni cu nişte fiinţe care 
trăiesc într-o peşteră. Prin faţa peşterii trec di¬ 
verse făpturi ale căror umbre se proiectează pe 
pereţii peşterii. La fel, omul ar trăi, spune Platon, 
în lumea sensibilă ca într-o peşteră; ceea ce omul 
vede, nu sînt decît umbrele pe care le proiectează 
în peştera cosmică Ideile sau existenţele per¬ 
fecte care sînt dincolo de lume. Mitul peşterii are 
o semnificaţie de alegorie conştientă, ceea ce 
reiese clar din expunere. Altă dată, Platon ne vor¬ 
beşte despre sufletele omeneşti, cărora li se atri¬ 
buie o existenţă şi înainte de a se naşte, şi anume 
o preexistenţă în lumea Ideilor, unde ele au pri¬ 
lejul să vadă şi să contemple faţă în faţă perfec¬ 
ţiunea Ideilor. Întrupîndu-se în lumea sensibilă, 
sufletele uită ce-au văzut, dar puse în prezenţa 
lucrurilor şi fiinţelor din această lume, se trezeşte 
în suflete o vagă amintire a Ideilor văzute în pre¬ 
existenţă. Această vagă amintire este recunoaş¬ 
terea lucrurilor în lumina conceptelor. Este vorba 
aici tot despre un „mit platonic" ? Sînt unii filo¬ 
zofi, mai vîrtos de orientarea criticistă, moderni, 
care interpretează şi această teorie platonică 
drept un „mit“. îndeosebi şcoala din Marburg, 
care dă o exegeză foarte kantiană concepţiilor 
platonice, înclină să interpreteze o mulţime de 
păreri platonice ca „mituri". Disputele acestea is¬ 
cate între comentatori sînt cel puţin excesive. Nu 
încape îndoială că Platon gîndea adesea în spirit 
mitic-, de aici nu urmează deloc că el avea în toate 
cazurile şi conştiinţa lucidă a procedeelor sale. 
Uneori el crea „mituri" în chip conştient şi lucid, 
dar cel mai adesea el crea mituri care nu aveau 
funcţia expresă de mituri conştiente, şi care pen- 

tiu cugetul său erau mai curînd un fel de „teorii". 
Concepţia despre preexistenta sufletelor este un 
asemenea mit inconştient, echivalat cu o teorie, 
chiar la Platon. De asemenea şi concepţia despre 
1 )emiurg, care clădeşte şi organizează cosmosul 
iuînd ca model lumea Ideilor. în Timaios, avem 
de-a face cu un amestec de concepţii, în care mitul 
interferează cu teoria, cînd conştient, cînd incon¬ 
ştient. Astăzi e o imposibilitate să se mai sta¬ 
bilească proporţia de umbră şi lumină în gîndirea 
mitică la Platon. Fapt e că această gîndire mitică 
îşi păstrează farmecul în orice împrejurări şi 
indiferent de gradul ei de luciditate. 

Dar să trecem la cîteva din construcţiile teo¬ 
retice, la cîteva din ipotezele lui Platon, pe care 
noi cei de astăzi sîntem înclinaţi să le socotim ca 
liind de tip „ştiinţific". 

Platon a adoptat, cu unele modificări, teoria 
elementelor naturale propusă de înaintaşi, dar el 
le atribuie o transmutabilitate, avînd toate la bază 
nişte alcătuiri spaţiale de natură triunghiulară. 
Aerul, focul, apa, pămîntul, cărora Platon le adau¬ 
gă şi eterul, se transformă unul în altul, fiindcă ele 
sînt compuse din mici corpuri de forme diferite, 
care la rîndul lor sînt şi ele compuse din corpuri 
şi mai mici de aspect triunghiular. Se va vedea 
numaidecît că această teorie are în adevăr o 
factură ştiinţifică, dar în acelaşi timp şi evidentele 
trăsături care o încadrează în profilul mai larg al 
spiritului grec. 

Spre a-şi explica în sens ştiinţific, corporal şi 
mecanic, un fenomen cum este focul cu pene- 
tranţa sa, Platon îl imaginează compus din „vîr- 
furi de săgeţi", adică din tetraedri, din mici 
piramide ascuţite. Pentru a-şi „explica" soliditatea 

pămîntului şi rezistenţa acestuia, Platon îl com¬ 
pune teoretic din „cuburi“. Spre a-şi explica mo¬ 
bilitatea şi plasticitatea aerului şi a apei, Platon 
le compune din corpuscule de forme care se apro¬ 
pie mai mult de sferă. Acestea sînt cîteva din mo¬ 
tivele de natură explicativă care l-au îndemnat pe 
Platon spre construcţia sa teoretică. Dar mai sur¬ 
prindem şi unele motive speculative care l-au 
îndrumat în aceeaşi direcţie. Am stăruit în cîteva 
rînduri asupra orizontului limitat al spiritului 
grec, şi, în legătură cu aceasta, asupra înclinării 
greceşti de a vedea existenţa cosmică sub formă 
sferică. La Platon cosmosul e o sferă. Iată însă că 
această Idee nu rămîne de astă dată o simplă afir¬ 
maţie, ci devine un moment decisiv în angrenajul 
teoretic al concepţiei platonice. Ideea de sferă joacă 
un rol determinant în problematica specială gre¬ 
cească. Cînd e vorba ca Platon să găsească forma 
componentelor care alcătuiesc diversele elemente 
ale naturii, el ţine seama de sfericitatea lumii şi 
vrea s-o respecte cu orice preţ. De aceea, el afir¬ 
mă că diversele corpuscule care compun elemen¬ 
tele trebuie să aibă formele corpurilor regulate 
care se pot înscrie într-o sferă ; şi acestea sînt cinci: 
cubul, tetraedrul, octaedrul, icosaedrul, dodeca- 
edrul. Un argument în favoarea acestei construc¬ 
ţii a fost pentru Platon desigur şi admirabila 
corespondenţă numerică: există cinci elemente pe 
de o parte, şi există pe de altă parte cinci corpuri 
regulate care se pot înscrie într-o sferă (corespon¬ 
denţa aceasta n-are, fireşte, nici o valoare pentru 
gîndirea ştiinţifică de astăzi, dar pentru gîndirea 
platonică o asemenea surprinzătoare corespon¬ 
denţă avea puterea de seducţie a unei evidenţe). 

Cît de grecească este, în general, această 
construcţie platonică! Elementele imaginate ca 
fiind alcătuite din mici volume pline de formă 
regulată! Nu numai înclinarea spre limitat re¬ 
apare aici, ci şi înclinarea spre static, spre volume 
şi plinuri; adică geometrismul specific grec. Să nu 
uităm că spiritul grec a întemeiat geometria ca 
ştiinţa demonstrativă ridicată mult deasupra sim¬ 
plelor observaţii empirice ! Cosmologia lui Platon 
ar permite să fie interpretată şi ca o proiecţie a 
geometrismului în cosmologie, dacă n-am şti că 
în plăsmuirile teoretice ale spiritului rolul prin¬ 
cipal nu-1 joacă asemenea proiecţii posibile, ci 
totdeauna o anume matrice stilistică, care îndru¬ 
mă creaţiile într-un sens determinat. 

Cosmologia lui Platon mai are fireşte şi alte 
aspecte. Platon nu admitea imutabilitatea ele¬ 
mentelor, ci susţinea tocmai transformabilitatea 
lor. Pentru a-şi „explica" acest aspect, el recurgea 
tot la o explicaţie geometrizantă. Toate corpus- 
culele elementelor sînt la rîndul lor compuse şi 
ele, şi anume din „triunghiuri extrem de mici. 
Zicînd „triunghiuri", Platon, care ca orice grec 
gîndea şi vedea în volume şi în plinuri, se gîndeşte 
fără îndoială la nişte suprafeţe triunghiulare, de-o 
grosime oarecare, extrem de mică, fireşte, care, 
prin combinaţie şi juxtapunere, alcătuiesc un corp 
regulat. După Platon, corpusculele se alcătuiesc 
din astfel de subcorpuri plate, de natură triunghiu¬ 
lară. Două feluri de triunghiuri dreptunghiulare, 
isoscelul şi scalenul, joacă de astă dată un rol 
fundamental la compunerea corpusculelor. De ce 
a ales însă Platon tocmai isoscelul şi scalenul 
drept configuraţii de bază ale corpurilor care sînt 
chemate să dea elementele ? Opţiunea teoretică a 

lui Platon pentru isoscel şi scalen nu e întîmplă- 
toare. Istoricii matematicii au remarcat că în ceea 
ce priveşte raportul dintre laturile acestor triun¬ 
ghiuri intervine într-un caz numărul iraţional V2 
şi în celălalt V3, iarăşi iraţional. Platon a ales aşa¬ 
dar două configuraţii geometrice care sînt de-o 
extremă simplitate, dar care păstrează prin confor¬ 
maţia lor oarecare legătură cu iraţionalul. Lucrul 
acesta e foarte semnificativ pentru modul cum 
Platon înţelegea să facă „ştiinţă". Matematicienii 
din preajma lui Platon erau stăluciţi geometri, şi 
el însuşi era un gînditor cu pronunţate aptitudini 
matemat ice (mult superior în privinţa aceasta lui 
Aristotel). Pe frontispiciul Academiei sale, Platon 
scrisese: „Aici nu se intră fără geometrie."" Dacă 
Platon s a hotărît pentru cele două specii de tri¬ 
unghiuri care cuprind raporturi iraţionale, aceasta 


" Dar şi geometria avea la Platon aspecte specifice greceşti, 
şi care au rămas specific greceşti. Relevăm unul din punctele 
fundamentale ale geometriei greceşti. Platon defineşte dreapta 
astfel: Dreapta este „linia al cărei mijloc acoperă extremităţile". 
Ca să realizăm ideativ această definiţie, trebuie să recurgem de 
fapt la imaginea unei linii oarecum corporale, care, privită de 
la unul din capete, nu se vede decît ca un punct în dosul căruia 
se ascunde toată linia. în geometria tradiţională, s-a păstrat însă 
o altă definiţie a dreptei, mai puţin „statică" şi „corporală" decît 
definiţia lui Platon: „Dreapta este drumul cel mai scurt între 
două puncte." Această definiţie, cînd nu e înţeleasă tautologic 
(„drumul cel mai scurt" se defineşte el însuşi prin „dreaptă"), 
poate să treacă drept o definiţie numai dacă o înţelegem „ge¬ 
netic", adică dreapta ca o cale de făcut în timpul cel mai scurt. 
Definiţia aceasta a învins. Dar definiţia aceasta este, ni se pare, 
din punct de vedere grecesc, inadecvată obiectului definit. în 
adevăr, dacă ne transpunem în geometriile noneuclidiene 
moderne, definiţia dreptei ca „drumul cel mai scurt între două 
puncte" se aplică şi asupra unui „arc" într-un spaţiu sferic locuit 
de fiinţe bidimensionale care nu-şi pot face o imagine despre 



Ştiinţa la Platon 


83 


nu este aşadar o împrejurare lipsită de semni¬ 
ficaţie. In adevăr, triunghiurile în chestiune tre¬ 
buie să alcătuiască de fapt faza de trecere între 
spaţiul sau materia platonică cu totul indeter- 
minată, deci absolut iraţională, şi formele ra¬ 
ţionale care se vor imprima lucrurilor pe care 
Demiurg le va face din materia platonică. Tri¬ 
unghiurile de bază trebuie deci să păstreze în 
„forma" lor ceva din „iraţionalul" originar al „spa¬ 
ţiului" sau al materiei platonice ca atare. Am avea 
aşadar mai întîi spaţiul (materia platonică origi¬ 
nară, absolut indeterminată, iraţională), apoi prima 
închegare sau faza de trecere — cvasicorpusculele 
triunghiulare (în formă de isoscel şi scalen), 
configurate, dar avînd încă în ele ceva „iraţional"; 
pe urmă, micile corpuri geometrice regulate, care 
se pot înscrie într-o sferă, şi din care se alcătuiesc 


a treia dimensiune. Pentru aceste fiinţe fictive, un anume „arc“ 
poate fi linie dreaptă, deoarece este drumul cel mai scurt între 
două puncte. Dar acelaşi „arc“-linie „dreaptă" nu poate fi în nici 
un caz socotit ca „linie al cărei mijloc acoperă extremităţile", 
după cum o definea Platon. Un fragment de meridian este 
pentru fiinţele bidimensionale fictive trăind într-un spaţiu sferic 
o „dreaptă", „drumul cel mai scurt între două puncte". Dai 
definiţia lui Platon ar rămîne în cazul acesta cu totul nepotrivită 
Geometria greacă euclidiană ni se pare deci perfect solidară 
numai cu definiţia pe care Platon o dă dreptei. Nu e lipsit dc 
interes să reţinem şi următoarele observaţii ce ni se par deplin 
justificate. Dacă în geometrie s-ar fi păstrat definiţia platonică 
a „dreptei", nu s-ar fi ivit niciodată geometriile noneuclidiene 
Numai definiţia mai negrecească, deşi era cunoscută şi de greci 
(Arhimede o ref uză încă), definiţia dreptei ca „drumul cel ma: 
scurt între două puncte", a îngăduit de fapt ivirea geometriiloi 
noneuclidiene. Geometriile noneuclidiene au fost făcute 
posibile numai pe temeiul unei definiţii abstracte şi dinamice t 
liniei drepte. Definiţia lui Platon, foarte grecească, era gîndită 
în „volum plin" şi „static", dar ea era în perfect acord tocma 
cu geometria de spirit euclidian şi numai cu aceasta. 

elementele: apa, focul, aerul, pămîntul, eterul. 
Ceea ce ne izbeşte în toate aceste detalii ale cos- 
mologiei lui Platon este tocmai faptul că ea nu 
cuprinde simple afirmaţii, ci afirmaţii pline de 
semnificaţie, cărora le revine un loc într-un sis¬ 
tem străbătut de multiple referinţe. 



ŞTIINŢA LA ARISTOTEL 


Se ştie în ce măsură ştiinţele exacte moderne 
sînt condiţionate de un anume matematism. Ope¬ 
ra unui Leonardo, Galilei, Descartes, Huygens şi aşa 
mai departe, echivalează cu o invazie a matemati¬ 
cii în domeniul cercetărilor cu privire la feno¬ 
menele naturale. Matematismul modern urmăreşte 
însă în primul rînd să cuprindă în formule ra¬ 
porturile cantitative ce au loc între anume procese 
ale naturii. Intre anume factori ai fenomenelor 
naturale se constată aşadar relaţii care intră în 
formule de-o înfăţişare funcţională de sens mate¬ 
matic. Studiind istoria ştiinţelor la greci, descope¬ 
rim căîn vederea acestui funcţionalism matematic, 
menit să exprime legi, nu s-a lucrat decît prea 
puţin. Chiar Arhimede, a cărui operă fizicală a îm¬ 
bogăţit de fapt cu unele descoperiri epocale patri¬ 
moniul ştiinţific al umanităţii, face doar întîii paşi 
spre un funcţionalism matematic. Dacă se exami¬ 
nează mai de aproape faimoasa sa lege — „un corp 
cufundat în apă pierde atîta din greutatea sa cît e 
greutatea volumului de apă înlătur" _ de acest 
corp“—, se constată că ea exprimă desigur rapor¬ 
turi matematice, dar acest matematism e aplicat 
exclusiv asupra unor realităţi statice: greutatea 

unui corp, volume de apă, greutatea volumelor 
de apă. Cert, Arhimede măsoară cantităţi, ceea ce 
e „modern". El se menţine totuşi cu obstinaţie 
printre realităţi statice , printre volume şi greutăţi, 
ceea ce e grecesc. In general, mentalitatea greacă 
e străină oricărei intenţii de a ţine sub observaţie 
funcţionalismul matematic dintre factorii v dina¬ 
mici" ai naturii, supuşi unei creşteri sau scăderi. 
Aceasta nu înseamnă că mentalitatea greacă ar fi 
manifestat vreo fobie faţă de orice matematism — 
nu; dar matematismul grec e de altă natură decît 
matematismul ştiinţific modern. Matematismul 
grec, cedînd unui îndemn secret spre formele sau 
configuraţiile existenţei, dar la fel spre volume şi 
plinuri, e un matematism fie calitativ, fie geo¬ 
metric. Amintim încă o dată procedeele şcolii 
pitagoreice, care, în loc să măsoare cantităţi şi în 
loc de a determina laturi susceptibile de calcul ale 
naturii, se dedă numărării „calităţilor" unui obiect. 
O iniţiativă matematică se amesteca prin aceasta, 
în chip arbitrar, cu calităţile obiectelor, ajungînd 
la formule hibride care şi-au afirmat tăria doar în 
magie. Matematismul pitagoreic n-a depăşit nici¬ 
odată acest „arbitrar", şi se deosebeşte prin aceas¬ 
ta izbitor de matematismul modern, care oricum 
şi-a găsit un echivalent în anume aspecte ale na¬ 
turii. Dincolo de cele cîteva observaţii în mar¬ 
ginea pitagoreismului, se cuvine să relevăm că 
matematismul grec a mai dat şi alte roade. Matema¬ 
tismul a invadat cosmologia ştiinţifică a şcolii 
platonice în forma geometrismului. Teoria lui 
Platon despre corpusculele (cuburi, tetraedri, ico- 
saedri, octaedri) care ar alcătui diversele elemente 
ale naturii este ea însăşi o ilustrare clasică a aces¬ 
tui geometrism eminamente grec. Cu geometris- 

mul cosmologic al lui Platon, oricît de naiv ar 
părea cînd îl confruntăm cu concepţiile de astăzi, 
ne găsim pe un alt teren decît cu matematismul, 
magic uneori, al pitagoreicilor. Rămîne în picioare 
un fapt: matematismul prearistotelic este în ge¬ 
neral solidar la greci cu ideea de configuraţie. 

Aristotel, cel mai de seamă sistematician al 
antichităţii greceşti, este un punct de mare întor¬ 
sătură în desfăşurarea procedeelor ştiinţifice. Ma¬ 
tematismul fusese aşadar pus de prearistotelici în 
serviciul calităţilor şi al configuraţiilor. în mo¬ 
mentul cînd gîndirea ştiinţifică a înţeles că o atare 
simbioză nu prea are sorţi de izbîndă, spiritul 
grec avea în faţă două posibilităţi de a ieşi din 
impas. Mai întîi, matematismul ar fi putut să se 
dezlege de calităţi şi de configuraţii, ca să rămînă 
în domeniul pur cantitativ şi al raporturilor canti¬ 
tative; sau, la rîndul său, configuratismul calitativ 
ar fi putut să alunge din domeniul său orice mate- 
matism. A învins acest din urmă braţ al alter¬ 
nativei. Ceea ce fără îndoială este iarăşi deosebit 
de simptomatic pentru înclinările structurale ale 
spiritului grec. Exponentul de frunte al acestei 
orientări rămîne Aristotel. El ucide tacit mate¬ 
matismul. Ca filozof, Aristotel desăvîrşeşte logica 
conceptului cu care operează inteligenţa comună. 
Conceptul este însă, pentru simţul comun, cel 
mai adesea legat de formele, de configuraţiile, ce 
populează lumea experienţei noastre sensibile. 
Experienţa vulgară, în afară de materia mai mult 
sau mai puţin amorfă, în afară de unele profiluri 
de obiecte naturale, nu cunoaşte decît confi¬ 
guraţii vii, animale şi plante. Numai fabricatele 
omului mai au „configuraţie", dar acestea rămîn 
fireşte pe al doilea plan faţă de configuraţiile vii 

care umplu natura. Configuraţiile vii sînt de fapt 
izvorul cel mai important al filozofiei şi ştiinţei 
aristotelice. Acest „izvor" trebuie doar captat în 
jgheaburile stilistice inerente spiritului grec, ca să 
dea ceea ce a dat: aristotelismul. Ca filozof, Aris- 
totel a pornit aşadar de la contemplarea configu¬ 
raţiilor vii ale naturii pe care el le idealizează 
într-un sens tipizant. Aristotel priveşte indivizii 
unei specii pe fundalul unor forme tipice, şi trece 
de aici la teoria formelor „active" în indivizi. 
Entelehia este forma tipic-ideală a fiecărui individ 
aparţinînd unei specii. Această formă lucrează în 
individ, organizîndu-1. Că individul nu iese per¬ 
fect, cum l-ar obliga forma entelehială, se dato¬ 
rează nu formei şi acţiunii ei de organizare, ci 
rezistenţei materiei, în care entelehia şi-a luat sar¬ 
cina să se organizeze. Teoria entelehiilor este nu¬ 
cleul filozofiei aristotelice, care, şi după cum de 
atîtea ori s-a relevat, nu face în ultimă analiză 
decît să coboare Ideile platonice în lucrurile con¬ 
crete ca atare. Recunoaştem că formele entele- 
hiale ale lui Aristotel sînt mai puţin statice decît 
Ideile platonice, întrucît o dată cu ele este dată şi 
aspiraţia „de a se realiza". Un oarecare dinamism, 
dar rotunjit în sine, este atribuit cu aceasta 
fiecărei entelehii. Interesant e însă că „formele 
tipice", statice la Platon şi de un dinamism închis 
în sine la Aristotel, îşi au şi un pandant semni¬ 
ficativ şi compensator în unele teorii suplimen¬ 
tare ale lor. Astfel Platon ne vorbeşte despre 
Demiurg, care modelează în spaţiu fiinţele şi făp¬ 
turile, potrivit modelelor absolut statice ale 
Ideilor. Demiurg, acest spirit al lumii, e dinamic 
(iarăşi un dinamism închis în sine); Aristotel la 
rîndul său închipuie un Dumnezeu absolut imo- 

hil, perfecţiune statică absolută, spre care lucrurile 
aspiră mişcate. Dumnezeu mişcă fără a se mişca, 
întocmai cum un tablou mişcă sufletul nostru. 
După judecata lui Platon, Ideile sînt statice, dar 
Demiurg în schimb ar fi dinamic. La Aristotel 
entelehiile sînt dinamice, în schimb Dumnezeu e 
static. Cu alte cuvinte, distribuţia de accente, cît 
priveşte staticul şi dinamicul, nu este aceeaşi în 
concepţiile lui Platon şi Aristotel. Accentele se 
distribuie în spirit compensator, pentru ca do¬ 
minant să rămînă în ambele cazuri staticul. 

Ca om de ştiinţă, Aristotel este de deosebită 
însemnătate atît pentru imensa influenţă ce a exer¬ 
citat-o asupra desfăşurării ulterioare a ştiinţelor, 
la greci, la arabi, în Europa medievală, cît şi 
pentru realele sale contribuţii la sporirea patri¬ 
moniului permanent al ştiinţelor. Şi adăugăm: 
pentru noi apariţia lui Aristotel e de o deosebită 
însemnătate şi pentru marile sale erori ştiinţifice, 
întrucît aceste erori ne dau un splendid prilej de 
a ilustra cu ele modul gîndirii ştiinţifice greceşti. 
Platon cocheta uneori cu concepţii după care pă- 
mîntul ar fi mobil şi cîtuşi de puţin în centrul 
lumii. Desigur că aceste îndrăzneli seamănă la 
Platon cu un joc. Concepţiile nongeocentrice îi 
conveneau poate ca nişte perspective posibile. 
Aristotel a sufocat acest joc căutînd să fixeze 
teoretic pămîntul în centrul lumii. Cert lucru, 
teoria sferelor, cu mişcările lor, dădea o explicaţie 
suficientă fenomenelor astrale cunoscute în Anti¬ 
chitate. Din acest punct de vedere, Aristotel nu 
trebuie prea mult condamnat. Concepţiile sau 
cvasiconcepţiile pitagoreice şi platonice despre 
mobilitatea şi poziţia excentrică a pămîntului 
erau de fapt nişte geniale dibuiri, dar fără de nici 

o bază ştiinţifică; el ar fi putut să producă numai 
confuzie pentru bruma de cunoştinţe astrono¬ 
mice din acele vremi. Dibuirile în chestiune de¬ 
păşeau prea mult cunoştinţele empirice, încît 
eliminarea lor a fost inevitabilă. Şi poate că utilă, 
căci în raport cu datele astronomice cunoscute în 
Antichitate, sistemul geocentric al lui Aristotel şi 
Ptolemeu are un caracter de-o mai accentuată 
necesitate decît viziunile surprinzătoare cu privire 
la mobilitatea şi poziţia excentrică a pămîntului. 

Un domeniu în care Aristotel şi-a cîştigat me¬ 
rite indiscutabile de sistematician este acela al bio¬ 
logiei, unde el a încercat o uimitoare clasificare a 
animalelor. Geniul, care manifesta atîta simpatie 
„configuraţiilor", şi-a găsit astfel un cîmp de acti¬ 
vitate din cele mai potrivite. Logicianul concep¬ 
telor a putut să-şi aplice aici metodele descriptive, 
şi să organizeze într-un sistem clasificator regnul 
animal. Că geniul aristotelic avea particulare 
aptitudini pentru atare delimitări conceptuale a 
configuraţiilor animale rezultă şi din toate aspec¬ 
tele cosmologiei sale. Cosmologia lui Platon 
însemna o proiecţie a geometrismului în lume; 
această cosmologie uza îndeosebi de chipul cris¬ 
talelor, al corpurilor regulate. Cosmologia lui 
Aristotel însemna mai curînd o proiecţie a zoo¬ 
logiei în lume; şi această cosmologie uzează 
îndeosebi de chipul configuraţiei animale, a cor¬ 
purilor vii, ca model intrinsec al naturii. Per¬ 
spectiva configuratistă vie, unghiul de vedere 
biologic-finalist sînt luminile capitale sub auspi¬ 
ciile cărora Aristotel îşi pune gîndirea ştiinţifică. 
Cînd trebuia şi cînd nu trebuia. Aristotel a fost 
un posedat al acestei perspective, al acestui unghi 
de vedere. Una din cele mai mari erori din istoria 

ştiinţelor îşi are explicaţia în această situare, de 
altfel foarte grecească, a lui Aristotel, faţă de 
fenomenele naturii. Ne referim la eroarea fun¬ 
damentală a fizicii aristotelice, prin care mişcarea 
fizică a corpurilor îndură o gravă răstălmăcire. 
Fizica lui Aristotel propune, cu privire la natură 
mişcării corpurilor materiale, o concepţie alterată 
de o perspectivă biologică, con figuraţi stă. După 
opinia lui Aristotel, orice corp material îşi are un 
loc natural, spre care acest corp tinde prin chiar 
natura sa. „Locul natural" ţine de fiinţa corpului. 
Astfel» de pildă, locul natural al pietrei este cen¬ 
trul pămîntului; de aceea piatra tinde să se mişte 
spre centrul pămîntului, întocmai cum pasărea 
tinde spre cuibul ei. Iată fizica mişcărilor cor¬ 
porale contaminată de un unghi de vedere bio¬ 
logic finalist. Mişcarea naturală a pietrei spre 
centrul pămîntului ţine de definiţia pietrei: Numai 
cînd piatra se găseşte în centrul pămîntului este 
piatră cu adevărat. Concepţia aceasta despre miş¬ 
cările naturale ale corpurilor spre „cuiburile" lor 
în spaţiul cosmic, nu este un simplu accident al 
Fizicii lui Aristotel. Ea este însăşi baza fizicii sale. 

N-am putea să trecem peste fizica aristotelică, 
fără de a aminti un amănunt, care nu încetează să 
intrige pe istoricii ştiinţelor. Intr-un loc al fizicii 
sale, Aristotel rosteşte o bănuială care-1 duce pînă 
în imediata apropiere a unei idei care odată şi 
odată va forma temeiul fizicii moderne. In Fizica 
lui Aristotel se găseşte anume un gînd de natură 
pur speculativă, cum este următorul: „Nimenea 
n-ar putea spune de ce un corp, o dată pus în miş¬ 
care, trebuie să se oprească undeva, căci de ce mai 
curînd aici decît acolo ? Prin urmare, corpul ar 
trebui sau să se odihnească sau să se mişte în 



92 


Ştiinţă şi creaţie 


spaţiu nelimitat dacă ceva mai puternic nu-1 îm¬ 
piedică." Un istoric foarte merituos al fizicii 
(Edmund Hoppe), interpretînd acest text, atri¬ 
buie lui Aristotel descoperirea legii inerţiei, a 
acelui principiu de bază al mecanicii moderne, la 
formularea căruia au contribuit Leonardo, Kepler 
şi apoi, în chip decisiv, Galilei şi Descartes. Tex¬ 
tul lui Aristotel e în adevărat derutant. Şi ar putea 
să fie de fapt interpretat în acest sens. Totuşi 
Hoppe n-are dreptate. Căci textul lui Aristotel 
rosteşte un gînd pur speculativ, neaşteptat, 
izbitor fără îndoială, dar în acelaşi timp fără de 
nici o legătură cu întregul corp de teze al Fizicii 
lui Aristotel, sau, mai precis, fără o consecinţă 
asupra fizicii sale. Aristotel dezvoltase doar, în 
toată amploarea cuvenită, concepţia despre miş¬ 
carea naturală a corpurilor spre locurile lor „na¬ 
turale". Dar concepţia despre mişcarea naturală 
a corpurilor şi concepţia despre „mişcare" ca 
stare indestructibilă prin sine însăşi, se exclud. Pe 
de altă parte, spaţiul cosmic însuşi este, după 
concepţia lui Aristotel, sferic. Asta e fizica sa. 
Incît nedumeririle ce el le exprimă în textul citat 
adineaori apar ca un simplu arabesc speculativ, în 
orice caz ca un corp străin în ansamblul doctrinei 
sale. Ne amintim că Aristotel mai susţinea, ur¬ 
mărind consecinţele fireşti ale concepţiei sale fizi¬ 
ce, că singura mişcare nelimitată a unui corp este 
cea cercuală (a aştrilor), fiindcă această mişcare e 
„perfectă". Textul citat, care în chip speculativ da 
grai unei idei ce frizează principiul inerţiei sau al 
perseverenţei ce stă la baza fizicii moderne, 
rămîne aşadar un detaliu fără urmări pentru fizica 
aristotelică. Pentru a se formula cu adevărat prin¬ 
cipiul inerţiei sau al perseverenţei, a fost nevoie 

de-o prealabilă totală schimbare a unghiului de 
vedere şi de-o perspectivă cu totul nouă asupra 
lumii fizice. Lumea trebuia mai întîi să înceteze 
de a fi sferică şi să devină infinită, pozitiv infinită, 
iar corpurile trebuiau despuiate de pretinsa „miş¬ 
care naturală", ca aceea a animalelor, pentru ca să 
li se atribuie o mişcare ca stare indestructibilă prin 
sine însăşi. Dar ca să se producă o astfel de schim¬ 
bare de perspectivă, era necesar să intre mai întîi 
în acţiune alte categorii spirituale decît sînt ace¬ 
lea care subjugaseră mentalitatea greacă. 



SPIRITUL ŞTIINŢIFIC LA ARABI 


Se ştie că bizantinilor şi arabilor le revine meri¬ 
tul de a fi salvat patrimoniul spiritual al Antichită¬ 
ţii, trecîndu-1 în grija apusenilor. Abstracţie făcînd 
de acest proces istoric de transmisiune, în care 
rolurile au fost împărţite şi jucate cu vrednicie, e 
cazul să notăm că, pentru cultivarea „ştiinţelor" 
ca atare, arabii au depus energii cu care bizantinii 
nu se pot mîndri. încuviinţăm că despre ştiinţa 
bizantinilor ştim încă prea puţin. N-ar strica de¬ 
sigur ca acest capitol al istoriei ştiinţelor să devină 
mai clar. Se pare că bizantinii erau de fapt în 
posesia unor ştiinţe de natură secretă. Se cunoaşte 
întîmplarea cu cel dintîi atac asupra Constan- 
tinopolului dat de o flotă rusească prin secolul 
al X-lea. Aventura aceasta a ruşilor, cu încheierea 
ei nenorocoasă, a fost prilej pentru cronicari să po¬ 
menească, pentru informarea posterităţii, de unele 
maşini utilizate de bizantini. Flota rusească fusese 
pur şi simplu distrusă prin aruncătoare de flăcări 
din partea bizantinilor, iar întîmplarea a fost eter¬ 
nizată şi în iconografie. Se pare că bizantinii utili¬ 
zau păcură aprinsă, precum, fireşte, şi anumite 
mecanisme care împroşcau lichidul arzător. Un 
lucru necunoscut în Antichitate. Chiar pulberea 

explozibilă se pare că era cunoscută bizantinilor 
într-o formă oarecare. Adnotaţiile acestea privesc 
aşadar anumite invenţii tehnice, asupra cărora din 
motive lesne de înţeles s-a păstrat cel mai de- 
săvîrşit secret, fiind vorba oarecum de o tehnică 
în directă legătură cu siguranţa statului. Cît pri¬ 
veşte ştiinţa creatoare, teoretică, la bizantini, e 
probabil că aceasta a trecut printr-o fază de stag¬ 
nare. Concepţia lor cosmologică era aceea a An¬ 
tichităţii în general, asimilată şi integrată, cu 
modificările cerute de împrejurări, metafizicii 
creştine, ce a fost fixată în dogmele asupra cărora 
decideau sinoadele ecumenice. Dogmatica şi ere¬ 
ziile preocupau mai mult spiritele decît orice alt 
domeniu de interes speculativ. Un univers atît de 
dogmatic nu permitea iniţiative teoretice de na¬ 
tură ştiinţifică. Dogmatica islamă, puţin mai li¬ 
beră parcă în mişcări, nu se împotrivea tentaţiilor 
ştiinţifice, cel puţin nu în aceeaşi măsură ca dog¬ 
matica bizantină. în marele imperiu arab creat de 
fanatismul tineresc al islamului în curs de cîteva 
decenii, interesul ştiinţific nu era copleşit de alte 
interese spirituale. Seminţii vitale neuzate s-au 
aruncat cu o pasiune de nedescris asupra moşte¬ 
nirii eleniste. Centre de mare cultură s-au creat 
în Răsărit, în Egipt şi în Spania arabă. Un alexan¬ 
drinism tineresc luase oarecum locul alexandri¬ 
nismului cam senil de odinioară. Neapărat că, în 
secolele IX, X şi XI, Parisul lumii creştine era de 
fapt Bizanţul. Dar acest Bizanţ era foarte inacce¬ 
sibil apusenilor. Tinerii doritori de carte din Apus 
o luau mai curînd spre Spania arabă. La univer¬ 
sităţile arabe se gîndea mai liber. Chiar Aristotel 
era aici interpretat într-un chip aparte. Unde mai 
punem că arabii, cu pasiunea lor asimilatoare, nu 

s-au limitat numai la încorporarea ştiinţei gre¬ 
ceşti. Arabii erau şi navigatori. Ei călătoreau 
pînă în Indii şi chiar pînă în China. Filozofia şi 
misticismul islam, avînd note particulare care le 
aparţin numai lor, poartă evident şi urma înrîuri- 
rilor indice. In unele privinţe, după cum am arătat 
altă dată', filozofia şi misticismul islam ocupă 
o poziţie singulară în felul ei între elenismul 
neoplatonic şi brahmanismul specific indic. Aceas¬ 
tă afirmaţie e mutatis mutandis valabilă şi cît 
priveşte ştiinţa arabă. Meritele arabilor ca mijloci¬ 
tori pentru cultura apuseană sînt duble: ei au fost 
transmiţători în timp ai ştiinţei greceşti şi trans- 
miţători în spaţiu ai ştiinţei indice. Cît priveşte 
legăturile dintre ştiinţa arabă şi cea indică, e sufi¬ 
cient să amintim unele fapte. Arabii au adoptat 
de la inzi temeliile algebrei, au dezvoltat această 
ştiinţă şi au transmis-o Europei moderne. Că 
inzii au fost chemaţi să devină întemeietorii al¬ 
gebrei, şi arabii — cultivatorii ei, nu este un acci¬ 
dent care ar fi putut să fie sau să nu fie. Asemenea 
fapte epocale nu. apar pe nepregătite, ci presupun 
dimpotrivă un climat prielnic şi coordonate spi¬ 
rituale care prilejuiesc şi favorizează. Aminteam 
într-un capitol că inzii au introdus în calculul 
matematic mărimea „zero“ ca o poziţie în seria 
numerelor, o faptă a cărei importanţă nu se poate 
îndeajuns sublinia. Funcţia lui zero a devenit de 
neînlocuit în sistemul tuturor operaţiilor arit¬ 
metice, algebrice şi matematicilor superioare. Pen¬ 
tru greci, absenţa mărimii era „cîmp gol“ sau ceva 
pur negativ, ce nici nu putea să fie luat în con¬ 
siderare în calcule. Numai dintr-o atitudine cu 

ţotul pozitivă faţă de ideea de nimic, de gol, de 
neant, proprie spiritului indic, a putut să ia naştere 
conceptul deplin al lui zero, atît de fecund în 
matematică. Conceptul numeric în chestiune 
şi-a împlinit rolul la început pentru constituirea 
tehnicii operatorii în cadrul sistemului decadic. 
Dar fără de acest concept de zero nu s-ar fi ivit 
de pildă nici atît de însemnatul concept al mări¬ 
milor negative, care dublează dintr-o dată exis¬ 
tenţele abstracte ale gîndirii matematice, într-o 
direcţie dimensională faţă de care spiritul fu¬ 
sese opac mai înainte. De altfel, şi conceptul 
mărimilor „minus" implică, printre coordonatele 
spirituale care l-au făcut cu putinţă, aceeaşi ati¬ 
tudine pozitivă faţă de nimic, gol, neant. Grecilor 
li s-ar fi părut absurd să operezi cu mărimi mi¬ 
nus, întocmai cum lui Parmenide i se părea absurd 
să afirmi că „neantul" există. Dacă spiritului in¬ 
dic, cu atitudinea sa pozitivă faţă de negative , îi 
revine descoperirea sau invenţia teoretică a lui 
zero, la fel îi mai revine şi descoperirea calculului 
algebric al supraaritmeticii, aceasta datorită altor 
categorii ce-i sînt proprii. De cîte ori am avut 
ocazia în lucrările noastre anterioare să vorbim 
despre spiritul specific indic, am subliniat încli¬ 
narea spre abstract, spre stihial. Dacă gîndirea 
filozofică indică şi-a concentrat interesul cu o 
deosebită fervoare asupra trăsăturilor celor mai 
generale ale lucrurilor, asupra notelor eterate, din¬ 
colo de formele strict generice, dincolo de ceea 
ce este configuraţie propriu-zisă, gen, specie, în- 
treţinîndu-se asupra atributelor sau existenţelor 
elementare, asupra impersonalului Brahman, asu¬ 
pra eului transindividual (Atman) sau asupra 
„sinelui", era în ordine normală ca acest spirit 

indic să conceapă şi mărimile abstracte, trans- 
numerice, ale algebrei. Cum spiritul grec angre¬ 
nat într-o gîndire în volume şi în plinuri era purtat, 
în chip inevitabil, spre formularea geometriei lui 
Euclid, tot aşa spiritul inzilor, cedînd gîndirii, în 
„abstracte" şi „goluri", era, oarecum prin afinitate, 
îndrumat spre descoperirea şi formularea opera¬ 
ţiilor algebrice şi ale accesoriilor acesteia (zero, 
mărimi negative). Spiritul arab se găseşte, cel 
puţin prin ardoarea ce-o manifestă faţă de „ab¬ 
stracte", pe o linie care oferă rare avantaje pentru 
cultivarea algebrei. Cine urmăreşte o dată istoria 
filozofiei şi a misticii arabe, se convinge degrabă 
că algebra trebuia să-şi însuşească o atmosferă 
favorabilă şi în regiunea aceasta. Mistica islamă 
ce a înflorit în nenumărate variante şi şcoli se 
caracterizează printr-o pronunţată aplecare de a 
substitui tuturor formelor şi mărimilor văzute 
o existenţă cu totul abstractă. Această tendinţă de 
a substitui „concretului" abstractul, de a Vedea 
în concret numai un veşmînt accidental al abstrac¬ 
tului, este de fapt o trăsătură spirituală algebri- 
zantă. 

O ştiinţă aparte, ale. cărei temeiuri empirice şi 
întrebuinţare practică, întovărăşită de o tehnică în 
consecinţă, se puseseră la multe popoare arhaice, 
pare să fi găsit la arabi condiţiile spirituale 
necesare pentru a face un enorm salt în dezvol¬ 
tarea sa. Am numit chimia (alchimia nu este decît 
denumirea arabă cu articolul său). De la arabi a 
rămas, în afară de foarte multe cunoştinţe em¬ 
pirice de chimie, în afară de fantasmagorii magice 
etalate în preajma unor reale observaţii de bun 
simţ, o tabelă de elemente şi corpuri cu greutatea 
lor specifică: 

aurul — 19,05 (în loc de 19,26) 

mercurul — 13,56 (în loc de 13,59) 

arama — 8,66 (în loc de 8,85) 

plumbul — 11,32 (în loc de 11,35) ş.a.m.d. 

Cu aceasta se puneau în realitate bazele şti¬ 
inţifice ale unui sistem al elementelor sau al mate¬ 
riilor chimice. Fapta e tot aşa de importantă ca a 
lui Aristotel, care încerca o sistematizare a reg¬ 
nului animal. (Cultura creştină răsăriteană nu 
oferă nimic analog, cel mult sistemul clasificator 
al fiinţelor îngereşti din opera lui Dionisie Areo- 
pagitul.) E simptomatic că interesul acordat clasi¬ 
ficărilor sistematice din partea arabilor s-a oprit 
asupra elementelor sau al materiilor chimice de 
caracter elementar, cîtă vreme geniul grec s-a în¬ 
dreptat mai mult spre clasificarea formelor zoolo¬ 
gice sau a „configuraţiilor" biologice. Un „model" 
special, dominant în gîndirea ştiinţifică arabă, se 
constituie în jurul ideii „avatarelor" de care este 
susceptibilă o existenţă oarecare. „Prefacerile", 
„stările succesive", „măştile" unei existenţe, intere¬ 
sează prin însăşi multiplicitatea lor, socotită revela¬ 
toare ca atare. „Formele" sub care se arată „ceva" 
sînt revelaţii miraculoase ale acestui ceva. Orice 
existenţă se afirmă prin multiplicitatea iposta¬ 
zelor sale. Dacă mentalitatea indică arată un 
interes îndeosebi existenţei abstracte din dosul 
avatarelor, spiritul arab îşi exercită atenţia mai 
ales asupra unei existenţe abstracte manifestate în 
„multiplicitatea" avatarelor ca atare. Să se ia act 
de acest amănunt nu lipsit de semnificaţie. Per¬ 
spectiva în care arabii au înţeles să cerceteze pro¬ 
cesele chimice este aceea întredeschisă prin ideea 
îndrăzneţ anticipată a transformabilităţii elemen¬ 
telor. Lămurirea şi înnobilarea metalelor este un 

domeniu de investigaţie în care arabii au dovedit 
serioase aptitudini. Perspectiva, în care ei vedeau 
transformabilitatea materiilor, era însă o antici¬ 
paţie teoretică, ce nu putea să fie realizată pe cale 
pur chimică. Arabii au încercat soluţionarea pro¬ 
blemei pe cale chimică, prin tratarea metalelor şi 
a materiilor presupuse inferioare cu tincturi purifi¬ 
catoare. Anticipaţia, în dezacord cu mijloacele de 
ajungere la ţintă, a dat naştere alchimiei, în care, 
în chip tot mai accentuat, mai obscur şi mai pito¬ 
resc, s-au infiltrat puncte de vedere magice. Cît pri¬ 
veşte transformabilitatea materiilor prin purificare, 
prin sublimare, arabii admit un fel de substanţe 
de bază ale tuturor metalelor. Toate metalele ar fi 
compuse în diverse proporţii din arsen, mercur 
şi sulf. Printr-un tratament potrivit, s-ar putea 
transforma orice metal vulgar în aur nobil, în¬ 
tocmai cum sufletul încărcat de zgura păcatului 
se poate sublima pînă la starea divină în extaz. 
Anticipaţia alchimică cu privire la transforma¬ 
bilitatea materiilor în aur, pe cale de distilare, de 
filtrare, sublimare, a dus fireşte la o problemă în 
care se rezumau premisele şi rezultatele scontate 
ale ştiinţei arabe, adică la căutarea pietrei filo¬ 
zofale cu ajutorul căreia s-ar fi putut proceda la 
tratarea metalelor vulgare, spre a le conduce către 
starea pură a aurului. In cadrul oricărui spirit şti¬ 
inţific, de-o particulară structură, se poate ajunge, 
din pricina absenţei unei congruenţe desăvîrşite 
între înclinările spiritului şi natura însăşi a lucru¬ 
rilor problematizate, la anume probleme critice 
şi excesive. Piatra filozofală este problema falsă 
a ştiinţei arabe, cum cvadratura cercului fusese pro¬ 
blema falsă a geometriei greceşti, şi cum perpetuum 
mobile a fost problema falsă a mecanicii euro- 

pene. Piatra filozofală este problema iluzorie la 
care ajunge spiritul ştiinţific excesiv preocupat de 
transformabilitatea materiei. Cvadratura cercului 
este problema iluzorie la care ajunge spiritul şti¬ 
inţific excesiv preocupat de raportul şi echivalen¬ 
ţele dintre formele geometrice. Perpetuum mobile 
este problema imaginară la care ajunge spiritul 
ştiinţific excesiv preocupat de aspectul dinamic-ma- 
şinal al naturii. 

Cînd vorbim despre un spirit oarecare, regional 
sau epocal, creator de cultură, şi deci de ştiinţă 
constructivă, avem obiceiul să ne punem între¬ 
barea: Ce categorie stă la baza plăsmuirilor stilis¬ 
tice ale acestui spirit ? Dacă inzii sînt dominaţi de 
un orizont infinit, dacă grecii se simt închişi într-un 
orizont limitat (a se confrunta cu cosmologia sfe¬ 
rică), arabilor le-am atribui un orizont multiplu 
limitat, oarecum succesiv întrerupt de perdele 
cosmice. Arabii adoptă cu entuziasm concepţia 
ptolemeică a sferelor. La vechii greci, orizontul, 
lumea, era sferică. Ei ajung numai încetul cu în¬ 
cetul la ideea unei pluralităţi a sferelor, şi anume 
din motive de ordin ştiinţific, ca să zicem aşa. în¬ 
deosebi mişcările capricioase ale planetelor, inclu¬ 
siv ale lunii; şi mişcările solare, deosebite toate de 
mişcarea mai egală cu sine însăşi a stelelor zise 
fixe, a silit imaginaţia teoretică a grecilor să închi¬ 
puie un număr mai mare de sfere, pe care ar fi 
fixate corpurile astrale. E foarte curios că ideea 
despre pluralitatea sferelor, care la greci se im¬ 
pune din consideraţii pur ştiinţifice , îşi face loc în 
mentalitatea arabă într-o perspectivă metafizică. 
In adevăr, sferele sînt socotite la arabi ca fiind 
„veşminte" ale divinităţii. Dumnezeu, spre a se 
face vizibil, se îmbracă în „veşminte" accesibile 

simţurilor creaturii. Cel dintîi veşmînt al divini¬ 
tăţii este lumina preastrală. După unii mistici 
islami, Dumnezeu se înveşmîntă în 70 000 de 
văluri de lumină. Diversele sfere cereşti adoptate 
din cosmologia ptolemeică nu sînt decît cîteva 
din nenumăratele veşminte ale divinităţii. Aceste 
veşminte împart oarecum succesiv orizontul, con¬ 
ceput ca o distanţă între Dumnezeu şi creatură. 
De aceea susţinem că orizontul arab este multiplu 
limitat, un orizont perdelat. Acest orizont multi¬ 
plu limitat, perdelat, lămureşte probabil şi o parti¬ 
cularitate arhitectonică din cele mai răspîndite 
a unora dintre cele mai cunoscute moschee. In 
interior, aceste moschee la care ne referim au o 
suită întreagă de portaluri care indică tot atîtea 
din perdelele sau veşmintele divinităţii interpuse 
între creatură şi existenţa divină. Această articu¬ 
lare arhitectonică se remarcă în interiorul celor 
mai faimoase moschee, atît la Cairo în Egipt, cît 
şi la Cordova în Spania. 

O ştiinţă specială, pe care arabii erau aproape 
predestinaţi s-o întemeieze, dîndu-i şi o formă 
matematică, este optica. întocmai cum grecii erau 
prin însuşiri genuine chemaţi să devină autorii me¬ 
canicii statice, tot aşa arabii erau chemaţi să devină 
părinţii opticii. Spre mecanica statică i-a îndrumat 
pe greci înclinarea lor de a gîndi static, în volume 
şi în plinuri. Arabii au fost predestinaţi să pună 
bazele opticii prin înclinările lor spre abstract şi 
spre existenţele subtile, capabile de multe avatare, 
prin îndrăgirea în special a acelei stihii care con¬ 
tribuie cel mai mult la revelarea absolutului în 
adevăr, printre faptele naturii, fenomenul cel mai 
abstract, cel mai subtil, cel mai imaterial, mai su¬ 
blimat, este acela al luminii. Lumina este de altfel 

socotită de arabi uneori şi ca substanţa din care 
se încheagă toate creaturile. Luminozitatea pri¬ 
mordială preastrală a lumii, ca o întîie manifestare 
a lui Dumnezeu, joacă un rol cu totul covîrşitor 
tocmai în mistica islamă. S-ar putea spune că 
mistica islamă are în centrul tuturor intereselor 
sale problema luminii. Faptul că arabii au cultivat 
optica, ca ştiinţă matematică a luminii, ni se pare 
unul din cele mai strălucite exemple, menit să 
confirme afirmaţia că gîndirea ştiinţifică nu lu¬ 
crează pe cont propriu, ci activează într-un sis¬ 
tem întreg de referinţe mai vizibile şi mai puţin 
vizibile, în care este angajat spiritul creator de 
cultură în tot ansamblul său. 



SPIRITUL «ŞTIINŢIFIC INDIC 


în anul 1937 a mu lnt l a a dînci bătrîneţi natura- 
istul Jagadis Chandi ra directorul institutu- 

m cu acelaşi nume ^ ^ a Calcutta. Cel mai de 
seamă cap „ştiinţific". P e care l~ a dat pînă astăzi 
India, Bose,’şi-a’cîşt ci g at merite deosebite atît în 
°memul fizicii (el ; a fost cel dintn fizician care 
a făcut încercări de t< e ^ e § ra f ie fără fir, iar în fizica 
te oretică a dat în pai rte numele său unui „efect" 
cunoscut astăzi sub gumele de efectul Bose-Ein- 
s tein), c jţ mal ales îr a domeniul fiziologiei plan¬ 
elor. Noutatea senza L P ona I a > P e care Bose o aduce 
Ui acest din urmă dor 11611111 ’ constă într-o pretinsă 
esc operire pe care £ I ° f ace > potrivit căreia în 
° r ganismul planteloi. ai avea loc procese de na- 
tUra „nervoasă", ca ş 1 în organismul animal. Re- 
ac ţnle plantelor aşa- zise „ se nzitive , cum este 
jnimoza, erau desigu r ^ mult cunoscute natura- 
tŞtilor. Cînd a fost v or b a msă de a se da o expli- 
^ a ţie acestor reacţii, n atur aliştii europeni au recurs 
a ipoteza că aici ar fi vorbă de efectul unor pro- 
ce se clu mlce J n legătu 1 ”^ cu circulaţia sevei în ţesu- 
furile pl ante i p e g c se nu l-a satisfăcut această 
^ptcză. El va purced e consecinţă la examenul 
microscopic, dificil î* n cale-afară, al structurii 

plantelor şi al reacţiilor celor mai fine ce se pot 
imagina. Cu o aparatură de-o extremă fineţe, pe 
care Bose însuşi şi-a construit-o, el a fost în stare 
să producă o serie de elocvente dovezi că în 
plante există un ţesut conducător al unui influx 
şi al unor reacţii cu totul analoage unei excitări 
protoplasmice ce are loc într-un nerv animal. Exa¬ 
menul histologic întreprins de Bose a dus la rezul¬ 
tatul că ţesutul conducător al influxului de natură 
nervoasă din corpul plantei este ţesutul alcătuit 
din celule tubulare alungite ale floemului extern 
şi intern, localizat între ţesuturile de altă natură 
dintre cortexul şi măduva plantei. Nu e locul să 
intrăm în amănunte şi în toată infinita migală a 
acestor cercetări. Concluzia la care Bose se opreş¬ 
te la capătul studiului său despre Mecanismul 
nervos al plantelor (trad. franceză, 1931) este 
următoarea: „E mai presus de orice îndoială că 
plantele, şi în orice caz plantele vasculare, posedă 
un sistem nervos bine definit. S-a dovedit că exci¬ 
taţia e condusă prin floemul fîşiilor vasculare, şi 
că în acest ţesut conducerea poate fi modificată 
experimental în acelaşi fel şi prin aceleaşi acţiuni 
ca şi conducerea în nervul animal. Pentru exci¬ 
tarea propagată în plantă şi pentru ţesutul care o 
conduce, sîntem deci îndreptăţiţi de a vorbi despre 
un influx nervos şi despre nerv. S-a mai arătat că, 
întocmai ca la animal, e posibil să distingem între 
un influx aferent sau senzorial şi un influx eferent 
sau motor, şi de a urmări transformarea întîiului 
în cel de-al doilea, constituind un arc reflex. Aces¬ 
te observaţii ne fac să presupunem existenţa unor 
centri nervoşi." 

Am schiţat în cîteva linii o lucrare a lui Bose. 
Am făcut-o fiindcă voiam să luăm contact cu o 



106 


Ştiinţă şi creaţie 


problemă şi cu nişte metode cam stranii pentru 
mentalitatea cu care ne-a obişnuit ştiinţa euro¬ 
peană. Deocamdată, faţă de rezultatele senzaţio¬ 
nale ale experienţelor lui Bose, ştiinţa europeană 
a luat, nu atît o atitudine negativă, cît o atitudine 
de mirată rezervă şi de aşteptare. Oamenii de şti¬ 
inţă din Europa se cam plîng că nu sînt în stare 
să-şi înfiripe aparate aşa de fine ca Bose la Calcut- 
ta. Situaţia ne dă în orice caz presentimentul unor 
posibilităţi viitoare de întrezărit, cînd oamenii 
înzestraţi cu altă mentalitate, ca inzii sau japone¬ 
zii, vor începe să atace ei diverse probleme pe 
care ştiinţa europeană le-a crezut definitiv solu¬ 
ţionate. Fapt e că în personalitatea lui Bose apare 
un om de ştiinţă dispus să lucreze în alte per¬ 
spective decît ştiinţa europeană. Ceea ce unui euro¬ 
pean i s-ar fi părut o extremă naivitate preştiinţifică, 
anume credinţa că planta e un analogon al ani¬ 
malului, devine la Bose o mare anticipaţie ştiinţi¬ 
fică şi punctul de plecare al unui examen riguros 
pe baza şi cu ajutorul unei aparaturi de o fineţe 
cum europenii nu sînt în stare să o reproducă 
măcar. O tradiţie milenară de gîndire îl făcea pe 
Bose să vadă mai mult analogia dintre apariţiile 
vieţii decît deosebirile. Scientismul european, pînă 
acum cel puţin, n-a fost în stare să clatine această 
anticipaţie cu privire la similitudinile secrete dintre 
apariţiile vieţii. In toate timpurile, gîndirea indică 
a fost înclinată să vadă mai curînd ceea ce este co¬ 
mun între fenomene, decît ceea ce le deosebeşte. 
Un om crescut în această mentalitate, oricare i-ar 
fi preocupările, se va resimţi de orientările acelei 
mentalităţi. Bose şi-a însuşit tehnica experimen¬ 
tului ştiinţific de spirit european, ba el a dezvoltat 
la extrem această tehnică. Ceea ce nu i-a alterat 

însă mentalitatea. El a acceptat tehnica experimen¬ 
tului, dar n-a acceptat premisele teoretice ale a- 
cestei tehnici. Premisele sale „teoretice" vin din 
patrimoniul spiritual al Indiei. Unitatea domină 
în toate. Brahman-Atman, secretul fond imperso¬ 
nal al tuturor fenomenelor — aceasta e esenţialul! 
Deosebirile dintre fiinţe sînt accesorii. Gîndirea 
indică vede esenţialul lucrurilor pe linia analogi¬ 
cului; şi Bose se încrede orbeşte în analogie. Dar 
nu ca să afirme pur şi simplu existenţa unei ana¬ 
logii, ci pentru ca să o verifice prin examen experi¬ 
mental, prin examen ajutat de cele mai sensibile 
aparate de înregistrare. Ceea ce face Bose este de 
fapt „ştiinţă", dar ştiinţă de altă factură decît cea 
europeană. S-ar putea să ni se întîmpine că atare 
observaţii s-ar fi putut face şi în altă parte, în 
Europa în primul rînd. Nu zicem ba, dar de ce 
am crede neapărat că iniţiativele ce se iau cînd e 
vorba de anume cercetări sînt simple accidente? 
Trebuie să ai o părere foarte naivă despre metoda 
observaţiei ca să-ţi închipui că spiritul observator 
îşi e suficient sieşi şi că n-ar avea nevoie de anu¬ 
me idei călăuzitoare. Nu s-a făcut niciodată în 
istoria omenirii vreo observaţie într-adevăr revela¬ 
toare fără de anumite anticipaţii ideative. Obser¬ 
vaţia destinată să ducă la dezvelirea unor reale 
secrete, pline de semnificaţie, implică premise 
teoretice; observaţia menită să ducă la rezultate 
importante în domeniul „ascunsului" e totdeauna 
dirijată de anumite idei, călăuzită de anticipaţii. 
Fenomenele surprinse cu ochiul, cu microscopul, 
sau cu aparate ultrasensibile de înregistrare, tre¬ 
buie interpretate-, numai prin interpretare ele devin 
„observaţii". Iar „interpretarea" presupune lumini 
anticipate. Dacă Bose n-ar fi fost condus din 

capul locului de ideea că planta este un analogon 
al animalului, el n-ar fi izbutit niciodată să „obser¬ 
ve" în adevăr ceea ce se petrece în ţesutul floem 
al plantei. Există o observaţie dirijată care se face 
totdeauna în perspectiva unei idei. Am subliniat 
de atîtea ori că plăsmuirile teoretice ale spiritului 
omenesc se impregnează de felul stilistic al spiri¬ 
tului. Cazul descoperirilor lui Bose e un prilej de 
a arăta că şi „observaţia" ca metodă decisivă pentru 
un anume fel de cunoaştere, de natură revela¬ 
toare , e cîrmuită în fond de înclinările stilistice ale 
spiritului. Fără de o profundă şi mare anticipaţie, 
care se desprinde din însuşi stilul gîndirii indice, 
naturalistul Bose ar fi putut să devină cel mult 
observatorul unor fapte vulgare de toate zilele, 
dar niciodată descoperitorul sistemului nervos al 
plantei, descoperitorul unor structuri a căror 
semnificaţie se ascundea în dosul unor aparenţe, 
unde putea să rămînă în veci ascunsă. Un fapt 
oarecare nu e suficient să existe sau să fie văzut 
pentru a fi şi „descoperit", cu atît mai puţin un 
fapt de-o semnificaţie care, oricum, cere o „in¬ 
terpretare". Omul are nevoie de o perspectivă, 
de proiecţia unei lumini ideative, pentru ca să 
„descopere" ceea ce este ascuns. Bose era, prin 
apartenenţa spiritului său, obligat unei milenare 
tradiţii, care cultivă analogicul pînă la turmentare. 
Bose crescuse apoi într-un climat de respectare 
sfioasă a vieţii ca atare şi a unităţii, a echiva¬ 
lenţelor de esenţă între lucruri, a impersonalului, 
a supremelor stihii. Probabil că el fusese dintru 
început stăpînit de sentimentul că este cel puţin 
ireverenţios să-ţi închipui plantele ca nişte simple 
mecanisme total deosebite de animale. El pre¬ 
simţea palpitînd în toate acelaşi principiu, şi nu 

putea să conceapă planta decît în analogie cu ani¬ 
malul. Descoperirile sale senzaţionale, indiferent 
că vor fi sau nu confirmate de ştiinţa europeană, 
ne invită deocamdată să luăm act de existenţa 
plină de vigoare a unei perspective naturaliste 
specific indice. 



MAREA ANTICIPAŢIE EUROPEANĂ 


Ştiinţa europeană a avut o excepţională antici¬ 
paţie, ce a rămas totuşi fără de urmări asupra 
dezvoltării ei. Fenomenul acesta istoric e mult 
prea ciudat decît să nu ne oprim asupra lui. Feno¬ 
menul e susceptibil de comentariu sub foarte 
multe raporturi. El ilustrează, cu o elocvenţă fără 
pereche, puterea cu care la un moment dat pot să 
izbucnească în spiritul uman noi orientări. Feno¬ 
menul istoric, în preajma căruia vrem să adăstăm, 
se cheamă Leonardo da Vinci (1452—1519). Acest 
mare artist, pictor, sculptor, arhitect, ba şi muzi¬ 
cian, a fost în acelaşi timp şi un genial naturalist, 
fizician şi un inventator, desigur fără seamăn în 
istoria omenirii şi, în afară de toate acestea, un 
gînditor, după care au rămas o seamă de notiţe, 
dintre cele mai importante ce s-au scris vreodată. 
Leonardo reprezintă, sub raportul multilaterali¬ 
tăţii realizate calitativ, mai strălucit decît oricine, 
pe „omul universal" al Renaşterii, răsărit pe 
pămîntul italic în atîtea miraculoase exemplare. 
Nefiind cazul să ne ocupăm aici de toate isprăvile 
geniului său, indicăm numai sumar, şi ca nişte 
puncte de reper, cîteva din minunatele sale antici¬ 
paţii ştiinţifice şi unele idei ale sale cu privire la 

constituirea ştiinţei. Leonardo a fost cel dintîi fi¬ 
zician care a dat o lămurire foarte satisfăcătoare 
cu privire la puterile active în legătură cu mişcarea 
corpurilor pe planul înclinat, şi a formulat legi în 
privinţa fenomenului o sută şi cîţiva ani înainte 
de Galilei. Leonardo a făcut, faţă de concepţiile 
antice, întîiul pas decisiv spre formularea princi¬ 
piului fundamental al mecanicii (principiul per¬ 
severenţei), rostind cuvintele: „Un corp în mişcare 
stăruie cu hotărîre în direcţia mişcării sale." Leo¬ 
nardo a bănuit că un perpetuum mobile nu e cu 
putinţă, ceea ce înseamnă că el a avut o vagă pre¬ 
simţire a principiului conservării energiei, formu¬ 
lat ca atare vreo trei sute cincizeci de ani mai 
tîrziu. Inventarul anticipaţiilor sale sporeşte ver¬ 
tiginos. In mecanica fluidelor, Leonardo a dat pre¬ 
ţioase „observaţii" cu privire la vasele comunicante 
şi la fenomenele capilarităţii. Pentru a pregăti 
parcă marea idee cu privire la esenţa ondulatorie 
a atîtor fenomene ale naturii, Leonardo a ţinut cel 
dintîi să descrie fenomenul interferenţei undelor. 
De altfel, în acustică, Leonardo a descoperit pro¬ 
pagarea ondulatorie a sunetului, prin ceea ce 
începe realmente interpretarea mecanică-ondula- 
torie a fenomenelor naturale. In optică, el a re¬ 
marcat şi a înţeles întîia oară răsturnarea icoanei 
în camera obscură a ochiului. (Arabii cunos¬ 
cuseră şi ei acest fenomen.) Printre notiţele lui 
Leonardo s-au găsit observaţii pe cît de scurte şi 
de fulgurante, pe atît de revelatoare, din care re¬ 
iese că el a anticipat cu vreo treizeci de ani şi 
gîndurile fundamentale ale sistemului cosmic co- 
pernician. Leonardo nu şi-a dezvoltat sistemul, 
cum poate ar fi fost de dorit, dar cum în acelaşi 
timp era cu neputinţă, dată fiind neobişnuita 

abundenţă de idei ale sale, în cele mai variate do¬ 
menii. Leonardo s-a mulţumit să scrie pe o hîrtie) 
printre misterioase calcule matematice, cu slove 
mari, cuvintele: „IIsole non si mHove“ — „Soare¬ 
le nu se mişcă". Consecinţele se înţeleg de la sine. 
Dacă soarele nu se mişcă, atunci desigur pămîntul 
e corpul care se mişcă. Cu siguranţă instinctivă, 
el nimereşte apoi şi corolarul: Pămîntul nu se 
găseşte în mijlocul cercului solar şi nici în centrul 
lumii; soarele e mai mare decît pămîntul. în aceas¬ 
tă viziune de ansamblu, prinsă cu cîteva cuie izo¬ 
late pe noua zare a ştiinţei, intră de la sine şi 
detalii cum sînt următoarele: Pămîntul întunecat 
reflectă lumina; prin urmare şi lumina planetelor 
este numai lumină reflectată. De pe lună, pămîn¬ 
tul s-ar vedea exact ca luna de pe pămînt. 

Am înşirat numai o seamă de idei şi numai din 
domeniul fizicii, ceea ce nu istoveşte nici pe de¬ 
parte informaţiile ce le aveam astăzi despre „ştiinţa" 
lui Leonardo. Aceeaşi uluitoare clarviziune îl 
serveşte şi în alte domenii. Astfel în fiziologie el 
a descoperit circulaţia sîngelui, făcînd distincţia 
între sîngele arterial şi sîngele venos, şi indicînd 
corect funcţia inimii. Ştiinţa europeană a trebuit 
să aştepte însă peste o sută de ani pînă cînd Harvey, 
profesor de anatomie la Londra, va redescoperi 
circulaţia sîngelui (1618). Sau un alt detaliu, din 
atîtea, care s-ar mai putea cita: Leonardo inter¬ 
preta corect anumite fenomene geologice, în sensul 
că, după părerea sa, munţii au fost cîndva fund 
de mare,'ceea ce explică prezenţa pe munţi a unor 
resturi de scoici marine. Adăugăm: şi aşa mai 
departe. Nu putem nici măcar sumar să trecem 
în revistă tot ce Leonardo a ştiut sau a întrezărit. 
Cu atît mai puţin suita incredibilă a invenţiilor 

sale. Nu putem totuşi să nu amintim că el a in¬ 
ventat un fel de lunetă, anticipînd şi în privinţa 
aceasta o faptă a lui Galilei. Invenţii menite să 
schimbe odată faţa civilizaţiei, precum a „elicei", 
i se atribuie ca şi planuri de maşini zburătoare. 
In matematică mai ales, tatonările sale sînt uimi¬ 
toare. El face întîii paşi spre calculul infinite¬ 
zimal. De altfel, cei ce au studiat manuscrisele 
sale mărturisesc că cele mai multe din notiţele 
scrise invers, ca să poată fi citite numai în oglin¬ 
dă, şi probabil din această pricină rămase atîta 
timp necunoscute, se referă la probleme mate¬ 
matice şi mecanice. Nu mai puţin importante 
decît gîndurile, descoperirile şi invenţiile sale 
răzleţe din domenii speciale sînt în general ob¬ 
servaţiile sale cu privire la rostul şi structura 
„ştiinţei". El va pune în evidenţă însemnătatea 
metodologică a experienţei, dar el ştie să indice 
şi corectivul, căci el va susţine că nici o cunoştinţă 
nu devine certă decît prin aplicarea matematicii 
asupra observaţiei prin simţuri. El deconsiliază 
pe naturalişti să rămînă numai la observaţia prin 
simţuri. Leonardo postulează ideea necesităţii, a 
determinismului mecanic în natură. Necesitatea 
este regula eternă a naturii. Leonardo întrezăreşte 
corespondenţa ce există între necesitatea ce do¬ 
mină în natură şi aplicarea matematicii. în pri¬ 
vinţa aceasta, „mecanica*' îi apare de-a dreptul ca 
un paradis al ştiinţelor matematice. Sînt chiar 
cuvintele sale. Că experienţa devine ştiinţifică 
prin aplicarea matematicii asupra datelor empiri¬ 
ce -— iată o idee care a devenit una din principalele 
călăuze ale lui Descartes ca om de ştiinţă. Iar la 
1781 Immanuel Kant a publicat Critica raţiunii 
pure în care, lapidar şi pregnant spus, încearcă pe 



114 


Ştiinţa şi creaţie 


planuri vaste legitimarea acestei idei, că experien¬ 
ţa ştiinţifică înseamnă aplicarea matematicii asu¬ 
pra datelor empirice. După ce cititorul se va fi 
mirat îndeajuns de fervoarea creatoare şi antici¬ 
patoare a lui Leonardo, e bine să reamintim că 
toate ideile acestui cap binecuvîntat au rămas 
îngropate în manuscrisele sale, care de-abia în 
secolul al XVIII-lea au fost publicate într-o mică 
parte. Geniul ştiinţific al lui Leonardo, aproape 
fără pereche, a fost condamnat de capriciile isto¬ 
riei să rămînă fără de nici o înrîurire asupra dez¬ 
voltării ştiinţelor exacte, pe care el a întrezărit-o 
ca nimeni altul. Istoria omenirii nu înregistrează 
multe întîmplări analoage care ar putea să ne co¬ 
munice un mai tragic sentiment al zădărniciei. 

între Leonardo şi toată seria de genii ştiinţifice 
ce au urmat nu este nici o legătură, şi nu s-a clădit 
nici o punte. Totul a trebuit să fie gîndit, des¬ 
coperit şi formulat încă o dată. Că opera ştiinţi¬ 
fică a lui Leonardo, care ar fi putut să grăbească 
dezvoltarea ştiinţelor cu un secol, cu două sau cu 
mai mult, a rămas necunoscută, e un accident al 
istoriei. Întrucîtva poartă el însuşi vina că n-a în¬ 
treprins nimic spre a-şi comunica şi altora ideile 
care îl vizitau ca pe un vrăjitor, şi oarecum sigure 
că nu vor fi niciodată divulgate. Leonardo înteme- 
iase, ce-i drept, cînd se găsea la Milano, şi o aca¬ 
demie de ştiinţe. Dar nici o urmă n-a rămas despre 
o activitate a sa la această academie, şi nici în¬ 
văţaţii din oraş nu s-au resimţit de vreo influenţă 
din partea sa. Vasăzică el n-a ţinut să împărtă¬ 
şească şi altora ideile sale, idei magnifice întru 
totul, întrucît ele cuprindeau în germene toată 
ştiinţa. El şi le însemna doar în grabă pe foile de 
hîrtie, utilizate adesea şi pentru schiţe de desen. 

Se găsesc unele însemnări, din care rezultă că el 
intenţiona uneori să-şi dezvolte ideile. Dar el era 
un spirit atît de creator şi de multilateral, şi poate 
că adesea hărţuit şi de împrejurări, că nu ajungea 
să-şi expună sistematic gîndurile. Ideile notate, el 
caută se pare mai curînd să şi le ascundă în dosul 
unei scrieri inverse, pentru ca descifrarea să întîm- 
pine insurmontabile dificultăţi. Cu alte cuvinte, el 
îşi păstra ideile ca un mare secret şi ca şi cum avea 
să trăiască cel puţin o sută de ani. Nu din egoism 
desigur, căci toată viaţa sa e o pildă de genero¬ 
zitate. Dar poate fiindcă el însuşi era uimit de 
modul acesta nou de a vedea lucrurile şi lumea. 
El se socotea probabil în posesia unor idei prea 
neobişnuite, care nu trebuiau divulgate fără de o 
prealabilă verificare, pe care numai răgazul şi 
timpul puteau s-o aducă. Ideile erau, chiar pentru 
autorul lor, aşa de uluitoare, încît el sta pe gînduri 
dacă e bine sau nu să le comunice semenilor. Sau 
poate că le păstra ca un secret în care intenţiona 
odată să iniţieze şi pe alţii, după ce-şi va fi con¬ 
stituit o societate, poate chiar o societate acade¬ 
mică de iniţiaţi, legaţi prin cuvînt că vor păstra 
numai pentru ei ceea ce li se va fi încredinţat. Ipo¬ 
teza aceasta nu ni se pare cu totul de înlăturat. La 
început, noua ştiinţă manifesta oarecare intenţii 
de a rămîne o chestiune pentru iniţiaţi. In Portu¬ 
galia, dinastia regilor de Aviz, o faimoasă, strălucită 
dinastie, care a dat pe Henric Navigatorul, pe 
Manuel Fortunatul şi pe alţi oameni de mari con¬ 
cepţii, investigatori, poeţi sau sfinţi — acolo, în 
Portugalia, s-a creat de exemplu o academie, o so¬ 
cietate secretă, unde se adunau toate datele, toate 
informaţiile sau şi numai veştile sau cele mai vagi 
indicii, cu privire la pămînturile ce ar exista de- 

parte în Oceariul Atlantic sau dincolo de el. 
Decenii multe această ştiinţă geografică şi nautică 
a fost dezvoltată în taină, ceea ce a permis apoi 
portughezilor să-şi facă descoperirile geografice 
şi să întemeieze imperiul colonial, dînd întîia oară 
popoarelor europene exemplul expansiunii din¬ 
colo de vechea liime romană. Probabil că Leonar- 
d'o şi-a dat şi el seama că punea temeiurile unei 
ştiinţe noi, care Ur fi putut să devină o putere, şi 
că ea ar fi trebuit să rămînă un secret în mîinile 
cîtorva. In orice caz, exclus nu ni se pare că Leo- 
nardo, care izbutea să anticipeze temeiurile ştiinţei, 
trebuie să fi fost cuprins întrucîtva de acest sen¬ 
timent al unei grave răspunderi, ce-1 poate avea 
iniţiatul de unul singur. Altfel tăcerea sa e de ne¬ 
înţeles. Marginaliile noastre în preajma apariţiei 
lui Leonardo nu şi-ar avea rostul dacă ele n-ar în¬ 
semna pregătirea în vederea unei întrebări capi¬ 
tale ce urmează S-o punem. După reintrarea în 
tăcere definitivă a lui Leonardo, cronica ştiinţelor 
tace şi ea cît priveşte o eventuală transmitere a 
ideilor sale. Un incendiu spiritual început sub 
auspicii aşa de pŢomiţătoare s-a stins , şi nu era 
nimenea să caute jăraticul sub cenuşă. Cum se face 
că, odată firul întrerupt, totuşi seria de oameni de 
ştiinţă, precum Copernic, Galilei, Descartes, 
Kepler, Newton şi ceilalţi, au gîndit încă o dată 
la fel cu Leonardc», despre ale cărui idei ei nici¬ 
odată nu aflaseră nimic? Ni se va răspunde: 
Chestiunea e foarte simplă. Toată această serie de 
spirite a fost alcătuită din oameni care au avut, ca 
şi Leonardo, acelaşi dar genial de a descoperi 
„adevărul". Chestiunea aceasta nu ni se pare însă 
tocmai aşa de simplă. N-a fost genial şi Aristotel ? 
Şi Ptolemeu oare fusese lipsit de geniu? Cum se 




Marea anticipaţie europeană 


117 


face că ei au ajuns la un altfel de „adevăr" ? Un 
Henri Poincare, eminentul matematician şi teore¬ 
tician al ştiinţelor, ne-a arătat mai acum vreo 
treizeci de ani în ce măsură spiritul de „invenţie" 
intervine, cînd e vorba despre formularea princi¬ 
piilor fundamentale ale ştiinţelor exacte. Aici nu 
prea este vorba de descoperirea unui aşa-zis 
„adevăr" care ar exprima „date". Ci de „interpre¬ 
tarea" realităţii empirice în lumina unor idei, care 
nu sînt date, ci sînt „creaţii" ale spiritului ome¬ 
nesc, sau chiar factori de structură ai spiritului 
omenesc. Iată deci că întrebarea noastră: Cum se 
face că Galilei şi ceilalţi au gîndit la fel cu Leo- 
nardo, ale cărui idei nu s-au fixat în memoria 
nimănui, nu e aşa de lesne de soluţionat. Dim¬ 
potrivă, ne găsim în faţa unei probleme dintre 
cele mai serioase. Dacă s-ar încerca soluţionarea 
acestui caz în spiritul doctrinei kantiene despre 
cunoaşterea ştiinţifică, s-ar putea desigur impro¬ 
viza un răspuns. Leonardo pentru sine, şi Galilei 
cu linia sa, ar fi parvenit la aproximativ aceleaşi 
„idei", fiindcă aceste idei ştiinţifice sînt expresia 
unor structuri „categoriale" ale inteligenţei ome¬ 
neşti aplicate asupra datelor empirice. Ideile şti¬ 
inţifice, cum sînt principiile mecanicii, ar avea un 
caracter de necesitate în raport cu structurile ca¬ 
tegoriale permanente şi universale ale inteligen¬ 
ţei omeneşti. S-a încercat adesea să se arate că 
principiile mecanicii sînt deductibile din însăşi 
structura categorială a inteligenţei. Dar „deduc¬ 
ţia" aceasta n-a prezentat niciodată, în încercările 
ce s-au propus, o prea impunătoare stringenţă 
logică. Şi afară de aceea dacă astfel ar fi cazul, ni 
s-ar părea îndreptăţită întrebarea: Cum se face 
atunci că un Aristotel a ajuns la o cu totul altă 

idee despre natura „mişcărilor" ? O explicaţie a 
cazului Leonardo pe temeiul „universalităţii" 
categoriilor intelectuale nu rezistă întîmpinărilor 
cu putinţă. O altă explicaţie s-ar putea încerca pe 
baza unor păreri exprimate de Henri Poincare. 
Poincare e de părere că partea de invenţie ce se 
cuprinde în ideile şi principiile fundamentale ale 
ştiinţelor exacte s-a impus printr-un fel de „con¬ 
venţie" tacită între oamenii de ştiinţă. Replica 
noastră e promptă. N-ar fi cu totul extraordinar 
ca Galilei, Descartes, Newton şi ceilalţi, care 
într-adevăr formeaz.ă o serie de filiaţie, să se fi 
nimerit să cadă de acord asupra unor pretinse 
„convenţii", întocmai cu Leonardo, care îi antici¬ 
pează cu o sută—două de ani, fiind cu totul în 
afară de posibilitatea unei „convenţii" ? Cazul 
Leonardo, elocvent prin unicitatea sa, ar trebui să 
dea de gîndit tuturor filozofilor care studiază struc¬ 
tura şi felul gîndirii ştiinţifice. Părerea noastră 
este că Leonardo a ajuns pentru sine însuşi, şi 
Galilei, Descartes, Stevinus etc., ca afiliaţi unei 
mişcări în devenire, la aceleaşi idei ştiinţifice, 
fiind dominaţi, în mare, de aproximativ aceleaşi 
categorii stilistice, proprii spiritului inconştien¬ 
tului dintr-o anume regiune şi epocă. Aceste 
categorii ar ţine de structura spiritului, fără însă 
de a fi permanente şi universale. Ceea ce se va 
lămuri în capitolele următoare. 





PRINCIPIUL PERSEVERENŢEI 
ŞI IMPLICATELE SALE 


Ştim din capitolele anterioare că antichitatea 
greacă şi-a avut fizica ei. O fizică aparte, căreia 
mai ales un Aristotel izbutise să-i dea o rotunjire. 
Fizica antică se deosebea profund de fizica mo¬ 
dernă, şi a avut darul să domine spiritele o mie 
de ani şi încă multe-multe secole, adică pînă în 
momentul cînd un Leonardo şi apoi în chip de¬ 
cisiv Galilei, Descartes, Huygens, Newton şi alţi 
contemporani de-ai lor şi-au făcut demersurile 
pentru reîntemeierea acestei ştiinţe. Fizica antică 
îşi statornicea o bază în formule ca aceasta: Miş¬ 
carea fizică, ce trebuie privită ca model şi criteriu 
de judecare ale oricărei mişcări, este mişcarea 
cercuală. Sau altfel spus: Mişcarea cercuală este o 
mişcare perfectă în sine. Unui fapt de observaţie 
curentă, cum este acela că aştrii se mişcă în cerc 
sferic, i se dădea aproximativ această explicaţie: Cu 
cît un corp e mai perfect, cu atît el manifestă mai 
insistent tendinţa de a se mişca în cerc. Şi grecul 
antic se declara deplin satisfăcut de-o asemenea 
explicaţie. Pentru mintea lui, propoziţia că „miş- 
carea-model" este prin natura sa „cercuală" era 
o evidenţă care nici nu mai aştepta alte probe şi 
verificări. Intelectualii de astăzi, trecuţi prin cîţiva 
ani de studii fizicale în spiritul ştiinţei newtoniene, 

zîmbesc îngăduitori cînd aud formula aristotelică 
despre mişcarea cercuală ca „mişcare-model" în 
univers, şi se miră că o afirmaţie atît de gratuită 
a putut să pară cîndva o „evidenţă". Şi totuşi 
lucrurile n-ar trebui să ne mire aşa de mult, căci 
„evidenţele" îşi au şi ele istoria lor. E suficient să 
deschidem o istorie a ştiinţelor ca să vedem cît au 
avut de luptat cu „evidenţa antică", pînă să se 
emancipeze de sub tirania ei, chiar întemeietorii 
ştiinţei moderne, chiar un Galilei, chiar un Kepler, 
şi mai ales Kepler, care n-a izbutit niciodată să se 
scuture definitiv de sugestia ideii antice cu privire 
la „perfecţiunea" mişcărilor „cercuale". E cazul 
poate să facem loc aici chiar unei exclamaţii de 
mirare! Cît i-a trebuit lui Galilei însuşi pînă să 
învingă, pentru uzul său, concepţia aristotelică 
despre mişcare, concepţie care părea mai aproape 
de felul normal de a gîndi al omului decît noile 
idei la a căror înfiripare şi promovare el a con¬ 
tribuit în chip epocal fără îndoială! 

Să notăm data epocală: întemeierea ştiinţelor 
exacte cu privire la fenomenele naturale coincide 
cu întîia rostire a unei concepţii despre „mişcare". 
Actul d e mare îndrăzneală, d e radicală răsturnare, 
s-a produs aici în directă legătură cu examinarea 
mişcării. Noua concepţie despre mişcare a fost 
prilejuită de cercetări experimentale şi în acelaşi 
timp de natură matematică asupra corpurilor în 
mişcare pe planuri înclinate. Cuvintele noastre 
„a fost prilejuită" trebuie înţelese cu toată pre¬ 
cauţia cuvenită. Ele nu vor să spună că noua con¬ 
cepţie despre mişcare ar fi un rezultat direct şi o 
concluzie absolut stringentă desprinsă din experi¬ 
mente şi aplicarea matematicii. Procedeele în ches¬ 
tiune, cu rezultatele lor, au avut desigur şi ele 
rolul lor în procesul de formulare a concepţiei. 

dar concludenta lor nu era suficientă ca să legiti¬ 
meze în întregime o atare concepţie. Să reţinem 
deocamdată faptul istoric: Galilei rosteşte ideea 
nouă despre mişcare. E drept că unele „pregătiri" 
se făcuseră şi înainte. Leonardo (ale cărui lucrări 
au rămas necunoscute) cunoştea de pildă raportul 
timpurilor de cădere pentru lungimea şi înălţimea 
planului înclinat, şi tot aşa el mai ştia că un corp 
lansat se deplasează mai departe dacă întîmpină 
o rezistenţă mai mică. Este în aceste amănunte o 
„pregătire" a legii inerţiei (perseverenţei). Dar 
Leonardo nu vorbeşte nicăieri despre persistenţa 
constantă a mişcării, atunci cînd rezistenţa lip¬ 
seşte cu desăvîrşire. Sînt aici o seamă de aproxi¬ 
mări. Şi încă o observaţie trebuie făcută: Leonardo 
spune că un corp în mişcare stăruie cu hotărîre 
în aceeaşi direcţie. Leonardo îşi explică însă acest 
lucru prin aceea că un corp tinde să realizeze tra¬ 
iectoria corespunzătoare unui „impuls" oarecare 
primit de el. Aici însă nu este vorba de ideea 
perseverenţei, aşa cum o cunoaştem la Galilei. 
„Pregătiri" în vederea epocalei idei au mai făcut 
şi alţi fizicieni, imediat anteriori lui Galilei, şi ale 
căror lucrări de altfel Galilei le cunoscuse. De 
amintit ar fi lucrările lui Benedetti (1530—1590). 
Iar despre pregătirea ideii în chestiune la Kepler 
vom vorbi numaidecît. Constatăm în procesul 
istoric de devenire a ideii noi despre „mişcare" 
unele aproximări prealabile, care dovedesc încă o 
dată că o idee capitală nu este niciodată creaţia 
unui singur om. Minerve care ar sări de-a gata, 
cu coif, cu scut şi cu lance din capul lui Jupiter 
nu se găsesc în istoria ştiinţei. O idee capitală e 
totdeauna pregătită de alţii înainte de a fi rostită 
clar şi deplin de unul. Galilei a ajuns la ideea 

inerţiei sau mai precis la legea inerţiei în legătură 
cu experienţe pe planul înclinat. Dar ideea ca ata¬ 
re exprimă un caz de limită, un postulat teoretic, 
inaccesibil unei experimentări directe. Cînd un 
corp e lăsat să cadă pe un plan înclinat şi ajunge 
pe un plan absolut orizontal, corpul nu mai în¬ 
dură nici o retardare. Pe acest plan absolut orizon¬ 
tal, făcîndu-se abstracţie de rezistenţa aerului şi 
de fricţiunea dintre corp şi plan, corpul va trebui 
să se mişte la infinit, în aceeaşi direcţie cu o iu¬ 
ţeală constantă. Ideea aceasta despre un corp pus 
în mişcare, care neinfluenţat de nici o putere din 
afară stăruie la infinit în aceeaşi stare, era aşa de 
incredibilă, încît nici Galilei însuşi nu şi-a dat sea¬ 
ma de toată importanţa ei. Din contră, Galilei, care 
venea din fizica aristotelică, mai recădea cîteodată 
în vechea idee despre însemnătatea exemplară a 
mişcării cercuale. De-abia Descartes, Huygens, 
Newton au scos toate concluziile din legea iner¬ 
ţiei, care la ei devine o particularitate fundamen¬ 
tală a materiei. La Descartes şi apoi la Newton 
se îndeplineşte ceea ce era de aşteptat: legea per¬ 
severenţei este trecută printre principiile funda¬ 
mentale ale mecanicii. Dar să ne mai oprim puţin 
şi asupra unei alte pregătiri a ideii inerţiei. Ne 
referim la unele gînduri ale lui Kepler. în textele 
lui Kepler, pe care Galilei de asemenea le cu¬ 
noştea, se găsea teza explicită că un corp material 
stăruie în nemişcare atîta timp cît o putere din 
afară nu-i imprimă un impuls. Teza, va recunoaş¬ 
te oricine, prefigurează ideea lui Galilei. S-a spus 
chiar că Galilei trebuia doar să aplice această idee 
şi asupra unui corp în mişcare, ca să obţină fai¬ 
moasa formulare, potrivit căreia un corp în miş¬ 
care stăruie în starea aceasta atîta timp cît o 

putere din afară nu-i imprimă un impuls de 
oprire. După ce o idee nouă are norocul să fie 
pronunţată, e foarte lesne să găseşti fel şi fel de 
motive spre a arăta că ideea nouă nici nu e tocmai 
aşa de nouă, sau, în speţă, că Galilei nu trebuia 
decît „doar" să „generalizeze" asupra „mişcării" 
ceea ce Kepler afirmase despre starea pe loc a 
unui corp. Cei ce se încumetă să gîndească astfel 
sînt nişte bieţi naivi. Căci noutatea incredibilă pe 
care o aducea Galilei era tocmai aceasta: „Miş¬ 
carea" unui corp este ea însăşi o „stare", o stare 
indestructibilă prin sine însăşi ca şi starea pe loc. 
Propoziţia lui Kepler că un corp material stăruie 
în starea sa pe loc, atîta timp cît nu i se imprimă 
un impuls din afară, îşi avea, nu încape vorbă, 
însemnătatea ei, dar să se ia notă că această idee 
nu contrazicea cele mai intime experienţe ale 
omului. Cîtă vreme ideea lui Galilei că un corp 
în mişcare, neinfluenţat de nici o putere din afară, 
stăruie în mişcare constantă, rectilinie, la infinit 
şi o eternitate, lua în răspăr tocmai cele mai 
intime experienţe subiective ale omului. Omul, 
care are experienţa psihologică a propriei sale 
mişcări, ştie că mişcarea propriului său corp cere 
un efort şi este însoţită de cheltuirea unei energii. 
Această experienţă psihologică este pentru orice 
subiect uman o „evidenţă" peste care el va trece 
cu uşurinţă. De aceea, chiar şi Leonardo, care se 
găsea pe pragul de a enunţa ideea inerţiei şi care 
observase că un corp ce întîmpină o mai redusă 
rezistenţă are tendinţa de a-şi prelungi traiectoria, 
chiar şi Leonardo, zicem, şi-a făcut despre aceste 
fenomene ideea că unui corp i se imprimă un 
„impuls", şi că unui impuls oarecare i-ar cores¬ 
punde o mişcare crono-spaţial determinată 

pînă la istovirea impulsului. De unde ar urma, 
după Leonardo, că mişcarea, imprimată unui corp 
de o putere din afară, tinde, cînd nu întîmpină 
rezistenţe, să se realizeze potrivit oarecum in¬ 
tensităţii impulsului, dar că totuşi odată impulsul 
s-ar istovi. Că mişcarea imprimată unui corp ar 
putea să fie o „stare“ care durează, egală cu sine 
la infinit şi o eternitate, cum pretinde Galilei — 
iată o idee care nu putea să se ivească uşor în 
capul unui om, date fiind experienţele noastre 
subiectiv-psihologice în legătură cu mişcarea 
noastră corporală. Ideea aceasta, chiar dacă în 
primul moment nu i s-au întrezărit toate conse¬ 
cinţele, şi chiar dacă n-a fost văzută în amploarea 
ei pricipială, a fost totuşi deplin gîndită întîia oară 
de Galilei. Sau de Descartes. în orice caz, se pare 
că ei au gîndit-o independent unul de celălalt. 
Această idee este una din cele mai impozante 
creaţii ale gîndirii ştiinţifice. Ea a fost rostită şi 
articulată nu numai în ciuda tuturor experien¬ 
ţelor subiective ale omului în legătură cu propria 
sa mişcare corporală, ci şi în ciuda oricăror ex¬ 
perienţe fizice, care ar fi intenţionat o verificare 
directă. Căci un corp în mişcare rectilinie, con¬ 
stantă, infinită şi eternă, nu apare şi au va apărea, 
nicăieri şi niciodată, în toată nuditatea ei, în ex¬ 
perienţa fizicală ca atare. Ideea despre mişcare, ca 
stare indestructibilă prin sine însăşi, a fost con¬ 
cepută printr-un salt al gîndirii omeneşti care a 
înaintat de la cazuri accesibile observaţiei pînă la 
un caz de limită ce depăşeşte toate condiţiile ob¬ 
servaţiei. Mai mult, dacă examinăm cum se cuvine 
ideea aceasta despre un corp în mişcare rectilinie 
constantă, infinită şi eternă, ca stare indestruc- 
tib.Uă prin sine însăşi, remarcăm că o asemenea 

mişcare s-ar realiza aidoma în univers numai dacă 
în spaţiul infinit ar exista un singur punct mate¬ 
rial în translaţie (un spirit imaterial ar putea fi 
imaginat, care să ţină acest punct sub observaţie). 
Căci de îndată ce am admite chiar numai două 
puncte materiale, va trebui să presupunem că ele 
se influenţează reciproc, şi atunci mişcarea postu¬ 
lată prin legea inerţiei n-ar mai avea loc întocmai, 
ci într-o formă alterată. 

Ideea perseverenţei formulează aşadar un caz 
de limită care nu se realizează nicăieri şi nici¬ 
odată, dar ea alcătuieşte totuşi un factor de 
componenţă postulat al oricărei mişcări fizice. 
Mecanica nouă a lui Galilei punea, prin conse¬ 
cinţele ei, la baza ştiinţei, o idee — concepută 
desigur în legătură cu experienţa fizicală, prin 
simţuri, prin observaţie, dar în esenţă alături sau 
dincolo de orice experienţă directă. Galilei crea 
cu aceasta unul din cele mai strălucite modele de 
gîndire ştiinţifică în spirit european. Fizicienii 
Renaşterii, oricît s-ar fi întemeiat pe observaţia 
directă, pe experienţă, au crezut că pentru consti¬ 
tuirea „ştiinţei" experienţa imediată nu e un izvor 
suficient. Experienţa trebuia supusă în chip voit 
unor variaţii în condiţii date, susceptibile de a fi 
matematic determinate. Odată ajunşi la „experi¬ 
ment" cu varierile continue ca metodă de cerce¬ 
tare, fizicienii au putut fireşte să facă saltul de 
gîndire la cazurile de limită, care nu sînt date în 
nici o experienţă. Fizicienii Renaşterii n-ar fi ajuns 
niciodată să propună o idee, cum este aceea a 
mişcării ca stare indestructibilă prin sine însăşi, 
dacă n-ar fi aplicat metoda experimentală (a vari¬ 
erilor continue pînă la cazurile de limită). Să ne 
întrebăm acum altceva, şi anume dacă din re- 

zultatele varierii continue a experienţei pînă la 
cazul de limită rezultă cu absolută necesitate ideea 
mişcării ca stare indestructibilă prin sine însăşi, 
exprimată prin legea perseverenţei sau a inerţiei. 
Din parte-ne, credem că această idee nu rezultă 
cu necesitate absolută din situaţiile date şi din ob¬ 
servaţiile adiacente lor. Amintim încă o dată că 
Leonardo, care făcuse aceleaşi experienţe cu miş¬ 
cările pe planul înclinat, n-a formulat radicala 
idee galileiană. Faptul că şi o asemenea soluţie a 
lui Leonardo era posibilă, e o suficientă dovadă 
că ideea galileiană despre o mişcare indestruc¬ 
tibilă prin sine însăşi nu rezultă cu necesitate 
absolută din experienţă şi din interpretarea ei 
matematică ca atare. 

Istoria ştiinţei şi-a mers drumul ei. Din mo¬ 
mentul în care geniul lui Galilei a emis ideea in- 
destructibilităţii prin sine însăşi a mişcării, această 
idee s-a găsit tot mai mult ca unul din temeiurile 
mecanicii. Din punct de vedere „ştiinţific", ideea 
lui Galilei n-a fost nevoie să mai fie verificată în 
mod deosebit. Ea părea deplin legitimată prin ex¬ 
perienţele dinamicii fizicale. Filozoful în anume 
împrejurări are însă, cît priveşte stringenţa gîn- 
dirii, exigenţe mai severe decît omul de ştiinţă. 
Dat fiind că ideea galileiană nu rezultă cu nece¬ 
sitate absolută din experienţele arătate, se pune 
întrebarea: Cum s-a ajuns ca această idee să fie 
impusă ştiinţei, ca un ce „absolut" ? A fost la 
mijloc o convenţie tacită a oamenilor de ştiinţă, 
cum a crezut un Henri Poincare ? Sau se des¬ 
prinde această idee ca un fruct copt din însăşi 
structura categorială universal valabilă a inteli¬ 
genţei umane, cum a crezut Kant ? Sau motivul 
acceptării generale a unei idei, cum este aceea a 

lui Galilei, trebuie căutat aiurea în cu totul alte 
condiţii umane decît cele la care se referă Kant 
sau Poincare ? Orice mare idee are, precum vă¬ 
zurăm, o fază de pregătire, de tatonare, şi-şi găseşte 
uneori închegări care sînt o prefigurare integrală 
sau parţială a ideii. Această fază de gestaţie face 
adesea ca ideea să plutească oarecum în aer, pentru 
ca apoi cîteodată nu un singur spirit, ci mai 
multe, independent unul de celălalt, să găsească 
rotunjirea şi expresia. Acest proces e admirabil 
ilustrat chiar prin cazul încă aşa de enigmatic al 
principiului perseverenţei pe care şi Descartes 
l-ar fi formulat la fel în esenţă, independent de 
Galilei. Se întăreşte impresia că totul se petrece 
ca şi cum ar exista un proces de creaţie ştiinţifică 
ce întrece mult puterile unui singur om. E ca şi 
cum ar exista un curent care cuprinde în apele 
sale o seamă de spirite. S-ar zice că la un moment 
dat spiritele sînt îndrumate în chip secret într-o 
anume direcţie, că ele se găsesc în anume hogaşe, 
independente de voinţa şi luciditatea lor. Pentru 
ca un Galilei şi un Descartes să poată să ajungă 
la formularea principiului perseverenţei, a fost 
necesar nu numai ca ideea să fie pregătită succesiv 
chiar în expresia ei, ci tot aşa a fost necesar să se 
creeze înainte oarecum cadrul mai general al ideii, 
cadru fără de care ideea n-ar fi putut niciodată să 
ia naştere. In adevăr, principiul perseverenţei ca 
idee are o seamă de implicate care nu apar de¬ 
odată cu ea, o seamă de implicate care ar trebui 
să fie date dinainte; altfel nici Galilei, nici Des¬ 
cartes n-ar fi avut perspectiva necesară spre a 
articula ideea, aşa cum au făcut-o. E suficient să 
examinăm constituţia, structura acestei idei, pen¬ 
tru a pune în lumină implicatele ei. Un corp în 

mişcare stăruie în această stare, în aceeaşi direcţie, 
la infinit, dacă o putere din afară nu-1 stinghe¬ 
reşte. Un asemenea principiu are ca implicat un 
anume orizont: infinitul, spaţiul infinit. Şi un al 
doilea implicat: mişcarea e o „stare" care trebuie 
cercetată în sine şi pentru sine. Pentru Aristotel, 
mişcarea nu era o „stare", ci o trecere de la o stare 
pe loc la altă stare pe loc. Vă amintiţi concepţia 
lui Aristotel despre „mişcarea naturală" a unui 
corp material. Mişcarea naturală a unui corp este 
trecerea acestuia de la o stare pe loc la o altă stare 
pe loc în care corpul este într-un chip mai pro¬ 
nunţat el însuşi, fiind mai aproape de „locul" său 
natural. Această concepţie a fost aruncată peste 
bord după ce multe secole a stăpînit toate spi¬ 
ritele ştiinţifice. In opinia lui Leonardo că un 
corp în mişcare stăruie cu putere în direcţia miş¬ 
cării, mijeşte poate întîia oară ideea că însăşi „miş¬ 
carea" este o „stare", o stare în sine. Iar teza lui 
Galilei e clară: Mişcarea unui corp este o „stare" 
indestructibilă prin sine însăşi. Dar a înţelege 
mişcarea ca o stare înseamnă a atribui dinamicu¬ 
lui acelaşi apăsat accent existenţial ca şi staticului. 
Ştiinţa europeană n-ar fi avut receptivitatea ne¬ 
cesară pentru un astfel de aspect al naturii, dacă 
în general spiritul european n-ar fi fost din capul 
locului orientat, în chip structural, să vadă exis¬ 
tenţa în perspectiva unui pronunţat dinamism. 
Această atitudine de simpatie cu dinamicul apare 
deodată cu întîile semne ale culturii apusene. Di¬ 
namicul devine aici o categorie fundamentală a 
existenţei, fiindcă el este o categorie a spiritului 
apusean (şi în chip accentuat al spiritului nordic 
apusean). Ştiinţa europeană a fost şi ea îndru¬ 
mată în acest sens să vadă totul în primul rînd 



Principiul perseverenţei 


129 


sub specia dinamicului. în această perspectivă 
îndelung încercată, ochiul apuseanului a început 
să înţeleagă mişcarea fizică drept „stare". Miş¬ 
carea nu mai este o trecere de la o stare pe loc la 
altă stare pe loc, ci, în esenţa ei, mişcarea e ea în¬ 
săşi o „stare", şi, mai precis, pe urmă, o stare in¬ 
destructibilă prin sine însăşi. Iar apoi, mişcarea 
devine aspectul fundamental al existenţei fizice. 
Celălalt implicat al principiului perseverenţei este 
acela al spaţiului infinit. Formula lui Galilei nu 
s-ar fi putut ivi dacă acest fizician n-ar fi operat, 
mai mult sau mai puţin clar, cu cadrul spaţial 
infinit. Ideea de infinit fusese şi ea în prealabil 
îndelung frămîntată, pentru ca Galilei să fi putut 
opera cu ea cum operezi cu un implicat care se 
înţelege aproape de la sine, şi pentru ca Galilei să 
asimileze ideea de infinit chiar în definiţia miş¬ 
cării. în arhitectura romanică, pe urmă îndeosebi 
în arhitectura gotică, acest orizont infinit e pre¬ 
zent ca un cadru care determină articulaţia arhitec¬ 
tonică. în mistica medievală a lui Meister Eckhart 
(■fi327), motive metafizice de origine neoplato¬ 
nică şi creştină sînt tălmăcite într-un spirit ce 
intră oarecum în serviciul infinitului şi al unui 
universal dinamism. Deoarece pe noi ne intere¬ 
sează modul cum s-a alcătuit şi s-a consolidat, 
modul cum s-a lămurit succesiv cadrul general al 
ştiinţei europene, trebuie să fixăm vreo cîteva 
momente decisive. Gînditorul care poate fi so¬ 
cotit ca o punte de trecere de la mistica medievală 
gotică spre ştiinţa lui Galilei este, mai presus de 
toţi, Nikolaus Cusanus. 

Cusanus (1401 — 1464), la intersecţia a două 
evuri, emite unele idei cu privire la cosmos, care 
îl situează printre cei mai de seamă precursori ai 

ştiinţei europene. Decupăm la întîmplare cîteva 
din aceste idei: „Lumea n-are margini, n-are în¬ 
ceput şi n-are centru ... Centrul şi marginea lumii 
sînt în Dumnezeu ... Nici înăuntru şi nici în afară 
de pămînt nu există un centru al lumii... Sfera a 
opta, adică sfera stelelor fixe, nu este limita uni¬ 
versului ... Oriunde ai sta, fie în soare, fie pe pla¬ 
neta Marte, fie în Lună, ţi s-ar părea că eşti în 
centru şi ai admite tot altfel de poli... Maşina 
lumii e astfel întocmită că pare a avea pretutin¬ 
deni un centru şi nicăieri o limită." Cu asemenea 
idei s-a creat cadrul cel mai general, în care un 
Copernic, bunăoară, putea să-şi plaseze noua 
concepţie astronomică. Viziunea lui Cusanus e 
însă mai largă decît a lui Copernic, în sensul că 
ea nu se restrînge la structura şi configuraţia sis¬ 
temului solar, ci se referă la univers în totalitatea 
sa. De-abia Giordano Bruno, filozoful italian cu 
un sfîrşit atît de tragic, a tras toate consecinţele 
cosmologice din viziunea schiţată de Cusanus şi 
din concepţia astronomică a lui Copernic. Cos¬ 
mologia lui Bruno e o adevărată beţie a infini¬ 
tului populat de sori şi de planete — lumi ca a 
noastră. Cu dispariţia limitelor sferice din univers 
s-a clarificat cadrul mecanicii lui Galilei. Dar 
Cusanus nu are numai importanţa sa cît priveşte 
„dezmărginirea" universului, lui îi revine meritul 
de a fi înlăturat şi orice moment absolut static din 
cosmos. Lui Cusanus îi revine gloria că în prin¬ 
cipiu el vede totul în mişcare. O mai frumoasă des¬ 
chidere de porţi spre noua ştiinţă decît este această 
faptă a lui Cusanus nici nu ne putem imagina. 
N-am vrea să încheiem cele spuse despre Cusanus 
fără de a aminti şi atît de fertilele speculaţii 
filozofice-matematice ale sale asupra infinitului 

mare şi infinitului mic, prin care el devine un 
precursor al calculului infinitezimal. Mult timp, 
prin urmare, mai înainte ca Galilei să dea o defi¬ 
niţie nouă mişcării ca stare indestructibilă prin 
sine însăşi, s-au declarat, cu o puternică eficienţă, 
anume categorii stilistice (orizontul infinit şi di¬ 
namismul) ale spiritului european, şi mult înainte 
de Galilei, aceste categorii, care nu sînt structuri 
permanente şi universale ale inteligenţei umane, 
au prilejuit o nouă orientare ştiinţifică şi au mo¬ 
delat în felul lor concepţiile cosmologice ale 
gînditorilor europeni. 




ÎNVOLTUL BAROCULUI 


O teorie oarecare, ca plăsmuire prin care se în¬ 
cearcă revelarea unui mister, poart^. pecetea sti¬ 
listică a spiritului care-i dă naştere. Aceasta nu 
numai în sensul general că putem să recunoaştem 
apartenenţa unei teorii la cutare sau cutare cul¬ 
tură, ci şi într-un sens mai special, că putem să 
identificăm, după aspectele stilistice, epoca, seco¬ 
lul, de multe ori deceniile în care a putut să apară 
„teoria" în chestiune. 

Ne vom ocupa în acest capitol de un exemplu 
dintre cele mai elocvente în această privinţă. 

în secolul al XVII-lea, naturalişti şi filozofi cu 
preocupări naturaliste îşi pun între altele o pro¬ 
blemă care avea să fie mult discutată, nu numai 
în secolul barocului, ci şi în secolul al XVIII-lea 
şi de atunci pînă astăzi. E un fapt ştiut că fiinţa 
vie, animal sau plantă, străbate ca individ o seamă 
de faze embrionare, de la stadiul ovular pînă la 
starea de individ complet dezvoltat. Aceste trans¬ 
formări embriologice, foarte misterioase în ele 
însele, au putut să aibă darul să atragă atenţia cer¬ 
cetătoare şi speculativă a naturaliştilor. Cum se 
produc ? în ce constau ele ? Problema a început să 
intereseze în cercuri largi, mai ales după ce natura- 

listul Leeuwenhoeck a descoperit la microscop ani- 
malculele seminale, adică spermatozoizii, înregis- 
trînd cu aceasta în analele ştiinţei una din cele mai 
senzaţionale descoperiri ale secolului al XVII-lea. 
Pentru a lămuri într-un fel prefacerile embrio- 
logice, naturalişti ca Swammerdam, Malpighi, 
Leeuwenhoeck, Haller, au închipuit aşa-numita 
teorie a „preformaţiunii". Potrivit acestei teorii, 
organismul este deplin prefigurat sau preformat 
în ovul sau în animalculul seminal (spermato¬ 
zoid). Tabăra naturaliştilor care susţineau „prefor- 
maţiunea‘ c se despica de fapt în două. După unii, 
organismul este preformat în animalcul, după alţii 
în ovul. Ce susţine în esenţă teoria preformaţiu- 
nii ? Nici mai mult nici mai puţin decît că organis¬ 
mul ar fi prefigurat în totalitatea aspectelor şi 
organelor sale, chiar din stadiul cel dintîi, în ovul 
sau în spermatozoid. Organismul, cu toate di¬ 
ferenţierile sale, s-ar găsi într-o formă miniaturală 
în ovul, în animalcul, încît transformările embrio- 
logice n-ar fi decît o creştere în dimensiuni a orga¬ 
nismului complet dat, în chip minuscul, încă în 
starea ovulară (sau animalculară). Lucrurile ar fi 
de aşa natură că, dacă am avea la dispoziţie un 
microscop destul de puternic, s-ar constata că 
ovulul uman este de fapt un om infinit de mic, 
ca să zicem aşa, o făptură complexă ca şi omul 
mare, dar de dimensiuni disparente. Transformă¬ 
rile embriologice aparente n-ar fi decît o creştere 
dimensională a omului miniatural pînă la omul 
macroscopic. Teoria preformaţiunii, odată for¬ 
mulată, a îndrumat, cum e de aşteptat, fantezia 
speculativă a naturaliştilor mai departe, pînă la 
ultimele consecinţe. Una din urmările logice ale 
teoriei este că într-un ovul trebuie să fie pre- 
formate şi toate făpturile, toţi indivizii din toate 

generaţiile care se vor naşte odată, prin filiaţie, 
din făptura în discuţie. Iar pe plan naturalist-teo- 
logic s-a ajuns la concluzia că Eva cuprindea în 
sînul ei matern, „preformată", toată omenirea. 
Naturaliştii preformaţionişti nu s-au speriat nici 
de astfel de consecinţe teoretice, şi susţineau cu 
toată seriozitatea această teorie a „încapsulării". 
Să ne închipuim o cutie mare; în această cutie, 
altă cutie mai mică, în această cutie altă cutie mai 
mică şi aşa mai departe. Susţinătorii teoriei pre- 
formaţioniste căutau, natural, cît mai multe dovezi 
în favoarea teoriei. In privinţa aceasta sînt in¬ 
teresante argumentările şi unele pretinse dovezi 
„empirice" pe care, unul din cei mai de seamă na- 
turalişti ai timpului, hughenotul genovez Charles 
Bonnet (1720 —1793), le desfăşoară ca un fervent 
tardiv al teoriei preformaţiunii. Bonnet e convins 
că în adevăr fiinţele vii conţin încapsulate în ele 
alte fiinţe. Şi, ca un argument, el aduce un feno¬ 
men biologic, descoperit întîia oară în chip in¬ 
dubitabil de el însuşi: „partenogeneza". Avem 
aici un exemplu tipic cu privire la modul cum 
observaţia justă a unui fenomen poate fi răstăl¬ 
măcită în sensul unei teorii preconcepute, încît 
fenomenul să pară în adevăr un argument în spri¬ 
jinul teoriei. In ce constă fenomenul „parteno- 
genezei" ? S-a constatat că uneori are loc un proces 
de reproducere fără fecundare masculină, adică 
numai din ovulul feminin ca atare. Partenogeneza 
este această geneză feciorelnică. Ceea ce mito¬ 
logia admite, pentru anume cazuri, este în bio¬ 
logie un fenomen atestat şi mai presus de orice 
îndoială pentru unele fiinţe din alte clase şi specii 
decît omul. E cunoscut acest fenomen al par- 
tenogenezei la albine. Trîntorii sînt generaţi din 
ouă nefecundate, cîtă vreme albinele muncitoare 

şi reginele se produc din ouă fecundate de trîn- 
tori. Bonnet, naturalistul de ale cărui idei ne ocu¬ 
păm, a descoperit, cum spuneam, cel dintîi acest 
fenomen al partenogenezei. El a înscris cu aceasta 
o mică „dată" în istoria biologiei. Dar Bonnet a 
„interpretat" acest fenomen ca un argument foarte 
tare în favoarea teoriei „preformaţiunii". Că o fiin¬ 
ţă femelă poate să producă fără fecundare alte fiin¬ 
ţe de aceeaşi natură ca şi ea — aceasta i se părea lui 
Bonnet o dovadă decisivă în favoarea „preformaţi¬ 
unii". Ciudat! Un fenomen just observat poate 
fi răstălmăcit în favoarea unor teorii preconce¬ 
pute, şi cu ce incontestabilă putere de seducţie! 

In partea a doua a secolului al XVII-lea şi în 
partea întîi a secolului al XVIII-lea a dominat, cît 
priveşte problema biologică de capitală însemnă¬ 
tate asupra căreia ne-am oprit, fără îndoială, teo¬ 
ria preformaţiunii, cu toate că un Descartes şi alţi 
naturalişti s-au exprimat împotrivă. Această domi¬ 
nanţă a teoriei preformaţiunii în timpul despre 
care vorbim nu e o simplă întîmplare. Cum nu e 
o întîmplare nici faptul că de-abia în jumătatea a 
doua a secolului al XVIII-lea, un naturalist cum 
a fost Caspar Friedrich Wolff (1733 —1794) a izbu¬ 
tit să înfrîngă şi să înlăture teoria preformaţiunii, 
formulînd mai precis, mai clar, concepţia „epigene- 
tică“ despre dezvoltarea organismului dintr-o să- 
mînţă mai mult sau mai puţin nediferenţiată. 
După această concepţie, organele s-ar produce ca 
nişte apariţii noi, din plasma iniţială mai omo¬ 
genă, nediferenţiată. De aici şi numele de „epigene- 
ză" ce se dă procesului. Şi Goethe, care înclina 
mult spre o concepţie simplă organică despre viaţă, 
clasică în mai multe privinţe, a combătut teoria 
preformaţiunii. Kant însuşi, după toate semnele, 

a simpatizat cu concepţia epigenetică. în secolul 
al XlX-lea, biologia a ţintit tot mai vădit spre o 
sinteză a celor două puncte de vedere, iar astăzi, 
mai ales de la descoperirile microscopice ale bio¬ 
logului Morgan, sinteza pare asigurată. Morgan 
a izbutit să examineze, împingînd spre un mare 
grad de vizibilitate structura nucleului cromo- 
zomic al celulei generatoare, şi să identifice în 
aşa-numitele „gene" purtătoarele diverselor parti¬ 
cularităţi ereditare ale organismului. Organele se 
produc nu numai prin creştere dimensională, ci 
şi prin organizare de structuri inexistente în celula 
generatoare; totuşi organele sînt predeterminante 
în anumite structuri ale celulei generatoare. Pur¬ 
tătorii ultramicroscopici ai însuşirilor au fost în 
parte localizaţi şi identificaţi. Preformaţioniştii 
din secolele XVII şi XVIII aveau deci în parte drep¬ 
tate. Partea aceasta de „adevăr empiric" este însă 
inclusă la preformaţionişti într-o teorie foarte în¬ 
tortocheată. Un pic de adevăr faptic, atunci încă 
nedelimitat ca atare, a fost asimilat unei teorii 
desfăşurate pe un plan de imaginaţie excesivă. Cel 
puţin nouă, celor de astăzi, acea teorie a prefor- 
maţiunii ni se pare foarte întortocheată şi excesivă. 
Ceea ce intenţionam însă în primul rînd, cînd 
ne-am oprit să examinăm teoria preformaţiunii, 
a încapsulării, care ducea pe naturalişti la conclu¬ 
zia că Eva cuprindea preformată în sînul ei matern 
toată omenirea, a fost reliefarea unor aspecte sti¬ 
listice ale teoriei în chestiune. în domeniul na¬ 
turalist puţine sînt teoriile care ar putea să fie 
pomenite ca ilustrare a stilului baroc mai mult 
decît aceasta. De fapt, teoria apare în plin baroc, 
cînd imaginaţia îndrăgostită d e forme excesive nu 
numai că nu se opunea unor teorii de atare natură, 

ci le favoriza cu toată ardoarea. între multe alte 
aspecte ale barocului, trebuie să amintim îndeo¬ 
sebi înclinarea spre înflorirea abuzivă a formelor; 
forma se debordează pe sine însăşi prin repetiţie, 
se depăşeşte prin suprapunere de forme. între 
clasic şi barpc, sub acest unghi, este o deosebire 
ca de la o floare simplă, crescută în natură, la o 
floare învoaltă de aceeaşi specie, crescută şi cul¬ 
tivată în grădină. învoitul este o categorie esenţi¬ 
ală a plăsmuirilor de stil baroc. Categoria învoitului 
şi-a pus pecetea pe toate produsele barocului. Fie 
că e vorba de-o catedrală, fie că e vorba de-o sta¬ 
tuie, fie că e vorba despre o concepţie. Simili¬ 
tudinile de stil dintre teoria preformaţiunii a 
naturaliştilor de orientare barocă şi concepţia 
metafizică a lui Leibniz, foarte reprezentativă 
pentru timpul său, sînt izbitoare. Lumea, unica 
şi marea lume a lui Dumnezeu, se descompune 
la Leibniz în „monade", dar fiecare monadă este 
după părerea sa o „lume întreagă", văzută într-un 
anume fel. Lumea, cu alte cuvinte, este compusă 
din nenumărate „lumi". între lumea văzută de 
orice spirit clasic, una singulară, şi lumea văzută 
de mintea barocă a lui Leibniz, adică lumea com¬ 
pusă din nenumărate lumi, este o deosebire ca 
între o floare de măceş şi trandafirul învoit. Cate¬ 
goria „învoitului", una din determinantele spiri¬ 
tului baroc, a modelat construcţia metafizică a 
monadologiei lui Leibniz, cum aceeaşi categorie 
a determinat şi teoria preformaţiunii în biologie. 
Interesant că dominaţia acestei teorii e înlăturată 
în momentul cînd spiritul european, după 1750, 
se apropie iarăşi de forme mai simple şi acceptă 
sugestiile mai directe ale naturii. 



CATEGORII ROMANTICE 


După liniştea şi echilibrul olimpic al clasicismu¬ 
lui vremelnic de la sfîrşitul veacului al XVIII-lea 
(Goethe, Thorwaldsen, David, stilul empire), a 
bătut ceasul reacţiei romantice. Se pune întreba¬ 
rea dacă găsim un numitor comun pentru toate 
acele fenomene „romantice" de la idee pînă la 
faptă, aşa cum istoria le înregistrează în apariţii 
cum ar fi gîndirea lui Hegel, poezia lui Byron, 
pictura lui Delacroix sau ipotezele lui Cuvier, sau 
chiar politica revoluţionară şi contrarevoluţio¬ 
nară a timpului. Ca totdeauna cînd a avut noro¬ 
cul să se afirme, clasicismul de la sfîrşitul secolului 
al XVIII-lea îndrăgise şi el „tipicul rotunjit", statica 
imperturbabilă a Ideilor platonice. Romantismul 
înseamnă în primul rînd o reacţie împotriva li¬ 
niştii- clasice. Patosul mişcării abrupte e una din 
notele comune cele mai izbitoare ale apariţiilor 
romantice. Aceasta se poate ilustra cu exemple 
desprinse din artă şi din filozofie, din istoria 
politică şi din ştiinţă. Un exemplu filozofic. După 
concepţia lui Hegel „ideea" nu e o formă imobilă 
a cerului platonic — din proprie iniţiativă „ideea" 
iese necontenit din sfera pură a existenţei logice, 
caută să se realizeze în natură, pentru ca pe urmă 



Categorii romantice 


139 


să se întoarcă la sine în „conştiinţa" omului şi în 
creaţiile spirituale ale acestuia, în istorie. Hegel 
închipuie ideea ca şi cum ar fi în neîntreruptă 
mişcare. Ideea se transformă de la sine în contra¬ 
riul ei, apoi, îmbrăţişîndu-se cu momentul contrar, 
se înfăptuieşte iarăşi şi iarăşi sintetic pe planuri 
tot mai înalte. Ideea se mişcă, cu un patos nici¬ 
odată istovit, în tact de trei, articulînd ritmic o 
universală devenire. Despre Dumnezeu, care la 
Hegel este identic cu universala mişcare a ideii, 
se poate afirma: Dumnezeu nu este, Dumnezeu 
devine prin catastrofe şi reculegeri. Filozofia a- 
ceasta care relevă aşa de apăsat mişcarea abruptă, 
monumentală, a existenţei, poate servi drept ter¬ 
men de comparaţie pentru cele mai multe apariţii 
ale timpului. Pictura lui Delacroix, după răceala şi 
rigoarea clasicilor, înseamnă o evadare din statica 
ideilor platonice. „Zeiţa libertăţii duce poporul 
pe baricadă" — mişcarea patetică ce se remarcă în' 
acest tablou redă, cît se poate de viu, apetitul ire¬ 
ductibil de acţiune, propriu epocii. Formele în 
care se complace Delacroix sînt desigur tot atît 
de „idealizate" ca şi la clasici, dar aceste forme 
sînt forme în mişcare, agitate, tumultuoase. 

Dacă romantismul a văzut lumea în perspec¬ 
tiva unor mişcări monumentale şi abrupte, atunci 
lesne identificăm şi apariţiile corespunzătoare 

ivite în domeniul ştiinţelor. 

> > 

Un romantic reprezentativ în ştiinţă ni se pare 
Cuvier. Amintim dintre teoriile sale cea mai în¬ 
semnată: teoria geologică a catastrofelor şi a crea¬ 
ţiilor repetate. Ca mare paleontolog, Cuvier 
cunoştea flore şi faune întregi, astăzi dispărute de 
pe scoarţa pămîntului. Ca să explice dispariţia 
acestora în straturi geologice, precum şi înlocuirea 
lor cu alte faune şi flore, Cuvier enunţa teoria că 

pămîntul a trecut prin catastrofe uriaşe care au 
distrus viaţa în repetate rînduri, încît Dumnezeu 
a fost nevoit să-şi repete creaţiunea. Teoria în 
chestiune nu ne mai interesează astăzi decît prin 
această trăsătură a unei mari „mişcări", atribuite 
istoriei terestre. Teoria se potriveşte de minune 
cu perioada acelei viziuni hegeliene despre o idee 
eminamente mişcată, dar şi cu acel climat de ca¬ 
tastrofe şi de înjghebări, de revoluţii şi contra¬ 
revoluţii, care caracterizează timpul lui Napoleon 
şi al întîilor decenii după el. Spiritul romantic se 
vrea în orice împrejurări şi în orice tărîm în iz¬ 
bucnire creatoare. Năzuinţa constructivă, ce tă¬ 
găduieşte simpla atitudine oglinditoare în faţa 
datelor simţurilor, se poate urmări ca un substrat 
obştesc al fenomenelor romantice. Pentru a da un 
exemplu din filozofie: e suficient să amintim că 
pentru Fichte, „eul absolut" e în ultimă esenţă „ac¬ 
ţiune creatoare". „Existenţa" derivă, după Fichte, 
din acţiune. în orice substanţă statică, Fichte vede 
numai un derivat al unui dinamism primar. Ca să 
se poată manifesta activ, „eul absolut" îşi creează 
singur rezistenţa asupra căreia el să poată lucra. 
Eul absolut infinit, sau dumnezeirea, cum îi zice 
Fichte mai tîrziu, e conceput în vădită analogie 
cu omul în acţiune. Pe de altă parte, pentru om 
(în concepţia romanticului), lumea simţită şi vă¬ 
zută devine „materialul sensibil al datoriei" sale. 
Lumea palpabilă a simţurilor e făcută ca să ac¬ 
ţionăm asupra ei, să o prefacem; ea e material de 
construcţie: „Lucrurile sînt în sine ceea ce noi 
trebuie să facem din ele.“ Datele simţurilor, reali¬ 
tatea imediată n-au alt rost decît de a fi prelucrate 
prin nenumăratele euri individuale, în care se 
divizează eul absolut. Evident, în toate aceste 
gînduri speculative accentul cade pe „creaţie". Ro- 

manticul nu se mulţumeşte niciodată cu ceea ce 
e „dat". Patima pentru creaţie, de care se pătrunde 
romantismul în diversele sale manifestări, nu-şi 
găseşte nicăieri o mai potrivită expresie ca în 
metafizica lui Fichte. 

Ştiinţele exacte, oricît de exacte ar fi, urmează 
cînd o tendinţă mai constructivă, cînd una mai 
mult de înregistrare a faptelor. In timpul roman¬ 
tismului, ştiinţele se pătrund de ardoare creatoare. 
Tendinţa constructivă în ştiinţă a fost mai pro¬ 
nunţată în partea primă a veacului al XlX-lea, o 
dată cu romantismul, decît în partea a doua, cînd 
domină realismul detailist şi înregistrator. Marile 
idei constructive ale ştiinţelor exacte din veacul 
trecut datează din vremea pasiunii creatoare. 
Amintim în fizică „principiul conservării ener¬ 
giei", rostit întîia oară în grai articulat de Robert 
Mayer, genialul doctor, care în multe privinţe a 
avut o soartă tragică de poet romantic. Om de o 
extraordinară imaginaţie constructivă, Mayer, 
deşi a pornit de la observaţii nu tocmai hotărî- 
toare şi de la experimente simpliste faţă de ale 
urmaşilor săi, datorită năzuinţei constructive do¬ 
minante în timpul său, el face totuşi saltul decisiv 
pentru dezvoltarea pe mai departe a fizicii. For* 
mula enunţată de el avea să devină cel mai rodnic 
principiu ştiinţific al veacului." Alte exemple: din 


' Filozoficeşte, acest principiu a fost aşa de bine pregătit, încît 
astăzi nu ne putem mira îndeajuns de rezistenţa pe care pro¬ 
fesioniştii ştiinţei europene au opus-o lui Robert Mayer, împin- 
gîndu-1 spre disperare şi nebunie. Două sute de ani înainte de 
Mayer, Descartes enunţase o anticipaţie a acestui principiu în 
forma aceasta: „Suma mişcărilor în univers rămîne constantă." 
Leibniz a formulat acelaşi principiu în jurul puterilor vii. Kant 
cerea un principiu al constanţei substanţei. Dar aceasta însemna 
mai mult o pregătire filozofică a principiului energiei. Robert 

acelaşi timp al pasiunii creatoare (aproximativ 
1795—1840) datează teoria atomilor chimici a lui 
Dalton. Ideea atomilor a avut darul de a intro¬ 
duce o ordine imaginară în toate descoperirile ce 
s-au făcut în cîmpul vast al chimiei timp de un 
secol după apariţia ei. Pe alt plan şi în alt do¬ 
meniu, matematicieni ca Lobacevski, Bolyai, 
Gauss — rupînd cu orice tradiţie clasicistă — ară¬ 
tau că postulatul lui Euclid nu se poate demon¬ 
stra, şi că acest postulat poate fi înlocuit cu altele; 
astfel se creau în spaţii imaginare alte geometrii, 
tot atît de logic legate şi de o structură arhitec¬ 
tonică nu mai puţin convingătoare ca a lui Euclid. 
Apariţia geometriilor noneuclidiene este un splen¬ 
did exemplu de paralelism istoric; ele sînt contem¬ 
porane cu marile construcţii ale metafizicienilor 
romantici, dar şi cu fuga artei romantice de reali¬ 
tatea nemijlocită. Arta ocolea realitatea simţu¬ 
rilor. închipuirea se refugia în trecut, în viitor, în 
depărtări exotice: exuberantul, utopia, aventura 
hrăneau deopotrivă imaginaţia artiştilor şi a poeţi¬ 
lor profund nemulţumiţi de ceea ce era „dat“. 
Realitatea simţurilor era considerată simplu ma¬ 
terial, „un material sensibil al datoriei de artist"; 
cam aşa ar fi putut să parafrazeze un poet ro¬ 
mantic moralismul lui Fichte. Lucrurile erau în 
sine ceea ce artistul putea şi trebuia să facă din 
ele. 


Mayer a formulat însă „ştiinţific" un principiu care îşi do- 
bîndeşte enorma importanţă numai în momentul cînd e aplicat 
în toate domeniile fizicii, şi mai ales în mecanică şi calorică. Că 
lucrul mecanic se transformă în căldură şi invers, şi că în general 
energiile sînt transformabile, rămînînd o mărime constantă, 
aceasta este noua idee care a făcut epocă. Formularea ideii ni 
s-ar părea imposibilă dacă n-am ţine seama de tendinţele cu 
totul specifice epocii în care ideea a fost formulată. 



FIZICA SENZAŢIEI 


în deceniile care ocupă mijlocul veacului al 
XlX-lea, ştiinţa europeană reuşise în mare parte 
să stabilească un echilibru mtre experienţă şi 
nevoile explicative ale inteligenţei umane. Echi¬ 
librul acesta rezulta din credirîfk’^eherală a oame¬ 
nilor de ştiinţă într-o seamă He teze acceptate 
tacit şi fără de un prea serifts control. Crezul 
colectiv avea anumite puncte, ţjte'dare nimenea nu 
se putea atinge fără de a-şi atrage' dispreţul uci¬ 
gător al tuturor oamenilor de ştiinţă. Printre punc¬ 
tele acestea se înşirau următoarele: credinţa în 
existenţa atomilor, ca ultimă,.ireductibilă reali¬ 
tate; credinţa în existenţa materiei şi a energiei, 
şi credinţa în existenţa legilor naturale. în împre¬ 
jurări puţin prielnice unei revoluţii ştiinţifice şi 
filozofice, apare opera lui Ernst Mach. Extrem 
de bine înarmat, şi de-o inteligenţă cum puţine au 
fost în timpul său, Mach pipăie încheieturile de 
minoră rezistenţă ale ştiinţei. El învinovăţeşte 
ştiinţa de o „mitologie a materiei şi a puterilor“. 
Ştiinţa trăieşte în credinţa că noţiunilor sale le cores¬ 
pund şi anume realităţi precis delimitate în spaţiu 
şi în timp. O astfel de noţiune ar fi bunăoară şi 
aceea a materiei sau aceea a energiei. Ştiinţa şi 

le-a constituit cu multă sîrguinţă. Întrebuinţîn- 
du-le cu un indiscutabil succes, ştiinţa îşi în¬ 
chipuie apoi că în dosul lor se ascund realităţi 
palpabile. Ideea atomilor a ajutat ştiinţa să-şi plăs¬ 
muiască o icoană despre univers; mai mult: i-a 
mijlocit într-o serie de cazuri chiar prevederea 
fenomenelor; în schimbul acestor servicii, omul 
de ştiinţă a învestit „atomii“ cu o pretinsă „exis- 
tenţă“. Cu ce drept? se întreabă Mach. Şi răspun¬ 
sul său e de mare erezie: Cu riici unul! Ştiinţa a 
născocit, după părerea lui Mach, o întreagă mito¬ 
logie alături de realitate. Lumea însă nu e alcătuită 
din atomi, ci reprezintă o sumă de „senzaţii": 
culori, sunete, mirosuri, presiuni, spaţii, timpuri... 
Nu există nici „lucruri"; există numai complexe 
mai mult sau mai puţin nestatornice de senzaţii. 
Atomii există numai în gospodăria intelectului 
omenesc: aici ideea atomilor are funcţia de a ex¬ 
prima economic un număr imens de fapte şi atît. 
Pentru Mach, singura realitate e dată de senzaţii 
şi de râportul funcţional dintre ele; restul e mito¬ 
logie, de-un folos practic, uneori de prisos, fiind 
o cheltuială de energie intelectuală cele mai de 
multe ori. 

Nu putem să intrăm aici în discuţia acestor 
teze. Pentru noi, concepţia despre realitate a lui 
Mach nu e (de astă dată) o filozofie de discutat, 
ci pur şi simplu o apariţie istorică de caracterizat. 
Vedem în ea un moment integrant al unui stil 
spiritual. 

In adevăr, dacă se trece în revistă arta timpului 
în care a trăit Mach, concepţia acestuia pare con¬ 
struită nu atît în laborator, cît în faţa unor tablo¬ 
uri de pictură impresionistă. Să privim un tablou 
de Manet, de Monet sau de Renoir: o grădină, o 

tufă de liliac, o alergare de cai sau un nud. Reali¬ 
tatea îşi pierde în aceste tablouri materialitatea, 
lucrurile îşi pierd consistenţa, totul se dizolvă 
într-un joc de lumini, totul e numai şi numai sen¬ 
zaţie vaporoasă. Linia se topeşte în umbră, iar 
umbra devine reflex de culoare. Culoarea suferă 
efectul complexului fragil din jurul ei. Lucrurile 
cu contur iluzoriu sînt îngroşări de atmosferă; 
atmosfera e încărcată de răsfrîngeri sufleteşti; 
psihicul şi fizicul se întretaie în elemente comune. 

S-ar crede, fără de nici o rezervă, că Mach a 
trăit într-o lume cum e aceea a impresioniştilor. 
Şi pentru el totul e pură senzaţie. Materia dispare. 
Lucrurile de asemenea („atomii" nu sînt decît o 
ultimă expresie a „lucrurilor izolate"). 

Asemănarea aceasta dintre filozofia şi fizica lui 
Mach pe de o parte, şi arta şi estetica impresio¬ 
nistă pe de altă parte, e una din corespondenţele 
cele mai interesante ale veacului trecut. Cum se 
explică această corespondenţă? Apariţiile sînt 
contemporane, dar e sigur că omul de catedră 
Mach n-a ştiut nimic despre arta impresionistă. 
Ni s-ar părea destul de grotesc să ni-1 închipuim 
umblînd prin expoziţii ca să-şi alcătuiască teoriile 
ca un comentariu în marginea tablourilor unui 
Monet. Şi totuşi, teoriile lui Mach par un co¬ 
mentariu în marginea experienţei impresionis¬ 
mului. Mach se străduia să cuprindă realitatea cît 
mai „fără de ipoteze" cu putinţă. Prins în jocul 
nestatornic al senzaţiilor pure, el a făcut în veacul 
trecut cel mai hotărîtor pas spre relativismul de 
mai tîrziu (chiar şi conceptele de spaţiu şi de timp 
absolut i se par suspecte). Dar o artă a relativis¬ 
mului e şi impresionismul. Manet voia să fixeze 
pe pînzele sale apariţiile cele mai „relative" şi mai 

fugare ale naturii: o grădină topită în lumina so¬ 
lară, aşa cum e o singură dată această lumină, la 
orele 10 în ziua de 25 iunie. Manet a ştiut că refle¬ 
xele şi nuanţele se schimbă de la o secundă la alta. 
Mach ca şi Manet şi-au dat deopotrivă seama că 
natura are numai aspecte relative şi accidentale. 
De aceea Mach nu îngăduie ştiinţei construcţia de 
ipoteze, decît ca un mijloc subiectiv de orientare 
(conceptelor teoretice nu le corespunde, după 
părerea sa, nici o realitate). Şi din acelaşi motiv 
Manet nu admitea în artă compoziţia după înalte 
şi abstracte exigenţe geometrice sau transforma¬ 
rea după idei preconcepute a realităţii imediate. 
Realitatea este alcătuită, după Manet, din aburii 
schimbăcioşi ai senzaţiilor în veşnică curgere. 

Henri Bergson e psihologul diferenţiat al im¬ 
presionismului, cum Ernst Mach a fost fizicia¬ 
nul aceluiaşi curent. Se ştie că unul din principiile 
impresionismului în pictură era să nu se mai lu¬ 
creze în culori, ci numai în nuanţe de culori. Se 
manifestă în această morbidă dragoste de nuanţă 
un fel de a fi, de a gîndi şi de a trăi al unei întregi 
generaţii, care ea singură se socotea sfîrşit de veac. 
Patima aceasta obosită a „nuanţelor" caracteri¬ 
zează un stil spiritual: 1870 — 1910. Citiţi o dată 
studiul lui Bergson asupra „datelor imediate ale 
conştiinţei"; citiţi-1 în noua lumină ce o poate 
arunca asupră-i filozofia stilurilor, şi veţi vedea 
ce rol imens joacă „nuanţa" în gîndirea marelui 
intuiţionist. In opera filozofului, cuvintele îşi 
pierd rigiditatea socratică, dobîndind fluiditatea 
curgătoare a vieţii pe care vor s-o oglindească. 

Psihologia lui Bergson e o psihologie a „nu¬ 
anţelor" sufleteşti. Cum pictorii naturali şti cu¬ 
noşteau numai culorile şi prea puţin nuanţele, aşa 

psihologia pînă la Bergson cunoştea conştiinţa 
sumar în cele şapte culori principale pe care 
ochiul nedeprins le vede în curcubeu. A trebuit 
să vină Bergson ca să arate că o stare de conştiinţă 
nu e separată de celelalte sau mecanic legată de 
altele, ci organic întreţesută cu toată conştiinţa: 
o stare de conştiinţă cuprinde pe toate celelalte, 
e nuanţată în fiecare moment de întreaga con¬ 
ştiinţă. (Aşa cum într-un tablou de Monet, un 
grup de culori suferă reflexul înmiit al aerului din 
jur!) Stările de conştiinţă se pătrund reciproc 
creînd un veşnic joc de nuanţe. Graiul omenesc, 
făcut anume să cuprindă numai lucruri exteriori¬ 
zate în spaţiu, nu e în stare să precizeze tocmai 
acest proces continuu, melodic organizat şi îm¬ 
pletit din indefinibile nuanţe ale conştiinţei. Pro¬ 
cesul acesta trebuie prins cu ajutorul unei profunde 
intuiţii, care se dezbară de. toate procedeele mate¬ 
matice ale intelectului cu categorii formate pentru 
realităţi spaţiale. „Am spus că mai multe stări de 
conştiinţă intră într-o legătură organică, se pă¬ 
trund reciproc, devin tot mai bogate şi pot în felul 
acesta să comunice unui eu care nu ştie nimic 
despre spaţiu, sentimentul duratei pure; dar prin 
aceasta, de dragul cuvîntului « mai multe », am şi 
izolat aceste stări şi le-am exteriorizat una faţă de 
alta, le-am juxtapus cu alte cuvinte, şi am trădat 
în felul acesta, prin însăşi expresia la care a trebuit 
să recurgem, obiceiul profund înrădăcinat de a 
desfăşura timpul în spaţiu“ (Henri Bergson, Date¬ 
le imediate ale conştiinţei). Psihologia lui Bergson 
e o psihologie a reflexelor pe care un sentiment 
le primeşte de la celelalte; o psihologie a stărilor 
aproape imperceptibile, a proceselor de conşti¬ 
inţă care nu se pot cuprinde cu cuvinte. 



CONSTRUCTIVISM 


Pe la 1905, încep a se afirma noi „determi¬ 
nante" în spiritul european. Printre cei dintîi care 
găsesc în artă un nou drum, trebuie să socotim 
neapărat şi pe acel ciudat român care, părăsin- 
du-şi ţara, nu a părăsit însă şi legendele şi amin¬ 
tirile bizantine ale acesteia: Brâncuşi. O asemuire 
între Pasărea măiastră, de atîtea ori realizată în 
metal orbitor, şi o veche catedrală se impune in¬ 
voluntar. Acelaşi extaz abstract se întruchipează 
deopotrivă în liniile prelungi ale miraculoasei 
paseri ca şi în spirituala înălţare a unei biserici. E 
o tăgăduire a realităţii în acest extaz, pe care 
Brâncuşi îl are comun cu mulţi alţi sculptori con¬ 
temporani. Germanul Barlach ciopleşte oameni 
masivi, depersonalizaţi, suflete chinuite de vizi¬ 
uni, de panică apocaliptică, fiinţe ce vegetează, 
impersonale, pătrunse de puterile fără nume ale 
existenţei, fiinţe enorme ce şi-au pierdut eul şi 
mocnesc în sufletul universal, femei care trăiesc 
ca plantele şi profeţi transfiguraţi care predică în 
pustie. Rusul Archipenko, barbarul superrali- 
nat, cizelează trupuri ireal crescute, în care ro¬ 
tunjimi clasice se amestecă printre linii tăioase, 
reduse pentru o mai intensă expresie; fiinţe care 

trăiesc prin porţiuni de trup fără cap; forme con¬ 
cave în care parcă îngeri erotici şi-au întipărit 
şoldurile ca-n ceară. Alţi artişti uită cu desăvîrşire 
natura, creează forme sintetice, redau în materie 
ritmică esenţialul vieţii, dinamica nebună a unei 
patimi, patosul unui gest şi ultima frumuseţe a 
energiilor despuiate de tot ce e întîmplător. 

S-ar spune că această fugă de realităţile ime¬ 
diate e o trăsătură „romantică", dar nu e aşa. E 
o deosebire între felul cum înţeleg cei noi să fugă 
de realitate şi felul cum încercau romanticii să 
ocolească aceeaşi realitate. Romanticii se deose¬ 
besc în privinţa aceasta mult mai puţin de clasici 
decît se crede: ei fugeau deopotrivă de realitate 
„idealizînd-o“. Ei retuşau realitatea de zgura acci¬ 
dentală, ridicînd-o pe un plan de generalitate pla¬ 
tonică. Ceea ce în natură e „individual" devine 
la ei „tip", „idee". Clasicii transformau totul în 
„idee platonică" statică, echilibrată, rece, liniştită. 
Romanticii au transformat totul în „idee plato¬ 
nică", dinamică, în mişcare şi patos. Modernii 
evită „ideile", „tipicul", cu aceeaşi sfială ca şi re¬ 
alitatea dată; ei se refugiază într-o regiune de 
supreme reducţii, încercînd să redea ultimele esenţe 
ale lucrurilor. Cînd pictorul redă nişte lupi, aceşti 
lupi nu sînt nici fotografii mai mult sau mai 
puţin fidele după natură, nici lupi idealizaţi 
pentru Olimpul platonic, ci însăşi animalitatea 
sfîşietoare —vizual întrupată prin geometrizarea 
ciudată a unor contururi ce nu mai amintesc 
decît schematic lupii reali. Iar într-un grup de 
sculptură avînd ca subiect pasiunea erotică, nu 
recunoaştem copia de panoramă a unui bărbat ce 
îmbrăţişează o femeie, idilă ce se vede pe orice 
alee; nu surprinzi într-o asemenea operă nici 

figura clasicului Paris îmbrăţişînd pe frumoasa 
Elena, căci o atare sculptură constă mai curînd 
dintr-un complex de forme abstracte, metalic 
îndoite şi ritmic încleştate, aşa ca să redea însăşi 
patima încleştării erotice; nu „fiinţe“, ci esenţialul 
unor puteri descărcate. 

Această pornire spre esenţial e una din trăsă¬ 
turile caracteristice ale epocii care începe pe la 
1900. 

In ultimele decenii au apărut în diverse do¬ 
menii ştiinţifice o seamă de teorii de o structură 
cu totul nouă. Ele au avut darul de a revoluţiona 
gîndirea ştiinţifică, şi în acelaşi timp de a pune noi 
probleme filozofiei. Pentru ilustrarea tendinţei 
constructive ce se desemnează în ştiinţă, vom ale¬ 
ge teoriile cele mai caracteristice: teoria relativi¬ 
tăţii şi aceea a cuantelor. 

Teoria relativităţii e sub aspect structural atît 
de interesantă încît merită o discuţie mai amă¬ 
nunţită. 

Se ştie ce rol important a avut în geneza teoriei 
relativităţii faimosul experiment Michelson. Expe¬ 
rimentul a avut darul să releve o serie de fapte 
paradoxale. Recapitulăm faptele în conexiune cu 
acest experiment. 

1. Era un fapt îndeobşte admis că pămîntul se 
mişcă. 

2. Era un fapt îndeobşte admis că lumina e, 
indiferent de natura ei, un fenomen de mişcare 
(de o viteză aproximativă de, convenţional fixată 
la, 300 000 km/sec.). 

3. Era un fapt îndeobşte admis că aceste fe¬ 
nomene de mişcare (a pămîntului şi luminii) se 
petrec într-un spaţiu absolut şi în timp absolut 
(newtonian). 

Conform principiului clasic al relativităţii miş¬ 
cărilor, admis ca tot atît de sigur ca şi faptele şi 
supoziţiile de mai înainte, ar urma să se poată 
înregistra o diferenţă în viteza luminii în raport 
cu mişcarea pămîntului (cînd pămîntul se mişcă 
în aceeaşi direcţie şi cînd se mişcă în direcţie 
contrară cu lumina). Or, Michelson a demonstrat 
prin experimentul său că totul se petrece ca şi 
cum pămîntul ar sta pe loc. 

Fapt nou. Fapt neaşteptat. In faţa faptului ne¬ 
prevăzut, omul de ştiinţă avea latitudinea mai 
multor atitudini: 

1. Explicarea paradoxului experimental al lui 
Michelson se putea încerca printr-o ipoteză pur 
fizicală, adică printr-o ipoteză în acord structural 
cu logica şi cu conceptul cronospaţial. (Ceea ce s-a 
şi făcut, dar fără succes, deoarece toate ipotezele 
fizicale propuse ajungeau pe rînd în contradicţie 
cu fapte stabilite prin alte experienţe. Asemenea 
experienţe erau îndeosebi cele ale lui Fizeau şi 
cele în legătură cu aberaţia luminii.) 

2. Experimentul lui Michelson putea pe de altă 
parte să fie declarat deplin verificat, dar totodată 
inexplicabil prin ipoteze pur fizicale de genul celor 
vechi, adică prin ipoteze în acord şi cu logica şi 
cu concretul cronospaţial dat în lumea simţu¬ 
rilor. Fizicianului Lorentz îi revine desigur me¬ 
ritul de a fi creat cea dintîi ipoteză în spiritul 
fizicii noi. S-a văzut aşadar cum anume principii 
în afară de orice discuţie (relativitatea mişcărilor) 
şi anumite experimente, ce-au dus la rezultate de 
o extremă probabilitate (Michelson), nu voiau în 
nici un chip să se potrivească. Ipoteze, care de 
care mai îndrăzneţe, se îngrămădeau, pentru a 
explica incongruenţa. In zadar. Pentru fiecare 

nouă ipoteză propusă se putea aduce şi o dovadă 
potrivnică. în cele din urmă, Lorentz a fost acela 
care propune o ipoteză care la început păru mai 
fantastică decît toate celelalte, dar care pentru 
moment reuşea în adevăr să înlăture o seamă de 
greutăţi: celebra ipoteză a „contracţiei" corpu¬ 
rilor în mişcare. Un corp s-ar scurta în direcţia 
mişcării, şi anume cu atît mai mult cu cît viteza 
corpului e mai mare. Ipoteza a fost primită la 
început ca cea mai curioasă din curiozităţile plăs¬ 
muite vreodată de închipuirea savanţilor, sau în 
cazul cel mai bun ca o ficţiune interesantă, dar 
fără substrat real, cum sînt atîtea altele, mai ales 
în domeniul matematicii. Lorentz aducea de fapt 
un nou fel de a vedea, un nou mod de a gîndi 
ipotetic, nu atît în marginea aparenţelor imediate, 
cît împotriva acestora. Să riscăm termenul: Lo¬ 
rentz aducea un nou stil de ipoteze. Einstein a 
dezvoltat cu amploare şi cu o admirabilă logică 
inspiraţia lui Lorentz. Iniţiativa a fost a acestuia. 
A celuilalt a fost sistemul şi realizarea. 

Pentru lămurirea paradoxului Michelson, Ein¬ 
stein s-a decis să propună o formulă care conţine 
în sine însăşi paradoxiile experimentului: con¬ 
stanţa vitezei luminii (cu toate precizările date 
mai sus). Fofmulaîn sine nu lămurea propriu-zis 
nimic, ci ridica paradoxiile experimentului la 
valoarea de paradoxi e principială. Izolată pentru 
sine, fără accesoriile teoriei relativităţii, formula 
aceasta violează logica. Pentru orice minte, acor- 
dînd un interes unor astfel de exerciţii, formula 
trebuia prin urmare lămurită. Pentru soluţionarea 
paradoxiei de astă dată principială, se dădea posi¬ 
bilitatea de a modifica înşişi termenii cronospa- 
ţiali, de a se transforma radical înseşi noţiunile 

cu privire la spaţiu şi timp. Einstein a modificat 
în aşa fel structura concretului cronospaţial, încît 
pe temeiul acesta, al unor noi condepte despre un 
spaţiu şi timp relativ, avea putinţa să dea o înfăţi¬ 
şare logică formulei despre constanţa luminii (cu 
toate precizările ei). 

Fizica modernă a fost serios zguduită în te¬ 
meliile ei şi de o altă teorie, cu un trecut aven¬ 
turos şi în unele privinţe mai revoluţionară chiar 
decît teoria relativităţii, anume de teoria cuante¬ 
lor, ale cărei baze le-a pus Max Planck. însuşi 
autorul ei, care a asistat laborios la toate peripe¬ 
ţiile luptelor ce s-au dat în jurul teoriei, dezvol¬ 
tată şi extinsă în diverse domenii prin concursul 
multor fizicieni şi chimicieni din ultimele decenii, 
afirmă într-un loc că teoria relativităţii e pentru 
fizica clasică mai mult o încoronare, cîtă vreme 
teoria cuantelor o depăşeşte. în ce constă această 
depăşire ? Teza fundamentală a teoriei cuantelor 
enunţată de Planck (1900) a fost aceasta: „Ener¬ 
gia unui rezonator trebuie necesar concepută nu 
ca o cantitate continuă divizibilă la infinit, ci ca 
o cantitate discontinuă compusă dintr-un număr 
întreg de particule egale." Din momentul chiar al 
enunţării şi pînă astăzi, teoria cuantelor a în¬ 
registrat o serie de triumfuri, a trecut prin mo¬ 
mente critice şi prin dificultăţi gata de a-i deveni 
fatale, şi se găseşte actualmente într-o situaţie încă 
nesigură de sine, deşi e aproape unanim admisă. 
Există fenomene fizicale (interferenţa, difracţia) 
care nu îngăduie o explicaţie decît prin clasica 
teorie a ondulaţiei, opunînd o rezistenţă dîrză ideii 
de cuante. Există în schimb multe fenomene fizice 
(de amintit îndeosebi efectul fotoelectric şi efec¬ 
tul Compton) care devin transparente prin teoria 

cuantelor şi rămîn opace faţă de ideea ondulaţiei. 
Ca fenomen pentru sine şi în raportul său cu alte 
moduri de energie, lumina, de pildă, prezintă 
aspecte atît de diferite, încît pentru lămurirea lor 
trebuie să se recurgă la teorii, care din punct de 
vedere logic-concret se exclud (ondulaţie sau 
corpuscule-cuante). E lumina de natură ondula- 
torie sau de natură corpusculară (energie corpus- 
culară) ? S-ar părea sub unghiul logic-concret că 
lumina nu poate fi decît sau de natură ondula- 
torie sau de natură corpusculară, căci cele două 
concepte sînt alternative prin excludere. Or, 
fenomenologia luminii pare a cere ambele ipo¬ 
teze. încercările întreprinse din partea unor 
cuantişti de a împăca teoria cuantelor cu aceea a 
ondulaţiei prin acomodarea lor reciprocă n-au 
dat rezultatele dorite. Cît timp nu se renunţă la 
gîndul de a se substitui luminii un model imagi- 
nar-concret în conformitate cu logica şi cu para- 
doxia faptelor experimentate, o ieşire din dualismul 
de concepte (ondulaţie-corpuscule) pare cu ne¬ 
putinţă. Oamenii de ştiinţă au operat de fapt cu 
un fel de concept de natură aproape mistică, cu 
conceptul cuantelor în care se amesteca, logic şi 
intuitiv imposibil, şi imaginea ondulaţiilor. Pe 
urmă, mai ales din momentul creării mecanicii on¬ 
dulatorii de către Louis de Broglie, pentru a ieşi 
întrucîtva din echivoc, s-a recurs iarăşi la dualism, 
cu precizarea suspendată în vid că în anume cazuri 
acelaşi complex de fenomene trebuie privit ca 
ondulaţie, în altele ca manifestare a unei energii 
discontinue-corpusculare. Nearătîndu-se de unde 
derivă această diferenţă, dualismul ondulaţie-cor¬ 
puscule rămîne o paradoxie. Şi deocamdată ştiinţa 
nu a ieşit din el. în privinţa aceasta, iată ce spune 

acelaşi Louis de Broglie în marginea teoriei în dis¬ 
cuţie: „Introducerea simultană a continuului şi a 
discontinuului pare a deveni aici necesară într-o 
formă total incomprehensibilă."" Introducerea 
unor formule alcătuite din termeni contradictorii, 
acolo unde trebuie, ar echivala desigur cu una din 
reformele metodologice cele mai importante ale 
ştiinţei. Situaţia, dintr-o regretabilă neadaptabili- 
tate, a fost socotită însă drept o simplă criză, deşi 
întrebuinţarea formulei a dus la o serie de noi 
descoperiri în fizica actuală. E admisibil ca o for¬ 
mulă să fie socotită simptom al unei crize atîta 
timp cît duce încă la noi descoperiri ? Evident că 
nu. In împrejurările actuale, cînd fizicienii sîntpe 
cale de a renunţa la o serie de obiceiuri metodo¬ 
logice primite ca moştenire din fizica clasică, teo¬ 
ria cuantelor sau mecanica ondulatorie trebuie 
privite ca excepţionale afirmări ale unui nou stil 
de gîndire teoretică. Un gînditor urmărind teo¬ 
riile fizicii noi are impresia că niciodată spiritul 
nu a impus naturii exterioare propriile sale creaţii 
cu aceeaşi insistenţă ca tocmai în timpul nostru. 


” Cităm dintr-un studiu de Louis de Broglie două pasaje 
caracteristice: „On en est effet â se figurer des corpuscules de 
lumiere (Ies Lichtquanten d’Einstein) assez couramment 
nommes aujourd’hui Ies « photons ». Comme Ies corpuscules 
de matiere, ces photons seraient definis par leur energie et leur 
quantite de mouvement, et conservaient leur individualite en se 
deplaşant dans l’espace. Des faits incontestables sont venus 
confirrner cette hypothese." „Comme l’interpretation des in- 
terferences et de la diffraction paraît exiger la conception des 
ondulations, la theorie de la lumiere est entree, apres la decou- 
verte de l’effet photoelectrique, dans un etat de crise aigtie, l’iii- 
troduction simultanee du conţinu et du discontinu paraissant 
ici devenir necessaire sous une forme totalement incompre¬ 
hensibile" (Continuite et individualite dans laphysique moderne, 
Cahier de la nouvelle journee, XV, Paris, 1929, pp. 65—66). 

Noul fizician sileşte oarecum natura să ia liniile 
gîndite. Noul fizician sileşte natura să împrumute 
încheieturile gîndirii. Natura devine prin noile 
teorii fizice aşa-zicînd o creaţie matematică de o 
mare claritate abstractă, dar lipsită complet de 
acea claritate plastică ce i-o dăduse fizica veche a 
lui Newton. Experienţa intră desigur foarte bine 
în noile tipare. Dar în cîte alte tipare nu a intrat 
pînă acum aceeaşi experienţă ? Interesant e că nici 
una din cele vreo trei-patru dovezi experimen¬ 
tale ce s-ar putea aduce ca sprijin pentru teoria 
relativităţii nu e hotărîtoare. Pentru fiecare din 
aceste fapte s-ar putea găsi eventual şi o altă expli¬ 
caţie. Exclusiv pentru ideile lui Einstein nu vor¬ 
beşte nici una. Am îndrăzni prin urmare să spunem 
că fizica nouă e fizica epocii noastre, istoric 
condiţionată şi istoric determinată. O frumoasă 
sinteză creatoare a experienţelor fizice de azi, 
sinteză care mîine ar putea fi înlocuită prin alta. 
Un monumental tablou abstract al cunoştinţelor 
ce le putem avea, noi cei de astăzi, despre cos¬ 
mosul împrejmuitor. Un tablou care în atîtea 
privinţe e mai curînd expresia felului de a gîndi 
şi a stilului nostru decît oglindirea unei realităţi 
obiective. 

Am îndrăzni să asemănăm chiar fizica nouă cu 
arta nouă. 

S-a văzut că în arta de pe la 1900 încoace, pe 
cît de oglinditoare a lumii exterioare fusese înain¬ 
te, pe atît de tangenţială faţă de natură devine 
ulterior. Arta nouă nu mai vrea să reproducă na¬ 
tura. Arta nouă „deformează" natura, încărcînd-o 
de tensiuni spirituale. Refractară faţă de înfăţi¬ 
şarea imediată a naturii, arta nouă impune naturii 
alte linii. Cubismul, expresionismul şi toate cele- 

lalte isme ale epocii au ceva comun: siluirea ima¬ 
ginilor despre natură în forme care convin spiri¬ 
tului. Cubistul şi expresionistul se consumă în 
sintetică viziune deformantă sub presiunea unor 
superioare exigenţe, fie că face artă, fie că face 
ştiinţă. Căci există oarecum şi un cubism ştiin¬ 
ţific, care impune imaginii despre natură unele 
linii de forţă abstracte: fizica nouă. Einstein, spre 
deosebire de fizicianul clasic, care opera cu geo¬ 
metria plastică a lui Euclid, siluieşte cosmosul în 
geometria spaţiilor curbe noneuclidice la ceea ce 
nici născocitorii acestor ficţiuni nu se gîndiseră 
vreodată. Deformaţia potrivit exigenţelor spiritua¬ 
le, această particularitate stilistică a epocii noas¬ 
tre, se simte pînă şi în punctul de plecare al lui 
Einstein. Acest punct de plecare oarecum arbitrar, 
prin care Einstein obţine deformarea conceptelor 
clasice despre spaţiu şi timp, constă în afirmaţia 
că lumina are o viteză constantă, indiferent din 
ce sistem în relativă mişcare faţă de ea o priveşti. 
Prin experimentul lui Michelson, afirmaţia aceasta, 
în aparentă contradicţie cu ideea clasică despre 
relativitatea mişcărilor, dobîndea desigur un temei 
empiric. Dar pe cînd alţii încercau să explice 
într-un fel oarecare acest fapt al lui Michelson, 
Einstein pune un accent voit pe constatarea aceas¬ 
ta, şi fără să mai încerce s-o „explice", s-o „tăl¬ 
măcească", îi dă proporţii de principiu. Mai mult 
chiar: afirmaţiei despre constanţa vitezei luminii 
îi dă putere definitorie , zicînd că tocmai cu aju¬ 
torul acestui principiu al constanţei vitezei lumi¬ 
nii definim concepte, care pînă aici ni se păruseră 
mai fundamentale (cum ar fi al simultaneităţii, al 
spaţiului şi al timpului). Constatarea invariabilei 
viteze a luminii (Michelson) în condiţii date 

fusese o observaţie paradoxală, şi deci o problemă 
de dezlegat. Pentru Einstein, această constatare 
nu mai e o problemă; el o acceptă fără discuţie şi 
o transformă, printr-un act voluntar, în „princi¬ 
piu" şi în mijloc iniţial de determinare. El spune 
că conceptele de spaţiu şi timp trebuie modificate 
astfel ca, măsurînd viteza luminii în două sau mai 
multe sisteme galileiene, în mişcare relativă unul 
faţă de altul, să obţii aceeaşi neschimbată valoare: 
300 000 km/sec. Prin săvîrşirea acestei operaţii, 
ajungi fireşte la relativizarea măsurilor de timp şi 
spaţiu. 

Temerar, Einstein evada prin fapta sa din pi- 
păirea precaută ce-o cerea ca metodă de cercetare 
empirismul ştiinţific. Cu ce drept transformă el 
o „constatare-paradox" în „principiu" ? Cu un 
singur drept. Cu dreptul ce ţi-1 dau roadele teo¬ 
retice ce putea să le aibă această schimbare de 
accent. Şi rodul în cazul de faţă a fost realizarea 
unei grandioase unităţi în vălmăşagul de teorii al 
fizicii contemporane. Einstein ca şi Lorentz au 
avut îndrăzneala marii creaţii, a riscantei creaţii 
împotriva aparenţelor. Ce e acest elan creator 
îndreptat împotriva naturii imediate dacă nu o 
pornire caracteristică a epocii noastre ? După 
atitudinea pasivă, înregistratoare, a naturalismu¬ 
lui şi a impresionismului, a urmat avîntul, care a 
întipărit ideilor despre natură forme noi. 



FUNCŢIA CĂLĂUZITOARE 
A CATEGORIILOR ABISALE 


Am încercat să arătăm, invocînd o seamă de 
exemple din istoria ştiinţelor în general, în ce 
măsură factorii stilistici ai spiritului sînt în stare 
să determine plăsmuirile teoretice ale omului. 
Exemplele asupra cărora ne-am oprit dovedesc 
îndeajuns că în perspective stilistice se pot aduce 
contribuţii din cele mai interesante la teoria cu¬ 
noaşterii. De altfel, intenţia noastră aceasta a fost: 
să demonstrăm că filozofia culturii, aşa cum 
ne-am obişnuit s-o vedem., poate să aducă lumini 
şi pentru problematica filozofică a „cunoaşterii", 
şi îndeosebi pentru elucidarea unora din cei mai 
secreţi factori creatori ai gîndirii „ştiinţifice". 
Materialul istoric citat ca mărturie poate fi fără 
îndoială imens sporit. Grija de a exemplifica prin 
pilde elocvente, mai mult decît prin mulţimea lor, 
e motivul care ne-a făcut să procedăm destul de 
economic la alegerea materialului. Istoria ştiin¬ 
ţelor este fără îndoială un domeniu prea puţin 
cercetat, care ar merita mai multă osteneală din 
partea specialiştilor în diverse domenii. In fond, 
sînt foarte puţine istorii ale diverselor ştiinţe. Şi 
pînă acum n-am avut norocul să întîlnim nici un 
istoric al ştiinţelor care să se fi gîndit să scrie o 

istorie a fizicii sau a chimiei, a biologiei sau a 
altor ştiinţe ale naturii în perspectivă stilistică. 
Iată tărîmuri unde s-ar putea lucra încă enorm de 
mult. Poate că teza noastră cu privire la influenţa 
determinantă a categoriilor stilistice asupra conţi¬ 
nutului şi structurii însăşi a plăsmuirilor teoretice 
apare destul de clar prin cele arătate pînă aici. In 
măsura în care ştiinţa este constructivă, adică în 
măsura în care ea propune plăsmuiri teoretice cu 
privire la latura ascunsă a fenomenelor, ştiinţa ni 
se pare în chip vădit supusă factorilor stilistici. 
Există fireşte o vastă porţiune a ştiinţei unde 
influenţa factorilor stilistici e nulă, şi altă porţiune 
unde ştiinţa era numai călăuzită, dar nu deter¬ 
minată chiar în conţinutul ideilor ei de aceşti 
factori stilistici. Cînd cunoaşterea ştiinţifică se 
găseşte în faţa unui fenomen dat concret, şi nu 
vrea decît să descrie acest fenomen sub aspectele 
sale sensibil-concrete, desigur că ea, cunoaşterea 
ştiinţifică, se poate aşeza în afară de orice factori 
stilistici. Cînd însă ştiinţa vrea să reveleze mistere 
prin plăsmuiri sau construcţii teoretice, factorii 
stilistici intervin, fie că spiritului nostru îi convine 
sau nu aceasta. Spiritul revelator de mistere este 
inevitabil pus sub stăpînirea acestor factori de 
putere şi eficienţă categorială. Plăsmuirile teore¬ 
tice constructive sînt structurate în chiar conţi¬ 
nutul lor totdeauna şi de factorii stilistici. Repetăm 
afirmaţia, ce am mai făcut şi în alte studii, că 
există de fapt două feluri de cunoaşteri, cunoaş¬ 
terea tip I şi cunoaşterea tip II. In cunoaşterea tip 
I nu intervin factorii stilistici. In cunoaşterea tip 
II, revelatoare de mistere, intervin determinativ 
şi factorii stilistici. O mare greşeală a oricărei teo¬ 
rii de sens kantian a cunoaşterii este aceea de a 

fi voit să reducă tipul II de cunoaştere la tipul I. 
Cele două tipuri sînt susceptibile de distincţii 
chiar şi numai în cadrul strict al teoriei cunoaşte¬ 
rii şi în cadrul logicii. Operaţia aceasta am făcut-o 
altă dată', încît nu mai e nevoie să revenim. După 
expunerile premergătoare, sîntem acum în situaţia 
de a aduce o nouă lămurire şi noi posibilităţi, 
foarte izbitoare, de a distinge tipul II de cunoaş¬ 
tere de tipul I. 

Ceea ce criticismul lui Kant dar şi oricare alt 
criticism derivat n-a observat, este că ştiinţa nu e 
structurată numai de categoriile conştiinţei prin 
care se organizează datele simţurilor, ci şi de o 
garnitură de categorii mai adînci, mai secrete, de 
natură stilistică. Ca să fim precişi: ştiinţa are fără 
îndoială porţiuni care se supun exclusiv catego¬ 
riilor pe care cu oarecare îngăduinţă le putem 
numi kantiene. Dar ştiinţa, întrucît aspiră la şi 
încearcă „revelarea" de mistere prin construcţii 
schematic-conceptuale, se supune şi categoriilor 
stilistice. Ştiinţa are deci o structură mult mai 
complexă decît şi-a imaginat-o Kant şi toţi aceia 
care l-au urmat prin concepţii asemănătoare sau 
derivate. Cît priveşte tocmai partea constructivă 
a ştiinţelor, lucrul acesta l-am lămurit, credem, 
îndeajuns. Spuneam însă că ştiinţa se găseşte ade¬ 
sea în situaţia de a „observa" şi de a „descrie" 
fenomene date, sau de a descoperi noi fenomene, 
şi că în asemenea situaţii este cel puţin călăuzită 
de anumiţi factori stilistici , cu toate că aici e vorba 
despre operaţiuni despre care s-ar crede că se pot 
scuti de atare intervenţii. Tocmai fiindcă acest 
lucru ar părea discutabil, e foarte indicat să 


V. Trilogia cunoaşterii. 

atragem luarea-aminte asupra unor exemple care 
ilustrează ceea ce dorim să subliniem. Deodată cu 
constituirea ştiinţelor naturale, s-a pus oamenilor 
de ştiinţă, de exemplu în domeniul botanic, pro¬ 
blema de a „clasifica" plantele. Clasificări s-au 
propus şi în Antichitate din diferite puncte de ve¬ 
dere. Vom atrage însă atenţia asupra unui sistem 
de clasificare, cel mai important care a apărut în 
timpul Renaşterii, şi asupra unui alt sistem care 
a fost susţinut mai tîrziu, al lui Linne, spre a se 
vedea că şi asemenea simple „clasificări" implică 
de fapt prezenţa activă în spiritul uman a unor 
atitudini stilistice. După configuraţia şi habitusul 
lor, plantele s-ar fi putut clasifica imediat pe 
temei de asemănări şi diferenţe, dar naturaliştii au 
căutat un mare sistem clasificator oarecum uni¬ 
lateral, şi astfel s-a ajuns la clasificări care arată 
că spiritul uman este uneori chiar şi în atare 
operaţiuni călăuzit de inconştiente atitudini”stilis¬ 
tice. în timpul Renaşterii a trăit Andrea Cesal- 
pino (1519—1603), profesor la Pisa. Un mare 
botanist. Condus de-o concepţie aristotelică, el 
vede împlinirea plantei în „fruct". Ceea ce este 
mai nobil, mai esenţial în plantă, izbucneşte, 
după concepţia antică, în „fruct". De aceea, el 
încearcă o clasificare a plantelor după „fructele" 
lor. în botanica lui Cesalpino, cea mai vastă şi 
merituoasă încercare de această natură la începu¬ 
turile lumii moderne, găsim o opţiune spirituală 
în favoarea fiinţei vegetale înţeleasă ca o fiinţă 
care tinde spre realizarea unui „scop" în sens antic 
(factorul antic al Renaşterii). Acest scop, acest 
zenit al fiinţei vegetale, ar fi „fructul". A vedea 
fiinţele vegetale sub unghiul plenitudinii lor 
producătoare de „fructe" este de fapt ceva antic. 

Cesalpino a optat, cînd s-a pus problema clasifi¬ 
cării plantelor, pentru acest punct de vedere, care 
în ultimă esenţă este expresia unor atitudini 
„stilistice". Mai tîrziu, în secolul al XVIII-lea, Cari 
von Linne (1707—1778), unul din cele mai mari 
genii clasificatoare, îşi creează sistemul botanic 
care-i poartă pînă astăzi numele după un alt 
punct de vedere, după acela al „florilor" sau al 
organelor sexuale ale plantelor. Şi Linne alege din 
ansamblul de părţi ale plantei o parte pe care o 
preface în criteriu de clasificare. Dar Linne vede 
fiinţa plantei nu în „împlinirea" ei, în fruct, ci în 
tot ansamblul viu, în toată creşterea, în toate 
fazele organice, în toată devenirea plantei , şi de 
aceea, printr-o fericită intuiţie, el alege acel organ 
care este decisiv şi caracteristic pentru fiinţa vege¬ 
tală în devenirea ei, adică, floarea, unde se petrece 
fecundaţia, şi care este totodată un organ de ma¬ 
turitate al plantei. Ansamblul caracteristic al unei 
plante se rezumă mai bine în floare decît în fruct. 
Să ne întrebăm însă dacă sistemul linnean astfel 
întemeiat ar fi putut lua fiinţă dacă spiritul euro¬ 
pean modern n-ar fi înclinat prin înseşi struc¬ 
turile sale cele mai intime spre aspectele de 
devenire ale naturii, spre caracteristic, spre tot ce 
e organic, viu, germinativ. Botanica lui Cesal¬ 
pino, încă aşa de aristotelică, şi botanica lui 
Linne, aşa de europeană, deşi nu vor decît să cla¬ 
sifice şi să descrie- fenomene date, rezumă atitu¬ 
dini spirituale diferite faţă de natură, şi implică, 
prin criteriile lor, categorii stilistice profund de¬ 
osebite. „Fructul" admis ca criteriu de clasificare, 
denotă o atitudine antică-clasică sau de Renaştere; 
floarea admisă ca criteriu de clasificare denotă o 
atitudine modernă, baroc-romantică. 

Vom mai cita la întîmplare şi alte mărturii din 
istoria ştiinţei, care probează prezenţa călăuzi¬ 
toare, dacă nu determinantă, a factorilor stilistici 
în procedeele de aşa-zisă simplă observaţie sau de 
interpretare pretins nefalsificată a observaţiilor în 
legătură cu fenomenele naturii. 

Pînă în anul 1628, cînd englezul William Har- 
vey (1578 —1657) îşi publică lucrarea despre mişca¬ 
rea inimii şi circulaţia sîngelui la animale, acest 
fenomen era încă foarte misterios. în Antichitate, 
se credea că sîngele are o mişcare difuză în corp, 
dar această mişcare era atribuită sîngelui înzestrat 
cu pneuma, cu o putere spirituală. Aşa în Antichi¬ 
tate, aşa în Evul Mediu. Harvey a cercetat mai de 
aproape inima , şi ajunge la concluzia că inima 
este o pompă musculară, care pune sîngele în 
circulaţie. Ideea despre automişcarea pneumatică 
a sîngelui a trecut cu aceasta la hala de vechituri. 
Cînd Harvey îşi face descoperirea, nici Galilei şi 
nici Descartes nu-şi publicaseră ideile cu privire 
la legile mecanicii. Dar Harvey a studiat la Bo- 
logna, a luat contact cu toate preocupările mecani¬ 
ciste ale timpului, şi cunoştea desigur mecanismele 
tehnicii din timpul său. Această idee despre me¬ 
canicism şi mecanicitateîn general i-a făcut posibil 
să interpreteze într-un anume chip mişcarea 
inimii şi circulaţia sîngelui. Ideea de determinism 
mecanicist, cu toate implicatele ei stilistice, plutea 
în aer. Numai călăuzit de o asemenea idee şi de 
atare implicate stilistice, Harvey a putut să „in¬ 
terpreteze" observaţiile în legătură cu fenomenul 
circulaţiei sîngelui în sensul în care a făcut-o. Ob¬ 
servaţiile însele sînt deci, adesea, şi cu cît avansăm 
în dezvoltarea ştiinţelor, tot mai mult pregătite şi 
condiţionate de ideile teoretice, iar ideile teore- 

tice sînt la rîndul lor condiţionate şi de prezenţa 
unor categorii stilistice. Sîngele venos, mai întune¬ 
cat, şi sîngele arterial, mai deschis, a putut să fie 
observat ca atare, dar rămînea o întrebare: Cum 
trebuie interpretat acest fenomen ? Descoperirile 
lui Harvey făcute în lumina unor anume coor¬ 
donate stilistice au dus şi la o anume „interpre¬ 
tare" a fenomenului sîngelui venos şi arterial. 
Ţinem să atragem luarea-aminte că şi babilonienii 
arhaici cunoşteau cele două feluri de sînge. Dar 
ei interpretau acest fenomen în perspectiva pro¬ 
prie mentalităţii lor. Conduşi mai ales de ideea 
„periodicităţii" cît priveşte fenomenele, ei sus¬ 
ţineau că sîngele arterial este sînge de zi, iar sîn¬ 
gele venos — sînge de noapte. 

S-ar putea umple volume foarte masive, dacă 
s-ar trece în revistă toate exemplele spicuite din 
istoria ştiinţelor, pentru a demonstra rolul pozi¬ 
tiv al factorilor stilistici chiar cînd e vorba numai 
despre „observarea" fenomenelor. „Observarea" 
unor fenomene este adesea îmbibată de o teorie 
prealabilă, şi prin urmare, în ultimă analiză, ea 
este condiţionată şi de eficienţa unor factori sti¬ 
listici de natură categorială. 




AJUSTAREA STILISTICĂ 
A IDEILOR ŞI OBSERVAŢIILOR 


Raportul special ce se constată între factorii 
stilistici, gîndirea teoretică şi dirijarea observaţiei 
se manifestă în felurite chipuri. înainte de a trece 
la concluziile ce se desprind din situaţie, şi care 
sînt tot atîtea contribuţii la o filozofie a „ştiinţei", 
ne mai oprim să examinăm un aspect, căruia îi 
acordăm oarecare importanţă. 

în veacul al XVIII-lea se ivesc întîile semne ale 
teoriei evoluţioniste în domeniul biologic, mai 
mult ca nişte sugestii la început, apoi sub modul 
unor idei de natură speculativă. Astfel la Buffon, 
la Herder, la Kant. Numele lui Goethe este de 
asemenea adesea citat printre ale precursorilor de 
seamă ai evoluţionismului biologic, mai ales prin 
ceea ce el ne spune despre metamorfoza plan¬ 
telor. Lamarck înseamnă însă întîia etapă mai 
definitivă a teoriei transformiste. Istoricii ştiinţe¬ 
lor naturii văd în cele cîteva nume amintite şi al¬ 
tele la fel, mai puţin cunoscute, nişte „precursori", 
nişte „pregătitori" ai teoriei transformiste. Meritul 
epocal întru formularea acestei teorii se atribuie 
însă îndeobşte lui Darwin, care a înfăţişat-o publi¬ 
cului cu un succes răsunător (1859). Cît priveşte 
această prezentare istorică a etapelor prin care a 

trecut ştiinţa pînă să ajungă la formula evoluţio¬ 
nistă, am avea unele lucruri de spus. Se ştie că 
Darwin a trăit şi a ajuns la maturitate ştiinţifică 
într-o epocă pe care o numim a pozitivismului, 
a realismului, a naturalismului. Stilul naturalist 
(1840—1880) a urmat după prăbuşirea spiritului 
constructiv-romantic (1795—1840). Obişnuiţi să 
privim istoria în perspectivă stilistică, trebuie să 
ne mirăm că dezvoltarea teoriei evoluţioniste în 
biologie este în general aşa de unilateral înfăţişată 
cum din nenorocire se întîmplă. Teoria evolu¬ 
ţionistă, în esenţă, ca idee, n-a avut în numele 
amintite şi în alte cîteva numai nişte „precursori", 
căci ea este de origine eminamente romantică. 
Darwin, ca om de ştiinţă de orientare naturalistă , 
n-ar fi ajuns niciodată la ideea foarte constructivă , 
foarte debordantă în raport cu „experienţa", a 
„evoluţiei", dacă s-ar fi lăsat călăuzit numai de 
spiritul de care a fost dominată epoca sa. Avem 
impresia că uneori se petrece în istoria gîndirii şi 
acest fenomen curios. O idee, o teorie, deşi prin 
toată structura ei apare ca produs caracteristic al 
unui anume stil spiritual, este uneori luată în 
primire de oamenii altei epoci, care prin orien¬ 
tările ce-i aparţin n-ar fi fost niciodată în stare să 
formuleze o asemenea idee sau teorie. Consecinţa 
acestui proces este o anume nouă ajustare sti¬ 
listică a ideii în chestiune. Susţinem aşadar că în 
cadrul simplu al stilului naturalist, Darwin n-ar 
fi răzbătut niciodată pînă la ideea de „evoluţie", 
la teoria „transformismului biologic". în adevăr, 
el a moştenit această teorie de origine pronunţat 
speculativă, de origine „romantică" sau preroman¬ 
tică, şi n-a făcut decît s-o ajusteze la tendinţele 
stilului naturalist. Naturaliştii preromantici şi 

romantici nu sînt numai precursorii pregătitori ai 
teoriei transformismului; ei sînt de-a dreptul cre¬ 
atorii acestei idei constructive. Darwin n-a făcut 
decît să adapteze în chip sistematic şi pe baze 
empirice această teorie la orientări proprii natura¬ 
lismului. Nu intenţionăm cu aceasta să scădem 
întru nimic meritele lui Darwin, ci vrem numai 
să ajungem la o mai justă expunere a desfăşurării 
istorice ce a avut loc. Credem că ne găsim în faţa 
unuia din cele mai bune exemple pentru ilus¬ 
trarea unui proces istoric foarte frecvent, pe care 
l-am putea numi ajustare stilistică ulterioară a 
unei idei constructive moştenite. O idee construc¬ 
tivă oarecare este, prin structura sa, produsul ca¬ 
racteristic al unui anume stil spiritual, dar această 
idee poate fi ajustată la un alt stil spiritual, care 
prin felul său ar fi fost incapabil s-o creeze. Să 
elucidăm această propoziţie, examinînd mai de 
aproape exemplul la care ne-am oprit. 

Printre cei dintîi naturalişti care în veacul 
al XVIII-lea dau unele sugestii în sensul trans¬ 
formismului, dar în directă legătură cu teoria pre- 
formaţiunii despre care am vorbit în alt capitol, 
este Charles Bonnet, care a ajuns la un moment 
dat la unele idei potrivit cărora dintr-o specie de 
fiinţe ar putea uneori să nască şi alte specii. Teo¬ 
ria lui Bonnet a rămas fără de răsunet şi repre¬ 
zintă mai mult o curiozitate istorică. La 1778, 
apare însă cartea lui Georges Louis de Buffon, 
Epoques de la nature. în această carte, Buffon în¬ 
treprinde o încercare susţinută, în toate încheie¬ 
turile ei, de ideea transformismului. El vrea să 
arate evoluţia pămîntului şi a fiinţelor terestre. 
Nemanifestînd nici o simpatie faţă de sistemul cu 
specii fixe al lui Linne, Buffon sugerează ideea 

evoluţionistă, potrivit căreia fiinţele care formează 
grupuri de specii ar putea să aibă o origine co¬ 
mună. Şi Kant şi Herder expun în operele lor 
sugestii asemănătoare. într-un sens mai ideal şi 
Goethe, care mai tîrziu, cînd în Franţa a izbucnit 
marele conflict în jurul problemei imutabilităţii 
speciilor sau transformării speciilor, s-a declarat 
precis în favoarea transformistului St. Hilaire şi 
contra marelui Cuvier care susţinea imutabili- 
tatea speciilor. Discuţia dintre cei doi naturalişti 
francezi sfîrşea atunci cu triumful lui Cuvier. In 
adevăr, ideea transformistă se prezenta într-o 
formă ce depăşea orice controlabilitate empirică, 
încît chiar şi romanticului naturalist Cuvier aceas¬ 
tă idee a transformismului i se părea prea roman¬ 
tică. Că ideea transformismului este în esenţă de 
origine preromantică se poate arăta prin punerea 
în lumină a unor accesorii ale ei, şi prin punerea 
în relief a structurii ei ca atare. Oricare ar fi 
fondul ei de virtual adevăr „empiric 14 , ideea trans¬ 
formismului nu se întemeia, la apariţia ei, decît 
pe o foarte îndrăzneaţă imaginaţie pusă în 
mişcare de spiritul romantic care nu se sfia deloc 
să treacă dincolo de orice date concrete , şi e tot aşa 
de clar că ideea transformismului se sprijinea pe de 
altă parte şi pe unele apropieri făcute în spiritul 
„analogiei", spirit propriu aceluiaşi romantism. 

Cîteva informaţii cît priveşte forma sub care 
se prezintă ideea transformismului la Jean-Bap- 
tiste de Lamarck (1744—1829). Acest naturalist a 
devenit celebru după ce Darwin părea să fi asi¬ 
milat ştiinţei pozitive ideea transformismului. 
Lamarck este printre mult citaţii precursori ai 
evoluţionismului cel mai important. El şi-a 
publicat teoria în 1802, şi apoi mai pe larg în mai 

tîrziu atît de faimoasa Philosophie zoologique din 

1809. 

In tinereţe, Lamarck fusese condus de vagi 
teorii de factură romantică cu privire la „elemen¬ 
tul" vieţii. Viaţa el o credea eminamente „miş¬ 
care", susţinută de un pretins „fluid", care după 
părerea sa trebuie să fie înrudit cu căldura şi 
electricitatea. Ne găsim încă pe vremea cînd căl¬ 
dura şi electricitatea erau socotite „fluide". E 
foarte instructiv pentru ceea ce urmărim să pu¬ 
nem în lumină modul cu totul romantic-spe- 
culativ urmat de Lamarck pentru a ajunge la 
ideea transformismului organismelor! în legătură 
cu concepţia despre un pretins „fluid" al vieţii la 
fel cu electricitatea, Lamarck făcea speculaţii de 
acest fel: „Cînd mişcarea fluidică, proprie orga¬ 
nismului, debordează oarecum limitele normale 
ale organismului, se produce o anexă, un fel de 
nou organ, şi cu aceasta o formă mai complicată." 

Ideea transformistă odată formulată exclusiv 
pe temeiul unor speculaţii în jurul „fluidului" 
vieţii, care uneori ar putea să debordeze limitele 
organismului, cum apa debordează marginile unui 
pahar, îl vedem pe Lamarck procedînd la „inter¬ 
pretarea", în sensul acestei idei, a unor observaţii 
de domeniu empiric. Similitudinile dintre vieţui¬ 
toare, în afară de cadrele unei specii ca atare, sînt 
foarte certe şi ele au fost desigur observate nu 
numai de mulţi naturalişti, ci şi de laici. Cum 
Lamarck se găsea în posesia ideii transformiste, 
el „interpretează" similitudinile morfologice dintre 
specii diferite ca simptome ale unei reale înrudiri, 
în sensul unei ascendenţe comune, proprii spe¬ 
ciilor în discuţie. Indiferent de sîmburele ei de 
„adevăr", această teorie are prin toată firea ei ceva 

speculativ-romantic; ea nici n-a fost propriu-zis 
formulată pe baze empirice, ci dintr-un interes 
speculativ-romantic. Şi cît de „romantic**! Să ne 
transpunerii puţin în situaţie. Ideea lui Lamarck 
era aceea despre un pretins fluid al vieţii care, 
debordînd limitele organismului, produce anexe 
organice. Aceste anexe odată produse, organis¬ 
mul va uza de ele. Organul s-ar produce prin 
debordarea unui „fluid** — pe urmă i se găseşte 
„funcţia**. Mai tîrziu, Lamarck a văzut şi altfel 
toată această problemă. El a observat în expe¬ 
rienţa zilnică, foarte just de altfel, că un organ în 
funcţie se întăreşte, iar un organ în neactivitate se 
atrofiază. Observaţie justă. Dar de la o atare ob¬ 
servaţie, Lamarck face imediat un alt salt foarte 
romantic , afirmînd că funcţia creează organul, sau 
că funcţia poate să ducă la o creştere rapidă, verti¬ 
ginoasă a organului. Afirmaţii gratuite izvorîte 
din imaginaţia sa romantică, care nu cunoştea 
limite şi nu voia nicidecum să se menţină în ca¬ 
drul observaţiei ca atare. Cu aceasta nu voim deloc 
să-i facem postume reproşuri, ci să constatăm o 
atitudine. Căci, în fond, foarte bine a procedat 
Lamarck cînd a procedat în acest chip; incorect 
fireşte din punctul de vedere al empirismului, dar 
corect pentru ca să-şi consolideze ideea trans- 
formismului ca atare , fie acesta chiar şi numai în 
chip iluzoriu. Odată pornit pe acest drum, al 
socotelilor pur speculative, Lamarck era obligat 
la o serie întreagă de astfel de socoteli. Admiţînd 
în chip gratuit că funcţia creează în chip ver¬ 
tiginos organul, Lamarck mai admite şi un supli¬ 
ment explicativ tot atît de gratuit: el afirmă că 
organele şi însuşirile astfel dobîndite de individul 
viu au darul să se moştenească ! O pură fantezie! 

Toate experienţele biologice de aproape o sută 
cincizeci de ani încoace dezmint această afir¬ 
maţie! Abia acum se încearcă să se influenţeze 
într-un fel pe cale de radiaţii profunde cromo¬ 
zomii celulelor generatoare, ca să se vadă dacă nu 
cumva pe această cale s-ar putea obţine modifi¬ 
carea eredităţii. Dar asemenea experienţe pun 
toată problema pe un alt plan decît acela în care 
se situa fantezia lui Lamarck. De fapt, Lamarck 
proceda cît priveşte răstălmăcirea faptelor em¬ 
pirice nu mult mai altfel decît Goethe. Marele 
poet şi gînditor susţinea, precum e cunoscut, ideea 
transformismului cînd vorbea, de exemplu, despre 
metamorfoza plantelor. Planta singulară s-ar 
produce prin modificarea unei forme funda¬ 
mentale care este „foaia". Toate părţile plantei, 
rădăcina, tulpina, frunzele, corola, staminele, 
sînt modificări ale „foii". Şi toate plantele au la 
origine o plantă originară, „foaia". Ideea transfor¬ 
mismului s-a ivit şi s-a putut ivi numai din duhul 
romantismului, căci nici unul din datele empirice 
cunoscute în acel timp nu putea fi invocat ca 
mărturie şi prilej onest de teoretizare în acest sens 
decît printr-o gravă răstălmăcire. Ideea trans¬ 
formismului — iată o idee mare, născută mai mult 
din atitudinea spiritului faţă de realitatea empirică 
decît din aceasta-, iată o idee care, în momentul 
apariţiei ei din stilul romantic, se întemeia pe date 
empirice grosolan deformate şi interpretate în 
chip foarte eronat. Mai tîrziu, naturalismul de gen 
darwinist avea fireşte să găsească argumente em¬ 
pirice mai plauzibile pentru susţinerea ideii trans¬ 
formiste, dar la rîndul său stilul naturalist n-ar fi 
fost niciodată apt prin sine însuşi să parvină la 
idea transformismului ca atare. In momentul cînd 

ideea transformismului este ajustată la orientările 
proprii stilului ştiinţific „naturalist", oamenii de 
ştiinţă, în frunte cu un Darwin sau cu un Haeckel, 
au căutat să dea o argumentaţie cît mai empirică 
acestei idei. Unul din principalele argumente in¬ 
vocate în favoarea transformismului l-a furnizat 
embriologia. S-a observat anume că embrionul 
mamifer, de exemplu, trece prin stadii care amin¬ 
tesc formal alte tipuri de fiinţe, la un moment dat 
„peştele". Pe temeiul unor asemenea observaţii, 
Haeckel a formulat celebra lege „fundamentală" 
biogenetică: „Ontogeneza este o scurtă recapitu¬ 
lare a filogenezei." Sau, în alţi termeni, individul 
trece de la celula generatoare prin stadii em- 
briologice, care sînt o scurtă recapitulare a sta¬ 
diilor prin care a trecut specia în evoluţia vieţii 
pe pămînt. 

Dar nu numai „ideile teoretice" apar adesea 
ajustate la exigenţe impuse de un nou stil de gîn- 
dire, după cum reiese din examinarea procesului 
prin care a trecut ideea transformismului. Chiar 
„observaţiile empirice" îndură uneori aceeaşi ajus¬ 
tare. Un exemplu ne oferă nu mai departe decît 
unele observaţii în legătură cu fenomenele despre 
care vorbeam adineaori. Fenomenele embriologi- 
ce interpretate prin legea biogenetică erau în felul 
lor cunoscute şi unor oameni de ştiinţă romantici. 
Iată cazul naturalistului Johann Friedrich Meckel 
(1781 — 1833), un om de ştiinţă excepţional, dar 
îndatorat orientărilor romantice. Spiritul roman¬ 
tic a dovedit mari aptitudini de a descoperi „ana¬ 
logiile" în natură. îndrumat de spiritul „analogic" 
al romantismului, Meckel a descoperit analogiile 
dintre stadiile embrionare ale omului şi anumite 
forme ale altor animale. în 1811 şi 1815, el formu- 

lează aceste observaţii astfel: „Stadiile embriolo- 
gice ale omului de la începere pînă la maturitatea 
deplină corespund unor formaţiuni permanente 
din regnul animal." Totuşi nu s-ar putea spune 
că Meckel ar fi utilizat această formulă ca un 
argument în sensul ideii transformiste, cu toate 
că el cunoştea şi teoriile lui Lamarck. In adevăr, 
el vorbeşte numai de analogii, dar nu afirmă că 
ontogeneza repetă realmente filogeneza. Nici 
Martin Heinrich Rathke (1793-1860), un alt na¬ 
turalist de seamă care descoperă în embriologia 
găinii (pasăre) „fisurile branhiale" (analogia cu 
peştii) în 1825, şi în 1826 aceleaşi fisuri branhiale 
la embrionul uman, nici acest naturalist n-a in¬ 
terpretat categoric în sens transformist obser¬ 
vaţiile empirice, de care mai tîrziu s-a făcut atîta 
caz în favoarea evoluţionismului. Oamenii de 
ştiinţă romantici conduşi de simţul analogiilor au 
descoperit deci unele fenomene care ar fi putut 
să fie invocate ca documente în favoarea trans- 
formismului. Totuşi aceşti oameni de ştiinţă n-au 
făcut un asemenea pas. Ce i-a împiedicat să facă 
pasul? O împrejurare care şi ea, la rîndul ei, ţine 
de spiritul teoretic al romanticilor. Mulţi teore¬ 
ticieni romantici erau dominaţi de teoria că în 
natură se manifestă idei metafizice, imutabile ca 
atare. In perspectiva acestor idei metafizice, care 
s-ar realiza în natură, „analogiile" relevate (între 
fazele embriologice şi formele proprii unor specii 
deplin determinate) sînt susceptibile şi de-o altă 
interpretare decît este aceea ce li s-a dat prin 
„legea biogenetică", adică decît interpretarea în 
sens transformist. Şi astfel, analogiile în discuţie 
apăreau romanticilor care le-au descoperit mai 
mult ca un capriciu al naturii. 

Istoria ştiinţelor abundă, natural, în exemple 
care întăresc îndeajuns remarcile noastre cu 
privire la relaţia şi corelaţia ce există între factorii 
stilistici, ideile teoretice şi observaţia dirijată. 



DESPRE CÎMPUL STILISTIC 


Expunerile noastre din capitolele precedente 
cu privire la influenţele modelatoare sau călăuzi¬ 
toare a factorilor „stilistici" sînt susţinute de o 
amplă şi foarte aparte concepţie despre deter¬ 
minantele în chestiune. Reiese credem destul de 
limpede atît din lucrarea de faţă cît şi din altele 
ale noastre că factorilor stilistici le atribuim o 
origine foarte profundă. Locul lor de emanaţie îl 
bănuim în „inconştientul" spiritului, unde ei al¬ 
cătuiesc după cum presupunem o întreagă garni¬ 
tură, un mănunchi activ de forţe. Factorii stilistici 
pe care i-am examinat au o putere „categorială". De 
aici şi numirea ce le-o dăm de „categorii stilis¬ 
tice". Unele din aceste categorii stilistice se găsesc 
într-o paracorespondenţă cu anume categorii ale 
conştiinţei, adică cu unele categorii prin care se 
organizează datele sensibile receptate prin simţuri. 
„Paracorespondenţa" nu e tocmai „coresponden¬ 
ţă" ; paracorespondenţa înseamnă că unele catego¬ 
rii stilistice amintesc întrucîtva anume categorii 
ale conştiinţei, ele reprezentînd totuşi alte structuri. 
Un exemplu: dacă în conştiinţă există o funcţie ca¬ 
tegorială, să zicem, a „spaţiului", prin care se organi¬ 
zează datele imediate ale simţurilor, admitem că 






TABEL REZUMATIV 


Cultura 

Categorii stilistice-abisale 

Modele de gîndire ştiinţifică 

Idei constructive 
şi teorii caracteristice 

Observaţii dirijate 

Probleme false 

sumero- 

babiloniană 

Spaţiu multiplu geminat. 
Periodicitate temporală. 

Afirmare în orizont. 

Gigantesc. 

Corespondenţă 

între ceruri şi pămînturi. 

Ocean cosmic. 

Lume etajată. 

Ciclul Saros. 

Sînge de zi 

şi sînge de noapte. 


greacă 

Spaţiu limitat. 

Timp circular. 

Tendinţă tipizantă. 

Static. 

Afirmare în orizont. 

Sferă. 

Volume şi plinuri. 
Configuraţii. 

Geometrism. 

Lume sferică. 

Corpuscule geometrice. 

Atomi extensivi. 

Mişcare cercuală, 
mişcare perfectă. 

Circumferinţa pămîntului. 
Statica lui Arhimede. 

Cvadratura cercului. 

indică 

Spaţiu infinit. 

Stihial. 

Retragere din orizont. 

Analogic. 

Abstract. 

Atomi inextensivi. 

Conceptul zero. 

Algebră. 

Sistemul nervos al plantelor. 


arabă 

Spaţiu multiplu perdelat. 

Stihial. 

Afirmare în orizont. 

Avatare. 

Abstract. 

Concretul veşmînt 
al transcendentului. 

Sferele — veşminte ale lui 
Dumnezeu. 

Lumina — 

substanţă primordială. 

Transformarea materiilor. 
Optică. 

Piatra filozofală. 

europeană 

Spaţiu infinit. 

Timp infinit. 

Dinamic. 

Afirmare în orizont. 
Individualizarea alternlnd ru 

tipizarea şi uneori cu stihialul. 

Funcţionalism matematic. 
Relaţii energetice. 

Ondulaţie. 

Mecanicism. 

Atomi foarte diversificaţi. 
Monade individualizate. 

Lume infinită. 

Mecanică dinamică. 

Principiul perseverenţei. 
Principiul energiei. 

Mişcarea corpurilor 
(plan înclinat). 
Circulaţia sîngelui. 

Sistemul lui Linne. 

Perpetuum mobile. 

şi în „inconştient" activează o altă funcţie cate¬ 
gorială spaţială, reprezentînd o altă structură decît 
este aceea a „spaţiului" cu care operează con¬ 
ştiinţa. Cîtă vreme categoriile conştiinţei sînt me¬ 
nite în primul rînd să organizeze „datele" receptate 
prin simţuri, categoriile stilistice se referă la ori¬ 
zontul misterului şi sînt destinate să modeleze şi 
să călăuzească încercările spiritului uman de a^i 
revela prin plăsmuiri teoretice sau prin observaţie 
dirijată misterele. Categoriile stilistice, întrucît îşi 
au vatra de emanaţie adînc în inconştient, dar şi 
întrucît în acelaşi timp menirea lor este de a 
îndruma capacitatea revelatoare de mistere, adică 
de a ne conduce spre adîncimile ascunse ale exis¬ 
tenţei, le mai numim şi categorii abisale. E ca şi 
cum adîncul spiritului ar avea referinţe intenţio¬ 
nale la adîncul existenţei în general. Sub raport 
numeric, categoriile abisale sînt totdeauna o mul¬ 
ţime, , şi numai în „mănunchi" ele pot alcătui o 
„matrice stilistică" capabilă, ca atare, să ne lămu¬ 
rească fenomenele stilistice. Categoriile abisale, 
active într-o matrice stilistică, le mai privim ca 
fiind discontinue. Ele sînt cu alte cuvinte factori 
ireductibili unul la celălalt, şi în acelaşi timp ele 
sînt variabile independente una de cealaltă .' 


în afară de această concepţie filozofică despre categoriile 
abisale (stilistice) şi despre angrenajul specific în care ele sînt 
chemate să activeze, noi am atribuit acestor categorii abisale şi 
o altă semnificaţie sau un rost în plus. Dar această semnificaţie 
suplimentară o putem înţelege numai în cadrul unei anume 
concepţii metafizice despre existenţa omenească în raport cu un 
presupus centru absolut al existenţei în general (Marele Ano¬ 
nim). într-o asemenea ordine de natură eminamente metafizică, 
sîntem dispuşi să atribuim categoriilor abisale (stilistice) rolul 
de „frîne transcendente", prin care Marele Anonim împiedică 
spiritul omenesc de a-şi revela misterele existenţei într-un 

în studiul de faţă am lărgit cîmpul de aplicaţie 
a concepţiei noastre despre factorii stilistici şi în 
domeniul creaţiilor aparţinînd gîndirii ştiinţifice. 
Cu aceasta, concepţia şi-a afirmat încă o dată pu¬ 
terea de expansiune. Incursiunile ce le-am făcut 
în istoria ştiinţelor au fost pentru noi tot atîtea 
prilejuri de a ne familiariza cu modurile gîndirii 
ştiinţifice. împrejurarea aceasta ne face să stăm 
un moment la gînduri şi să ne întrebăm dacă nu 
cumva ar fi potrivit să încercăm o lămurire a 
concepţiei noastre despre factorii stilistici, re- 
curgînd la o terminologie mai apropiată de aceea 
ce s-a încetăţenit în „ştiinţe". Iată-ne dînd urmare 
acestei ispite. O asemenea transpunere a con¬ 
cepţiei noastre are poate că darul de a fi nu nu¬ 
mai o transpunere, ci de a aduce şi unele noi 
sugestii. 

Ne-am înţeles aşadar să atribuim categoriilor 
abisale rol de „forţe" modelatoare şi călăuzitoare. 
Dar dacă toate categoriile abisale sînt un fel de 
forţe, atunci s-ar putea spune că, datorită factori¬ 
lor ce-şi emit energia modelatoare şi călăuzitoare 
din „inconştient", spiritul conştient este pus să 
„creeze" într-un „cîmp" de „forţe". Să convenim 


sens pozitiv şi absolut adecvat. Cele două teorii, întîia de bază, 
despre matricea stilistică, iar a doua, suplimentară, despre 
categoriile abisale înţelese ca „frîne transcendente", ne aparţin 
în complexitatea lor ideativă. în cursul anilor, şi întrucît ne-a 
stat în putere, am căutat să lămurim tot mai mult aceste teorii, 
să le amplificăm, să le exemplificăm, să le punem în uz, să le 
întărim prin argumente adunate din cît mai varii tărîmuri, într-o 
serie întreagă de studii ( Orizont şi stil, Spaţiul mioritic. Geneza 
metaforei şi sensul culturii, Artă şi valoare. Despre gîndirea ma¬ 
gică, Religie şi spirit), adunate în Trilogia culturii şi în Trilogia 
valorilor, care au stîrnit interes, dar uneori şi grave neînţelegeri 
sau răstălmăciri. 

a numi acest spaţiu simbolic-imaginar, în care 
spiritul conştient activează sub înrîurirea, sub do¬ 
minaţia categoriilor stilistice, un „cîmp stilistic". 
Termenul pare ca făcut să fie întrebuinţat şi în 
acest domeniu de natură pur spirituală. în do¬ 
meniul „fizical" se vorbeşte despre „cîmpuri mag¬ 
netice" străbătute de linii de forţă sau despre 
cîmpuri electrice încărcate de anume „tensiuni". 
Păstrînd luciditatea distincţiei ce trebuie făcută 
între domeniul spiritual şi cel fizical, imaginea 
„cîmpului" dobîndeşte virtuţi sugestive şi ilustra¬ 
tive, la care nimenea nu va mai renunţa prea uşor. 
Un „cîmp stilistic" îl imaginăm ca fiind străbătut 
de linii determinante foarte eterogene, ca un spa¬ 
ţiu foarte complex potrivit concepţiei ce o avem 
despre multiplicitatea şi diversitatea ireductibilă 
a „categoriilor abisale". 



S = 
c = 

O-M = 
P = 

A = 


spirit 

categorii stilistice 
orizontul misterelor 
plăsmuire teoretică 
a spiritului 
cîmp stilistic 


Plăsmuirile teoretice ale spiritului prin care se 
încearcă revelarea unui mister se constituie, dacă 
ţinem să exprimăm situaţia în termenii conveniţi. 

într-un „cîmp stilistic", prin ceea ce ele îndură o 
modelare din partea diverselor linii de forţă ce 
străbat acest „cîmp". Dar propoziţia e valabilă nu 
numai cît priveşte plăsmuirile teoretice ale spiri¬ 
tului; ea priveşte şi rezultatele observaţiei dirijate. 
în adevăr, orice „observaţie dirijată" pe care spţ- 
ritul o întreprinde în direcţia revelării misterelor 
se situează de asemenea, totdeauna, într-un cîmp 
stilistic, şi rămîne în esenţă călăuzită de liniile de 
forţă cu care echivalăm categoriile abisale. De 
cîte ori logica şi teoria cunoaşterii s-au ostenit să 
cerceteze modurile de care uzează „ştiinţa" în 
demersurile ei „teoretice" şi de „observaţie" sau 
în procesele ei de elaborare ideativă, s-a crezut 
necesar să se releve îndeosebi cîteva procedee 
pretins exhaustive ale „ştiinţei". Astfel s-au pus 
în lumină cînd deducţia raţională, cu modelele ei 
silogistice, cînd inducţia pe baze empirice, cînd o 
miraculoasă „intuiţie", care printr-un salt sui-ge- 
neris ar intra în posesia unei idei destinate să 
cîrmuiască mersul cercetărilor. Cîteodată, sfătuiţi 
de bun-simţ, logicienii şi teoreticienii cunoaşte¬ 
rii au găsit că deducţia, inducţia şi intuiţia 
participă, fiecare cu contribuţia sa deopotrivă de 
necesară, întru constituirea „ştiinţei". La un mo¬ 
ment dat s-a prins de veste că ştiinţa ca atare mai 
posedă şi unele articulaţii de structură care re¬ 
fuză să fie privite ca rezultînd din procedeele 
amintite. Structura ştiinţei presupune unele im¬ 
plicate care se împletesc în fiinţa ei oarecum în 
afară de procedeele „conştiente", ca să zicem aşa. 
Am numit cu aceasta acele structuri care rezultă 
din organizarea prealabilă a materiei sensibile 
prin diverse concepte categoriale (Kant credea 
aceste structuri ca ţinînd în chip necesar de fiinţa 

ştiinţei; alţi teoreticieni au admis cel mult utili¬ 
tatea efemeră a acestor „categorii"). După ce s-a 
subliniat îndeajuns însemnătatea conceptelor ca¬ 
tegoriale, a metodelor empirice, deductive, in¬ 
ductive, intuitive, pentru constituirea ştiinţei, se 
impune acum introducerea în logică şi în teoria 
cunoaşterii şi a conceptului de „cîmp stilistic". 
S-ar arăta cu aceasta în ce măsur ă plăsmuirile teo¬ 
retice ale „ştiinţei" (de asemenea şi rezultatele 
observaţiilor dirijate) depind de natura specifică 
a „cîmpului stilistic" în care gîndirea ştiinţifică 
se găseşte totdeauna plasată fără a-şi da seama de 
acest lucru. Ce efectivă potenţă revine „cîmpului 
stilistic" s-a demonstrat în acest studiu în felurite 
chipuri. Istoria ştiinţelor ca şi istoria filozofiei de 
altfel sînt pline de mărturii concludente, care do¬ 
vedesc că şi simpla „argumentaţie" care aspiră să 
fie strict „logică" apare cel mai adesea alterată în 
resorturile ei intime de un anume „cîmp stilistic". 
De fapt, „argumentaţia" ia o întorsătură creatoa¬ 
re totdeauna numai prin astfel de „alterări", căci 
dacă s-ar închista în factura strict silogistică, ea 
n-ar putea niciodată să evadeze din cercul steril 
al tautologiei. 

Filozofia noastră, ca oricare altă filozofie, con¬ 
ţine în corpul ei, încetul cu încetul, tot mai ampli¬ 
ficat desigur, unele părţi sau chiar regiuni care nu 
aspiră decît poate la meritul de a fi deschis o za- 
rişte de dibuiri; dar filozofia noastră mai cuprin¬ 
de poate şi unele părţi susceptibile de a fi rupte 
din întreg, spre a servi ca motive de meditaţie, 
spre a fi dezvoltate mai departe de alţi gînditori. 
Ca întreg, această filozofie va satisface fără în¬ 
doială numai oamenii care au o afinitate structu¬ 
rală cu autorul clădirii. Dat fiind relativismul 

propriu conştiinţei ce se afirmă astăzi, calitatea de 
autor al unui „sistem" (am fost încercat totdea¬ 
una de oarecare sfială rostind acest cuvînt) nu 
mai poate să comunice ambiţiei paterne acele cer¬ 
titudini fără de margini care au alimentat pe 
vremuri spiritul romantic. Ne-am căznit să des- 
puiem în acest capitol teoria noastră despre „stil", 
pe cît posibil, de ideaţia ei teoretică. Am ţinut să 
reducem de astă dată teoria la un minim, pentru 
ca s-o putem îmbrăca în termeni oarecum „ştiin¬ 
ţifici". Sperăm să oferim cu aceasta logicii şi teo¬ 
riei cunoaşterii prilejul de a-şi asimila, fără prea 
multă teamă, un concept care poate fi fertil ex¬ 
ploatat. Conceptul de „cîmp stilistic" odată intro¬ 
dus în logică şi în teoria cunoaşterii, sîntem siguri 
că-şi va da roadele, şi că nu va înşela nici una din 
aşteptările ce le legăm de el. Se cuvine poate să 
adăugăm că, dintre teoriile ce se găsesc în cir¬ 
culaţie cu privire la fenomenul „stilului", nici una 
nu poate fi transpusă în termenii pe care îi 
propunem. Nici una dintre teoriile care se discută 
nu ne-ar permite să vorbim despre un „cîmp 
stilistic". Şi aceasta fiindcă nici una dintre teoriile 
în chestiune* nu pronunţă cuvîntul hotărîtor de¬ 
spre o multiplicitate eterogenă şi despre o diver¬ 
sitate ireductibilă de „factori" spirituali, care ar 


Una din teoriile cele mai discutate este fără îndoială cea 
spengleriană, care priveşte stilurile ca manifestări fatale 
succesiv-organice ale unei culturi. Cultura este înţeleasă de 
Spengler „monolitic", ca un organism separat, existînd în sine 
şi pentru sine, altoit pe fiinţa omenească şi nedepinzînd în 
structura sa de structuri specific omeneşti. Cele mai diverse 
populaţii pot fi luate în stăpînire, după Spengler, de sufletul 
parazitar al uneia şi aceleiaşi culturi. Sufletul unei culturi ar fi, 
după Spengler, un suflet aievea, un suflet mare care se foloseşte 

determina, ca un mănunchi de „linii de forţă", 
structura plăsmuirilor ideative. Aşa cum liniile de 
forţă silesc pilitura de fier să se aşeze într-un 
anume fel într-un cîmp magnetic. 


de oameni numai ca de nişte organe. După opinia lui Spengler, 
stilul este expresia unui singur factor în esenţă, al „peisajului" 
în care se naşte, creşte şi palpită sufletul unei culturi. Această 
teorie, cu toate consecinţele ei, am supus-o unei amănunţite 
critici în diversele noastre lucrări. 



CÎTEVA PROBLEME 
DE TEORIA CUNOAŞTERII 

Concepte categoriale — 
subiective sau obiective ? 

Fizica lui Galilei-Newton a avut o enormă 
influenţă asupra modului cum Kant a înţeles să 
facă „filozofie". Immanuel Kant examina pro¬ 
blemele ce aborda într-un spirit critic, şi nu făcea 
afirmaţii fără de a-şi controla sub toate rapor¬ 
turile cele ce avea să spună. Părintele filozofiei 
critice, distrugătorul atîtor „visuri" metafizice, 
şi-a cultivat totuşi şi el „dogma" sa. El era în¬ 
credinţat că spiritul omenesc se găseşte în posesia 
unui corp de cunoştinţe necesare şi general vala¬ 
bile. Acest corp de cunoştinţe era după convinge¬ 
rea sa ştiinţa exactă, adică matematica propriu-zisă 
şi ştiinţele fizicale întemeiate pe matematică. Nici¬ 
odată Kant nu s-a întrebat în chip serios dacă 
aceste „cunoştinţe" sînt în adevăr necesare şi ge¬ 
neral valabile. Pentru el acest lucru era un „fapt". 
Atitudinea şi examenul său critic cît priveşte şti¬ 
inţele exacte se reduceau la cercetarea întrebării: 
Cum e posibilă „ştiinţa", care sînt condiţiile care 
o fac cu putinţă ? De existenţa şi legitimitatea 
„ştiinţei", Kant nu se îndoia. Un optimism istoric 

condiţionat, propriu epocii iluministe, îl ţinea 
sub sugestia sa. Ştiinţa exactă, în tot ansamblul ei, 
nu cunoscuse, de la Galilei şi Descartes încoace, 
decît necurmate triumfuri. Ideea determinismului 
matematic-mecanicist pătrundea în toate do¬ 
meniile, cu o uimitoare putere de a-şi asimila 
fenomenele experienţei. Cuceririle teoretice şi 
practice ale ştiinţei se succedau întărind optimis¬ 
mul. Kant însuşi participa cu unele teorii la înjghe¬ 
barea unei cosmologii fizicale în spirit newtonian. 
După apariţia Criticii raţiunii pure, operă prin 
care Kant răspundea la întrebarea „cum e posibilă 
ştiinţa exactă", au trebuit să treacă vreo cîteva 
decenii pînă să apară chiar în domeniul ştiinţei 
unele teorii, precum cele ale geometriilor non- 
euclidiene, care l-ar fi adus puţin în perplexitate; 
şi au trebuit să treacă o sută de ani şi atîtea de¬ 
cenii ca să se producă cutremurul ştiinţelor prin 
teoria cuantelor, a relativităţii şi apoi prin ideile 
mecanicii ondulatorii. Ştiinţa a ajuns într-adevăr 
actualmente într-o fază ce dă de gîndit chiar celor 
mai fervenţi kantieni. De la Galilei pînă la Kant, 
ştiinţele exacte nu trecuseră prin asemenea zgu¬ 
duiri. Dimpotrivă, Kant putea cu o deosebită sa¬ 
tisfacţie să treacă în revistă un proces de două 
sute de ani de ascensiune şi amplificare consecu¬ 
tivă şi lineară a ştiinţelor fizicale. O asemenea con¬ 
tinuitate mereu sporită era fără egal în istoria 
cunoştinţelor cu care se mîndrea genul uman. Cu 
totul alta era desigur priveliştea ce se deschidea 
în faţa lui Kant cînd privea la procesul istoric al 
metafizicii, de pildă. In acest domeniu, sistemele 
se urmau ca nişte zodii din care a evadat orice 
duh al regularităţii. Sistemele metafizice se găseau 
într-o necurmată luptă, în adversitate ireconcili- 

abilă. Fiecare gînditor începea oarecum clădirea 
de la început. Comparaţia la care invitau procesul 
istoric al ştiinţelor exacte şi procesul istoric al 
metafizicii, comparaţia ce punea în grav dezavan¬ 
taj pe cea din urmă, a contribuit desigur enorm 
să justifice credinţa că ştiinţa exactă era adevă¬ 
ratul drum, hotărît puterilor de cunoaştere, cu 
care este înzestrat spiritul omenesc. Ca filozof, 
Kant şi-a luat sarcina să examineze care sînt con¬ 
diţiile ce fac cu putinţă ştiinţele exacte şi cum se 
explică insuccesele metafizicii. Ştim că pentru 
cunoştinţele de care e capabil omul, Kant a des- 
cpperit două izvoare: intuiţia pe de o parte, cu 
formele sale anticipate şi cu senzaţiile simţurilor; 
şi gîndirea cu conceptele sale pe de altă parte. 
Indicînd conştiinţei cele două izvoare, Kant stin¬ 
gea un vechi proces filozofic ce s-a iscat încă din 
Antichitate, procesul dintre senzualişti şi raţiona¬ 
lişti. Senzualismul susţine în general că izvorul 
unic al cunoaşterii ar fi senzaţiile, percepţiile ce ni 
se dau prin simţuri; conceptele n-ar fi decît copii 
şterse, spălăcite, diluate ale percepţiilor. Raţiona¬ 
lismul susţine dimpotrivă că adevăratul izvor al 
cunoaşterii este inteligenţa producătoare de con¬ 
cepte; senzaţiile, percepţiile n-ar fi decît o gîn- 
dire confuză. Kant pune pentru un moment capăt 
acestui proces, afirmînd că două sînt izvoarele 
cunoaşterii: intuiţia cu percepţiile sale şi inteli¬ 
genţa sau gîndirea cu conceptele sale. Aceste două 
componente ale cunoaşterii sînt eterogene prin 
însăşi natura lor, ele sînt total deosebite şi nu sînt 
reductibile una la cealaltă. Ele au o egală însemnă¬ 
tate. Percepţia nu e gîndirea confuză, ci cu totul 
altceva decît gîndirea, iar conceptele nu sînt sim¬ 
ple copii spălăcite ale percepţiilor, ci cu totul alt- 

ceva — ceea ce se vede foarte clar mai ales în cazul 
„categoriilor" care nu au o acoperire totală în 
percepţii ca atare. Cunoaşterea se compune aşadar 
din două elemente eterogene; ea este o complexi- 
une de intuiţie senzitivă şi de gîndire conceptuală. 
Kant lichida procesul dintre senzualism şi raţio¬ 
nalism cu faimoasa sa sentinţă: Orice concept ce 
nu are un conţinut intuitiv e gol; orice intuiţie 
căreia nu i se aplică un concept e oarbă. Prin 
această sentinţă, Kant constituia de fapt o nouă 
definiţie a „experienţei" şi a „adevărului" în co¬ 
ordonate umane. Că ştiinţele exacte au înţeles 
situaţia, îndrumînd experienţa să devină o com- 
plexiune din cele două elemente eterogene, a fost 
norocul lor. Cu aceasta nu s-a legitimat sau nu 
s-a lămurit încă decît în parte posibilitatea de con¬ 
stituire a ştiinţelor exacte. Lămurirea completă a 
acestei situaţii, Kant o găseşte în faptul că natura 
s-ar orienta după legile pe care spiritul omenesc 
le-ar impune ei. „Judecăţile" pretins necesare şi 
general valabile ale ştiinţelor exacte ar fi necesare 
şi general valabile, fiindcă ele rezultă din aplicarea 
unor intuiţii şi concepte categoriale care ţin de 
însăşi structura generală a spiritului omenesc. 
Natura nu face decît să le accepte ca impuse ei 
din partea spiritului omenesc. Necesitatea şi ge¬ 
neralitatea judecăţilor fundamentale ale ştiinţelor 
exacte nu denotă o adecvaţie ce ar exista între 
„real" şi „cunoaştere"; necesitatea şi generalitatea 
judecăţilor ştiinţifice trădează cel mult existenţa 
unor structuri generale proprii spiritului ome¬ 
nesc. Kant e încredinţat de generalitatea acestor 
structuri subiective ale spiritului omenesc exact 
în măsura în care el e încredinţat de valabilitatea 
ştiinţelor exacte. Valabilitatea ştiinţelor exacte ră- 



Teoria cunoaşterii 


189 


mîne un fapt de care în tot cursul Criticii raţiu¬ 
nii pure Kant nu ajunge niciodată să se îndoiască. 
Oamenii de ştiinţă, chiar creatorii ştiinţelor exacte, 
un Galilei de pildă sau Newton, nu se îndoiau 
nici ei de valabilitatea judecăţilor ştiinţifice, şi de 
multe ori ei şi-au dat seama că diversele idei ale 
ştiinţei sînt produse în primul rînd ale inteli¬ 
genţei, dar din aceasta ei nu trăgeau încheierea că 
valabilitatea judecăţilor ştiinţifice constă într-o 
„subiectivitate generală 1 * a lor. Din contră, ei afir¬ 
mau că judecăţile ştiinţifice sînt general valabile 
şi necesare fiindcă inteligenţa umană e învestită 
cu darul de a pătrunde, prin construcţiile ei 
ideative, pînă în faţa realităţii însăşi. Ce l-a făcut 
pe Kant să creadă în subiectivitatea conceptelor 
fundamentale ale cunoaşterii umane, cîtă vreme 
chiar întemeietorii ştiinţelor exacte erau mai cu- 
rînd de părerea că acestor concepte le revine o 
„obiectivitate 11 , o obiectivitate mai categorică decît 
este aceea a datelor simţurilor şi a conceptelor de 
origine empirică ? Teoriile senzualismului englez, 
şi mai ales analizele pe care David Hume le-a 
întreprins în legătură cu conceptele fundamentale 
ale „substanţei 11 şi ale „cauzalităţii 11 au creat, ca 
de altmintrelea şi filozofia franceză iluministă, o 
atmosferă specială care n-a rămas fără de influ¬ 
enţă asupra felului de a gîndi al lui Kant. Ca şi 
Hume, el a supus unui examen aprofundat concep¬ 
tele categoriale. Cu acest prilej, Kant a descope¬ 
rit că noţiunile categoriale cuprind, în conţinutul 
lor, înţelesuri care depăşesc datele simţurilor. 
Categoriile se aplică desigur datelor perceptive 
ale simţurilor, dar ele debordează prin conţinutul 
lor conceptual aceste date. Din faptul că noţiunile 
categoriale debordează- datele perceptive, Kant 

trase concluzia că noţiunile categoriale nu rezultă 
din datele simţurilor, şi că ele îşi au izvorul în 
inteligenţa ca atare. Pînă aici totul ni se pare nor¬ 
mal şi de-o concludenţă ireproşabilă. Aici, în 
acest punct, Kant a intervenit însă cu o exegeză 
personală. El susţine că noţiunile categoriale, ţi- 
nînd de inteligenţă şi neavînd o acoperire totală 
în domeniul simţurilor, trebuie numaidecît să fie 
„subiective". Izvorînd din inteligenţă, ele n-ar 
putea să fie decît „subiective". Kant a făcut acest 
salt de la un fapt la o interpretare, ca şi cum lu¬ 
crurile ar fi vădite prin ele însele. în adevăr, cate¬ 
goriile, avîndu-şi izvorul în inteligenţă şi fiind 
incomplet justificate de datele simţurilor, ar putea 
să fie „obiective" numai printr-un miracol sau ca 
produse directe ale divinităţii care le-ar însămînţa 
în spiritul omenesc. Climatul iluminist şi toată 
pregătirea ştiinţifică prin care Kant a trecut l-au 
împiedicat însă din capul locului să cugete că o 
asemenea interpretare ar fi măcar cu putinţă. 
„Obiectivitatea" (transcendentă) a conceptelor 
categoriale i se părea exclusă, fiindcă o asemenea 
„obiectivitate" ar fi fost explicabilă numai într-o 
lumină teologică. Kant n-a spus niciodată acest 
lucru, dar se ştie cu cîtă grijă evită să vorbească 
despre tot ce aducea a miracol, a teologie, a reve¬ 
laţie divină. Ca autentic fiu al secolului său, el nu 
ezită să proclame categoriile drept factori „subiec¬ 
tivi", căci contrariul i s-ar fi părut ceva miraculos 
şi egal cu o concepţie de factură teologică. Ştim 
că stoicii şi apoi întîii gînditori creştini vorbesc 
despre „seminţele" pe care Logosul (sau Dumne¬ 
zeu) le pune în spiritul omenesc. Aceste „seminţe" 
ar fi „ideile" cu care ne naştem, cel puţin în formă 
de „predispoziţii" de ale spiritului. Ideile, în acest 

sens, ar fi un fel de avans pe care Dumnezeu îl 
dă omului pentru viaţa sa pămîntească. Aceste 
„idei", avînd drept garant şi părinte pe Dumnezeu 
sau Logosul universal, n-ar putea să fie decît „o- 
biective". Lui Kant, care de fapt nu se ocupă de 
aceste lucruri, o asemenea interpretare i s-ar fi 
părut fără îndoială că frizează miraculosul. Iată 
pentru ce Kant a crezut că e foarte normal ca, por¬ 
nind de la faptul că noţiunile categoriale sînt ex¬ 
presii de ale inteligenţei, să le considere în acelaşi 
timp ca nişte factori „subiectivi". Noi înşine, în 
studiile publicate pînă acum, înclinăm spre o in¬ 
terpretare potrivit căreia conceptele sau funcţiile 
categoriale ale inteligenţei umane sînt aproxi¬ 
mativ generale, dar „subiective". Cu toate că ana¬ 
liza ca atare a conceptelor categoriale nu ne spune 
decît că aceste concepte debordează prin con¬ 
ţinutul lor conţinutul mai redus ce ni-1 oferă per¬ 
cepţiile prin simţuri. „Subiectivitatea" categoriilor 
noi nu o deducem din această situaţie pe care o 
socotim inconcludentă prin sine însăşi. „Subiec¬ 
tivitatea" conceptelor categoriale rezultă după 
concepţia noastră dintr-o opinie metafizică despre 
rostul şi structura cunoaşterii. Noi considerăm 
categoriile ca funcţii structurale ale inteligenţei, 
dar, în perspectivă metafizică, totodată ca struc¬ 
turi cenzoriale prin care Marele Anonim din mo¬ 
tive de echilibru cosmic împiedică spiritul omenesc 
să ajungă la o cunoaştere pozitivă şi absolut adec¬ 
vată a misterelor. Această interpretare e tocmai 
opusă aceleia ce s-a dat prin concepţia stoică 
(reluată apoi în felurite chipuri de alţi gînditori) 
despre „seminţele" Logosului universal. O seamă 
de metafizicieni de după Kant, de la Schelling 
pînă la Eduard von Hartmann, reiau într-un chip 

sau altul fără de a mărturisi concepţia despre 
„seminţele" pe care Logosul universal sau Dum¬ 
nezeu le pune ca predispoziţii în spiritul temenesc, 
încît, deşi categoriile spiritului sînt privite apri¬ 
oric, li se atribuie totuşi o corespondenţă cu realul 
însuşi pînă la o perfectă adecvaţie. Să reţinem 
următoarele: O chestiune este aceea de a admite 
că spiritul omenesc se găseşte în posesia unor con¬ 
cepte sau funcţii categoriale apriorice care nu 
derivă din simţuri, şi cu totul altă chestiune este 
aceea de a susţine „subiectivitatea" sau „obiectivi¬ 
tatea" acestor concepte sau funcţii categoriale. In 
raport cu transcendentul, problemele sînt sepa¬ 
rate. Părerea noastră în această privinţă este: Con¬ 
ştiinţa (inteligenţa) umană e structural înzestrată 
cu funcţii categoriale care, nederivînd din sim¬ 
ţuri, sînt „apriorice". Cît priveşte însă „subiectivi¬ 
tatea" sau „obiectivitatea" conceptelor categoriale 
pe care nu avem posibilitatea de a le compara 
decît cu datele simţurilor, nu se poate decide 
absolut nimic concludent prin simpla analiză a 
conceptelor categoriale. Chestiunea aceasta solici¬ 
tă o interpretare pe un plan metafizic în cadrul 
unei vaste concepţii care depăşeşte simpla analiză 
logică şi epistemologică a conceptelor categoriale. 
Dar nici o concepţie metafizică nu este obliga¬ 
torie. Metafizica s-a dezbărat, credem, definitiv 
de orice aspiraţii în direcţia „necesităţii". Astfel, 
chestiunea obiectivităţii sau subiectivităţii cate¬ 
goriilor rămîne o întrebare metafizică ce va fi 
reluată de la capăt de orice nou metafizician. Din 
parte-ne, cum notam adineaori, ne-am hotărît 
pentru metafizica „cenzurii transcendente", în 
cadrul căreia conceptele categoriale ale inteligen¬ 
ţei dobîndesc semnificaţia unor mijloace prin care 

spiritul omenesc, în propriul său avantaj şi în 
avantajul echilibrului cosmic, este împiedicat să 
ajungă la o adecvaţie absolută cu realul însuşi. 


Concepte categoriale — generale sau nu? 

Kant socotea aşadar conceptele categoriale ca 
fiind apriorice, adică funcţii inerente inteligenţei 
omeneşti. Dar în afară de aprioritate, în sens de 
funcţie organizatoare pe care inteligenţa o pune 
în exerciţiu asupra materialului dat prin simţuri, 
Kant mai atribuia categoriilor „subiectivitate" şi 
pe deasupra „necesitate" şi „generalitate". După 
ce Kant s-a hotărît să solidarizeze apriorismul cu 
subiectivismul, trebuia să caute un motiv foarte 
serio*' ”«entru a salva soliditatea „ştiinţei", înfăţi¬ 
şată ca un pretins corp permanent (permanent cel 
puţin prin tezele sale fundamentale). Kant n-a 
găsit acest motiv decît într-o presupusă necesitate 
şi generalitate a categoriilor. în consecinţă, el va 
considera conceptele categoriale drept expresii 
ale apercepţiei transcendentale, drept organe ale 
eului gînditor, ale unei conştiinţe în genere. Fiinţa 
omenească ar gîndi, în general şi în chip necesar, 
în precise forme categoriale, şi numai în acestea, 
adică în cele douăsprezece categorii pe care Kant 
pretinde a le fi descoperit. în atare condiţii, fiinţa 
omenească trebuia să ajungă inevitabil la ştiinţa 
exactă, şi anume din momentul în care ea, fiinţa 
omenească, îşi aplica în chip firesc categoriile a- 
supra materialului simţurilor, din momentul în 
care ea uza de conceptele categoriale, restituin- 
du-le singura lor funcţie normală, aceea de a 
organiza în unităţi sintetice datele intuiţiei şi ale 
simţurilor. Cu alte cuvinte, Galilei şi Newton au 

ghicit cu supremă perspicacitate funcţia normală 
a categoriilor şi au fundat prin aceasta corect şti¬ 
inţele exacte. Kant nu ambiţionează decît să ridi¬ 
ce la starea de luciditate o metodă pînă atunci 
aplicată numai instinctiv. Criticismul kantian ar 
însemna din acest punct de vedere metoda ştiinţei 
ajunsă la conştiinţa de ea însăşi. Atacînd cu vastă 
aparatură critică problema categoriilor, Kant a 
crezut că trebuie să solidarizeze într-un singur 
bloc trei aspecte, care nu sînt deloc aşa de soli¬ 
dare cum îi convenea marelui gînditor să le pre¬ 
zinte. Nu mai departe decît în capitolul anterior, 
s-a văzut că apriorismul categorial nu echivalează 
numaidecît cu „subiectivismul". Vom dovedi acum 
că şi celălalt epitet, al necesităţii şi generalităţii 
cu care Kant gratifica noţiunile categoriale, se 
disociază de apriorism. Să dăm termenului de 
a priori o semnificaţie mai puţin încărcată, care 
de altminteri ni se pare că intră tot mai mult în 
conştiinţa filozofică. Afirmînd pur şi simplu că 
noţiunile categoriale nu derivă cu totul din lumea 
simţurilor, deoarece ele conţin elemente debordan¬ 
te care sînt ireductibile la percepţie, şi afirmînd 
că noţiunile categoriale au o funcţie organiza¬ 
toare în raport cu materialul senzaţiilor, credem 
că aşezătn termenul de a priori în sensul cel mai 
firesc ce-i incumbă. Acest sens apare totuşi la 
Kant solidarizat cu aspectul subiectivităţii şi cu 
aspectul necesităţii şi al generalităţii. întocmai 
cum aspectul subiectivităţii a fost contestat de o 
seamă de gînditori postkantieni, tot aşa a fost 
contestat de alţi gînditori aspectul necesităţii şi al 
generalităţii. în orice caz, ceea ce Kant trata în 
bloc indivizibil, ca singură problemă, se dizolvă 
cu aceasta în trei probleme cu totul distincte. Sem- 

nalăm cît priveşte pretinsa necesitate şi generali¬ 
tate a categoriilor cîteva glasuri în dezacord cu 
teza kantiană. Glasurile n-au rămas fără răsunet. 
Am atrage mai întîi atenţia asupra unor idei de 
teoria cunoaşterii care par o recrudescenţă a ve¬ 
chiului senzualism, dar care reprezintă de fapt nişte 
produse foarte specifice ale anilor 1880—1900. Ne 
referim la ideile empiriocriticiste puse în circu¬ 
laţie de fizicianul, psihologul şi filozoful Ernst 
Mach. După Ernst Mach, singura realitate în care 
trăieşte omul este aceea a senzaţiilor: adică a lu¬ 
minilor, a culorilor, a sunetelor şi aşa mai de¬ 
parte. Conceptele cu care operează inteligenţa 
omenească ar fi doar nişte reacţii biologice ale 
fiinţei omeneşti faţă de lumea senzaţiilor. Omul 
e constrîns să se orienteze în această lume dată. 
Conceptele îi servesc ca mijloace de orientare, ca 
mijloace prin care fiinţa vie economiseşte energie 
psihică. Nevoia, tendinţa omului de a se orienta, 
e supusă unui singur principiu, acela al economiei 
de energie. Printre conceptele cu care lucrăm, 
sînt de preferat acelea care înlesnesc omului o 
orientare în lume cu cît mai puţină cheltuială de 
energie, cu un maxim de economie. Cînd omul 
plăsmuieşte noi concepte care rezumă mai eco¬ 
nomic lumea faptelor decît conceptele vechi, 
atunci el trebuie să arunce peste bord balastul 
celor vechi. Conceptele nu reprezintă momente 
integrante ale unui pretins adevăr metafizic. Sin¬ 
gura realitate este aceea a senzaţiilor; iar con¬ 
ceptele sînt suprastructuri egale cu tot atîtea 
reacţii biologice şi cu nimic altceva ca atare. Con¬ 
ceptele sînt supuse unor criterii nu de „adevăr“ 
în sens absolutj ci de comportament biologic. 
Ernst Mach nu admite concepte ca funcţii per- 

manente şi necesare ale spiritului omenesc, cum 
ar fi categoriile în sens kantian. Conceptele de 
„substanţă" sau de „cauzalitate" şi altele la fel 
şi-au îndeplinit îndelungă vreme funcţia lor bio¬ 
logică, dar ele pot fi înlocuite de îndată ce s-ar 
găsi altele mai economice. Toate construcţiile 
ştiinţelor exacte, precum ideile de „timp abso¬ 
lut", de „spaţiu absolut", teoria atomilor şi aşa 
mai departe, trebuie înlocuite cu timpul, căci fap¬ 
tele senzaţiilor se pot exprima şi mai economic 
decît prin aceste idei tradiţionale. Sarcina ultimă 
a ştiinţelor este aceea de a descrie cît mai fidel şi 
mai economic lumea senzaţiilor şi de a constata 
raporturile funcţionale dintre senzaţii. Ideea de 
cauzalitate trebuie înlocuită prin aceea a rapor¬ 
tului funcţional de la condiţie la condiţionat. 
Mach a combătut cu paradoxală pasiune îndeo¬ 
sebi concepte precum cele de „spaţiu absolut" şi 
de „timp absolut". 

Un alt gînditor de o excepţională însemnătate, 
care incidental s-a ocupat de problema catego¬ 
riilor, a fost Friedrich Nietzsche. Devansînd pe 
alţi gînditori pe aceeaşi linie, Nietzsche scrie, de 
exemplu,în Genealogia moralei următoarele: „Nu 
e îngăduit să prefaci în chip eronat în ceva obiec¬ 
tiv « cauza » şi « efectul », cum procedează natura- 
liştii şi cei care fac naturalism în gîndire ca ei; nu 
e permis aşadar să obiectivezi « cauza » şi « efec¬ 
tul » potrivit neghiobiei mecaniciste aşa de cu¬ 
rentă, care pune cauza să apese şi să împingă pînă 
cînd în sfîrşit produce efect; de « cauză » şi « efect » 
trebuie să ne servim numai ca noţiuni pure, adică 
numai ca ficţiuni convenţionale cu scopul de a 
designa, cu scopul înţelegerii între oameni, dar nu 
cu intenţia de a explica. In realitatea în sine, nu 
este nimic din ceea ce se numeşte nexuri cauzale 

sau necesitate, nimic din determinismul psiho¬ 
logic; acolo, în realitatea în sine, nu este ceea ce 
se formulează prin propoziţia « efectul urmează 
cauzei », acolo nu domină aşa-zisele « legi ». Noi 
sîntem cei ce închipuim cauzele, succesiunea, 
reciprocitatea, relativitatea, necesitatea, numărul, 
legea, libertatea, motivul, scopul; şi din moment 
ce toată această lume de semne convenţionale noi 
o proiectăm, poetizînd în lucruri ca atare, nu 
procedăm altfel decît facem foarte adesea, şi anu¬ 
me procedăm mitologic ‘ (p. 33). Citate în acelaşi 
sens s-ar putea invoca şi din opera postumă a lui 
Nietzsche, Der Wille zur Macht, nenumărate, din 
care rezultă că Nietzsche socotea conceptele cate¬ 
goriale, nu ca şi cum ele ar ţine de textul realităţii, 
ci numai de interpretarea textului. Categoriile nu 
fac parte din textul realităţii, ele sînt o inter¬ 
pretare a acestui text. Ce deosebire este între ceea 
ce ne-a învăţat Kant despre categorii şi ceea ce ne 
spune Nietzsche ? Kant vedea în aceste concepte 
ceva necesar şi general pentru spiritul omenesc, 
fiindcă ele ar face parte din însăşi structura ireduc¬ 
tibilă a spiritului. Tocmai aici intervine Nietzsche. 
El vrea să spună: Nu, categoriile nu sînt structuri 
generale şi necesare, nici ireductibile, ale spiritu¬ 
lui omenesc. Categoriile sînt, după Nietzsche, Er- 
dichtungen, interpretări ale unui text, de acelaşi 
ordin ca miturile, sau ele sînt ficţiuni conven¬ 
ţionale de care ne folosim pentru a designa lu¬ 
crurile şi pentru a ne înţelege om cu om. Cu 
aceasta, categoriile sînt coborîte din domeniul 
logicii transcendentale, unde le plasase Kant şi 
atîţia gînditori postkantieni, în domeniul psiho¬ 
logiei complexe, care are să se ocupe de rostul şi 
geneza miturilor. Categoriile nu mai stau într-o 
regiune abstractă de norme ideale, necesare, 

într-o corelaţie sistematică sau dialectică între ele, 
ca ceva ireductibil, ca paradigme intangibile ale 
unei inteligenţe umane în general, ci sînt coborîte 
într-o regiune de viaţă sufletească-biologică, 
foarte complexă şi plină de contingenţe. Cate¬ 
goriile ar fi plăsmuiri poetizante de acelaşi ordin 
ca miturile, deci ele nu pot să fie generale, nici 
necesare; căci nici un mit nu este nici necesar, nici 
general, şi nici un mit nu ţine ca atare de însăşi 
structura inteligenţei sau a spiritului omenesc; 
orice mit este un produs condiţionat el însuşi de 
interesele psihice şi biologice ale omului, sau nu¬ 
mai ale unei seminţii de oameni; orice mit este un 
mijloc în lupta pentru putere între seminţii, între 
oameni. Categoriile ar fi, ca şi miturile, mijloace 
inventate de oameni în voinţa lor de putere, mani¬ 
festată faţă de realitatea din preajmă sau faţă de 
semenii lor. Categoriile nu sînt necesare, deci nici 
statornice. Ele sînt un fel de invenţii geniale ale 
cutăruia sau cutăruia, şi se răspîndesc pentru fo¬ 
loasele ce ele aduc vieţii care se afirmă în lume. 
Categoriile, aşa cum le vede Nietzsche, dobîndesc 
o înfăţişare foarte accidentală, şi sînt despuiate de 
orice „neccsitate“. Acest lucru iese în evidenţă mai 
ales cînd asemănăm felul cum Nietzsche înţelege 
categoriile cu modul în care categoriile sînt pre¬ 
zentate de gîndîtorii extrem logicişti. Să se Iacă o 
dată o comparaţie între concepţia lui Nietzsche 
despre categorii şi concepţia pe care a dezvoltat-o 
mai tîrziu celebra şcoală filozofică de laMarburg. 
Şcoala de la Marburg vrea să pună în relief carac¬ 
terul ,.,logic“ al categoriilor. Categoriile kantiene 
apar ca momente dialectic necesare ale unui pro¬ 
ces de gîndire pură. îndeosebi Paul Natorp, în 
cunoscuta sa carte Die logiseben Grundlagen der 
exakten Wissenscha)ten, a făcut o încercare impre- 

sionantă de a elimina din examenul categoriilor 
orice urmă de psihologie sau chiar de consideraţii 
culturale. Natorp prezintă un kantianism mai lo- 
gicizat şi hegelianizat. Felul cum categoriile se 
declară ca momente inevitabile ale unui abstract 
şi unic proces de gîndire e înfăţişat de Natorp ca 
un ce absolut. 

O poziţie intermediară între concepţia kant¬ 
iană a lui Mach şi Nietzsche ocupă Hans Vaihin- 
ger în celebra sa Die Pbilosopbie des Als Ob. 
Vaihinger recunoaşte ca singură realitate lumea 
senzaţiilor; restul — categorii, concepte, construc¬ 
ţii teoretice, idei — este o lume de simple „ficţiuni^ 
pragmatic utile. Spre deosebire de pozitivişti, şi 
făcînd o concesie idealismului, Vaihinger pune 
un accent pe împrejurarea că omul nu poate trăi 
decît cu ajutorul acestor ficţiuni, care dobîndesc 
astfel un mai pronunţat caracter de necesitate bio¬ 
logică decît la Mach. Cititorii îşi amintesc desigur 
de o anume concepţie a lui Kant cît priveşte ideea 
de Dumnezeu şi funcţia pe care Kant o atribuia 
acestei idei în cadrul spiritului uman. Kant tăgă- 
duia ideii de Dumnezeu valoarea speculativ-teo- 
retică, dar îi atribuia în schimb o funcţie necesară 
în raport cu viaţa practică, de natură etică a omu¬ 
lui. Ideea de Dumnezeu ar fi un postulat al raţi¬ 
unii practice. Omul trebuie să trăiască ca şi cum 
ar exista un Dumnezeu. Nu trebuie decît să lăr¬ 
gim concepţia, care la Kant se referă numai la 
cîteva idei — la ideea de Dumnezeu, de nemurire 
şi de libertate; nu trebuie decît să aplicăm, zicem, 
această concepţie asupra tuturor produselor in- 
telectuale-ideative ale spiritului omenesc, şi în loc 
de viaţă etică, să zicem viaţă practică în general, 
ca să obţinem prin această generalizare sistemul 
ficţionalist al lui Vaihinger. Toate plăsmuirile 

ideative ale omului au funcţie de postulate ale 
vieţii practice. în situaţia aceasta se găseşte nu nu¬ 
mai ideea de Dumnezeu, ci şi ideea de „atom", 
ca să dăm un exemplu dintre cele mai caracte¬ 
ristice. Nu se poate afirma că ar exista „atomi". 
Căci nu există decît lumea senzaţiilor, dar feno¬ 
menele se petrec ca şi cum ar exista „atomi". Cu 
ajutorul acestei idei — noi putem lucra în lume, 
obţinînd rezultate practice. Aşa crede Vaihinger. 

Vom expune în capitolul următor un argument 
peremptoriu care înlătură posibilitatea de a „alinia" 
categoriile inteligenţei (ale conştiinţei) cu plăsmu¬ 
irile „teoretice" ale fiinţei umane. De asemenea, 
vom arăta că complexitatea de structură a plăsmu¬ 
irilor teoretice nu permite ca acestea să fie discu¬ 
tate numai în funcţie de ordinea biologică a omului. 

Cît priveşte pretinsa necesitate şi generalitate 
a „categoriilor", admitem că în adevăr conştiinţa 
umană este înzestrată cu o seamă de categorii 
aproximativ generale, sau care ar putea să devină 
„generale", dar că aceste categorii nu sînt ca nu¬ 
măr ceva definit. Sistemul categoriilor conştiinţei 
pare a fi un sistem deschis. Spiritul uman nu 
posedă însă numai această unică garnitură de 
categorii care se referă funcţional în primul rînd 
la organizarea materialului receptat prin simţuri. 
Spiritul omenesc este şi în posesia unei a doua gar¬ 
nituri de categorii, cu vatra de emanaţie în incon¬ 
ştient, şi care se referă funcţional la modelarea 
plăsmuirilor prin care fiinţa umană încearcă re¬ 
velarea misterelor. Aceste categorii sînt cele sti- 
listice-abisale, de a căror eficienţă în domeniul 
„ştiinţific" ne-am ocupat pe larg în studiul de faţă. 
Categoriile abisale sînt mai mult sau mai puţin 
variabile. 



DOUĂ TIPURI DE CUNOAŞTERE 


Am desfăşurat în lucrarea de faţă unele gînduri 
despre influenţa ce-o exercită categoriile stilistice 
asupra plăsmuirilor teoretice ale „ştiinţei" şi 
asupra îndrumării „observaţiei". Cele expuse ne 
permit să luăm atitudine într-o seamă de ches¬ 
tiuni, care ţin de problematica proprie teoriei 
cunoaşterii. Pentru aceasta e necesar însă să re¬ 
amintim în prealabil cîteva idei fundamentale ale 
filozofiei noastre. 

în mai multe rînduri am stăruit asupra dis¬ 
tincţiei ce trebuie s-o facem între modurile de 
existenţă ale „fiinţei umane". Omul există în două 
orizonturi cu totul diferite: întîi în orizontul 
concret al lumii sensibile şi pentru autoconser¬ 
varea sa; şi al doilea: omul există în orizontul 
misterului şi pentru revelarea acestuia. Întîiul 
mod existenţial caracterizează pe om ca pe orice 
altă fiinţă animală. Acest mod nu-i este prin ur¬ 
mare specific. Numai prin al doilea mod existen¬ 
ţial omul devine de fapt fiinţă omenească deplină. 
Cu alte cuvinte, existenţa în orizontul misterului 
şi în vederea revelării face parte, în chip esenţial, 
din însăşi definiţia fiinţei umane. Iată un prim 
cadru pe care urmează să-l ţinem permanent în 

vedere. S-a vorbit uneori despre un pretins kant¬ 
ianism al nostru, în sensul că ceea ce noi numim 
„orizont al misterului" n-ar fi decît regiunea „lu¬ 
crurilor în sine", despre care ne întreţine şi filo¬ 
zofia lui Kant. Aproximaţiile foarte nesigure, dar 
cu atît mai îndrăgite de vulgarizatori, produc 
multe confuzii. Nu e întîia oară că ne vedem siliţi 
să insistăm asupra deosebirilor ce ne despart de 
filozofia lui Kant. Cum dezorientarea recen¬ 
zenţilor prilejuieşte adevărate mostre de confu¬ 
zie, e bine să revenim şi să precizăm. 

în filozofia lui Kant, ideea de „lucru în sine" 
nu joacă nici un rol cînd e vorba despre definiţia 
structurală a fiinţei omeneşti ca atare, ca fiinţă 
singulară, unică în felul său în univers. în adevăr, 
„lucrul în sine" apare în gîndirea lui Kant ca un 
ce cu totul exterior conştiinţei umane; lucrul în 
sine este cel mult cauza inaccesibilă, producă¬ 
toare de „senzaţii" în conştiinţa umană. Iar cît 
priveşte însăşi „ideea" de „lucru în sine", aceasta 
este la Kant un amănunt dilematic, de teorie 
filozofică, cu care el nu prea ştie ce ar putea să 
înceapă. Uneori Kant însuşi spune că ideea de 
lucru în sine e o „ficţiune" la care el recurge pen¬ 
tru a-şi lămuri producerea senzaţiei în conştiinţa 
umană. *în orice caz, Kant nu uzează deloc de 
„ideea" de lucru în sine pentru a o îngloba în 
chip necesar m definiţia fiinţei umane. De altfel, 
la Kant regiunea lucrurilor în sine apare în cele 
din urmă învestită mai curînd cu un rol de „veto" 
împotriva oricărei încercări metafizice a omului. 
Lucrurile în sine sînt pentru Kant un semnal de 
punere în gardă: „Atenţie! Aici aplicarea con¬ 
ceptelor categoriale ale inteligenţei omeneşti e 
prohibită!" Nu mai stăruim asupra altor aspecte 

ale teoriei despre „lucrurile în sine“, pe care 
le-am relevat în alte lucrări '. Tot ce avem de spus 
din parte-ne despre rolul orizontului misterului 
pentru fiinţa umană deschide însă cu totul alte 
perspective decît sînt cele kantiene. Mai întîi, 
sîntem de părere că orizontul misterului este un 
implicat fundamental şi imanent al existenţei şi 
conştiinţei specifice umane. Noi definim fiinţa 
umană prin această „structură" a sa. Să se citească 
aceste propoziţii apăsîndu-se asupra fiecărui cu- 
vînt cu toată atenţia. E aici o piatră unghiulară a 
filozofiei noastre de care nici o altă filozofie n-a 
făcut caz în acest sens. Nimic din tot ce între¬ 
prinde omul în existenţa sa creatoare de mituri, 
de artă, de metafizică, de morală, de religie, de 
ştiinţă şi altele, n-ar avea loc dacă fiinţa ome¬ 
nească n-ar dispune, în chip structural, de acest 
implicat fundamental: un orizont al misterului. 
Să se noteze îndeosebi că noi socotim acest orizont 
ca fiind imanent şi inerent conştiinţei umane. 
Conştiinţa umană nu e împlinită ca atare decît în 
clipa cînd acest orizont se declară în ea. Nici un 
act revelator şi nici o problematică a spiritului 
uman nu s-ar schiţa măcar dacă conştiinţa n-ar 
avea acest spate-fundal sau acest mediu constitu¬ 
tiv care este pentru ea orizontul misterului. 
Acestui orizont imanent al misterelor îi cores¬ 
punde o regiune de transcendenţe care niciodată 
nu pot să fie rbsolut adecvat şi pozitiv convertite 


1 In Cunoaşterea luciferică am arătat că noţiunea de „lucru 
în sme“ este numai o variantă între multe alte variante de care 
e susceptibil conceptul de „mister". Tot în Cunoaşterea luci- 
Jerică ( Trilogia cunoaşterii) ara expus concepţia noastră despre 
„minus-cunoaştere", o dimensiune nouă prin care voiam să lăr¬ 
gim sfera cunoaşterii, o dimensiune inexistentă în kantianism. 

în termeni de „cunoaştere umană". Orizontul 
misterelor, ca implicat fundamental al existenţei 
şi al conştiinţei omeneşti, este ca atare singura 
poartă deschisă asupra transcendenţelor. „Ori¬ 
zontul misterelor" (ca implicat al conştiinţei) co¬ 
respunde ca un mare „negativ" transcendenţelor. 
Faptul că orizontul misterelor este însă un im¬ 
plicat de structură al fiinţei umane comportă 
consecinţe de neînlăturat. Faptul acesta face ca 
tendinţa fiinţei umane de a-şi revela misterele să 
se declare în ea cu forţă de corolar. Orizontul mis¬ 
terelor, fiind un fel de general a priori al existenţei 
şi conştiinţei umane, îndeamnă, ca un permanent 
stimulent , spiritul omenesc să încerce a-şi revela 
misterele. Acesta e tulburătorul initium al fiinţei 
umane: prezenţa adîncă şi secretă a orizontului 
misterului ca un pre-dat imanent al conştiinţei 
sau ca o prezenţă activă inerentă conştiinţei, şi 
tendinţa spre revelare ca un corolar al acestei 
permanenţe structurale. Cu aceasta, complexitatea 
intrinsecă a fiinţei şi conştiinţei umane nu este 
încă exhaustiv definită. Dacă conştiinţa este în¬ 
zestrată cu un număr de funcţii categoriale care 
organizează datele simţurilor, mai ştim că fiinţa 
umană, statornicită implacabil în coordonatele 
implicatului fundamental (orizontul misterelor) 
şi ale corolarului său (tendinţa revelatoare), este 
în acelaşi timp înzestrată şi cu o seamă de categorii 
speciale (stilistice-abisale) care îndrumă, într-un 
anume sens, tendinţa revelatoare a omului şi care, 
concomitent, asigură într-un fel imunitatea mis¬ 
terului. Categoriile stilistice fac anume ca orice 
„revelare" să ofere oarecare transluciditate spre 
mistere, dar în acelaşi timp categoriile stilistice 
fac ca „revelarea" să nu echivaleze niciodată cu 

o convertire pozitivă şi absolut adecvată a 
misterului. Categoriile stilistice ne îndrumă 
dincolo de datele simţurilor, dar ele, în acelaşi 
timp, zădărnicesc o convertire absolut adecvată 
a misterelor. După părerea noastră, această com¬ 
plexitate de implicate şi corolare de funcţii şi 
structuri ale fiinţei umane are putere definitorie 
cît priveşte fiinţa umană şi formează în acelaşi 
timp un întreg indivizibil. Nimic din toate acestea 
nu se găseşte în filozofia lui Kant dacă exceptăm 
însăşi regiunea inaccesibilă a transcendenţelor. 
Avem latitudinea să reprezentăm o data grafic 
cele două filozofii pentru a obţine o imagine mai 
sumară, cît priveşte asemănările şi deosebirile. 


Filozofia kantiană 


S = spirit 

L = lumea simţurilor 
c = categorii 

P = puncte care indică „lu¬ 
crurile în sine". Săge¬ 
ţile simbolizează acel 
pretins „veto" pe care 
Kant îl opune oricărei 
încercări de a revela 
lucrurile în sine. 



Tot ce e linie plină în ambele figuri (adică ce 
nu e interpunctat) face parte din definiţia fiinţei 
umane ca atare. Filozofia noastră oferă deci o de¬ 
finiţie a omului de-o complexitate pe care filo¬ 
zofia lui Kant nici n-a putut s-o viseze. Definiţia 

kantiană e susceptibilă de a fi aplicată şi asupra 
fiinţei animale, cîtă vreme definiţia ce o propunem 
noi se potriveşte numai fiinţei umane. Toate aces¬ 
te reflecţii sînt destinate să dea un relief aparte 

Teoria noastră 

S = spirit 
C = conştiinţă 
I = inconştient 
L = lumea simţurilor 
c = categorii receptive 
de organizare 
a senzaţiilor 

O—M = orizontul mistere¬ 
lor 

a = categorii 

stilistice-abisale 
T—T = mistere cu adîn- 
cimea lor 
(transcendenţe) 

antropologiei pe care o profesăm. Ar urma, pe de 
altă parte, să adăugăm că sub raport metafizic 
Kant a interpretat inaccesibilitatea transcen- 
denţelor (a lucrurilor în sine) ca o slăbiciune, ca 
o insuficienţă a subiectivităţii omeneşti. Dim¬ 
potrivă, în concepţia noastră această inaccesibi- 
litate a transcendenţelor apare ca un fapt instituit 
în univers în contextul unor foarte bine cum¬ 
pănite finalisme de natură metafizică (cenzură 
transcendentă, frîne transcendente avînd un centru 
în Marele Anonim). Asupra aspectului în ches¬ 
tiune nu ţinem să ne extindem aici, deoarece vrem 
să evităm confuzia ce ar putea interveni între 
acest plan „mitic-metafizic“ spre care suie une¬ 
ori concepţia noastră şi planul temeiurilor de 
natură strict „filozofică“. 

Revenind la problematica luată în cercetare în 
prezenta lucrare, semnalăm că Immanuel Kant 
ţintea între altele spre o teorie a „ştiinţei". (Cum 
e posibilă „ştiinţa” ? — a fost una din principalele 
sale preocupări.) Kant a prezentat în esenţă struc¬ 
turile „ştiinţei” în funcţie exclusivă de acel tip de 
cunoaştere, pe care noi îl atribuim numai fiinţei 
umane incomplete ca atare, adică fiinţei umane 
care există cu precădere în orizontul lumii date, 
sensibile, şi în vederea autoconservării sale. Kant 
s-a dedat unui grav exces de simplificare, ceea ce 
a stîrnit o avalanşă de excese similare la alţi gîn- 
ditori, îndeosebi în jumătatea a doua a secolului 
al XlX-lea. Dacă, dintr-o preferinţă ce o acordăm 
vizualităţii, am hotărî să reprezentăm grafic 
unele „teorii” despre natura „ştiinţei”, am putea 
să procedăm astfel: 


L 



C = conştiinţă 
L = lumea simţurilor 
c = concepte categoriale 
efemere 


Printr-o figură ca aceasta ilustrăm pozitivis¬ 
mul pur al lui Mach, nepozitivismul, ficţionalis- 

mul lui Vaihinger, care toate înţeleg lumea datelor 
sensibile ca singura „realitate", iar conceptele ca¬ 
tegoriale ca simple mijloace practic utile, pentru 
orientarea noastră în lumea dată. Categoriile ar 
fi doar expresii economice, fictive, care ajută la 
orientare. Ele n-ar fi factori de „structură" ai spi¬ 
ritului, ci „produse" mai mult sau mai puţin efe¬ 
mere ale inteligenţei creatoare. La fel sînt privite 
şi construcţiile sau plăsmuirile teoretice ale „ştiin¬ 
ţei". Unele idei ale lui Nietzsche despre „cate¬ 
gorii" şi „ipoteze" invită la o exegeză exclusiv în 
marginea figurii de mai sus. 

încercările acestea, care reduc „categoriile" con¬ 
ştiinţei şi „plăsmuirile teoretice" ale inteligenţei 
la un numitor comun , socotindu-le deopotrivă ca 
nişte simple expresii economice sau ca ficţiuni 
utile ale spiritului, sau ca „mituri" (Nietzsche), 
sînt inadmisibile. Ele pornesc de la o foarte gro¬ 
solană estompare a „hotarelor". Aruncăm în 
cumpănă un singur argument, care-ni se pare însă 
decisiv, împotriva încercărilor de a echivala „cate¬ 
goriile" inteligenţei cu „produsele" ei „teoretice". 
Ştim dintr-o serie de capitole ale studiului de faţă 
că toate produsele sau plăsmuirile teoretice ale 
inteligenţei poartă pecetea sau signaturile unor 
„categorii stilistice". Niciodată însă „categoriile" 
inteligenţei ca atare (unitate, multiplicitate, sub¬ 
stanţă, cauzalitate, relaţie etc., etc.) nu poartă vreo 
urmă de modelare prin „categorii stilistice". Prin 
urmare, categoriile inteligenţei nu pot fi privite ca 
nişte „plăsmuiri teoretice(Atîta timp cît catego¬ 
riile inteligenţei se mărginesc la organizarea 
materialului sensibil al lumii concrete.) Iată un 
criteriu de diferenţiere care face pentru totdeauna 
imposibilă orice afirmaţie, care ar reduce „cate- 

goriile inteligenţei* şi „plăsmuirile teoretice " la 
acelaşi numitor (expresii economice, ficţiuni 
utile, mituri). 

Demnă de luat în considerare mai este şi o altă 
teorie cu privire la natura „ştiinţei", şi anume aceea 
pe care ne-a oferit-o neokantianismul şcolii de la 
Marburg. In lumina ideilor şcolii de la Marburg, 
kantianismul apare oarecum într-o interpretare 
pur idealistă şi fără îndoială cam hegeliană. „Şti¬ 
inţa" s-ar produce, după ideile şcolii de la Mar¬ 
burg, printr-un proces infinit al „gîndirii", care 
procedează prin etape „categoriale" şi avansează, 
prin concepte tot mai complexe, spre constituirea 
unui dat problematic. Care dat nu este însă 
socotit ca fiind static şi determinat şi nici ca fiind 
situat în „regiunea" simţurilor. Datul problema¬ 
tic este „indeterminatul" infinit depărtat, a cărui 
„determinare" este tocmai ţinta infinită a proce¬ 
sului de gîndire conceptuală. Să se noteze că în 
acest proces de gîndire categoriile apar ca un fel 
de necesitate dialectică. 


S = spirit 

c = categorii prin care se 
produce obiectul 
într-un proces infinit 
de determinare 

Ceea ce am reproşa teoriei şcolii de la Mar- 
burg este în primul rînd absolutismul idealist şi 
dialectic al poziţiei sale: adică credinţa că proce¬ 
sul gîndirii procedeazăprin etape, prin demersuri 
inevitabile, necesare. In concepţia şcolii de la 
Marburg se susţine, în alt sens fireşte decît la 
teoreticienii pomeniţi mai înainte, o aliniere a 
categoriilor şi a celorlalte „determinări concep¬ 
tuale" pe care gîndirea le produce în procesul ei 
infinit. Nicăieri nu ni se vorbeşte despre o a doua 
mare garnitură de categorii (stilistice) a căror 
intervenţie modelatoare o constatarăm în cazul 
„plăsmuirilor teoretice". După părerea noastră, 
procesul „teoretizării" în care este angajat spiritul 
omenesc nu are în actele sale nimic inevitabil şi 
absolut necesar. Dovadă toate zigzagurile, toate 
cotiturile, toate reculările, toate iniţiativele 
repetat pornite de la capăt, în care abundă istoria 
ştiinţelor. în fond, dificultăţile în care se încurcă 
teoreticienii cunoaşterii rezultă din înclinarea lor 
excesivă de a simplifica şi de a reduce „cunoaş¬ 
terea" la un tip unic. Faţă de aceste cîteva „teorii" 
şi altele similare, propunem o distincţie între două 
tipuri de „ cunoaştere ", ireductibile unul la celălalt. 

Această cunoaştere tip I constă în aplicarea 
unor categorii şi în aplicarea de concepte asupra 
unor „date" sensibile. „Categoriile" de care uzea¬ 
ză cunoaşterea tip I pot să fie privite ca făcînd 
parte din însăşi structura inteligenţei, dar numă¬ 
rul lor, şi chiar felul lor, nu este totdeauna şi 
pretutindeni acelaşi. Categoriile posedă, cît pri¬ 
veşte difuziunea lor, numai o aproximativă ge¬ 
neralitate. Ceea ce înseamnă că unele sînt mai 
generale, iar altele mai puţin. S-ar părea însă că 
aceste categorii nu întîmpină dificultăţi pentru a 

se generaliza. Aici, pentru acest tip de cunoaştere, 
categoriile kantiene, sau altele la fel, ar putea fi 
luate, cu oarecare aproximaţie, în considerare ca 
factori mai mult sau mai puţin constitutivi. 



Tipul de cunoaştere I 

S = spirit 

L = lumea concretă 
a simţurilor 

c = categoriile conştiinţei 
prin care se organizează 
senzaţiile 


Tipul de cunoaştere II 



S = spirit 
C = conştiinţă 
I = inconştient 
L = lumea 

simţurilor 
c = categorii recep¬ 
tive de organiza¬ 
re a senzaţiilor 
O—M= orizontul 
misterelor 

a = categorii stilisti- 
ce-abisale 
T—T= misterele 

cu adîncimea lor 
(transcendenţe) 

Pentru a ilustra tipul de cunoaştere II, recurgem 
prin repetiţie la o imagine pe care am mai inter- 
pretat-o. In acest tip de cunoaştere, nu avem de-a 
face numai cu orizontul lumii sensibile şi cu 
categorii de gen kantian, ci, în mod constitutiv, 
şi cu un orizont al misterului şi cu categorii sti¬ 
listice (abisale-inconştiente) care modelează „plăs¬ 
muirile teoretice", cu ajutorul cărora se încearcă 
revelarea misterelor. Categoriile abisale n-au în 
nici un caz caracter de generalitate (cît priveşte 
genul uman), nici măcar aspiraţia de a se gene¬ 
raliza. Ele sînt, ce-i drept, un patrimoniu struc¬ 
tural al spiritului uman, dar variabil. Această 
„variabilitate", pentru unele categorii stilistice 
mai accentuată, pentru altele mai puţin accen¬ 
tuată, nu scuteşte spiritul uman de obligaţia, 
inconştientă natural, de a sta în serviciul unei 
matrice stilistice. Niciodată spiritul uman nu este 
despuiat de categorii abisale, decît poate în cazul 
unor declarate anomalii. 

Tipul de cunoaştere II este, precum rezultă 
chiar din simbolurile grafice, incomparabil mai 
complex decît tipul de cunoaştere I, şi deci ireduc¬ 
tibil la acesta. De fapt, cele două tipuri de cunoaş¬ 
tere se ivesc în adiacenţă cu cele două moduri 
existenţiale prin care se caracterizează fiinţa uma¬ 
nă. Întîiul tip de cunoaştere se realizează în adia¬ 
cenţă cu existenţa omului în lumea sensibilă, 
concretă, în vederea autoconservării omului; al 
doilea tip de cunoaştere se realizează în adiacenţă 
cu existenţa omului în orizontul misterului şi în 
vederea revelării. între cele două tipuri de cu¬ 
noaştere intervine saltul de calitate si de corn- 

» 7 

plexitate al unei mutaţii ontologice ." Ştiinţa, cu 


V. Geneza metaforei fi sensul culturii (Trilogia culturii). 

plăsmuirile ei teoretice şi rezultatele observaţiilor 
dirijate, se constituie în partea ei decisivă în cadrul 
cunoaşterii de tip II. Atît Kant, cît şi şcolile neo- 
kantiene, dar şi pozitivismul de toate nuanţele, 
examinînd structura ştiinţei, au încercat o sim¬ 
plificare abuzivă şi inadmisibilă a situaţiei. 

în general, filozofia ştiinţei, cercetînd atît 
procedeele cît şi structura plăsmuirilor ştiinţei, se 
arată foarte dispusă să reducă „ştiinţa" la tipul de 
cunoaştere I. Ceea ce înseamnă că prea se accen¬ 
tuează zona datelor sensibile ca vatră a cunoas- 

> 

terii, ceea ce nu prea corespunde spiritului şi 
orientărilor ştiinţifice, nici ale celor de astăzi, nici 
ale celor de totdeauna. De fapt, pentru „ştiinţa" 
constituită în plenitudinea ei, datele sensibile sînt 
numai un prag de pe care se încearcă saltul în 
mister; datele sensibile trebuie „interpretate" în 
sensul unor idei teoretice. „Interpretarea" datelor 
sensibile în lumina unor „idei teoretice" are loc, 
în ultimă analiză, în funcţie de liniile de forţă ale 
unui „cîmp stilistic". Cu aceasta, „ştiinţa" se pla¬ 
sează, evident, prin principalele ei intenţii şi prin 
masa predominantă a corpului ei de teze, în 
coordonatele cunoaşterii de tip II. Pozitivismul 
biologic-pragmatic de toate nuanţele înţelege plăs¬ 
muirile ştiinţei ca şi cum acestea s-ar ivi în orizon¬ 
tul lumii date ca „ficţiuni utile". Avem de-a face 
aici cu tentativa de a răstălmăci plăsmuirile teo¬ 
retice ale ştiinţei în analogie cu tehnica şi cu or¬ 
ganele biologice. Cum noi distingem două tipuri 
de cunoaştere, ireductibile unul la celălalt, în 
funcţie de cele două moduri existenţiale ale fiin¬ 
ţei umane, avem posibilitatea de a interpreta altfel 
decît se face structura şi rostul „ştiinţei". După 
noi, ştiinţa îşi realizează suprema demnitate nu în 
cadrul cunoaşterii de tip I, ci în cadrul tipului II. 

Plăsmuirile teoretice ale ştiinţei nu apar în ordine 
biologic-pragmatică, cu toate că n-am voi să ne¬ 
găm funcţia aceasta suplimentară sau periferială 
a lor; ele apar în ordinea spiritului şi în cadrul 
finalităţii specifice a spiritului. Adică în orizontul 
misterului şi în vederea revelării. Ele se referă la 
mister, şi au intenţionalitatea de a revela misterul. 
Că plăsmuirile teoretice ale ştiinţei au un caracter 
de efemeritate e prea adevărat. Ele nu pot să fie 
decît mai mult sau mai puţin efemere din cauza 
condiţiilor intrinseci ale cunoaşterii care vrea să 
pătrundă în adînc. Teoreticienii care vor să pre¬ 
zinte „ştiinţa" ca o anexă a ordinii biologic-prag- 
matice mutilează de fapt fiinţa umană, anulînd 
tocmai specificul existenţei omeneşti. Plăsmuirile 
teoretice ale ştiinţei poartă stigmatele inevitabile 
ale categoriilor stilistice, ceea ce e un semn că ele 
se produc de fapt în ordinea specifică a spiritului 
uman, privit în plenitudinea fiinţei sale, şi nu în 
ordinea biologicului şi a pragmaticului. 

Conştiinţa umană se conduce pe principalele 
planuri de manifestare ale sale de o seamă de 
„valori". Aşa pe planul „estetic", aşa pe planul 
„moral", aşa pe planul „cunoaşterii". Valorile ce 
îndrumă spiritul uman pe planul cunoaşterii sînt 
acelea ale „adevărului", ale „verosimilulu i“ (şi 
contrariul) lor. Spiritul omenesc dispune de o de¬ 
finiţie nominală „ideală" a „adevărului", în înţe¬ 
les de adecvaţie pozitivă şi desă-vîrşită între un 
conţinut de cunoaştere şi un conţinut, al realului. 
Dar o asemenea definiţie a „adevărului" exprimă 
un simplu postulat, un deziderat. In cadrul cu¬ 
noaşterii umane, „adevărul" nu se constituie decît 
în coordonate umane, deci numai ca un „echiva¬ 
lent" al adevărului. Pentru omul necritic, echiva¬ 
lentele viciate ale „adevărului" reprezintă, totuşi 

„adevărul"." Kant şi-a dat, întrucîtva, seama de 
unele laturi ale problemei cînd a încercat să de¬ 
termine criteriile umane ale „adevărului". 

El susţine că „adevărul", propriu cunoaşterii 
umane, îşi are criteriile sale care constau în apli¬ 
carea conceptelor categoriale asupra materialului 
sensibil. „Adevărul" în limite umane este după 
Kant o strînsă urzeală de categorii şi de material 
de intuiţie. Dar Kant determina cu aceasta numai 
„adevărul" ca „valoare" în cadrul cunoaşterii de 
tip I. Datoria noastră, după ce am diferenţiat 
două tipuri de cunoaştere ireductibile, după ce 
am delimitat complexitatea celui de-al doilea tip 
de cunoaştere (II), este să relevăm că în coor¬ 
donate umane se mai constituie şi un „adevăr" 
(cu diverse grade ale verosimilului) în cadrul cu¬ 
noaşterii tip II. 

în cadrul cunoaşterii de tip II, „adevărul" este 
produs şi judecat după alte criterii decît în cadrul 
cunoaşterii de tip I. Aşa-zisele „adevăruri", la 
care parvine cunoaşterea de tip II, poartă pecetea 
sau stigmatele categoriilor stilistice, inexistente în 
cadrul cunoaşterii de tip I. Unui om de ştiinţă, 
care lucrează într-un anume „ ămp stilistic ", i se 
vor părea de exemplu „adevărate“ sau „vero¬ 
simile “ numai construcţiile teoretice care urmează 
liniile stilistice ale „ cîmpului “ său. Omul de şti¬ 
inţă este deci condus de o valoare a „adevărului" 
şi a „verosimilului" care se constituie ca atare sub 
presiunea liniilor care străbat cîmpul stilistic. O ase¬ 
menea „valoare" ca şi plăsmuirile ce se pun sub 


E aici un proces de „conversiune" ce are loc în spiritul 
omenesc. Vorbim despre această „conversiune" în Artă şi va¬ 
loare, cap. „Metafizica valorilor". Ceea ce spunem acolo despre 
valorile estetice are valabilitate, mutatis mutandis, şi pentru 
domeniul cunoaşterii. 

auspiciile ei au, natural, un mare grad de la¬ 
bilitate. „Plăsmuirea teoretică" este condusă în 
cadrul cunoaşterii tip II, fără îndoială, de un sens 
al verosimilului, dar chiar acest sens e călăuzit 
totdeauna de categorii stilistice care sînt istoric şi 
regional variabile. 

Deosebirea dintre valoarea „adevăr" în cadrul 
cunoaşterii tip I şi valoarea „adevăr" în cadrul cu¬ 
noaşterii tip II este de acelaşi ordin ca deosebirea 
ce o facem în estetica între frumosul natural şi fru¬ 
mosul artistic. întocmai cum frumosul artistic e ire¬ 
ductibil la frumosul natural, tot aşa „adevărul II" 
este ireductibil la „adevărul I". La constituirea şi 
judecarea adevărului tip II, domină cu totul alte 
criterii decît în cazul „adevărului I". Cele două 
feluri de aşa-zise „adevăruri" la care ajunge cunoaş¬ 
terea în coordonate umane sînt în funcţie de cele 
două ordini existenţiale în care omul trăieşte: în 
funcţie de ordinea lumii date, pe de o parte, şi în 
funcţie de ordinea misterului, pe de altă parte. 
Plăsmuirile teoretice ale ştiinţei ca şi rezultatele 
observaţiei dirijate sînt, ca structură intimă, mult 
prea complexe decît să admită o caracterizare 
simplistă şi alternativă prin cuvinte ca „iluzie", 
„ficţiune" sau ca „adevăr adecvat". Cert, plăsmui¬ 
rile teoretice ale ştiinţei sînt „plăsmuiri", dar ele 
se referă ca intenţionalitate la un mister spre care 
ele vor să ne prilejuiască oarecare transparenţă. 
Faptul că „plăsmuirile teoretice" ale cunoaşterii 
tip II sînt stilistic structurate dovedeşte că ele aspiră 
serios să transceandă datele sensibile ca atare; că 
ele nu izbutesc să convertească în chip absolut 
adecvat şi pozitiv misterele se datorează împreju¬ 
rării că „stilul" ne izolează de mistere în măsura 
în care ne şi apropie de ele. împrejurarea aceasta, 
tragică şi consolatoare în acelaşi timp, o bănuim 
fundată în ultime rînduieli secrete ale existenţei. 

în Trilogia cunoaşterii , mai ales în studiul intitulat 
Cunoaşterea luciferică, am examinat mai de mult cele 
două tipuri de cunoaştere, de care ne ocupăm şi în ca¬ 
pitolul ultim al acestui studiu. Le-am dat atunci cîte un 
nume simbolic. Cunoaşterea tip I am numit-o „paradisi- 
acă“, iar cunoaşterea tip II am numit-o cunoaştere „luci¬ 
ferică' 1 . Diferenţa ce o făceam acolo între cele două tipuri 
de cunoaştere era analitică şi se menţinea pe un plan pur 
logic şi epistemologic. 

Cunoaşterea tip I (paradisiacă), înzestrată cu catego¬ 
riile ei, orînduieşte concretul dat prin simţuri; ea deter¬ 
mină materialul intuitiv prin concepte abstracte, ea 
inventariază obiectele şi raporturile dintre ele aşa cum 
ele sînt date. Obiectul cunoaşterii tip I poate să fie na¬ 
tural şi un fapt general, dat ca atare facultăţilor abstractive. 
Căci cunoaşterea tip I produce concepte şi lucrează cu 
concepte. S-ar putea afirma că cunoaşterea tip I îşi este 
suficientă sieşi, întrucît ea se găseşte în faţa obiectului pe 
care-1 socoteşte dat sau cu posibilităţi de a fi dat întreg 
şi nealterat. Cînd operează cu concepte, cunoaşterea tip 
I se găseşte în situaţia privilegiată de a nu trebui să aplice 
conceptul decît atunci cînd conceptul este solicitat de 
chiar fizionomia sau configuraţia obiectului. Această cu¬ 
noaştere tip I e complet revărsată asupra obiectului. Ea 
nu cunoaşte problematicul în sens acut şi integral. Ea 
poate avea, ce-i drept, nedumeriri şi întrebări, dar nedume¬ 
ririle si întrebările ei sînt de scurtă respiraţie şi fără 

orizont, putîndu-şi găsi degrabă o soluţie. „Necunos¬ 
cutul" intervine în cunoaşterea tip I numai ca „interval" 
în seria cunoscutelor sau ca „noutate". Cunoaşterea tip 
I caută să umple „intervalul" necunoscutei, fie de fapt, 
fie pe cale mintală, iar „noutatea" va fi determinată fie 
prin analogie cu ce e cunoscut, fie printr-un nou concept. 
Cunoaşterea tip I se ataşează plină de încredere la obiect, 
aşa cum acesta se prezintă simţurilor sau abstracţiei. 
Cunoaşterea tip I e desigur capabilă de lărgire, de spor, 
de progres, dar înaintarea ei se face tot în contact cu 
„obiectul". Alta e situaţia şi felul cunoaşterii tip II (luci- 
ferică). Cunoaşterea tip II se detaşează în chip aparte de 
obiectul dat, fără de a-1 părăsi. Orizontul în care se 
constituie cunoaşterea tip II este misterul, iar obiectul ei 
apare, datorită unui act implicat, despicat în două: într-o 
parte care se, arată şi într-o parte care se ascunde. 
Obiectul cunoaşterii tip II e totdeauna un mister, care pe 
de o parte se arată prin semnele sale, şi pe de altă parte 
se ascunde după semnele sale. Dacă cunoaşterea tip I se 
caracterizează printr-o alipire familiară la obiectul ei, 
cunoaşterea tip II se caracterizează printr-o distanţare 
plină de tulburătoare iniţiative faţă de obiectul ei despicat 
în două. Prin cunoaşterea tip I se statornicesc poziţii 
liniştitoare, momentele de stabilitate ale spiritului cunos¬ 
cător; prin cunoaşterea tip II se introduc în spirit pro¬ 
blematicul, tatonarea teoretică, construcţia, adică riscul 
şi eşecul, neliniştea şi aventura. Linia de demarcaţie între 
cele două feluri de cunoaştere devine tot mai vizibilă. 
Există fără îndoială undeva un punct care să ne dea un 
întîi acces la ideea lor netă. Acest punct e însăşi ideea 
problematicului. Cunoaşterea tip I nu cunoaşte pro¬ 
blematicul decît într-un sens cu totul incomplet. Cunoaş¬ 
terea tip I nu cunoaşte nici construcţia ipotetică, nici 
teoria, în înţelesul amplu şi cu totul special ce-1 au aceste 
acte intelectuale în cadrul cunoaşterii tip II. De fapt, 
obiectul despicat în „arătat" şi „ascuns", problematicul, 
construcţia teoretică, privite în plenitudinea semnificaţiei 
lor, sînt momente particulare ale cunoaşterii tip II. 
Cunoaşterea tip I se mărgineşte a determina prin con¬ 
cepte obiectul găsit în faţă într-o totală prezenţă. Cînd e 

vorba de „hiaturi" pe planul prezenţelor, se întîmplă 
natural ca şi cunoaşterea tip I să-şi pună „probleme", şi 
chiar să se simtă îndemnată să construiască „teorii"; dar 
aceste probleme şi teorii, comparate cu cele ce se fac în 
cadrul cunoaşterii tip II, se dovedesc a fi un fel de simi- 
li-probleme şi simili-teorii. Cunoaşterea tip I şi cunoaş¬ 
terea tip II operează desigur, cel puţin la început, cu 
acelaşi material obiectiv; ele se deosebesc însă profund 
prin modul cum atacă materialul. Cunoaşterea tip I şi 
cunoaşterea tip II întrebuinţează, cel puţin la început, 
acelaşi material conceptual. Ele se deosebesc însă prin 
modul de întrebuinţare a materialului. Cele două tipuri 
de cunoaştere se mişcă deopotrivă pe cele două planuri, 
al intuiţiei şi al conceptualului. Ca atare, diferenţiindu-se 
calitativ prin procedeele lor, ele sîntîn stare să ajungă la 
rezultate la care cunoaşterea tip I, singură, n-ar putea 
niciodată să ajungă. Teoreticienii cunoaşterii înclină a nu 
vedea decît un fel de cunoaştere, căreia îi îngăduie cel 
mult două variante graduale. O variantă ar fi naivă, peste 
care s-ar suprapune o variantă de diferenţiere graduală 
savantă, de rafinare, o cunoaştere să-i zicem „civilizată". 
Teoreticienii cunoaşterii au crezut că, analizînd cunoaşte¬ 
rea naivă şi cea civilizată sau metodică, ar putea să le 
reducă la un numitor comun, deoarece între cclc două 
n-ar exista decît o deosebire de complicaţie. Cînd auzim 
o asemenea apreciere, ne aducem totdeauna aminte de 
esteticienii care încearcă să reducă la un numitor comun 
frumosul natural şi frumosul artistic. Noi vorbim despre 
o cunoaştere tip I şi o cunoaştere tip II în convingerea 
că diferenţa dintre ele este de natură calitativă. Tipul II 
nu e reductibil la tipul I, întrucît în constituirea sa 
intervin factori care sînt cu totul absenţi în tipul I şi 
întrucît şi factorii comuni între cele două tipuri au cu 
totul altă semnificaţie în cunoaşterea tip II decît în cu¬ 
noaşterea tip I. Noi vedem aşadar între cele două tipuri 
de cunoaştere o discontinuitate radicală. Această dis¬ 
continuitate măsoară exact saltul între cele două moduri 
de a exista ale omului, între modul de existenţă în ori¬ 
zontul lumii sensibile, în vederea autoconservării, şi 

modul de existenţă în orizontul misterului, în vederea 
revelării. 

Cunoaşterea tip II începe prin aceea că nu mai so¬ 
coteşte obiectul ei drept „obiect", ci numai ca simptom 
al obiectului. Prin acest act, obiectul cunoaşterii suferă 
o despicare în două: într-o parte care se arată şi într-o 
parte care se ascunde. Cunoaşterea tip I se găseşte faţă 
în faţă cu un complex de fenomene empirice pe care le 
determină prin „concepte". Procesul acestor determinări 
poate fi fără capăt. Cunoaşterea tip II invadează ograda 
spiritului cu un act neaşteptat care nu se explică prin nici 
o necesitate proprie cunoaşterii tip I: ea problematizează 
complexul de fenomene despre care vorbim. Prin pune¬ 
rea problemei, complexul de fenomene, conceptual mai 
mult sau mai puţin determinat, se preface în altceva decît 
„complex de fenomene", el se transformă în „complex de 
semne al unui mister". Aceasta e schimbarea neprevă¬ 
zută de perspectivă ce-o îndură orice fenomen cînd ia 
contact cu cunoaşterea tip II. Ceea ce mai înainte fusese 
obiect neted — nedespicat — se preface în obiect despicat 
în două: în arătat şi ascuns. Prin aducerea unui obiect în 
perspectiva nouă a cunoaşterii tip II, se declară de fapt 
o criză în obiect, în sensul că obiectul devine simplu 
semn arătat al unui mister în esenţă ascuns. A săvîrşi 
acest act şi a iscodi de pe pragul „arătatului" partea care 
se „ascunde" a unui mister înseamnă a deschide un mis¬ 
ter. Sub raport logic-epistemologic, acest act e identic cu 
„punerea unei probleme". Trebuie să recunoaştem că în 
cadrul cunoaşterii tip I, închisă în sine, mulţumită cu 
sine, nu există nicăieri zariştea misterului. După ce se 
produce actul deschiderii unui mister, începe procesul 
amplu articulat al revelării misterului. Asupra acestui 
proces foarte complex articulat al „revelării" nu credem 
că e absolut necesar să ne extindem pînă în ultimele 
detalii, deoarece în studiul II al Trilogiei cunoaşterii , 
adică în Cunoaşterea luciferică, am analizat, referindu-ne 
la un material concludent din istoria ştiinţelor, modul cum 
se articulează, din punct de vedere logic-epistemologic 
cunoaşterea tip II. Ce am dat acolo constituie un fel de 
logică a problemei, întrucît am expus pas cu pas modul 

cum s e pune o „problemă" şi cum se rezolvă o problemă. 
Mai mult, pentru a stîrni interesul cititorilor de a studia 
însăşi lucrarea noastră mai veche ( Cunoaşterea ludferi- 
că), vom pune pe două coloane rezultatele la care am 
ajuns cu privire la cele două tipuri de cunoaştere, tipul I 
şi tipul II: 


Cunoaştere paradisiacă 
(Cunoaştere tip I) 

Obiect nedespicat. 


Obiecte ca prezenţe totale. 

Juxtaponibilitatea obiecte¬ 
lor. 

Reducţia pur cantitativă 
(prin abstracţie) a obiec¬ 
telor. 

Idei în conjuncţie cu mate¬ 
rialul. 

Aplicabilitate directă a idei¬ 
lor. 

Categorii organizatoare. 


Simili-probleme fără tensi¬ 
une interioară (proble- 
moide). 

Simili-teorii. 

Observaţie. 

Descripţie simplă. 

Simili-explicaţie (prin aplica¬ 
rea simplă a cauzalităţii). 

Hiat. 


Cunoaştere luciferică 

(Cunoaştere tip II) 

Obiect despicat (arătat şi 
ascuns). 

Mistere deschise. 

Substituibilitatea mistere¬ 
lor. 

Reducţia sau varierea cali¬ 
tativă a misterelor. 

Idei în opoziţie cu mate¬ 
rialul. 

Capacitate teoretică. 

Categorii cu funcţie teore¬ 
tică. 

Probleme de tensiune inte¬ 
rioară. 

Teorii. 

Observaţie dirijată de o 
idee. 

Descripţie dirijată. 

Explicaţie. 

Criptic. 


în cele două coloane am înşirat particularităţile ce 
caracterizează cele două tipuri de cunoaştere. Aşa cum 
sînt prezentate, fireşte, ele nu ne pot da decît indicii vagi 
cu privire la caracterul specific al fiecăruia din cele două 
tipuri. Rezultatele la care am ajuns în studiul de faţă 

despre Ştiinţă şi creaţie sînt destinate să radicalizeze 
diferenţa dintre tipul de cunoaştere I şi tipul II. în ade¬ 
văr, ideile cu funcţie teoretică, observaţiile dirijate şi apoi 
înseşi construcţiile teoretice ale cunoaşterii tip II îndură 
o modelare prin categoriile stilistice ale spiritului ome¬ 
nesc. Cunoaşterea luciferică se mai deosebeşte deci foarte 
hotărît de cunoaşterea paradisiacă prin aceea că întîia, 
adică cunoaşterea luciferică, se realizează totdeauna 
într-un „cîmp stilistic", cîtă vreme cunoaşterea para¬ 
disiacă e în afară de orice influenţă din partea categoriilor 
stilistice. 

